
ALKULAUSE. 



Kotikasvatusyhdistys tarjoaa tämän kirjan kotiopintolaisten 
luettavaksi. 

Kolmannen kerran lähtee Kotikasvatusyhdistys nyt levittämään 
kotiopintotyötä omalla oppikirjalla. Seurataan siis 
vanhaa tietä, koska nytkään ei ollut sopivaa valmista oppikirjaa 
aineesta, joka luettavaksi valittiin. Ennen alettua 
tietä kuljetaan siinäkin suhteessa, että nytkin tarjotaan luettavaksi 
vain yksi kirja. Kaikista vastaväitteistä huolimatta 
työn levenemisestä saatu rohkaiseva kokemus osoittaa, ettei 
tässä muodossa tehty työ voi olla kokonaan arvotonta. Päinvastoin 
tämä työmuoto on vähien vaatimustensa vuoksi erikoisen 
sovelias aloitteleville, vähän lukeneille ja henkiseen 
työhön tottumattomille, jotka eivät pysty suuria vaatimuksia 
täyttämään. Heille juuri on tarpeen järjestetty kotiopintotyö. 
Enemmän oppineet tulevat kyllä toimeen opinnoissaankin 
yksikseen jätettyinä. Vähemmälle jääneistä on siitä syystä 
etupäässä huolehdittava ja kotiopintotyö on sovellettava niiden 
mahdollisuuksien mukaan, joita heillä on siihen. 

Näistä syistä on Kotikasvatusyhdistyksen kotiopintotyön 
tehtävänä muokata maaperää, herättää luku- ja tiedonhalua 
siellä, missä sitä ei ennen ole ollut, ja kehittää aloittelevien 
henkisiä kykyjä ja valmistaa siten heille mahdollisuuksia 
itsenäiseen henkiseen työskentelyyn. Sille tietomäärälle, jonka 
lukija saa yhtenä vuonna Kotikasvatusyhdistyksen työtä seuraamalla, 
ei luonnollisesti voi paljon rakentaa, mutta merkityksetön 
ei sekään ole, kun luettavat aineet koetetaan valita 

aloilta, joihin tutustumista täytyy pitää jokaisen aikaansa 
seuraavan kansalaisen velvollisuutena. 

Kirjan erikoinen tarkoitus asettaa sille monia vaatimuksia. 
Ennen kaikkea kirjan tulee olla helppotajuinen, selvä 
ja niin mielenkiintoinen, että vähemmänkin kehittynyt sen 
ymmärtää ja mielellään sitä lukee. Onko tässä suhteessa 
vähimmässäkään määrässä onnistuttu, ei ole tekijän ratkaistavissa. 
Sen on kokemus vasta lopullisesti osoittava. 

Aineen valintaan on tällä kertaa vaikuttanut se, että 
kohta tulee kuluneeksi 400 vuotta luterilaisen uskonpuhdistusliikkeen 
alkamisesta. 31 p:nä lokakuuta 1517 Martti 
Luther naulasi Wittenbergin linnankirkon ovelle kuuluisat 
väitteensä, joilla hän aloitti taistelun katolisen kirkon väärinkäytöksiä 
vastaan, mikä taistelu vihdoin vei hänet täydelliseen 
eroon koko vallallaolevasta kirkosta, ja jonka seurauksena 
oli ns. protestanttisten kirkkokuntien syntyminen. Maille, 
jotka joutuivat uskonpuhdistuksen piiriin, alkoi uusi kehitys. 
Mutta uskonpuhdistuksen vaikutukset ulottuivat laajemmalle. 
Uusi, yksilölliselle vakaumukselle suurempaa arvoa antava 
maailmankatsomus, mikä oli uskonpuhdistuksen tärkeimpiä 
seurauksia, ei voinut olla vaikuttamatta katolisuudelle uskollistenkaan 
kansojen elämään. Uskonpuhdistuksella 
on maailmanhistoriallinen merkitys. Sen 
alkamisen vuosisataispäivän lähestyessä on siksi syytä luoda 
silmäys, vaikkapa ylimalkainenkin, uskonpuhdistuksen historiaan 
ja päähenkilöihin. 

Seuraavassa on koetettu aluksi luoda perustus uskonpuhdistuksen 
ymmärtämiselle kuvaamalla ensin lyhyesti katolisen 
kirkon elämää. Sen jälkeen vasta on kerrottu itse uskonpuhdistuksesta 
ja sen päähenkilöstä Lutherista. Lopuksi on 
kuvaus uskonpuhdistuksen toimeenpanosta Ruotsissa ja Suomessa. 


Tällä esityksellä ei ole pyrittykään antamaan täydellistä, 
kaikkia asianhaaroja selittävää kuvaa uskonpuhdistuksen 

ajasta. Sillä on tahdottu kiinnittää huomiota vain uskonpuhdistuksen 
pääajatuksiin, sen kehittymistä ja levenemistä 
selittäviin tärkeimpiin tapahtumiin sekä sen oleellisimpiin 
seurauksiin. Tekijän toivo on, että kirja tällaisena kehoittaisi 
kotiopintolaisia tarkemmin perehtymään uskonpuhdistuksen 
aikaan ja sen henkilöihin. Jos niin tapahtuisi, silloin olisi 
kirjan tarkoitus saavutettu. Sillä varmaa on, että jos yhteen 
asiaan syntyy niin voimakas mielenkiinto, että sen nojalla 
ryhdytään enemmän lukemaan, niin työn varrella esiintyy 
yhä uusia kysymyksiä, jotka vaativat tarkempaa selitystä 
ja jotka siten ovat ainaisina lukuhalun ylläpitäjinä. 

Niitä varten, jotka ehkä haluavat tarkemmin tutustua 
tämän kirjan koskettelemiin kysymyksiin, mainittakoon tässä 
muutamia asiaa valaisevia teoksia. 

Kirkon alkuvaiheista ja katolisesta ajasta (1300-luvulle 
asti) antaa erittäin hyvän kuvan Nielsen — Gummerus: 
Kristillisen kirkon historia. Viktor Pietkiemtcz: 
Katolinen katekismus, 1. Schusterin 
& G. Meyin: Piplian historia ja »Terve meren 
tähti, rukouskirja Suomen katholiselle kansalle» 
antavat kaikki varsin elävän kuvan katolisesta maailmankatsomuksesta. 


Lutheriin voi tutustua Theodor Köiden kirjoittaman lavean 
Martti Lutherin elämäkerran, tai suppeamman 
A. Meurmanin laatiman elämäkerran kautta. V. 
Ammundsenin Nuori Luther esittää niitä uskonpuhdistajan 
ajatuksia, jotka ovat jääneet pysyvästi elämään 
ja jotka siis ovat osoittautuneet nuoriksi ja elinkykyisiksi. 
Käsityksen Lutherin vaikutuksesta myöhempiin aikoihin 
saamme Martti Ruuthin kirjasta Luther- tutkimus 
ja Luther- kuva, joka sen lisäksi kertoo, kuinka laaja 
kirjallisuus on syntynyt Lutherin tekojen ja vaikutuksen 
tutkimisesta. Uskonpuhdistuksesta ja katolisesta vastakkaisliikkeestä 
puhuu kirjoitus Uskonpuhdistus teoksessa 

Maailman historia. K. O. Lindeqvistin Yleinen 
historia kertoo tarkanpuoleisesti myöskin uskonpuhdistuksesta. 1 
Suomen uskonpuhdistuksesta kertovat Elis Bergroth: 
Suomen kirkko, K. Grotenfelt: Suomen 
historia uskonpuhdistuksen aikakaudella , 
J. Gummerus: Mikael Agricola, Herman Räbergh: 
1593 — 1893, M uistolehti, Evankelisluterilaisen 
tunnustuksen saattaminen Suomen 
kirkon omaksi Upsalan kirkolliskokouksen 
kautta sekä K. O. Lindeqvist: Suomen 
historia. 

Kun sain tehtäväkseni tämän kirjan valmistamisen, 
uskalsin siihen ryhtyä vain siksi, kun voin luottaa toisten 
apuun. Kirkkoherra Uno Wegelius ja Opettaja Severi Kantola 
ovat hyväntahtoisesti lukeneet käsikirjoituksen ja tehneet 
monia arvokkaita korjauksia ja huomautuksia. Heille pyydän 
täten saada lausua suuret kiitokset. Mutta luonnollisesti 
he eivät ole voineet täydellisesti korjata kirjan suunnittelusta 9 
ainesten valinnasta ja järjestämisestä johtuvia puutteellisuuksia 
ja epätasaisuuksia. Niistä on syytettävä allekirjoittanutta. 
Toivon kuitenkin, että kirja vioistaan huolimatta 
voisi täyttää tehtävänsä kotiopintokirjana ja että lukijat 
antaisivat anteeksi kaikki sen puutteet. 

Helsingissä syyskuulla 1916. 

Tekijä. 

1 Uskonpuhdistuksen historiasta saa erinomaisen käsityksen 
Hjalmar Holmqvistin kirjasta Den lutherska reformationens 
historia, mutta sitä ei ole ainakaan vielä suomeksi. 



KATOLINEN KIRKKO JA SEN ELÄMÄÄ. 



Katolisen opin ja kirkon synty. 

Katolisuuden synty. 

Kun kristillisiä seurakuntia alkoi syntyä apostolien ja 
heidän seuraajainsa vaikutuksesta, eivät ne muodostaneet 
mitään yhtenäistä aluetta. Niitä oli syntynyt sinne tänne 
Välimeren rannalla oleviin maihin. Olipa kristillisiä seurakuntia 
perustettu suuriin kaupunkeihin, kuten Roomaan, 
joissa kristittyjen täytyi vainoa peläten olla mahdollisimman 
piilossa lähimmältä ympäristöltäänkin. Siitä huolimatta 
tunsivat hajallaan olevat seurakunnat kuuluvansa 
läheisesti yhteen. Niillä oli kaikilla sama oppi, sama henki, 
ja se yhdisti ne. Tätä yhteyden tunnetta vahvisti taistelu 
harhaoppisia vastaan. Aikaisin ilmestyi kirkon piiriin opinsuuntia, 
joita yleisesti ei voitu hyväksyä. Silloin täytyi 
seurakuntien ja niiden johtajien pukea oppinsa varmaan, 
määrättyyn muotoon, uskontunnustukseen f jonka sanamuoto 
laadittiin tai johon lisäyksiä tehtiin yleisissä, koko kristikunnan 
käsittävissä kirkolliskokouksissa. Opin pääsisältö 
oli siinä lyhyesti lausuttu. Kun uusia jäseniä otettiin seurakunnan 
yhteyteen, oli heidän julkisesti tämä tunnustus 
omanaan lausuttava. Näin vakiintuivat käsitykset uskon 
perusteista. Mihin hyvänsä kirkko menikin, se tuli sinne 
samanlaisena. Kirkko oli siten yksi, sen oppi kaikkialla 
sama. Siksi Voitiin hyvällä syyllä kirkkoa ja sen oppia 
sanoa yleiseksi eli katoliseksi. 

Selvemmäksi kirkon yleisyys eli katolisuus tulee sitten, 
kun kristinoppi tulee koko Rooman valtakunnan uskonnoksi, 
kun kirkosta tulee valtiokirkko. Rooman valtakuntaan 
kuuluivat kaikki sen ajan sivistyskansat. Kaikki ne 
myöskin omistivat saman katolisen opin. Silloin kirkko oli 
alueensakin puolesta yleinen ja yhtenäinen. Silloin voitiin 
sanoa, että katolista on se, minkä »kaikki aina ja kaikkialla 
ovat uskoneet.» 

Katolinen kirkkokäsite. 

Katolinen kirkko oli kaikkien kristittyjen yhteys. 
Muuta kirkkoa, muuta oppia ei saanut olla olemassa, 
koska Kristus oli sanonut: »pitää oleman yksi lammashuone
». Kristitty ei voinutkaan olla oikea kristitty kirkkoon 
kuulumatta. Kirkon ulkopuolella ei voinut olla pelastusta, 
sillä Kristus perustaessaan kirkon oli jättänyt kaikki 
armonvälikappaleet apostoleille ja heidän seuraajilleen, 
oikealla tavalla vihityille ja oikealla tavalla virkaansa asetetuille 
piispoille ja papeille. Vain kirkko tarjosi tien pelastukseen. 
Kristus oli sen perustanut kaikkia kansoja ja 
kaikkia aikoja varten. Ken uskoi ja opetti jotain muuta, 
kuin mitä kirkko piti oikeana, se asettui kirkon ulkopuolelle 
ja oli kadotukseen tuomittu. 

Nämä ajatukset tulivat katolisessa kirkossa aivan vallitseviksi. 
Ne perustuivat kirkkoisä Augustinuksen määritelmään 
kirkosta: kirkko on Kristuksen seurakunta. Jos 
tästä määritelmästä lähdetään, silloin on edellisillä riveillä 
kuvattu käsitys kirkosta oikea. Ei voi olla muuta kuin 
yksi Kristuksen seurakunta. Mutta tämä on onneton kanta. 
Siihen on suureksi osaksi perustunut harhaoppisten, noitien 
ym. kirkosta luopuneiden vainoamishalu. Tältä pohjalta 
juontuu ajatus, että pakolla, vaikkapa kuoliaaksi 
kiduttamalla on harhautuneet palautettava kirkon hei- 

maan, Kristuksen seurakunnan yhteyteen, koska asianomaiset 
siten vain voivat pelastua. Vieläpä tuomitsemishalu, 
jota meidän päivinämme osoitetaan toisiin kirkkokuntiin, 
lahkoihin tai suuntiin kuuluvia kohtaan, on lähtöisin 
tästä samasta onnettomasta käsityksestä, jonka 
mukaan jokainen ajattelee, että juuri se kirkko, juuri se 
suunta, johon hän kuuluu, on tuo Kristuksen seurakunta, 
jolloin kaikki muut ovat väärässä. Jos sen sijaan ajateltaisiin, 
että kirkko on ainoastaan kristittyjen yhteys, jossa 
kasvatetaan jäseniä Kristuksen seurakuntaa varten, silloin 
ei kukaan voisi antaa omalle kirkolleen ehdottoman 
pyhyyden leimaa, eikä niin ollen Voisi kovin suurella varmuudella 
toisia tuomita. 

Katolinen kirkko on yhä ehdottomalla kannallaan, 
että se yksin on oikea kirkko, se yksin muodostaa Kristuksen 
seurakunnan. 

Paavinvallan kehittyminen. 
Piispat. 

Vanhimmissa seurakunnissa ei ollut erikoisia valituita 
pappeja. Jokainen seurakunnan jäsen oli oikeutettu saarnaamaan. 
Kykenevimmät ja kokeneimmat tulivat kuitenkin 
useimmin esiintymään seurakunnan edessä, ja he saivat 
aivan itsestään, ilman mitään toimenpiteitä seurakunnan 
taholta, jonkinlaisen johtaja-aseman. Jo apostolisella 
ajalla kuitenkin apostolit alkoivat asettaa seurakunnille 
vakituisia johtajia. Näitä vanhimpia seurakunnan 
johtajia sanottiin presbytereiksi tai piispoiksi. Joka seurakunnalla 
oli silloin oma piispansa eli pappinsa, joten sillä 
nimityksellä ei ollut laisinkaan sitä ylhäistä merkitystä, 
mikä meidän päivinämme tulee heti mieleen, kun vain 
piispaa mainitaan. 

Ennen pitkää kehitys kuitenkin vei siihen, että piispa 
yksin toimitti jumalanpalveluksen, muiden seurakuntalaisten 
ottaessa siihen osaa vain laulussa ja ehtoollisessa. 
Seurakunnan kasvaessa ja hänen työnsä lisääntyessä presbyterit 
olivat hänen auttajinaan ja v neuvonantajinaan. 
Kun monissa kaupungeissa seurakunta tuli niin suureksi, 
että jumalanpalveluksia täytyi pitää yhtaikaa useammassa 
paikassa, kun kaikki eivät sopineet samaan kokoushuoneeseen, 
silloin ei seurakunnan varsinainen kaitsija, piispa, 
ehtinyt joka paikkaan jumalanpalvelusta pitämään, vaan 
sivupaikoilla sen saivat tehdä presbyterit, joiden esimieheksi 
piispa täten kohoaa. Kun kaupunkeja ympäröivälle 
maaseudulle muodostui uusia seurakuntia, tuli kunkin sellaisen 
johtoon myös piispa. Mutta heillä ei ollut sellaista 
arvoa kuin kaupungin piispalla, joka asui sivistyskeskustassa 
ja joka oli suuren, joskus varakkaan seurakunnan 
johdossa. Kaupungin piispa sai näin jonkinlaisen johtoaseman 
ympäristönsä piispoihin nähden, vaikka yleisenä 
olikin katsantotapa, että piispat olivat keskenään samanarvoisia 
eikä toinen saanut sekaantua toisen alueella tapahtuviin 
tai sitä koskeviin asioihin. 

Myöhemmin, kuten tiedämme, joka seurakunnan etunenässä 
ei enää tullut olemaan piispa, vaan henkilö, jota 
on ruvettu nimittämään papiksi. Ja kun piispan alaisina 
oli joukko seurakuntapappeja, silloin piispan arvo nousi. 
Mutta tällöinkin tuli suurissa keskuksissa asuvien piispojen 
merkitys ja valta olemaan huomattavasti suurempi kuin 
syrjäisten seutujen piispojen. Maakuntien pääkaupunkien 
piispat esim. olivat suuremmassa arvossa kuin muiden 
kaupunkien piispat. Erikoisemmassa kunniassa pidettiin 
Jerusalemin, Antiokian, Aleksandrian, Konstantinopolin ja 
Rooman piispoja. Ensinmainittu oli Jesuksen vaikutuspaikkoja, 
Antiokia ja Aleksandria vanhoja sivistyskeskuksia 
ja jumaluusopillisia keskuspaikkoja, ja sellaisina nämä 



9 



kaupungit tuottivat piispoilleenkin 
kaikkialla 
tunnustetun maineen. 
Ehdottomasti tärkeimmät 
merkitykseltään 
muiden kaupunkien rinnalla 
olivat valtakunnan 
pääkaupungit Rooma ja 
Konstantinopoli, siksi 
näiden kaupunkien piispatkin 
olivat vaikutusvaltaisimpia. 


Nämä kaksi piispaa, 
Rooman ja Konstantinopolin, 
joutuivatkin sitten 
taistelemaan keskenään 
ylimmästä vallasta 
kirkossa. Vaaka kallistui 
vähitellen Rooman 
puolelle, vaikk'ei Konstantinopoli 
koskaan alistunutkaan 
Rooman johdon 
alle. Sangen aikaisin Rooman etevämmyys tulee 
näkyviin. Jo v. 343 muuan synodi eli kirkolliskokous antoi 
Rooman piispalle vallan ratkaista, oliko jonkun virasta 
erotetun piispan asia otettava uudelleen toisessa synodissa 
tutkittavaksi, jos erotettu piispa sitä pyysi. Itä- ja Länsimaiden 
välisessä taistelussa (katso siv. 18) usein vedottiin 
Rooman piispaan. Eivätkä sitä tehneet ainoastaan 
länsimaisen kirkon miehet, vaan monta kertaa itämaisenkin. 
Maallisten hallitsi jäinkin antamiin tunnustuksiin voivat 
Rooman piispat valtansa tueksi vedota. Vähän ei tässä 
suhteessa merkinnyt esim. keisari Theodosiuksen vuonna 
380 antama julistus, että kaikkien oli tunnustettava sitä 




Keskiaikainen piispanpuku. (S. h.) 

uskoa, jonka hyväksyivät Aleksandrian ja Rooman piispat 
ja »jonka Pietari alussa oli antanut roomalaisille». 

Piispoilla oli myöskin tuomiovalta. Se oli saanut alun 
siitä, kun seurakuntalaiset kristillistä tapaa noudattaen 
alistivat keskinäiset riitansa piispan ratkaistaviksi. Rooman 
piispalle tuli paljon merkitseväksi tuomiovalta, mikä 
hänelle myönnettiin opillisia kysymyksiä ratkaistaessa. Syytetty 
piispa saattoi puolustaa itseään vetoamalla oppinsa 
yhtäpitäväisyyteen Rooman kanssa. Kun piispoilla yleensä 
oli valta tuomita kirkollista järjestystä vastaan tehdyistä 
rikoksista omalla alueellaan, ottivat Rooman piispat itselleen 
oikeuden säätää kirkollisia lakeja kaikkialla Länsimaissa, 
mikä myöskin tunnustettiin heidän oikeudekseen. 
Näillä lakisäännöksillään eli dekretaaleillaan Rooman piispat 
sitten pääsevät hallitsemaan kaikkia Länsimaita. 

Paavius. 

Viidennellä vuosisadalla Rooman piispoja jo yleisesti 
nimitetään paaveiksi, mikä nimitys aikaisemmin oli ollut 
Aleksandrian piispalla. Nyt alkaa paavien itsetietoinen, 
pyrkimys kirkon yliherruuteen. He opettivat, että samoin 
kuin kirkko oli yksi, oli sillä myöskin vain yksi pää. Tämä 
pää oli Kristus. Mutta hän oli luovuttanut tehtävänsä 
Pietarille sanoessaan: »sinä olet Pietari ja tälle kalliolle 
tahdon minä rakentaa seurakuntani». Pietari oli, se luulo 
tuli pian yleiseksi ja varmaksi uskoksi, Rooman seurakunnan 
ensimmäinen piispa. Sen vuoksi kaikki se valta, minkä 
Kristus oli antanut Pietarille, oli nyt paaveilla, koska he 
olivat hänen virkansakin perineet. Paavi oli siksi kristikunnan 
näkyvä pää. Hän ei ollut teoistaan vastuussa 
kenellekään muulle kuin Jumalalle. Paaveille kuului kristikunnan 
johto. He vaativat, että synodienkin päätökset oli 
alistettava heidän hyväksyttävikseen, ennenkuin ne saivat 
lain voiman. 

Valtiollisten olojen vaihdellessa paavinkin aseina oli 
erilainen eri aikoina. Mutta vaikka heidän joskus täytyikin 
tehdä myönnytyksiä, oli heidän valtansa kuitenkin 
yleensä kasvamassa. Kun Rooman valtakunta kukistui, 
kun gootit tuhosivat keisarivallan, kun he hävittivät pakanallisia 
temppeleitä, säästivät he samalla kristillisiä kirkkoja 
ja pappeja. Rooman piispan valta pääsi juurtumaan 
yhä syvemmälle. Ja tunnustettiin, ettei rauha kirkkoon 
tule, ennenkuin kaikki alistuvat Rooman piispan johtoon. 
Eikä ainoastaan kirkollisella alalla lisääntynyt paavin valta, 
hänen sanansa saivat merkitystä valtiollisessakin elämässä. 
Eri kansojen ja ruhtinasten tavoitellessa Italian ja Rooman 
herruutta olivat paavit vähitellen saaneet Rooman kaupungin 
ja läheisen maaseudun omaksi alueekseen, jota 
sanottiinkin kirkkovaltioksi. Herttuata, joka nimellisesti 
valtiota hallitsi, pidettiin vain paavillisena virkamiehenä. 
Koetettiinpa löytää tukea väitteelle, että paavi oli saanut 
oikeuden koko Italian herruuteen: keisari Konstantinus 
Suuri, joka oli kristinuskosta tehnyt valtiouskonnon, oli 
muka kuolinvuoteellaan, jolloin hänet kastettiin, siitä palkaksi 
luvannut paaville oikeuden käyttää kruunua ja keisarillista 
pukua. Tämä ns. Konstantinuksen lahjakirja 
on kuitenkin kokonaan väärä. Piispa Sylvester, jonka 
lahjakirjan mukaan kerrotaan kastaneen keisarin, oli kuollut 
pari vuotta aikaisemmin kuin keisari kastettiin. Siitä 
huolimatta nojauduttiin tähän lahjakirjaan myöhäiselle 
keskiajalle saakka, jolloin vasta saatiin osoitetuksi sen todellinen 
arvo. 

Mutta paavinvalta kasvoi kuninkaiden ja keisarien yli. 
Kun frankkien kuningas Kaarle suuri oli auttanut paavia 
voittamalla hänen vihollisensa longobardit ja kun paavi 
oli voidellut hänet keisariksi, käsitti kansa asian niin, että 
paavilla oli oikeus keisarikruunun antamiseen ja että hän 
siis oli vallassa keisarin yläpuolella. Vielä vuosisatoja 

myöhemmin paavit vetosivat tähän kruunaamiseen: paavilla 
on ylin valta, koska Kaarle suurikin sai kruununsa 
paavilta. Kaarle suuri oli kuitenkin voimakas mies, joka 
osasi pitää ohjat käsissään, ja jota paavitkin saivat totella. 
Kaarlen kuoltua ei valtaistuimelle noussut yhtä voimakkaita 
henkilöitä, ja silloin paavinvalta kasvoi entistäkin suuremmaksi. 


Paavinvallan todellisuus tuli näkyviin heti Kaarle 
Suuren seuraajan, Ludvig Hurskaan hallitessa. Lothar, 
Ludvigin poika, oli noussut taisteluun isäänsä vastaan. 
Paavi kehoitti piispoja asettumaan pojan puolelle. Keisari 
taas vaati heitä taistelemaan Lotharia vastaan. Piispat 
olivat kahden vaiheella: kumpaa totella. Paavi selitti silloin, 
että sielu on enemmän kuin ruumis ja maallinen omaisuus, 
ja siis sielujen valtijas on suurempi kuin maallinen 
hallitsija: paavia on toteltava enemmän kuin keisaria. 
Piispat noudattivat paavin käskyä. Keisarin täytyi nöyrtyä 
ja hyvittää »syntinsä» alistumalla paavin määräämään 
kirkolliseen rangaistukseen. 

Paitsi Konstantinuksen lahjakirjaa oli muitakin samanarvoisia 
asiakirjoja, joihin paavinvallan yhä suurempi täydellisentyminen 
perustui. Tärkein niistä oli lakikokoelma, 
joka yleisesti tunnetaan Vale-Isidorin dekretaalien nimellä. 
Jotkut lrankkilaiset piispat tahtoivat sivuuttaa oman 
arkkipiispansa ja olla tekemisissä suorastaan paavin kanssa, 
koska paavi asui kaukana heistä eikä niin ollen voinut seurata 
heidän asioitaan yhtä hyvin kuin arkkipiispa, joten 
piispat ollen suhteissa yksinomaan paaviin saisivat suuremman 
vapauden. Tässä mielessä he tahtoivat todistaa paavin 
vallan niin suureksi, että kaikkien piispojen sekä arkkipiispojen 
tuli vastata teoistaan hänelle, ja että piispoilla 
oli oikeus vedota paaviin hakiessaan suojaa suurempia 
hengellisiä tai maallisia vallanpitäjiä vastaan. Sitä varten 
he kokosivat kirjaan, jonka he julkaisivat piispa Isidorin 

Paavi Pietarin istuimella. (s. h.) 

nimessä, kaikki vanhojen kokousten päätökset, kaikki lait, 
kaikki tapahtumat, jotka tukivat paavinvaltaa. Joukkoon 
he panivat omiansa, tekivät lisäyksiä oikeisiin asiakirjoihin, 
eivät unohtaneet Konstantinuksen lahjakirjaa, ja saivat 
näin kokoelman, jossa paavinvalta oli täydellisesti 
perusteltu. Koko hengellinen sääty siinä asetetaan maallista 
paljon korkeammalle. Ja paavius on se keskusta, 

johon sekä hengelliset että maalliset vallat nojaavat ja 
josta ne saavat pätevyytensä. 

Vasta uskonpuhdistuksen aikana todettiin tämä loistava 
väärennys, osoitettiin, millä perusteilla paavinvalta oli. 
Siihen asti katolinen kirkko ja paavit käyttivät näitä dekretaaleja 
hyväkseen. Paavi Nikolaus I heti selitti, että paavi 
on kaiken maallisen vallan yläpuolella, ettei paavi ollut 
sidottu mihinkään lakiin, vaan oli itse laki. Paavin päätöksestä 
ei voinut mihinkään vedota. Missä valtiovallan ja 
kirkon edut menivät vastakkain, siellä oli aina jälkimmäisen 
väistyttävä. Elleivät kuninkaat ja ruhtinaat tottele 
hyvällä, voi paavi tehdä heidän asemansa mahdottomaksi 
vapauttamalla heidän alamaisensa uskollisuudesta heitä 
kohtaan, jolloin he kadottaisivat kaiken valtansa tuen. 
Paavi saa rangaista hallitsijoita heidän synneistään, jopa 
erottaa heidät virasta. Sanalla sanoen maailman hallitsija 
oli paavi. 

Panna ja interdikti. 

Tehokkaita keinoja saada ihmisiä tottelemaan oli kirkolla 
panna eli kirkonkirous. Pannaan tuomittu ei saanut 
käyttää mitään kirkon hallussa olevista armonvälikappaleista 
ja oli siitä syystä tuomittu kadotukseen, ellei katuen 
tunnustanut syntejään ja alistunut sovittamaan niitä kärsimällä 
kirkon määräämän rangaistuksen, jolloin vasta pannasta 
päästettiin. Ja panna tehosi. Vaikka tuomittu omasta 
sieluntilastaan välittämättä olisi pysynytkin katumattomana, 
ei hän voinut menetellä niin toisten ihmisten vuoksi. 
Pannaan tuomittua kaikki karttoivat ja väistivät kuin 
ainakin saastaista, rikollista ja pahantekijää. Tullakseen 
toimeen ympäristönsä kanssa täytyi asianomaisen rakentaa 
sovinto myöskin kirkon kanssa. Asian tämä puoli vaikutti 
etupäässä sen, että kuninkaidenkin oli pannan uhatessa 
nöyrtyminen. Kuuluisimmaksi on tässä suhteessa tullut 

riita paavi Gregorius VILn ja keisari Henrik IV:n Välillä, 
josta tässä kerrottakoon pääkohdat. 

Hurskaat ihmiset olivat lahjoittaneet ja testamentanneet 
paljon maatiloja kirkoille ja luostareille. Piispat ja 
luostareitten johtajat, apotit, tulivat näiden alueiden hoitajina 
maallisiksi ruhtinaiksi. Tuomiovallan, verovapauden, 
rahanlyöntioikeuden ym. oikeuksia itselleen saatuaan olivat 
piispat ja apotit täydellisesti muiden läänitysruhtinaiden 
Veroisia. Heidän maallisen valtansa merkiksi olivat 
keisarit heidän virkaan astuessaan ruvenneet antamaan 
sauvan ja uskollisuuden merkiksi sormuksen. Tätä toimitusta 
sanottiin investituuraksi. Sen jälkeen vasta tapahtui 
varsinainen virkaan vihkiminen ja asettaminen, vieläpä 
nimellinen Vaalikin. Keisarit saivat näin paavin mielestä 
liian suuren vallan piispanvaaliin nähden. Heidän haluamansa 
henkilö usein piispaksi tulikin. Gregorius VII olisi 
halunnut keskustella maallikkoinvestituurasta Henrik IV:n 
kanssa ja luonnollisesti olisi tahtonut vähentää sen merkitystä. 
Silloin keisari kuin uhallaan nimitti erääseen kaupunkiin 
uuden piispan, vaikka entinen paavin hyväksymä 
vielä eli. Gregorius tietysti pani vastaan. Henrik kutsui 
silloin koolle jonkinnäköisen synodin eli piispain kokouksen, 
joka tuomitsi paavin menettämään virkansa muka teke 
miensä suurten rikosten tähden. Kun tämä tuomio saatettiin 
paavin tietoon, piti hän oman synodin, joka tuomitsi 
keisarin pannaan ja menettämään kruununsa. Ja nyt 
nähtiin, että paavin tuomio oli merkitsevämpi kuin keisarin, 
todettiin, että »pappeus on sielu, joka johtaa, kuninkuus 
on ruumis, joka tottelee.» Huolimatta siitä, että jotkut 
keisarin puolella olevat piispat vielä tuomitsivat paavin 
pannaan, Henrik kadotti suuren osan kannattajistaan ja 
sai estetyksi uuden hallitsijan valitsemisen vain täydellisellä 
nöyrtymisellä. Keisari lähti rukoilemaan armoa paavilta, 
joka oleskeli Canossan linnassa. Mutta paavi ei otta- 

nut häntä vastaan keisarillisessa asussa. Henrikin täytyi 
ottaa ylleen katumuksentekijän köyhä puku, ja avojaloin 
hän tuli kolkuttamaan linnan portille. Keisari kolkuttaa, 
itkee, värisee vilusta, sillä lunta oli vielä maassa, mutta ei 
aukene portti. Seuraavana päivänä hän tulee uudelleen. 
Koko päivän hän rukoilee, mutta ei pääse sisälle. Vasta 
kolmantena päivänä paavi ottaa hänet vastaan. Keisari 
heittäytyy paalin jalkoihin, nyt paavi armahtaa hänet, 
antaa ehtoollista ja ottaa hänet takaisin kirkon yhteyteen. 
Tämä Henrik IV:n Canossan retki on paavinvallan loistavin 
näytelmä. 

Kansan mieleen vielä voimakkaammin vaikuttava 
keino kuin panna oli interdikti, kirkonkirous, joka ulotettiin 
koko pitäjään, maakuntaan tai kokonaiseen valtakuntaan. 
Interdiktin alaisella seudulla ei pidetty julkisia jumalanpalveluksia, 
ei jaettu ehtoollista muille kuin kuolemansairaille, 
ei haudattu siunattuun maahan muita kuin kirkon 
omia miehiä sekä kerjäläisiä ja kahta vuotta nuorempia 
lapsia, ei kukaan saanut mennä naimisiin, ei syödä lihaa, 
ei ajaa partaa eikä leikata tukkaa. Ymmärtää sen, että 
silloin kansa vaati syylliset tekemään sovinnon kirkon 
kanssa, olivatpa . ne kuinka ylhäisiä tahansa, tai nöyrtyi 
itse, jos interdikti oli sen omasta syystä, esim. kymmenysten 
laiminlyömisestä, julistettu. Siitä syystä interdikti 
oli erittäin tehokas ase kirkon ja paavin kädessä. Mikä 
lisäsi kirkon mahtavuutta, se nosti myöskin sen pään, paavin, 
valtaa. 

Paavin tuloja. 

Sellainen ruhtinas kuin paavi tarvitsi paljon rahaa. Sitä 
virtasikin paavin hoviin kaikista maista. Vähän merkitsevä 
ei ollut ns. Pietarinraha (Pietarinpenninki), jota 
paavi sai kaikista pohjoismaista, Englannista ja Puolasta. 
Tämä vero sai alkunsa Englannista 800-luvulla. Suoja- 

takseen maataan tanskalaisten hyökkäyksiltä Englannin 
kuningas turvautui paaviin, pääsi hänen suosioonsa ja 
lupasi vastalahjaksi paaville lähettää joka vuosi Roomaan 
300 hopeamarkkaa, mistä summasta kaksi kolmasosaa oli 
tuleva Pietarin ja Paavalin kirkoille ja kolmas osa paaville. 
Paavilla oli laajoja maatiloja eri puolilla kristikuntaa ja 
niistä hän sai vuokran. Paavin välittömän hallinnon alla 
oli lukuisia luostareita ja hiippakuntia, jotka maksoivat 
hänelle veroa. Suuria summia kertyi paaville maksuista, 
joita ruhtinaat ja kuninkaat hänelle suorittivat, ennenkuin 
hallitsijoiksi pääsivät. Piispojen ja arkkipiispojen täytyi 
suorittaa monesti hyvinkin suuria maksuja virkanimityksensä 
lunastamiseksi. Rupesivatpa paavit suorastaan 
verottamaan kirkon omaisuutta. Tällaisia veroja vaadittiin 
milloin listiretkiä, milloin uskottomia vastaan käytäviä 
sotia varten. Mutta kenelläkään ei ollut oikeutta tarkastaa, 
kuinka näin kertyneitä varoja käytettiin. Paavi 
yksin sai niistä määrätä. Se luonnollisesti synnytti joskus 
tyytymättömyyttä paavin rahapolitiikkaan. Eniten tyytymättömyyttä 
herätti, mutta kenties myös enimmän 
rahaa paaville toi keskiajan lopulla anekauppa (katso sivua 
85 ja seur.). Kaiken kaikkiaan paavin tulot olivat suunnattoman 
suuret. Millaisia summia paavit voivat itselleen 
koota, osoittaa se, että paavi Johannes XXII jätti 
jälkeensä yli 200 miljoonan omaisuuden. Raha oli luonnollisesti 
monta kertaa paavin vallanhimolle apuna, ja sitä 
hän saattoi säästämättä käyttää. 



Erehtymättömyys. 

Ennen jo on mainittu, kuinka opillisissa kysymyksissä 
usein vedottiin paaviin ja asia ratkaistiin hänen mielipiteensä 
mukaan. Hän pääsi, vaikk'ei pysyvästi, yleisten 
kirkolliskokoustenkin yläpuolelle. Paavin hyväksymisestä 

riippui niiden tuleminen lainvoimaisiksi. Kirkko kokonaisuudessaan 
ei voinut erehtyä eikä väärään suuntaan 
mennä, koska se siinä tapauksessa ei olisi voinut täyttää 
Kristuksen sille asettamia tehtäviä. Paavi oli kirkon pää, 
siis täytyi hänenkin toimissaan osua oikeaan, koska hän 
muuten olisi ohjannut koko kirkon väärälle tielle. Kirkko 
oli Kristuksen salainen ruumis, paavi tämän ruumiin 
näkyvä pää, Kristuksen sijainen, niin ettei hän siitäkään 
syystä voinut erehtyä. Ja Kristus itse oli sanonut Pietarille: 
»ei sinun uskos puuttuman pidä. Ja . . . vahvista 
veljiäs.» Pietarin seuraajana koskivat nämä sanat myöskin 
paavia. Kristuksen käskyn mukaan hänen piti toisiakin 
ihmisiä vahvistaa. Ei paavi siis voi opettaa väärin. — 
Näin kirjoitettiin ja näin uskottiin. Lopullisesti julistettiin 
paavi erehtymättömäksi viime vuosisadalla (1870). 
Sen mukaan paavi ei voi erehtyä antaessaan päätöksiä 
kirkollisista ja siveellisistä asioista. 

Siten oli paavilla kirkossa täydellinen herruus. Ihminen, 
joka asettui häntä vastaan, asettui Jumalan säätämää 
järjestystä vastaan. Alistuminen paavin vallan alle oli 
autuuden ehto. 

Itämaisen kirkon ero. 

Paavin herruus ulottui kuitenkin ainoastaan Länsimaihin. 
Kun Rooman keisarikunnan pääkaupungiksi tehtiin 
Konstantinopoli, pyrki tämän kaupungin piispa saamaan 
siellä ratkaisevaa sananvaltaa. Ja valtakunnan 
jakaantuessa Itä- ja Länsi-Rooman keisarikuntaan oli luonnollista, 
että itäisen valtakunnan piispat halusivat olla 
itsenäisiä ja olivat pahoillaan, jos, kuten joskus sattui, 
sieltä käsin nojauduttiin paavin mahtiin ja vedottiin paavin 
mielipiteisiin. Paitsi näitä itsenäisyyspyrkimyksiä, 
jotka vaativat Idän kirkon miehiä eristäytymään paavista, 

muodostui vähitellen Lännen ja Idän välille eroavaisuuksia 
myöskin opillisiin sekä jumalanpalvelusta koskeviin 
kysymyksiin nähden. Huolimatta kummaltakin taholta 
tehdyistä ponnistuksista saada oma mielipiteensä vallitsevaksi 
koko kirkossa, jäivät monet eroavaisuudet pysyviksi 
ja Veivät lopulta Idän kirkon täydelliseen eroon 
Roomasta. 

Kreikkalainen kirkko — näin nimitettiin Idän kirkkoa, 
koska sen pääasiallisesti muodostivat kreikkalaiset — 
ei käyttänyt veistettyjä kuvia. Sallittuja ja suvaittuja olivat 
ainoastaan maalatut. Ehtoollisessa käytettiin Idässä 
hapatettua, Lännessä hapattamatonta leipää. Kreikkalainen 
kirkko opetti, että Pyhä Henki lähtee Isästä, kun 
Lännessä uskottiin, että se lähtee sekä Isästä että Pojasta. 
Nämä kysymykset olivat kirkkokuntien lopullisen eron 
lähimpänä aiheena. Paavin lähettiläät olivat Konstantinopolissa 
keskustelemassa asiasta. Kun yksimielisyyteen 
ei päästy, käytettiin kummaltakin puolelta kovia sanoja. 
Paavin lähettiläät vihdoin julistivat keskusteluissa olleen 
päävastustajansa ja kaikki hänen kannattajansa pannaan 
ja poistuivat koko kaupungista. Silloin kreikkalaiset pitivät 
synodin, joka vuorostaan julisti pannaan roomalaiset 
(V. 1054). Siitä asti ovat nämä kirkot olleet toisistaan 
erossa. Kreikkalaiskatolinen kirkko, joka nimittää itseään 
oikeaoppiseksi eli ortodoxiseksi, ei ole siitä alkaen juuri 
miksikään muuttunut. Sen oppi ja sen jumalanpalvelusmuodot 
ovat pysyneet samanlaisina. Lännen kirkko, 
roomalais-katolinen kirkko, kehittyi, niin että eroavaisuudet 
näiden kirkkokuntien välillä ovat tulleet lukuisiksi. 
Paitsi ennen mainittuja kohtia on roomalais-katolisella kirkolla 
vielä seuraavia opinkappaleita ja tapoja, joita kreikkalais
-katolinen kirkko ei hyväksy: usko paavin erehtymättömyyteen 
ja että hän on Kristuksen sijainen ja koko 
kirkon pää; aneöppi; kiirastulioppi (katso siv. 33); neitsyt 

Maarian syntyminen ilman perisyntiä; ehtoollisen jakaminen 
vain yhdessä muodossa; kielto, etteivät maallikot 
saa vapaasti lukea Raamattua; urkujen käyttäminen kirkossa; 
pappien naimattomuus ja monia muita. Tämä 
kaikki mainittakoon siksi, kun myöhemmin tulemme näkemään, 
että roomalais-katolinen kirkko, samoin kuin kreikkalais
-katolinenkin, katsoo omaa oppiansa ja tapojansa oikeiksi 
mm. siitä syystä, että ne ovat vanhoja, että ne ovat kirkossa 
aina vallinneet, ja että ne vanhimpina aikoina olivat 
kaikkialla hyväksyttyjä. 

Kreikkalaisesta kirkosta emme enempää puhu. Mutta 
roomalais-katolisen kirkon oppiin on meidän vielä lähemmin 
tutustuttava. 



Katolisia oppikäsitteitä. 

Katolisen kirkon vanhurskauttamisoppi. 

Kirkon välityksellä, sen opettamalla tavalla toivovat 
kirkkoon kuuluvat ihmiset löytävänsä pelastuksen tien. 
Kuinka päästään synnistä, kuinka saadaan Jumalan armo, 
kuinka tullaan vanhurskaiksi ja autuaiksi — siinä se, mikä 
kristitylle on tärkeintä. Siitä syystä meidän on tutustuttava 
vastauksiin, joita katolinen kirkko (roomalais-katolista kirkkoa 
sanotaan lyhyesti vain katoliseksi) näihin kysymyksiin 
antaa, siis toisin sanoen katolisen kirkon vanhurskauttamisoppiin. 


Kristus on pelastuksen tuoja. Siitä olivat kaikki yksimielisiä. 
Mutta kenen hyväksi tämä pelastus tulee, kuka 
siitä pääsee osalliseksi, ja mitä ihmisen on tehtävä siitä 
osalliseksi päästäkseen, siitä on aina ollut eri mieliä sen 
mukaan, minkälaiseksi käsitettiin ihmisen suhde syntiin. 
Toiset sanoivat, että syntiinlankeemuksessa koko ihmis- 

kunta oli niin turmeltunut, etteivät ihmiset nyt voi olla 
syntiä tekemättä. Toiset sanoivat, että Jumala on antanut 
ihmiselle vapaan tahdon, hän voi elää hyvin tai huonosti. 
Se, että maailmassa on niin paljon syntiä, ei johdu siitä 
ettei ihminen voisi elää syntiä tekemättäkin, jos tahtoisi, 
vaan huonon esimerkin vaikutuksesta ja tavan voimasta. 
Nyt Kristus on ollut meille hyvänä esikuvana, on osoittanut, 
kuinka meidän tulee elää. Hänen esimerkkiään seuraamalla 
voimme elää Jumalan tahdon mukaan. 

Ei saavuttanut hyväksymistä tämäkään kanta, jonka 
mukaan Kristus olisi ollut vain pelkkä esimerkki. Yleiseksi 
tuli käsitys, että Kristus oli lunastaja, sovittaja. 
Syntiinlankeemuksessa oli koko ihmiskunta joutunut 
perkeleen valtaan. Kuolemallaan Kristus maksoi 
hänelle lunastusrahan ja vapahti ihmiset hänen vallastaan. 
Ja Kristus on täyttänyt myöskin Jumalan hyvitysvaatimuksen. 
Vaikka ihmiskunta olikin syntiinlankeemuksessa 
turmeltunut, oli ihmiselle kuitenkin jäänyt niin paljon 
vapaata tahtoa, että hän oli vastuunalainen teoistaan. 
Jos ihminen tekee syntiä, rikkoo hän Jumalaa vastaan ja 
tulee syylliseksi hänen edessään. Rikoksista vaatii Jumala 
ihmiseltä hyvitystä. Mutta useimmat ihmiset eivät itse 
mitenkään voi niin suurta hyvitystä maksaa. Jumala kuitenkin 
rakasti ihmisiä ja tuli siitä syystä itse ihmiseksi ja 
kuolemallaan sovitti tämän hyvitysvaatimuksensa. Kristus 
on siten todellinen pelastuksen tuoja. Tästä pelastavasta 
armosta ihminen pääsee osalliseksi katumalla kaikkia syntejään, 
tunnustamalla ne, tekemällä parannuksen ja käyttämällä 
kirkon hallussa olevia armonvälikappaleita. Pelastuakseen 
vaaditaan ihmiseltä siis halua tulla pelastetuksi 
ja sen mukaista omaa toimintaa. 

Alttarin sakramentti. 

Katolisella kirkolla oli seitsemän sakramenttia: kaste, 
konfirmatio eli kasteenliiton vahvistus, alttarin sakramentti, 
rippi, viimeinen Voitelu, papiksivihkiminen ja avioliitto. 

Kaikkein pyhin oli alttarin sakramentti. Siinä annettiin 
Kristuksen ruumis ja veri leivän ja viinin muodossa 
sielun ravinnoksi. (Ehtoollisen viettämisestä ks. s. 44.) 
Tämä sakramentti oli synnyttänyt paljon erimielisyyksiä 
kirkon piirissä, ennenkuin käsitykset siitä kaikin puolin 
vakiintuivat. Vallitsevaksi jäi kuitenkin käsitys, että 
Kristus on ehtoollisessa läsnä todellisesti, ruumiillisesti. 
Millä tavalla ruumis ja Veri ehtoollisessa saadaan, kuinka 
ne siinä esiintyvät, sitä eivät ihmiset aluksi tarkasti itselleen 
selvittäneet. Mutta kuudennella vuosisadalla alkaa 
tulla yleiseksi oppi, että leipä ja viini muuttuvat Kristuksen 
ruumiiksi ja Vereksi. Kun pappi lausuu sanat »tämä on 
minun ruumiini» ja »tämä on minun vereni», silloin muutos 
tapahtuu. Leivän ja viinin oloaine muuttuu, vaikka ulkonaiset 
ominaisuudet, kuten näkö, maku ja haju pysyvätkin 
entisinä. Muutoksen todenperäisyyden vahvistivat silloin 
tällöin tapahtuneet ihmeet: esim. astia, jossa leipä oli, 
rupesi vuotamaan verta. Tällaiset ihmeet olivat joko 
papin tahallaan tekemiä, tai perustuivat ne johonkin väärinkäsitykseen 
tai erehdykseen. Leivän ja viinin ulkonaisten 
ominaisuuksien selitettiin säilyvän entisinä, jotta sen 
kautta koeteltaisiin ihmisten uskon lujuutta. 

Oppi ehtoollisaineiden muuttumisesta liittyi läheisesti 
käsitykseen, että ehtoollinen oli u h r i. Alkukristillisissä 
seurakunnissa ehtoollinen vietettiin siten, että jokainen 
toi kotoansa mukanaan leipää ja viiniä, mitkä tuoja laski 
yhteiselle pöydälle sanoen oblatum, so. uhrattu, nimittäin 
köyhille ja Jumalalle. (Tätä oblatum-sanaa käytetään 
vieläkin merkitsemään ehtoollisleipää ja siitä on väännetty 

suomalainen muoto öy lätti). Yhdessä sitten tämä ruoka 
syötiin, jolloin ateriaan ottivat osaa köyhätkin, joilla ei 
ollut varaa tuoda mitään tullessaan. Ehtoollinen oli siten 
alkuaikoina noiden yksityisten uhri Jumalalle ja köyhille. 
Mutta pian alettiin katsoa ehtoollista koko seurakunnan 
Jumalalle kantamaksi uhriksi. Kun ehtoollinen oli saanut 
tämän meikityksen, niin siitä johduttiin vähitellen ajattelemaan, 
että ehtoollinen oli Kristuksen Golgatalla antaman 
uhrin jäljittelyä, mistä käsityksestä oli enää pieni askel 
siihen, että ehtoollinen olikin Kristuksen uhrin toistamista. 
Kun pappi luki ehtoollisen asetussanat, muuttuivat ehtoollisaineet 
Kristuksen ruumiiksi ja vereksi, ja uhratessaan ne 
seurakunta siis uhrasi papin kautta itse Kristuksen, vaikkakin 
verettömässä muodossa. Joka kerta kuin ehtoollista 
vietettiin, siis joka kerta kuin Kristus uhrattiin, uudistuivat 
myöskin Kristuksen kärsimykset, ja niiden kautta uhraaja 
aina sai syntinsä sovitetuiksi. Tästä syystä ehtoollinen tuli 
jumalanpalveluksen tärkeimmäksi osaksi. Koko toimitusta 
sanottiin messuksi ja messu-uhriksi. 

Ehtoollisaineiden muuttumista ei ole käsitettävä niin, 
että leivässä olisi ainoastaan Kristuksen ruumis ja viinissä 
veri. Kummassakin aineessa on läsnä Kristuksen elävä 
ruumis kokonaisuudessaan. Mutta koska Kristuksen veri 
on niin kallisarvoista ainetta, ettei yhtäkään pisaraa siitä 
saa joutua hukkaan, kiellettiin myöhemmin maallikoilta 
kokonaan viinin nauttiminen ehtoollisessa, sillä jos sitä kaikille 
jaettaisiin, sitä voisi helposti läikähtää joku pisara 
maahan, astia saattaisi kaatua jne. Selitettiin, että he 
leipää nauttiessaan saivat myöskin verta, koska leipä 
ollen Kristuksen elävää ruumista sisälsi kaikki elävän ruumiin 
osat, ruumiin, veren ja sielun. Pappi yksin nautti 
ehtoollisen molemmissa muodoissa, mutta hänkin vain 
silloin, kun hän oli itse messu-uhria toimittamassa. Ollessaan 
muiden ihmisten joukossa ehtoollista nauttimassa 

pappikin sai sen ainoastaan leipänä. Pappi nautti joskus 
viinin koko seurakunnan puolesta ja tyhjensi sen vuoksi 
koko kalkin, vaikka se olisi ollut isokin, antoipa joskus 
täyttää sen pari tai kolme kertaa, siten useamman kerran 
tyhjentäen vetävän maljan. 

Ehtoollisen tuottama siunaus tuli luonnollisesti niider 
hyväksi, jotka ehtoollista nauttivat, sillä syödessään Kristuksen 
ruumiin ja veren he yhtyivät aineellisestikin Kristukseen 
ja hänen kanssaan uhrasivat itsensäkin Jumalalle. 
Siunauksesta pääsivät osallisiksi myös ne, jotka hartaudella 
kuuntelivat messua, ja siksi kirkossa käyntiä ja messussa 
läsnäoloa ahkerasti teroitettiin. Papin hyväksi niin 
ikään tuli myös ehtoollisen tuottama siunaus, koska hän 
siinä kantoi uhrin Jumalalle. Mutta koska ehtoollinen oli 
uhri, joka seurakunnan nimessä toimitettiin, tulivat siitä 
hyötymään muutkin kuin kirkossa messun aikana läsnäolleet. 
Siitä syystä pappi saattoi toimittaa messu-uhrin 
ypö yksinään, kenenkään muun olematta kirkossa. Pääasia 
oli, että uhri toimitettiin, ja aivan sivuasiaksi jäi, 
nauttiko ehtoollista kukaan. Tästä kehittyi hyvin omituinen 
ehtoollisen käyttö, nim. yksityismessut. Kun joku 
oli tehnyt synnin, voi hän pyytää pappia toimittamaan 
puolestaan messu-uhrin, minkä tämä kyllä teki, kun sai 
vastapalvelukseksi jonkin summan rahaa tai muun lahjan. 
Siten kuka hyvänsä voi rahalla saada Kristuksen puolestaan 
uhratuksi. Tästä ei ollut kuin aivan pieni askel ehtoollisen 
käyttämiseen onnea tuottavana taikakeinona kaikenlaisiin 
maallisiin yrityksiin ryhtyessä. Kun oli suoritettava 
jokin vaikea työ, esim. lähdettävä pitemmälle ja 
vaaralliselle matkalle, silloin palkattiin pappi uhraamaan, 
ja niin voitiin olla varmoja matkaonnesta. 

Rippi. 

Kun seurakuntalainen meni tunnustamaan papille synnit, 
joita hän katui, sanottiin sitä ripiksi. Rippiin kuului 
kolme osaa: sydämen katumus, suun tunnustus ja täydenteko 1. 
niiden töiden täyttäminen, jotka pappi määräsi 
syntien sovittamiseksi ja niiden ajallisten seurausten (ks. 
seuraavaa s.) poistamiseksi. Ilman todellista sydämen katumusta 
ei ripillä ollut mitään arvoa. Katuen tehty tunnustus 
vasta tuotti armon. Tunnustus oli aina tehtävä papille. 
Miksi ei suoraan Jumalalle? Siksi, että siinä tapauksessa 
Kristuksen opetuslapsilleen ja heidän seuraajilleen piispoille 
ja papeille antama valta sitoa ja päästää syntejä olisi 
ollut turha. Tunnustus oli joko julkinen, koko seurakunnan 
läsnä ollessa tehty, tai salainen, ripitettävän ja 
papin kahdenkeskisessä keskustelussa suoritettu. Jotkut 
vaativatkin, että julkisesta synnistä piti olla julkinen rippi 
ja salaisesta salainen. Vallitsevaksi tuli melkein yksinomaan 
salainen rippi. Synnit oli papille kaikki erikseen 
lueteltava ja tehtävä selvä asianhaaroistakin, joiden vallitessa 
synti tuli tehdyksi. Pappi oli Jumal?n sijaisena tuomarina, 
ja siksi hänen tuli saada asiasta tarkka selvä voidakseen 
antaa oikean tuomion. Syntejä erotettiin kahdenlaisia: 
suuria syntejä eli kuolemansyntejä, joiden seurauksena 
oli iäinen rangaistus, ja pikkusyntejä eli anteeksiannettavia 
syntejä, joiden seurauksena oli ainoastaan ajallisia 
kärsimyksiä. Suuret synnit oli ripissä ehdottomasti 
tunnustettava. Pikkusyntien tunnustaminen ei ollut aivan 
välttämätöntä, mutta kuitenkin hyvä. Tunnustusta seurasi 
synninpäästö. Iäiset rangaistukset siinä annettiin 
anteeksi, mutta ei poistettu synnin ajallisia seurauksia. 
Niiden hyvittämiseksi ja poistamiseksi oli täytettävä katumustyöt, 
jotka pappi asianhaarojen mukaan tehtäväksi 
määräsi. Synnin ajalliset seuraukset saattoivat olla sai- 

rautta, köyhyyttä, kaikenlaisia vastoinkäymisiä ja kiirastulen 
vaivoja vielä haudan toisella puolella. Näistä vapautuakseen 
oli määrätyt katumustyöt tunnollisesti suoritettava. 


Ane. 

Kirkolla oli kuitenkin keinoja, joilla se voi vapauttaa 
syntisen suorittamasta määrättyjä katumustöitä. Sillä 
oli käytettävänään loppumaton varasto armoa hyvissä 
töissä (ks. s. 28), joita Kristus ja pyhimykset (s. 30) olivat 
tehneet. Tästä armo varastosta kirkon esirukousten vaikutuksesta 
siirtyi syntisen hyväksi kulloinkin tarpeellinen 
määrä hyviä töitä, joten hänelle määrätty rangaistus voitiin 
peruuttaa. Vaikka siis asianomainen itse ei tehnytkään 
synnin sovittamiseksi tarpeellisia hyviä töitä, tuli Jumalan 
hyvitysvaatimus kuitenkin täydellisesti tyydytetyksi, 
koska hänelle osoitettiin yht£ suuri määrä hyviä töitä 
kirkon varastosta. Jumalan ja syntisen suhde tässä siis 
käsitettiin jotenkin samanlaiseksi kuin velkojan ja velallisen: 
ei ollut väliä sillä, mistä velallinen sai rahat, kunhan 
hän vain maksoi täyden summan. 

Kun kirkko näin peruutti määräämänsä katumustyöt, 
joina voi olla määräluku rukouksia, almujen antamista, 
käynti jonkun pyhimyksen haudalla tai pitempi pyhiinvaellusretki 
ym., sanottiin, että se oli antanut syntiselle 
aneen ja merkiksi tästä sai asianomainen anekirjan. Mutta 
anetta ei kukaan saanut ilmaiseksi. Se oli ostettava rahalla. 
Joskus sallittiin toisen henkilön tehdä katumustyöt, mutta 
tämäkin oli luonnollisesti palkattava työtä tekemään. 
Aneiden jakamisesta 1. katumustöiden peruuttamisesta 
kehittyi vähitellen varsinainen anekauppa, josta saamme 
myöhemmin nähdä esimerkkejä. Eikä kirkon tarvinnut 
aneita säästää, sillä sen armovarasto oli äärettömän suuri 
ja aina se vain kasvoi. Kerrotaan tämän kaupan hyvin 

Ane kirja. (S. h.) 

käyneenkin, sillä yleensä kansat olivat uskonnollisia ja 
mielellään aneita ostivat. Tahtoihan jokainen saada maanpäällisen 
elämänsä mahdollisimman hyväksi ja halusi lyhentää 
kiirastulen vaivoja edes muutamilla päivillä ■ — rikkaat 
saattoivat ostaa Vapahdusta kiirastulesta aneiden välityksellä 
tuhansiksi Vuosiksi. 

Hyvät työt. 

Edellä, sanotusta ymmärrämme, mikä arvo katolisessa 
kirkossa oli hyvillä töillä. Jo vanhalla ajalla kyllä esitettiin 
käsitys, ettei ihminen tule vanhurskaaksi omilla töillään, 
vaan uskon kautta. Mutta sen rinnalla terotettiin siveellisen 
elämän ja hyvien töiden tärkeyttä yhä voimakkaammin, 
niin että uskon merkitys niiden rinnalla vähitellen kävi olemattomaksi. 
Kuviteltiin, että ihminen voi tehdä enemmänkin 
kuin mitä häneltä välttämättä vaaditaan. Tehtiin 
ero lain käskyn ja evankeliumin neuvon välillä. Edellisen 
täyttäminen oli välttämätöntä. Täyttäessään sen lisäksi 
jälkimmäisenkin, ihminen tekee enemmän kuin häneltä 
vaaditaan, hän saa siten ylimääräisiä ansioita, joilla voidaan 
maksaa joko hänen omia aikaisemmin tekemiään syntejä 
tai sovittaa myöskin toisten ihmisten rikkomuksia. Evankeliumin 
neuvon täyttäminen oli siis hyvä työ. Mitä moninaisimpia 
tekoja alettiin katsoa hyviksi töiksi. Almujen 
anto oli alkuisin kristityn velvollisuus, mutta pian sitäkin 
alettiin pitää hyvänä työnä, joka voi poistaa antajan synnin. 
Kun toiselta puolen köyhänä eläminen myös oli ansio, 
kun työtä halveksittiin ja pidettiin parempana kerjuulla 
elämistä, ymmärtää sen, miten yleiseksi kerjääminen tuli. 
Eivätkä kerjänneet ainoastaan lapset tai vanhukset tai 
heikot ja työhön kykenemättömät, vaan nuoret ja terveet 
ihmisetkin, niin että oli yllin kyllin tilaisuutta hankkia 
itselleen ansioita armeliaisuuden harjoittamisella. Omaisuutta 
voitiin lahjoittaa sen lisäksi kirkolle, luostareille 
ja kaikille niiden laitoksille. 

Erittäin tehokkaita hyviä töitä olivat myös rukoukset. 
Ei niin paljon pantu painoa sille seikalle, missä mielentilassa 
rukoili, kuin sille, kuinka paljon rukoili. Pappien 
ja varsinkin munkkien elämä olikiii melkein yhtämittaista 
rukousta. Maallikkojenkin tuli rukoilla usein ja paljon. 

Samaa rukousta saatettiin lukea alusta loppuun yhä uudelleen 
kymmeniä kertoja. Mitä useammin rukouksen luki, 
sitä suuremman ansion siitä sai. Jotta rukoilija muistasi, 
kuinka monta kertaa hän oli rukouksensa käynyt läpi, 
käytettiin usein ns. rukousnauhaa, johon oli pujotettu määrätty 
luku helmiä. Aina kun rukoilija pääsi ameneen, 
siirrettiin helmi. Kun oli luettu viisitoista »isämeitää», 
saattoi seurata viisitoista »Ave Mariaa» (rukousta Neitsyt 
Maarialle) jne. Rukoiltiin myös toisten edestä, vieläpä 
kuolleidenkin puolesta. Ja monet ihmiset tekivät lahjoituksia 
kirkoille ja luostareille, jotta heidän kuoltuaan 
rukoiltaisiin heidän puolestaan ja jotta siten lyhenisi kiirastulessa 
olon aika. 

Paasto, pidättäytyminen, kieltäytyminen, oli niinikään 
hyvä työ. Kirkolla oli omat paastoaikansa, jolloin 
ei saanut syödä lihaa. Toiset kieltäytyivät kalaruoastakin. 
Kiellettyjä olivat myöskin juhlalliset häät suurimpina 
paastoaikoina. Paasto oli tarpeellinen »seurataksemme 
Jesuksen ja pyhien esikuvaa; tehdäksemme parannusta synneistämme; 
helpommin kukistaaksemme pahat halumme; 
hankkiaksemme itsellemme ansioita taivasta varten ja osoittaaksemme 
tottelevaisuuttamme kirkkoa kohtaan.» Samanlaisia 
ansioita toi kaikenlainen kieltäytyminen elämän nautinnoista 
ja mukavuuksista. Siitä syystä monet ihmiset 
kieltäytyivät avioliitosta. Toiset eivät käyttäneet koskaan 
jalkineita ja ainoastaan vähän muitakin vaatteita. Toiset 
eivät peseytyneet koskaan, eivät kammanneet eivätkä millään 
tavalla puhdistaneet itseään, vaan olivat lian ja syöpäläisten 
vallassa. Jotkut asuivat erämaissa ja metsissä, 
käyttämättä asuntonaan muuta kuin luonnon muodostamia 
luolia tai omia huonosti kyhäämiään risu- ja kivimajoja, 
asuivatpa jotkut yhden ainoan pylvään päässä vuosikausia 
sieltä laisinkaan alas tulematta. Näin ihmiset etsivät itselleen 
pyhyyttä. 

Hyvin ansiollisia töitä olivat myöskin pyhiinvaellukset 
eli toivioretket. Mentiin joko suorastaan pyhään 
maahan, Palestiinaan, tai apostolien ja muiden pyhien 
ihmisten haudoille tai paikkoihin, joissa säilytettiin heidän 
luitaan, vaatteitaan tai muita heidän käyttämiään kappaleita, 
siis paikkoihin, missä oli pyhäinjäännöksiä. Siellä 
rukoiltiin ja kunnioitettiin näiden pyhien ihmisten muistoa. 
Pyhäinjäännöksillä oli hyvin suuri auttava voima. Tiedettiin 
niiden monta kertaa saaneen aikaan ihmeitä. Joka 
tapauksessa paha henki pakeni sellaista paikkaa, jossa 
pyhän luut lepäsivät. Ainakin siellä sai ihminen rauhan 
pahan kiusauksilta. 

Pyhiinvaelluksiin verrattavia olivat ristiretket. 
Ne auttoivat ihmisiä vaimasti pääsemään synneistä, 
sillä lähtiessään ristiretkelle taisteluun pakanoita vastaan 
joko käänny ttääkseen heitä kristinuskoon tai, kysymyksen 
ollessa turkkilaisista, valloittaakseen heiltä Kristuksen haudan, 
Pyhän Maan, uskovainen pani henkensäkin alttiiksi 
Jumalan valtakunnan ja kirkon asian puolesta. Siksi paavi 
saattoi varmasti luvata iäisen autuuden ristiretkeläisille, 
jos he taistelussa kaatuisivat, ja siksi ristiretkille lähti 
sadointuhansin ihmisiä. 

Määrätessään ripissä katumuksentekijälle töitä oli 
papilla näin ollen valitsemisen varaa aina rikkomuksen laadun 
mukaan. Mutta hyvin usein hurskaat ihmiset suorittivat 
tässä kerrottuja hyviä töitä vapaaehtoisestikin, papin 
siihen velvoittamatta. 

Pyhimykset. 

Ihminen, joka vapaaehtoisesti suoritti kaikki evankeliumin 
neuvot, joka pyhitti koko elämänsä niitä noudattaakseen, 
teki paljon enemmän kuin häneltä vaadittiin, 
teki paljon enemmän kuin tarvittiin hänen omien syntiensä 

sovittamiseen. Sellainen ihminen 
on kenties jo eläissään saavuttanut 
täydellisen pyhyyden, joten 
hän ei omaksi autuudekseen enää 
mitään hyviä töitä tarvitsekaan. 
Tällä tavalla kertyy varastoon 
suuri määrä hyviä töitä. Ja tämä 
varasto on kirkon hoidettavana ja 
käytettävänä. Pyhien ihmisten 
töiden lisäksi on tässä kirkon varastossa 
Kristuksen ansioiden äärettömön 
suuri määrä, koska Kristus 
kärsi ja teki äärettömän paljon 
enemmän kuin ihmisten pelastukseksi 
tarvittiin. Tästä varastosta 
voi nyt kirkko jakaa armoa 
syntisille. 

Edellisestä ymmärrämme, 
että pyhimyksillä oli suuri arvo, 
kun heidän hyvät työnsä tuottivat muillekin armoa. 
Heidän merkityksensä ei kuitenkaan rajoittunut vain siihen. 
Mentyään kuoltuaan suoraan Jumalan luo he ölivat 
siellä välittäjinä ihmisten halutessa kääntyä Jumalan puoleen. 
Jumala oli niin vanhurskas, niin pyhä, ettei syntinen 
ihminen usein tohtinut suoraan häntä puhutella. Sen vuoksi 
rukouksissa tavallisesti käännyttiin pyhimysten puoleen, 
jotka sitten esirukouksillaan koettivat hankkia Jumalalta 
armoa rukoilijalle. Samoinkuin enkelit voivat pyhimyksetkin 
suoraan auttaa ihmisiä. Siitä syystä kaikenlaisessa 
hädässä huudettiin pyhimyksiä avuksi. Suurin pyhimyksistä 
oli neitsyt Maaria, Jumalan Äiti, koko taivaan kuningatar. 
Jo maan päällä eläissään hän oli pyhä, kun hänen 
uskottiin syntyneenkin ilman perisyntiä. Hän suojeli ihmisiä 
ja auttoi. Hän useimmat rukoukset sai. Muita pyhimyksiä 



Santa Fine. Talonpoikien 
nimikkopyhiä, auttaja 
syöpäläisiä vastaan. 

(S. H.) 



32 



oli suuren suuri joukko. Jokaisen ihmisen lähimpänä 
suojelijana oli se pyhimys, jonka nimi asianomaisella oli. 
Paavoja auttoi ennen kaikkea pyhä Paavali, Joosepit huusivat 
avukseen pyhää Joosefia, Mikot pyhää Mikaelia jne. 
Sitäpaitsi oli kullakin inhimillisellä vaivalla oma auttajansa: 
mikä suojeli rutolta ja kulkutaudeilta, mikä antoi 
turvaa ukkosessa ja myrskyssä, mikä auttoi halvatuiia ja 
rampoja, mikä jotain muuta vaivaa kärsiviä. Eri paikkakunnilla 
oli om^t suojeluspyhänsä, kaupungeilla, jopa yksityisillä 
kylilläkin. Näin kasvoi pyhimysten luku tavattoman 
suureksi. Ja kirkko vahvisti ihmisten uskoa heihin 
levittämällä heidän elämäkertojaan, jotka olivat täynnä 
ihmejtöitä. Ihmiset vieraantuivat siten vähitellen kokonaan 
suorasta suhteestaan Jumalaan, aina käännyttiin rukouksissa 
vain pyhimysten puoleen. 

Mutta pyhimykset eivät auttaneet ihmisiä ainoastaan 
maan päällä tekemillään hyvillä töillä eivätkä ainoastaan 
sillä Vaikutuksella, mikä heillä oli Jumalan luona taivaassa, 
heistä oli verraton apu myöskin pyhäinjäännösten kautta, 
kuten edellä jo on mainittu (s. 30). Jokainen hänen ruumiinsa 
osa, kaikki hänen vaatteensa, kaikki muutkin kappaleet, 
joita hän käytti tai vain piteli tai koski, olivat suojeluskeinoja 
pahaa vastaan. Aarteita omisti se, jonka oli 
onnistunut saada itselleen niitä. Innolla niitä koottiin ja 
suuria summia niistä maksettiin. Varakkailla henkilöillä 
oli suuria pyhäinjäännöskokoelmia, ja niissä oli tavaraa 
jos minkälaista. Kokonaisia pyhien ihmisten ruumiita 
harvemmin saatiin, mutta pienempiä osia oli runsaasti: 
yksityisiä luita, kynsiä, sormia, käsiä, jalkoja, kokonaisia 
luurankoja, hiuksia, parransuortuvia ym. oli loppumattomiin. 
Vaikea ei ollut myöskään saada vaatekappaleita, joko 
kokonaisia tai pieniä tilkkuja niistä. Mutta enimmän kysyttyjä 
ja useimmissa kokoelmissa talletettuja olivat esineet, 
jotka olivat yhteydessä itse Kristuksen kanssa. Nauloja, 

joilla Kristus oli ristinpuuhun kiinnitetty, oli niin monessa 
paikassa, että niistä olisi ehkä tullut tuhansia kiloja. 
Runsaimmin lienevät esiintyneet itse ristin kappaleet. 
Jos ne olisi koottu yhteen, olisi niistä voitu rakentaa useita 
kirkkoja. Kristuksen Verta oli kokoelmissa niinikään usein. 
Luonnollisesti kaikki tällaiset Kristus- jäännökset olivat 
väärennettyjä, samoinkuin verrattomasti suurin osa muitakin 
pyhäinjäännöksiä, puhumattakaan aivan mahdottomista 
esineistä, kuten Pyhän Hengen sulista, Betlehemin 
tähden säteistä jms. Siitä huolimatta niihin uskottiin yleisesti, 
ja kansa kävi kokoelmia katsomassa, kunnioittamassa 
ja niiden ääressä rukoilemassa, sillä sitä pidettiin siunausta 
tuottavana työnä. 



Kiirastuli. 

Kuoltuaan ei ihminen joutunut suoraan siihen tilaan, 
jossa hänen piti iankaikkisuutensa viettää. Vasta viimeisellä 
tuomiollahan tapahtui lopullinen vuohien ja lampaiden 
erottaminen. Vaikka siis ihminen kuoleekin armontilassa, 
ei hän pääse suoraan taivaaseen. Viimeistä tuomiota 
odotellessa on välitila, tuonela, jossa kaikki sielut ovat. 
Toisille on tämäkin aika ylen tuskallista, kun he tietävät 
tuomion itselleen tulevan ja sitä vain odottavat. Onnellisempaa 
on siellä niiden olo, jotka odottavat iäisiä taivaan 
iloja. Mutta jo hyvin aikaiseen lakattiin kuvittelemasta 
tätä välitilaa pelkäksi odotusajaksi. Ruvettiin uskomaan, 
että siellä jatkui niiden sielujen puhdistuminen, jotka olivat 
jo elämässään saaneet armon ja jotka olivat maan päällä 
aloittaneet parannuksensa, mutta eivät vielä olleet täysin 
puhtaita autuaitten joukkoon tullakseen. Ajateltiin, että 
sielut ovat siellä puhdistavassa tulessa, joka polttaa niistä 
pois kaikki synnin jäljet. Tätä tilaa sanotaan kiirastuleksi, 
joka kestää eri sieluilla eri pituisia ajanjaksoja, 

sen mukaan, kuinka saastaisia tai puhtaita ne ovat, kuinka 
paljon pikkusyntejä ja synnin ajallisia seurauksia heillä 
vielä on hyvittämättä. Parannuksen tekoa, kääntymistä, 
ei kuoleman jälkeen enää voi tapahtua, voi ainoastaan jatkua 
jo maan päällä aloitettu elämänparannus. Näitä kiirastulen 
vaivoja voi maan päällä suoritetuilla hyvillä töillä 
lyhentää, vieläpä esirukouksilla ja toisten ihmisten hyvillä 
töillä sekä aneilla. Ainoastaan »pyhät» pääsivät kokonaan 
sivuuttamaan kiirastulen. 



Pappeus. 

Kristitty voi käyttää armonvälikappaleita ainoastaan 
papin välityksellä. Jotkut, esim. donatolaisten lahko, 
vaativat siitä syystä papilta pyhyyttä, koska arvelivat 
hänen toimitustensa arvon riippuvan siitä. Kirkko ei kuitenkaan 
tätä oppia hyväksynyt. Sakramentin arvo, selitti 
se, ei riipu sen antajasta, vaan se saa voimansa sakramentin 
asettajasta Kristuksesta. Tätä ei ole kuitenkaan niin käsitettävä, 
että kuka hyvänsä olisi kelvollinen sakramentteja 
jakamaan. Siihen on pätevä ainoastaan laillisesti vihitty 
pappi, joka papiksivihkimisen sakramentissa on 
saanut siihen tarpeellisen kyvyn. Tämä sakramentti on 
painanut hänen sieluunsa lähtemättömän voiman, niin että 
eläköön hän sen jälkeen miten hyvänsä, papillisiin toimituksiin 
vaadittavia kykyjä hän ei kadota. Vihkimisessä 
hän on saanut vallan sitoa ja päästää, ja tämä valta hänellä 
aina pysyy. 

Munkkilaitos. 

Luostarilaitoksen synty ja luostareiden elämää. 

Jo kristinuskon ensimmäisinä vuosisatoina katsoivat 
jotkut liiallisen maailmallisuuden saavan valtaa seurakunnassa. 
Siellä täällä esiintyi siitä syystä ihmisiä, jotka 
vetäytyivät pois muun seurakunnan yhteydestä. He kuljeskelivat 
paikasta toiseen saarnaten, missä vain saivat 
kokoon ihmisiä. Mutta näin olivat maailman kiusaukset 
vielä lähellä. Heidän kompastuksekseen sattui heidän tielleen 
usein naisia, ja monesti oli silloin kiusauksen voima 
vastustamattoman suuri. Heidän tuli kuitenkin paeta 
naista kuin »käärmettä ja syntiä». Siitä syystä monet 
näistä pidättäytyvistä vetäytyivät kokonaan pois ihmisten 
ilmoilta, erämaahan. Sinne tuollainen »erakko» rakensi, 
itselleen yksinäisen majan ja koetti siellä viettää pyhää 
elämää. Muutamiin paikkoihin muodostui kokonaisia 
kyliä tällaisista erakkomaj oista. Itämailla etupäässä oli 
sellaisia erakkoyhdyskuntia ja niitä sanottiin siellä »lavroiksi
». 

Egyptissä syntyi ensimmäinen varsinainen munkkikunta 
ja luostari Pakum nimisen miehen perustamana noin 
vuonna 325. Hän laati säännöt, minkä mukaan veljien tuli 
elää Jumalalle otollisella tavalla. Sieltä sitten luostarilaitos 
leveni kaikkiin maihin kristinuskon mukana. Länsimaiden 
luostarilaitos järjestettiin vasta Benedictus nursialaisen 
toimesta kuudennella vuosisadalla, vaikka monia 
luostareita kyllä aikaisemminkin oli, esim. Ranskan ensimmäisen 
luostarin perusti jo neljännen vuosisadan lopulla 
piispa Martinus toursilainen, josta sittemmin tuli koko 
Ranskan suojeluspyhimys ja Martti Lutherin nimipyhä. 

Luostareitten asukkaina oli aluksi vain miehiä. Mutta 
pian ruvettiin luostareita rakentamaan myöskin naisille. 

Munkit luostaria rakentamassa (s. h.) 



Munkit ja nunnat tekivät luostariin mennessään ns. munkkilupaukset: 
he tahtoivat elää ainaisessa köyhyydessä, munkilla 
ei saanut olla vähäistäkään yksityistä omaisuutta, he 
lupasivat koko ikänsä pysyä siveinä, neitseellisinä, naimattomina; 
ja vihdoin he sitoutuvat ehdottomaan kuuliaisuuteen 
esimiehelleen. Elämä luostarissa oli kokonaan 
Jumalalle pyhitetty. Päivät aloitettiin ja lopetettiin rukouk- 

silla ja pitkin päivää oli vielä hartaushetkiä. Välillä oltiin 
työssä luostarin omistamilla pelloilla tai puutarhassa tai 
yksinäisissä kammioissa kirjojen ääressä. Monet luostarit 
tulivatkin ainoiksi laajojen ympäristöjen sivistyskeskuksiksi. 
Kun ei ollut kirjapainotaitoa, oli munkkien tehtävänä 
monistaa ja kopioida kirjoja käsin kirjoittamalla. 
Kirjoitettiin siten Raamattuja, rukous- ja messukirjoja, 
pyhimysten elämäkertoja ym. Itämaitten munkit kuitenkin 
pian vajosivat laiskuuteen ja »autuaaseen tietämättömyyteen
», sillä ilmanalan lämpimyyden vuoksi ei heidän 
tarvinnut itseään paljon vaivata elanto-, vaatetus- eikä 
asuntohuolilla. Lännessä sensijaan luostareissa aina suoritettiin 
jotakin käytännöllistä ja kirjallista työtä. Niiden 
yhteyteen muodostettiin kouluja, joissa saivat opetusta 
maallikkojenkin lapset. Luostareista lähti usein kyvykkäitä 
miehiä kirkollisiin virkoihin, piispoiksi, jopa paaveiksi, 
ja munkkeja tavattiin monien yliopistojen professoreina. 
Vähäksi ei ole arvattava myöskään luostarien vaikutusta 
ympäristönsä aineelliseen edistymiseen. Niiden puutarhat 
ja pellot olivat opettavina esimerkkeinä, kuinka maata 
tuli viljellä. Monen seudun käsityötaito kehittyi luostarin 
opastuksella ja turvissa sangen korkealle. Rauhattomina 
aikoina olivat luostarit turvapaikkoina matkustajille ja 
muille suojaa kaipaaville. 

Vähitellen pääsi valtaan tapa, että luostareihin otettiin 
ns. maallikkoveljiä, jotka suorittivat kaiken ruumiillisen 
työn. Heidän ei tarvinnut noudattaa kaikkia ankaria 
luostarisääntöjä: he esim. saivat vapaasti puhua, kun 
munkkien täytyi määrätyt ajat olla vaiti. Maallikkoveljien 
toiminnasta oli se apu, että luostarien omaisuus tuli hyvin 
hoidetuksi, ja varsinaiset munkit pääsivät kokonaan henkiseen 
työhön. 

Ker jälä ismunk istot . 

Suurimman merkityksen myöhäisemmällä keskiajalla 
saivat niin sanotut kerjäläismunkistot, joista tärkeimmät 
olivat fransiskaanit 1. harmaatveljet ja dominikaanit 1. 
mustatveljet. Kun muiden munkkikuntien jäsenten päätarkoitus 
oli maailmasta pois vetäytymisen kautta päästä 
mahdollisimman lähelle pyhyyttä, pelastaa itsensä, oli 
kumpikin mainituista munkkikunnista syntynyt vaikuttamaan 
myöskin ulospäin. Kun vanhempien munkkikuntien 
jäsenet asuivat monesti ylellisen rikkaissa luostareissa, 
ei kerjäläismunkeilla veljeskuntien perustajain tarkoituksen 
mukaan saanut olla asuntoa laisinkaan. Kerjäämällä tuli 
heidän hankkia elatuksensakin. Heidän tuli kulkea vain 
köyhien ja sairaiden luona heitä auttamassa ja tukemassa. 
Näille yksinkertaisille ihmisille heidän myös tuli saarnata 
Jumalan sanaa. Suurta oppia ei silloin tarvittu, vakava 
usko enemmän tehosi. Mutta kaupungeissa he joutuivat 
usein tekemisiin ja väittelyihin pappien ja oppineiden 
kanssa. Kyetäkseen pitämään puoliaan ja säilyttääkseen 
vaikutusvaltansa heidän itsensäkin täytyi silloin hankkia 
perusteellisempia tietoja. Opinnoille pantiin yhä suurempi 
paino. Vähitellen sekä fransiskaanit että dominikaanit 
saavuttivat erinomaisen saarnaaja- ja opettajamaineen. 
Näistä munkkikunnista tuli katoliselle kirkolle erinomainen 
turva, mutta kuitenkin eri tavalla. Fransiskaanien 
munkkikunnan perustaja pyhä Franciscus oli saanut herätyksen, 
ja hänen saarnojensa aikaansaaman uskonnollisen 
liikkeen seurauksena oli hänen nimeänsä kantavan munkiston 
syntyminen. Sen pysyväksi tarkoitukseksi jäi saarnaaminen. 
Dominikaanien päätehtävänä taas oli harhaoppisten 
ilmisaaminen ja vainoaminen. He kulkivat kaikkialla 
kristikunnassa ja nuuskivat tietoonsa tarkoin kaikki 
ihmiset, joilla oli vähänkin kirkon opista poikkeavat 

Franciscus ja Dominicus. (s. h.) 



mielipiteet, ja saattoivat sellaiset tuomittaviksi. Heidän 
nimensäkin sattuvalla tavalla osoitti heidän tehtäviään. 
Munkkikunnan perustaja oli nimeltään Dominicus. Siitä 
saatiin munkkien nimeksi dominicanes, mikä merkitsee 
Dominicuksen seuralaisia. Mutta tämän nimen Voidaan 
yhtä hyvin ajatella sisältävän kaksi sanaa »Domini canes», 
ja silloin se merkitsee »Herran koiria». Kummankin munkkikunnan 
suomalaiset nimet, harmaat- ja mustatveljet, johtuvat 
heidän käyttämiensä pukujen väristä. Paavi myönsi 
näille munkkikunnille oikeuden ripittää ihmisiä, ja monessa 
paikassa he tulivat niin kansan suosimiksi, että vakinaiset 
papit saivat valitella sitä, ettei kansa enää ollenkaan käyttänyt 
heitä sielunasioissaan. Osaksi tämä kansan suosio 
johtui Vakinaisen papiston siveellisestä rappiotilasta. Munkit 
olivat elämäntavoiltaan lähempänä oppiaan ja siitä 
syystä säilyttivät paremmin yleisen luottamuksen. 

»Apostolisessa köyhyydessä» eivät kerjäläismunkkikun- 

natkaan voineet pysyä. Kun ne saavuttivat ihmisten suosion, 
rakensivat niiden kannattajat munkeille asuntoja 
sekä kirkkoja. Muutamin paikoin nämä munkkien kirkot 
saattoivat tyhjiksi varsinaiset pitäjäkirkot. Vaikka kerjäläismunkkien 
omalta taholta koetettiinkin vastustaa omaisuuden 
keräytymistä luostareille, hurskaiden ihmisten 
lahjoituksia tuli sittenkin kosolti. 

Kaikista moitteista huolimatta, joita munkit saivat 
osakseen luostareiden kurin höltyessä ja niiden siveellisen 
elämän rappeutuessa, pidettiin muukkien elämää 
kuitenkin maallikkojen elämää pyhempänä. Olivathan 
he muukkilupaukset tehdessään sitoutuneet noudattamaan 
myöskin evaukeliumin neuvoja, eikä ainoastaan lain käskyjä. 
Siitä syystä lukemattomat hurskaat sielut luopuivat 
maallisesta elämästä, usein suurestakin omaisuudestaan, 
ja sulkeutuivat luostarin muurien sisälle ikipäiviksi. Luostariinmenijäin 
joukossa oli tietysti sellaisiakin, jotka sinne 
pakenivat kaikkia toimeentulon huolia. Mutta pääasiassa 
luostariin lie menty puhtaista vaikutteista. Yleisen tapainturmeluksen 
vuoksi täytyi lakia ja kieltäytymistä saarnata 
lakkaamatta, ja saarnan vaikutukset näkyivät luostarilaitoksen 
kukoistuksessa. 

Niitä kansantaloudellisia tappioita, jotka syntyivät 
niin lukuisien ihmisten luopuessa hyödyllisestä työstä ja 
viettäessä koko elämänsä rukouksissa ja turhassa itsekidutuksessa, 
ei surtu. Jumalan valtakunnan edut olivat tärkeämpiä. 
Ei huolettanut ketään myöskään se, että kansojen 
lisääntymiseen vaikutti epäedullisesti niin monien kieltäytyminen 
avioliitosta. Vaikka kaikki ihmiset olisivat 
menneet luostariin ja koko ihmiskunta olisi loppunut siinä 
paikassa, ei siitäkään olisi ollut mitään vahiukoa. Pikemmin 
vain olisi päässyt toteutumaan Jumalan valtakunta, 
ajateltiin. 

Temppeliherra taistelupuvussa. Kilvessä ja haarniskassa on 
ristimerkki. (Keskiaikaisesta käsikirjoituksesta.) (s. h.) 

Hengelliset ritarikunnat. 

Omituisia ilmiöitä keskiajan elämässä olivat hengelliset 
ritarikunnat, jotka olivat saaneet alkunsa ristiretkien 
aikana. Vanhin niistä oli Temppeliherrain ritarikunta. 
Nimensä se sai siitä, että sen ritarien ensimmäisenä asuinpaikkana 
oli rakennus, joka sijaitsi lähellä Jerusalemin 
temppeliä. Muutamat ritarit olivat tehneet munkkilupaukset 
ja samalla sitoutuneet asevoimin puolustamaan pyhää 
hautaa ja suojelemaan Palestiinaan kulkevia pyhiinvaeltajia. 
He olivat samallaf ritareja ja munkkeja. Paavi vahvisti 
heidän sääntönsä. Ritarien hallitusmies, suurmestari, 
oli suorastaan paavista riippuvainen. Samalla tavalla järjestyivät 
muut hengelliset ritarikunnat, kuten Johanniitat, 
Saksalainen ritarikunta ja Kalpaveljekset. Niiden jäsenet 

olivat samalla munkkeja ja ritareita, jälkimmäisen puolen 
kuitenkin enemmän voittaessa. 

Ne saivat hurskailta ihmisiltä suuria lahjoituksia, kuten 
munkkikunnatkin. Ja kun esim. Temppeliherroihin parhaimpina 
aikoina kuului 30 000 ritaria, ymmärrämme, 
kuinka mahtavia laitoksia ne olivat. Suurmestarit olivat 
piispojen ja muiden hengellisten ruhtinasten veroisia arvonsa 
ja valtansa puolesta. 



Katolisen kirkon vaikutus kansaan. 

Jumalan palvelus. 

Katoliset kirkot pidettiin aina auki, niin että sinne voi 
mennä rukoilemaan milloin hyvänsä. Suuremmissa temppeleissä 
oli melkein aina joku pappikin, kun täytyi lukea 
varsinkin kuolleiden puolesta paljon messuja joko heidän 
itsensä täi omaistensa lahjoitettua sitä varten kirkolle 
varoja. Mutta varsinaisia jumalanpalveluksiakin oli useammin 
kuin meillä nyt on, sillä pyhiä oli paljon. Yleiseksi 
tavaksi tuli viettää pyhänä sunnuntaita, Kristuksen ylösnousemisen 
päivää. Mutta sen lisäksi oli lukuisia muita 
juhlapäiviä. Aiheita niihin oli saatu raamatullisista tapahtumista 
ja pyhimysten elämästä. Hurskaisiin tapoihin 
kuului käydä kirkossa joka pyhä ja levätä ruumiillisesta 
työstä. Tiheiden kirkossakäyntien olisi luullut suuresti 
edistävän kansan tietoa uskonnosta, mutta niin ei tapahtunut, 
kuten seuraavasta näemme. 

Jumalanpalveluksen suorittamisessa ei seurakunnalla 
ollut myöhemmin mitään osaa. Kirkkolauluunkaan, sen 
verran kuin sitä oli, ei seurakunta ottanut osaa, vaan suoritti 
senkin lukkari ja kuoro. Yleisö oli vain läsnä ja kuunteli, 
tehden silloin tällöin ristinmerkin ja kumartuen maahan. 

Silläkin aikaa, kun laulettiin tai kun pappi toimitti alttarilla 
jotain, saattoivat yksityiset seurakuntalaiset lukea 
omia rukouksiansa, joita taisivat. Pääasia oli kirkossa 
ollessa hartaus. Jos olisi Vain kuunneltu, mitä kirkossa 
tapahtui, olisivat ajatukset helposti saattaneet harhailla 
sinne tänne, kun ei laisinkaan ymmärretty vieraalla kielellä 
tapahtuvaa jumalanpalvelusta. Itsekseen rukouksia 
lukemalla ajatukset pysyivät koossa eivätkä aivan helposti 
päässeet siirtymään maallisiin asioihin tai synnillisille 
teille. Kun näin hartaalla mielellä oli jumalanpalveluksessa 
ja Varsinkin messu-uhria toimitettaessa läsnä, tuotti se 
runsasta armoa ja siunausta. 

Huolimatta siitä, ettei kansa ymmärrä mitään vieraskielisestä 
jumalanpalveluksesta, käyttää katolinen kirkko 
edelleen latinaa ainakin pyhässä messussa. Eri maissa on 
joitakin rukouksia ja silloin tällöin saarnoja ruvettu pitämään 
kansankielellä, mutta messu luetaan edelleen kaikissa 
katolisissa maissa aina latinaksi. Perinnäinen tapa 
niin Vaatii. Sitä katsotaan ikäänkuin pyhäksi kieleksi, 
koska se on peräisin Roomasta, koko katolisen kristikunnan 
pääpaikasta. 

Yhtä tarkkoja kuin kielessä oltiin muissakin ulkonaisissa 
puolissa. Papin puku eri tilaisuuksia Varten oli tarkasti 
määrätty. Eri juhlissa oli puku erilainen. Kullakin 
puvuissa esiintyvällä värillä oli kuvaannollinen merkitys. 
Valkoinen oli viattomuuden ja hengellisen ilon, punainen 
Jumalan rakkauden, vihreä iankaikkisen elämän toivon 
merkki jne. 

Kun papit ja muut kirkonpalvelijat jumalanpalveluksissa 
olivat komeasti puettuja, kun kirkko tavallisesti oli 
suuri ja mahtava, kun siellä oli paljon kuvia, jotka esittivät 
joko pyhimyksiä ja heidän elämäänsä tai Raamatun 
kertomuksia, kun kirkossa kuuli laulua ja urkujen soittoa, 
vaikutti kaikki tämä juhlallisuus mieliä ylentävästi. Ja 

varsin tenhoava oli salaperäisyys, jolla messu-uhri toimitettiin. 
Kun pappi oli lukenut joukon rukouksia, kannettiin 
ehtoollisaineet alttarille. Kuoro laulaa, ja pappi jatkaa 
rukoustensa lukua. Silloin kilahtaa kello, ja koko 
seurakunta kuuntelee äänettömänä, kuoron ja urkujen 
vaiettua. Pappi on vuoroin polvillaan, vuoroin pystyssä 
alttarin edessä. Hän mumisee rukouksia niin hiljaa, ettei 
seurakunta laisinkaan erota sanoja. Taas kilahtaa kello. 
Jännittyneenä katsoo koko seurakunta papin puuhia. Yhtä 
salaperäisenä ja yhtä hiljaa mumisten pappi lukee ehtoollisen 
asetussanat kellon soitua kolmannen kerran. Silloin 
tapahtuu ihme: fehtoollisaineet muuttuvat Kristuksen ruumiiksi 
ja vereksi. Pappi nostaa, ollen selin seurakuntaansa, 
ensin leivän päänsä yläpuolelle ihmisten nähtäväksi. Kaikki 
kansa kumartuu, sillä sen edessä on Kristuksen elävä ruumis. 
Seurakunta on polvistuneena ja odottaa edelleen. 
Vähän mumistuaan nostaa pappi kalkin ylös kansan kumarrettavaksi. 
Kunnioittaen Kristuksen verta painuvat kaikkien 
päät maahan. Jeesus on uudestaan uhrattu ja hänen 
ruumiinsa on läsnä jokaisen nähtävänä. 

Tällaiset menot eivät voineet olla syvästi mieliin vaikuttamatta. 


Kansanuskonto. 

Huolimatta siitä, että katolinen kirkko esiintyi oppeineen 
ja jumalanpalvelusmenoineen kaikkialla samana, oli 
eri kansojen uskonnollisiin käsitteihin kuitenkin sekaantunut 
aineksia niiden omasta vanhasta pakanauskosta. Kristittyjen 
Jumala oli useille äsken kääntyneille kansoille 
ainoastaan muita jumalia voimakkaampi, ja siitä syystä 
hänelle tuli osoittaa erikoista kunnioitusta. Entiset pakanalliset 
jumalat säilyttivät pitkiä aikoja jumala-asemansa 
ja vain vähitellen muuttuivat pahoiksi hengiksi, jotka eri- 

naisiin taikakeinoihin turvautuvia kuitenkin auttoivat. 
Kansan mieleen niistä jäi usko, että maailma on täynnä 
pahoja henkiä ja peikkoja, jotka kaikkialla ovat vaanimassa 
ihmistä häntä vahingoittaakseen. Uskovan ihmisen ei niitä 
siitä huolimatta tarvinnut kovin pelätä, sillä hänen suojanaan 
olivat lukuisat pyhimykset, jotka lakkaamatta taistelivat 
pahoja henkiä vastaan. 

Kirkon hyväksymissä ja kaikkialla käyttämissä jumalanpalvelusmenoissa 
oli niinikään pakanuudesta tulleita 
aineksia. Morsiusparin vihkimisessä esim. noudatettiin 
vanhoja roomalaisia häätapoja sillä erotuksella vain, että 
entisen uhrin sijalle tuli kristillinen messu. Uudenvuoden 
vastaanottajaisilveilyt, joita on sallittu kirkoissakin pitää, 
ovat vanhaa pakanallista juurta. Monet kirkolliset juhlat 
olivat saaneet alkunsa entisistä pakanallisista juhlista, 
juhlan entinen aihe vain muutettiin kristilliseksi esim. 
omistamalla koko juhla jollekulle pyhimykselle. Tällä 
tavalla kansan oli helpompi siirtyä uuteen oppiin. Jumalanpalveluksen 
loistavaksi ja komeaksi järjestämisellä voitettiin 
myöskin paljon yksinkertaisia ihmisiä. Kun jumalanpalvelus 
suurelta osaltaan tapahtui latinankielellä, jota 
kansa ei ymmärtänyt, oli siinäkin tavallaan yhtymäkohta 
pakanauskon kanssa. Mitä pakanallinen tietäjä tai pappi 
esim. uhritoimituksessa hommaili, mitä »lukuja» hän siinä 
nopeasti lasketteli, sitä tavallinen ihminen ei tarkasti tietänyt, 
eikä hänen sopinut sitä kovin uteliaasti tiedustellakaan. 
Kun nyt katolinen pappi luki rukouksensa ja toimitti 
messii-uhrin, oli tällaisenkin jumalanpalveluksen auttava 
voima suuressa määrässä taikakeinon kaltainen. Kuulijan 
ei tarvinnutkaan siitä mitään ymmärtää. Kun hän 
vain oli jumalanpalveluksessa läsnä, tuotti se hänelle siunausta. 
Vaikka kansat olivat kirkon yhteydessä vuosisatoja, 
olivat niiden tiedot kristinuskon pääperusteistakin 
hyvin hämärät. Mutta asiain näin ollen sitä ei voi ihmetellä. 

Samoin siirtyi pakanuudesta kirkolle ns. asyylioikeus: jos 
turvaton rikollinen pääsi temppelin suojaan, ei häntä siellä 
saanut ahdistaa. Monet legendat eli pyhimystarut, kertomukset 
pyhimysten ihmetöistä tai heidän ihmeellisistä 
elämänvaiheistaan, olivat myöskin alkuisin pakanallisia 
jumalaistaruja. 

Omistamalla näin eri kansakuntien vanhoja juhlamenoja 
sekä uskonnollisia tapoja kirkko tuli kansoille lähei 
seksi. Ennen pitkää papitkin unohtivat monien juhlamenojen 
pakanallisen alkuperän, rahvas ei asian tätä puolta liene 
koskaan huomannutkaan, sille olivat kaikki kirkon toimet 
pyhiä. 

Pyhien esineiden ja pyhien paikkojen runsaus oli 
myös yhtymäkohta pakanuuden kanssa ja helpotti siirtymistä 
kristinuskoon. • Missä oli tapahtunut jokin ihme, 
missä oli elänyt pyhä mies tahi nainen, missä oli marttyyri 
kärsinyt Verisen kuoleman, missä oli pyhäinjäännöksiä 
tahi vielä elossa oleva pyhä ihminen, sinne tulvi kansaa. 
Ristiretket, suuret riemujuhlat, joita paavit järjestivät, 
pyhäinjäännöskokoelmat, joita kirkot, luostarit ja varakkaat 
yksityiset hurskaat rikastuttivat yhä uusilla keräyksillä, 
saivat ihmisiä joukottain liikkeelle. Tarjosivathan 
pyhiinvaellusretket paitsi runsaita aneita myöskin huvia 
ja seikkailuja, joten armon hankkiminen tällä tavalla tuli 
hyvin suosituksi. Rahvas ei laisinkaan kiinnittänyt huomiota 
siihen seikkaan, että aneet tuottivat armon ainoastaan 
katumuksen ja parannuksen yhteydessä. Se uskoi 
pelkkien ulkonaisten tekojen auttavaan voimaan. Eivätkä 
aneiden myyjät suinkaan tahtoneet tätä erehdystä oikaista. 
Kun kansat toiselta puolen olivat yleensä hyvin uskonnollisia, 
paisuivat pyhiinvaellusretket usein kulkutaudin tapaisiksi 
liikkeiksi. Olipa kirkon miestenkin joskus asetuttava 
tätä liikettä vastaan. Suurissa joukoissa kulkiessaan erehtyivät 
monet kaikenlaisiin vallattomuuksiin ja siveellisiin 




Pyhiinvaellus nitonet orjumi seksi. 



(S. H.) 

hairahduksiin. Mutta tietysti kirkko yleensä suosi näitä 
retkiä. Ne olivat tärkeitä rahalähteitä, sillä pyhiin paikkoihin 
tultua ei luonnollisesti säästetty rahaa aneita ostettaessa. 


Jos kuvien ja pyhäinjäännösten palvominen oli monensa 
tapauksessa pelkkää taikauskoa, esiintyi taikausko erittäni 
luonteenomaisena piirteenä rahvaan jokapäiväisessä elämässä. 
Loitsija saattoi päästää liikkeelle tauteja, ruton, 
myrskyn ja mitä onnettomuuksia tahansa lähimmäistensä 
vahingoksi heihin suututtuaan. Äkkikuolema oli tavallisesti 
paholaisen työtä. Pahoja henkiä liikkui kaikkialla. 
Jos ihminen vain löi laimin kirkollisia velvollisuuksiaan, ei 
pahan tihutöitä mikään saattanut vastustaa. Nälänhätä 
ja muut onnettomuudet voivat olla laiminlyöntien seurauksena. 
Ilkeät unet, himot, viha, toivoton rakkaus, kaikki 
se oli pahojen henkien työtä. Saattoipa ihminen sielunsa 
hinnalla tehdä liitonkin paholaisen kanssa, jolloin tämä 
kyllä kaikin tavoin auttoi häntä eläissä, mutta kuoltua 
otti varmasti hänen sielunsa omakseen. 

Pahojen henkien hankkeilta suojelivat pyhimykset 
sekä pyhäinjäännökset. Siitä syystä oli hyvä pitää mukanaan 
aina jokin kappale pyhimyksen pukua, palanen Kristuksen 
ristiä ym. Pyhäinjäännökset muuttuivat täten 
tavallisiksi taikakaluiksi. 

Kansan taikausko esiintyi kirkon hyväksymänä ns. 
jumalantuomioissa. Jos esim. oli epätietoista, kumpi 
kahdesta toisiaan syyttävästä henkilöstä oli viaton, kumpi 
syyllinen, annettiin heidän ryhtyä kaksintaisteluun. Jumala 
oli tietysti oikean asian puolella ja antoi syyllisen haavoittua 
tai kuolla taistelussa. Ristikokeessa seisoivat toisiaan 
syyttävät, kädet vaakasuorassa asennossa, ristin ääressä. 
Syyllinen väsyi pikemmin ja hänen käsivartensa vaipuivat 
ensiksi alas. Jos oli vain yksi henkilö syytettynä, eikä muuten 
päästy asiasta varmuuteen, käytettiin erilaisia tuli- 

»Kaikenlaista kidutusta käytettiin pakottamaan heitä tunnustamaan.
» (S. H.) 

kokeita ja vesikokeita: paljain käsin täytyi kiehuvasta 
vedestä ottaa kivi, oli käsin kannettava hehkuvaa rautaa 
tai käveltävä tulikuumilla rautakappaleilla avojaloin, tai 
heitettiin koko ihminen kylmään veteen, jolloin tuli upota 
määrättyyn syvyyteen, sillä pinnalla pysyi ainoastaan 
paholaisen avulla — ja paholaiseen turvautumisesta rangaistiin 
kuolemalla. 

Varsinkin harhaoppisia ja noitia syytettäessä oltiin jo 
heidän syyllisyyttään tutkittaessa ankaria. Kaikenlaista 

kidutusta käytettiin pakottamaan heitä tunnustamaan 
Tämän pakollisen tunnustuksen nojalla heidät sitten tuomittiin 
ja tuomittiin usein kuolemaan. Näin ajettiin Jumalan 
valtakunnan asiaa. Kirkko piti laumastansa hyvän 
huolen, ettei siitä kukaan päässyt eksymään ja omia teitään 
kulkemaan. Ja kuvaavaa uskonvainojen ajan katsantokannalle 
yleensä on, että näitä tuomioita laatimassa 
oli korkeimmin sivistyneitä ihmisiä, kirkon ylimpiä miehiä 
ja yliopistojen professoreita, muitakin kuin jumaluusoppineita. 


Kirkon valtaa rahvaaseen nähden piti yllä kansan tietämättömyys 
ja sivistymättömyys. Rahvas ei ollut lukutaitoinen, 
eikä sitä varten ollut kouluja. Ja kun jumalanpalvelus 
tapahtui vieraalla kielellä, sai kansa tyytyä uskonasioissakin 
melkein yksinomaan niihin neuvoihin ja ohjeisiin, 
joita papit salaripissä antoivat. Kansanuskonto oli 
siten läheisesti sidottu papin henkilöön. Jonkinlainen 
arvoasema ja kunnioitus kansan puolelta säilyi papeilla 
aina, kun he vain jotenkuten pystyivät täyttämään 
ulkonaiset velvollisuutensa ja suorittamaan pyhät menot. 
Voimakasta, rikasta persoonallista uskonelämää ei kansa 
papeilta osannut vaatia, koska sen omakin uskonnollisuus 
oli melkein kokonaan ulkonaisten tapojen ja muotojen noudattamista. 


Niin ulkonaista kuin kansan uskonnollisuus olikin, 
niin sittenkin kristilliset ajatukset tunkeutuivat hyvin 
syvälle sen elämään. Kun esim. eri ammatteja harjoittavat 
ihmiset muodostivat yhdistyksiä, ns. veljeyskuntia, 
oli niiden säännöissä usein nimenomaan mainittu veljeys 
ja rakkaus Kristuksessa. Sellaisen veljeyden jäsenet auttoivat 
toisiaan hyvin uskollisesti, he muistivat tarkoin rakkauden 
säännön, vaikka kokouksissaan j oivatkin suojeluspyhimyksensä 
tai neitsyt Maarian maljoja. 

Kirkon valta elämän eri aloilla. 

Omaisuus on kaikkina aikoina ollut myöskin vallan tuojana. 
Keskiajalla katolinen kirkko oli rikas. Uskovaiset 
ihmiset olivat lahjoittaneet kirkolle ja luostareille niin paljon 
omaisuutta, että luostareiden ja hiippakuntien päämiehet 
voivat viettää ruhtinaallista elämää. Jo keskiajan alkupuolella 
oli kirkolle kertynyt niin paljon maallista hyvää, 
että Kaarle Suuren, joka kyllä huolehti kirkon aineellisesta 
menestymisestäkin, täytyi kysyä: »voiko sitä sanoa maailmasta 
kieltäytymiseksi, kun ehtimiseen koetetaan kartuttaa 
omaisuutta käyttämällä hyväkseen helvetinpelkoa ja 
koettamalla saada uskovia ryöstämään luonnollisilta perillisiltään 
heidän osansa?» Ja seuraavina vuosisatoina kirkon 
omaisuus kasvoi vielä suunnattomasti. Hengelliset ruhtinaat 
olivat siitä syystä mahtavia herroja. Kun valtion toiminta 
ja hallinnolliset elimet eivät vielä olleet kovin kehittyneitä, 
oli hengenmiehillä niissäkin asioissa suuri sananvalta. 
Esim. Saksan ruhtinasten kokouksissa oli hengellisiä 
tavallisesti niin paljon, että heidän mielipiteensä usein tuli 
määrääväksi. Monet sodat voitiin käydä vain kirkon avulla, 
jos se hankki siihen tarvittavat rahat ja muutenkin asettui 
hanketta tukemaan. 

Vallitsevissa yhteiskunnallisissa ja taloudellisissa oloissa 
oli kirkolla myöskin äärettömän suuri merkitys. Ennen on 
jo kerrottu, kuinka luostareiden maanviljelys, puutarhanhoito 
ja käsityöpajat olivat ympäristölle esikuvina. Mutta 
kirkkojen ja luostareiden läänitykset ja maatilat, niillä 
asuvat lukuisat alustalais joukot, näiden ja herrojensa välinen 
suhde oli hyvänä selkänojana maallisillekin ruhtinaille 
ja läänitysherroille, kun heidän alustalaisensa ilmaisivat 
tavalla tai toisella tyytymättömyyttä asemaansa. Maallikkojen 
alueilla olivat kaikki olot samat kuin kirkonkin 
tiloilla. Aateliset läänitysherrat ja yleensä suuret maiden 

haltijat voivat tyytymättömille sanoa, ettei heidän vallassaan 
ollut tehdä minkäänlaisia parannuksia. Koska 
kirkkokaan, jolla oli paljon muitakin rikkauksia kuin maaomaisuutensa, 
ei voinut pyydettyä alustalaisten aseman 
helpotusta toteuttaa, kuinka sen olisikaan voinut tehdä 
kukaan yksityinen. Ei, se oli aivan mahdotonta, selittivät 
nämä herrat. Mutta vaikka kirkko näin laajoine omaisuuksineen 
olikin jonkinlaisena turvana lääni tysherroille ja ruhtinaille, 
käytti se toiselta puolen valtaansa hillitäkseen samojen 
herrojen usein liian räikeäksi paisuvaa sortamishalua. 
Panna ja inter dikti olivat silloin keinoja, jotka pakottivat 
ylpeimmänkin herran talttumaan. Kirkko oli siten kummaltakin 
puolelta olevien olojen turva. 

Kirkko oli suuri kansantaloudellinen tekijä. Verot, 
joita kaikista maista Roomaan virtasi, olivat niin tuntuvia, 
että eri seutujen ruhtinaat koettivat keksiä keinoja pidättääkseen 
ainakin jossain määrin pyhiinvaeltajia suuntaamasta 
matkaansa Italiaan ja estääkseen heidän mukanaan 
rahaa sinne siirtymästä. Siitä syystä esim. Saksin vaaliruhtinas 
Fredrik Viisas kokosi suuren määrän pyhäinjäännöksiä, 
jotta tämä armovarasto houkuttelisi hurskaita 
ihmisiä luokseen, ja siten heidän mukanaan tulevat rahat 
ainakin jäisivät kotimaahan. Tällaisista puuhista huolimatta 
kertyi Italiaan suunnattomia rikkauksia, joiden 
nojassa paavin hovi ja hengelliset ylimykset voivat viettää 
ylellistä ja loistavaa elämää. Tavattomasti varoja kiinnitettiin 
eri maissa kirkko- ja luostarirakennuksiin. 

Kirkon suuri omaisuus ja henkinen ja hengellinen tarmo 
teki sen kaiken henkisenkin viljelyksen kanattajaksi ja 
vaalijaksi. Opillista sivistystä oli ainoastaan kirkon miehillä, 
ja vasta keskiajan lopulla alkaa maallikkosivistys nousta. 
Koulut olivat kirkon ylläpitämiä. Joillekuille oppilaitoksille 
antoivat myöskin maalliset ruhtinaat kannatusta. 
Opettajat olivat hengellisiä sekä alemmissa että ylemmissä 

kouluissa. Jumaluusoppi oli yliopistojen eniten tutkittu 
tiede. Se oli määräävänä koko maailmankatsomuksessa. 
Se pyrki vaikuttamaan maallisiin lakeihinkin. Niitä koetettiin 
saada mukautumaan Vanhan Testamentin lain 
kanssa yhtäpitäviksi. Niinkuin ajan tieteessä oli kokonaan 
kirkon leima, niin piti yhteiskunnalliset laitkin saada sopusointuun 
jumalallisten säädösten kanssa. 

Kirjallisuudessa oli samoin kirkko määrääjänä. Se valvoi 
tarkasti, ettei mikään sen hengelle vieras päässyt ihmisiä 
villitsemään. Ja kirjallisuutta viljeltiinkin pääasiassa 
vain luostareissa ja kirkon piirissä. Koko oppinut sääty 
kasvoi tämän kirjallisuuden hengessä. Ne ajatukset, se 
henki, mikä näissä kirjoissa oli, tuli heidänkin näköpiirinsä 
määrääjäksi. Tälle ajatussuunnalle vieraita vaikutteita heidän 
oli melkein mahdoton saada. Ja vain kaikkein voimakkaimmat 
ja terävimmät henkilöt saattoivat joutuakaan 
epäilemään kirkon maailmankäsityksen oikeutta. Mutta 
silloinkin tutkiessaan omia epäilyksiään tuollainen henkilö 
tavallisesti tuli alistuneeksi: saattoihan hän itse erehtyä, 
eihän hän voinut omaa arvostelukykyään asettaa kirkon 
yläpuolelle, sillä kirkolla oli tukenaan vuosisatoja pitkä 
kehityskausi, tuhannet oppineet olivat sen käsityksen muovailleet 
joko itsekseen laatiessaan oppineita teoksiaan tai 
muiden oppineiden kanssa kirkolliskokouksissa niitä pohtiessaan. 
Kirkon perimätieto olikin luja muuri, josta kaikkien 
epäilysten täytyi voimattomina kilpistyä takaisin 
epäilijään itseensä. »Kaikki, minkä Jumala on meille ilmoittanut, 
esittää meille katolinen kirkko, joka Kristukselta on 
saanut toimeksi ilmoitettujen totuuksien julistamisen», oli 
opittu pienestä pitäen. Mitä voi yksityinen tätä vastaan 
asettaa? Raamatunko? Ehkä, jos voisi olla varma siitän 
että osaa Raamatun oikein tulkita. Mutta Raamatussa 
itsessään ei sanota edes, mitä kirjoja Raamattuun kuuluu. 
Sen sanoo ainoastaan perimätieto, kirkon vanha tapa. Jos 

itse Raamatun kokoonpanoon nähden täytyy turvautua 
kirkkoon, täytynee samoin menetellä sen selittämiseen nähden. 
Oma ajatus voi johtaa harhaan. Kirkolle sen sijaan 
oli Jeesus luvannut Pyhän Hengen, joka »opettaa kaikki». 
Täytyy siksi uskoa kirkon oppiin sellaisissakin asioissa, 
joista Raamatussa ei puhuta. Ettei vuosisatojen kuluessa 
kirkon perimätieto ollut mitenkään harhaan kulkenut, siitä 
oli takeena juuri mainittu Pyhän Hengen johdatus ja se 
seikka, ettei kirkko koskaan ollut suvainnut mitään uutta 
oppia, vaan oli aina pysynyt vanhassa. Näin kirkko sitoi 
niidenkin ajatnkset, jotka voivat hankkia itselleen oppia. 
Hekään eivät saaneet koskaan selittää Raamattua enempää 
kuin perimätietoakaan muuten kuin kirkon tulkintaan yhtymällä, 
koska he muuten uskottelisivat »paremmin ymmärtävänsä 
Raamattua ja perintöoppia kuin Pyhä Henki, joka 
Kristuksen sanojen mukaan ne kirkolle selittää». Rahvaan 
ei mielellään sallittu lukea Raamattua laisinkaan, koska 
pelättiin, että siltä puuttuisi »siihen tarvittava tieto ja 
hurskaus». Vastaan sanomatta ja kyselemättä tuli uskoa 
kaikki, mitä kirkko opetti. »Varsinkin karta uskonnon 
salaisuuksien liian uteliasta mietiskelemistä», koska se voi 
tuottaa uskolle vaaraa, neuvoi kirkko. 

Henkistä vapautta, ajatuksen vapautta ei siis myönnetty 
nimeksikään. Yksinpä taiteessakin oli kirkko tuomarina 
ja holhoojana. Melkein yksinomaan kirkkoa se palvelikin. 
Rakennustaidetta ei tarvittu juuri muualla kuin kirkkoja 
tehdessä, yksityisten asumukset olivat niin vähän vaativia. 
Kuvanveisto- ja maalaustaide loivat kirkkojen koristukseksi 
pyhäinkuvia, tai esittivät ne Raamatun tapahtumia. 
Sen verran kuin näytelmätaidetta oli, palveli sekin 
kirkollisia juhlia, joissa joskus esitettiin uskonnollisia näytelmiä. 
— Nämä näytelmät, joissa pappien johdolla esitettiin 
raamatullisia tapahtumia, ovat nykyisen varsinaisen 
teatterin alkuna. 



Kristuksen elämän näytteleminen markkinoilla, (s. h.) 

Katselipa siis mitä elämänaloja taliansa, aina ja kaikkialla 
oli kirkko oppeinensa, tapoinensa, katsantokantoinansa 
suuntaamassa ja ohjaamassa. Se oli niin kietoutunut 
jokapäiväiseen elämään, ettei ryhdytty mihinkään vähänkään 
tärkeämpään toimeen, ennenkuin oli saatu kirkon siunaus: 
kun päästettiin karja laitumelle, kun aloitettiin kylväminen, 
kun muutettiin uuteen asuntoon jne., aina oli 
pappi siunaamassa, puhumattakaan siitä, että pappi kastoi 
lapset, vihki avioparit, kävi sairaiden luona, toimitti ripityksen, 
määräsi katumustöitä synneistä ja rangaistuksia 
rikoksista — aina ja kaikkialla oltiin tekemisissä kirkon 
kanssa. Se oli niin syöpynyt kaikkien ajatuksiin, että irtautuminen 
siitä vaati uskonpuhdistajiltakin pitkien vuosien 
taisteluja, tavatonta voimain ponnistusta ja horjumatonta 
rohkeutta. 

Uskonpuhdistusta valmistavia ilmiöitä. 

Kirkon rappeutuminen. 

Uskonpuhdistuksen edellä oli ilmiöitä, jotka ikäänkuin 
valmistivat sille maaperää. Yhtenä sellaisena oli 
paavin hovin, piispojen, papiston ja munkkikuntien siveellinen 
rappeutuminen. 

Vaikk'ei uskonpuhdistuksen alkaessa elämä paavin 
hovissa ollutkaan yhtä räikeätä kuin kymmenennellä vuosisadalla 
ns, porttovallan aikana, tai yhdennellätoista vuosisadalla, 
jolloin Benedictus IX aivan nuorukaisena paaviksi 
valittuna vietti rietasta elämää ja aikoi eräälle papille myydä 
koko virkansa päästäkseen naimisiin, tai uskonpuhdistuksen 
vuosisadan alkaessa, jolloin Aleksanteri VI itsekin tunnusti, 
että hänen kätensä olivat veressä vastustajain surmauttamisesta, 
niin tiedettiin kuitenkin, etteivät pyhän Pietarin istuimen 
haltijat suinkaan eläneet sillä tavalla kuin olisi sopinut 
odottaa pyhältä isältä, Kukoistihan edelleen ns, simonia 
eli kirkollisten virkain myynti (ks, s, 17), jolla paavi 
ansaitsi tavattomia summia. Virkoja myytiin sellaisillekin 
henkilöille, jotka eivät koskaan käyneet edes maassa, jossa 
heidän olisi tullut virkaansa hoitaa. Samoin rehoitti mitä 
törkein anekauppa, josta saamme mainita tarkemmin 
Lutherista puhuessamme. Paavi ja paavilliset lähettiläät 
punoivat valtiollisia juonia, jolloin kirkon tukena käytettiin 
mitä kelvottomimpia henkilöitä ja mitä likaisimpia 
keinoja. Kirkon eduista sai silloin käydä paavin oma hyvä, 
jonka puolesta kaikki voitiin uhrata. Joskus taas tällaisten 
vehkeilyjen tuloksena ja paavien kelvottoman elämän 
vuoksi oli valittu uusi tai uusia paaveja edellisen vielä 
eläessä, joten yhtaikaa oli useampia paaveja, jotka keskenään 
taistelivat vallasta vedoten maallisten ruhtinasten ja 
aseiden apuun, välittämättä siitä, oliko tämä sopusoinnussa 

paavin aseman kanssa. Toisinaan taas ylimmästä määräämisvallasta 
riitelivät paavi ja kirkolliskokous. 

Tällaiset tapahtumat eivät voineet mennä kokonaan 
kansan huomaamatta. Sekin alkoi käsittää, että jossain 
oli vika. 

Samoina aikoina, jolloin paavius oli surkeimmassa alennustilassaan, 
oli myöskin piispojen elämä huonoimmillaan. 
Kymmenennen vuosisadan piispojen elämää kuvataan näin: 
»Piispat kuluttavat aikansa pelissä ja metsästyksessä ja 
pitävät muotipukuja mieluummin kuin virkapuku jaan. 
Itse he elävät rajattoman vallattomasti eivätkä kärsi sitä, 
että munkit noudattavat kohtuullista elämäntapaa. Heidän 
juomingeissaan lauletaan rivoja lauluja, ja tanssijattaret 
huvittavat vieraita. Messu joko lyödään laimin tai toimitetaan 
hutiloimalla, ja pyhät kirjat unohdetaan.» Tietysti 
ei heidänkään elämänsä aina ollut tällaista, eikä kaikkien 
piispojen ollut sellaista koskaan, mutta joka tapauksessa 
siveellistä rappeutumista oli paljon. Nautinnon-, rahan- ja 
vallanhimoa oli varsinkin ylhäisempää sukua olevissa, ja 
suurten keskusten piispanistuinten haltijoissa. Olivathan 
monet heistä pyrkineet piispaksi kaikin keinoin ja virkansa 
vahvistuksesta olivat saaneet maksaa niin suuria summia, 
että kaikkien näiden vaivojen ja uhrattujen varojen korvaukseksi 
täytyi sitten saada nautintoja, valtaa, ja täytyi 
koota hiippakunnasta uusia rikkauksia. Mahdollisuuden 
mukaan ottivat hekin osaa valtiolliseen elämään ja ruhtinasten 
keskinäisiin tai kirkon kanssa käymiin taisteluihin. 
Anekaupassa olivat piispat tärkeitä välittäjiä. Joskus he 
ottivat jonkun määrän aneita urakalla myydäkseen ja 
ansaitsivat siten ihmisten hurskaudella. 

Mutta piispat joutuivat olemaan niin lähellä kansaa, 
ettei suurinkaan loisto eikä komeus, jolla he itsensä ympäröivät, 
voinut peittää kansalta heidän elämänsä rappeutuneisuutta. 

Alempi papisto seurasi huonossa elämässä ylempien 
esimerkkiä. Juoppous ei ollut laisinkaan harvinaista sen 
keskuudessa. Aviokieltoa noudatettiin useissa tapauksissa 
vain sikäli, ettei menty lailliseen avioliittoon, koska se oli 
aivan mahdotonta. Mutta monilla papeilla oli emännöitsijät, 
joiden kanssa he elivät kuin vaimojensa kanssa ainakin. 
Siten oli näiden »naimattomien» pappien asunnoissa 
usein iso lapsiliuta. Mutta koko lailla törkeämmistäkin 
rikoksista pappeja syytettiin. Kun synnintunnustus tapahtui 
kahdenkesken, syntisen yksin papille puhuessa, tapahtui, 
että pappi vietteli ripitettävänsä. Tällaisten tapahtumain 
seurauksena annettiinkin sittemmin kielto, ettei yksityistä 
rippiä saanut toimittaa lukittujen ovien takana. 

Luostareihin paettiin maailman syntejä ja kiusauksia. 
Mutta niidenkin siveellisestä rappeutumisesta kerrotaan 
surullisia juttuja. »Missä munkkeja ja nunnia eli toistensa 
läheisyydessä, siellä kuulemme puhuttavan mitä inhottavimmassa 
ja raaimmassa muodossa tapahtuneesta sikiönkarkoittamisesta, 
lasten heittämisestä kuolemaan ja lasten 
murhaamisesta, ja missä munkit olivat yksinään, siellä 
harjoitettiin kaikenlaisia luonnonvastaisia syntejä.» Luostarien 
suuret ystävät saivat laittaa monia sääntöjä tehdäkseen 
niiden elämän ankarammaksi ja suojellakseen niiden 
asukkaita siveellisiltä vaaroilta. Uudet munkkikunnat olivat 
tässä suhteessa aina jonkun aikaa entisiä korkeammalla, 
kunnes rappeutuminen, joka säännöllisesti johtui rikastumisesta, 
vähitellen voitti niissäkin alaa. Siten luostarit monen 
silmissä olivat pikemmin paikkoja, joihin vetäydyttiin pois 
kaikista huolista ja elämänmurheista, kuin laitoksia, joihin 
olisi menty itsensäkieltämisen tarkoituksessa ja Jumalan 
palveleminen ainoana päämääränä. 

Maallikkosivistys. 

Kirkon rappeutumisen luonnollisena seurauksena oli 
kansan arvosteleva suhtautuimnen siihen. Kansa ei enää 
ollut sokea kirkon puutteille ja vioille. Maallikkosivistys, 
joka ennen uskonpuhdistuksen alkua oli ruvennut voimakkaasti 
nousemaan, oli varsinaiseen rahvaaseenkin nähden 
vaikuttanut jossain määrin vapauttavasti. Sekään ei ollut 
enää aivan tahdoton kirkon käskettävä, vaan uskonasioissakin 
oli se ruvennut etsimään muotoja, jotka sitä saattoivat 
tyydyttää, välittämättä aina siitä, hyväksyikö kirkko 
ne vai ei. Tämä rahvaan oma uskonnollisuuden tarve 
ilmeni kuitenkin usein hyvin lapsellisella tavalla. Kun jossain 
ilmestyi henkilö, joka kertoi nähneensä ihmeellisen 
unen tai näyn, niin juostiin laumottain kuulemaan tätä 
pyhää miestä. Tuollainen henkilö saattoi tulla aivan tavattoman 
suosituksi, jos hänen näkynsä ennustivat tuhoa 
varakkaille ja ruhtinaille, joiden sorron alla rahvas nääntyi, 
ja joille se siitä syystä mielellään rangaistuksen soi ja tuhoa 
toivoi. Kaikenlaisiin ihmeisiin rahvas uskoi helposti, ja 
halusta kulki paikkoihin, joissa ihmeitä kerrottiin tapahtuneen. 
Mutta kuitenkin kansa oli näin tottunut tarkkaamaan 
uusia ilmiöitä, niitä seuraamaan ja joko sitten hyväksyen 
niihin yhtymään tai asettumaan vastustavalle kannalle. 
Siten yksinkertaisen rahvaan elämässäkin oli jo pyrkimystä 
itsenäisyyteen, kirkon täydellisestä holhoamisvallasta 
vapautumiseen. 

Kaupunkien porvarit olivat näihin aikoihin koonneet 
itselleen jo melkoisesti varallisuutta. Se oli tietysti lisännyt 
heidän itsenäisyyttään. Joutuessaan omaisuutensa suuretessa 
kauppasuhteisiin yhä laajempien alueiden kanssa he 
tutustuivat monenlaisiin ihmisiin ja oloihin, heidän näköpiirinsä 
laajeni ja sivistyksensä nousi. Kaikki tämä toi var- 

muutta heidän esiintymiseensä silloinkin, kun lie joutuivat 
olemaan kirkkoa vastaan. Yleinen sivistys porvariston piirissä 
alkoi myöskin jo olla siksi merkittävä, että se pystyi 
näkemään kirkon varjopuoliakin. Uusille uskonnollisille 
virtauksille tarjosi kaupunkien porvaristo siitä syystä monin 
paikoin otollisen maaperän. 

Suurimpana vaarana kirkolle oli se, että korkein sivistys 
ja taide sai kirkon käsitykselle vieraita makusuuntia, 
ns. humanismi Voitti alaa. Alettiin ihailla Vanhan ajan 
roomalaista ja kreikkalaista sivistystä. Tämä vanhan ajan 
tiede, runous ja kuvaamataide oli pakanallista, sen ihanteet 
kokonaan toiset *kuin kristittyjen kansojen keskiaikaisen 
sivistyselämän. Kirkko oli painanut koko keskiajan maalliseen 
sivistykseen leimansa. Kaikella oli uskonnollinen 
väritys, ja keskiaikaisten uskonnollisten käsitysten mukaan 
se merkitsi kieltäytymistä, ilo ja elämännautinto oli syntiä, 
elämän korkeimpana ihanteena oli askeesi eli itsekidutus. 
Mutta mikäli ihailu vanhan ajan sivistystä kohtaan kasvoi, 
sikäli korkeimmin sivistyneissä piireissä muuttui elämänkäsitys 
valoisammaksi, iloa ja elämän suomia nautintoja 
pidetään luonnollisina asioina, kirjallisuudelta ja taiteelta 
aletaan vaatia muutakin kuin uskonnollisten tunteiden 
kuvailemista. Kun elämäniloja ei enää pidetä syntinä, näyttää 
sitäkin tuomittavammalta munkkien ja pappien elämä, 
kun he esim. munkkilupaukset tehdessään tahtovat julkisesti 
osottaa luopuvansa maailmasta ja sitten kuitenkin 
elävät epäsiveellisesti ja ylellisesti kirkon rikkauksien turvissa. 
Eivät siitä syystä oppineet kynänkäyttäjät säästäneet 
pappeja eikä munkkeja heitä ivatessaan ja kirkon 
surkeata tilaa moittiessaan. 

Ruhtinaat ja ritarit olivat saaneet alistua tottelemaan 
kirkkoa. Juonillaan kirkon miehet osasivat pitää heidät 
riidassa keskenään, niin etteivät he asettuneet yhteisesti 
etujaan puolustamaan. Kuitenkin ruhtinasten valtapyy- 

teet olivat ristiriidassa kirkon rajattoman vallantavoittelun 
kanssa, joten sopivan tilaisuuden tullen kirkko sai odottaa 
ruhtinasten puolelta mitä ankarinta vastustusta. 

Lahkola isl iikke itä . 

Keskiajan lopulla oli siten olemassa eri tahoilla kirkolle 
hyvin vaarallisia aineksia. Näyttipä joskus jo siltä kuin ei 
kirkko enää voisi säilyä ehyenä. Voimakkaat lahkolaisliikkeet 
olivat aivan hajoittamaisillaan kirkon yhteyden. 
Valdolaiset Etelä-Ranskassa vaativat kirkkoa palaamaan 
apostoliseen köyhyyteen. Samoilla seuduilla leveni suuresti 
albigensien lahko. Nämä nimittivät itseään puhtaiksi eli 
katareiksi (siitä on johtunut nimitys 'kerettiläinen eli harhaoppinen
) ja vaativat kristityiltä täydellistä maailmasta 
kieltäytymistä ja puhtautta. Kun kirkko ei voinut sietää 
mitään sen opista ja tavoista poikkeavaa, lähetti se aluksi 
munkkeja näille seuduille saarnaamaan ja palauttamaan 
harhautuneita oikealle tielle. Mutta kun siitä ei ollut mitään 
apua, nostatti paavi ristiretken heitä vastaan luvaten synninpäästön 
kaikille harhaoppisten kukistajille. Suurella 
sotavoimalla hävitettiin ja ryöstettiin koko nämä seudut. 
Väestö, kaiken ikäinen, suureksi osaksi surmattiin. Ja rahvaalta 
kiellettiin Raamatun lukeminen, kun harhaoppiset 
usein siihen Vetosivat Ja ettei jälkeenpäinkään väärä 
oppi pääsisi uudelleen nostamaan päätään, järjestettiin 
maahan pysyviä inkvisitio-oikeuksia eli kidutustuomioistuimia, 
jotka vainusivat pienimmänkin harhaoppisen ajatuksen 
raastaen syyllisen tai sellaiseksi epäillyn heti oikeuden 
eteen, jossa hänet kiduttamalla pakotettiin tunnustamaan 
syyllisyytensä, minkä jälkeen seurasi ankara tuomio, 
tavallisesti mitä julmin kuolemanrangaistus. 

Kukistetuksi saatiin myöskin ns. lollardien kapina 
Englannissa. Se oli oikeastaan yhteiskunnallinen liike, 

(s. h.) Juhana Wiklif. 



jonka avulla työväki koetti saada asemaansa parannusta. 
Mutta siihen oli yhtynyt myöskin uskonnollista ainesta. 
Englantilainen munkki ja professori Juhana Wiklif vastusti 
paavin ja kirkon maallista valtaa ja rikkautta, ei hyväksynyt 
kirkon sakramenttioppia eikä päivin eikä piispojen 
ylivaltaa muihin pappeihin nähden, kaikkien hengenmiesten 
tuli olla samanarvoisia, ja hän käänsi Raamatun englanninkielelle 
saadakseen kansaakin sen avulla valistetuksi. Hänen 
seuraajansa lollardit sovittivat maallisiin asioihin hänen 
oppinsa alempien pappien yhdenvertaisuudesta ylempien 

kanssa. He opettivat, ettei saanut olla säätyrajoituksia 
ihmisten välillä, sillä ei Jumala ollut niitä luonut. »Kun 
Aatami muokkasi maata ja Eeva kehräsi, kukapa oli silloin 
aatelismies?» Kymmentuhantisin joukoin kansa lähti 
kostamaan kärsimäänsä vääryyttä käyden ennen kaikkea 
ylhäisten pappien kimppuun, joita pidettiin pääsyyllisinä 
kansan orjuutettuun asemaan ja joita surmattiin joukottain. 
Jopa maan kuningasta uhkasi kuolema. Mutta lupauksia 
antamalla saatiin liike asettumaan ja sittemmin se 
kukistettiin täydellisesti surmaamalla tuhansia talonpoikia. 
Annettuja lupauksia ei pidetty, vaan talonpoikain ja työväen 
asema tuli entistäkin huonommaksi. 

Böömissä esiintyi samansuuntainen liike. Pragin yliopiston 
professori Juhana Huss asettui vielä jyrkemmin kuin 
Wiklif katolista kirkkoa vastaan tuomiten kuvien palvelemisen, 
naimattomuuden ym., vaatien ehtoollista jaettavaksi 
molemmissa muodoissa, tahtoen, että papisto viettäisi 
puhdasta elämää ja luopuisi maallisesta omaisuudesta 
jne. Kansan suosion hän saavutti paitsi näillä parannusvaatimuksillaan 
myös sillä, että hän käytti saarnoissaan 
ja kirjoituksissaan kansan, tshekkiläisten, kieltä. Uskonnollisten 
pyrkimysten rinnalla esiintyi samalla halu kohottaa 
oma kansallisuus täydellisesti vallitsevaksi kaikilla aloilla. 
Sen seurauksena olikin esim. saksalaisten poistuminen 
Pragin yliopistosta. Mielipiteittensä vuoksi tuomittiin Huss 
itse pannaan. Asema oli kuitenkin niin vakava, että paavin 
täytyi suostua kutsumaan kokoon yleinen kirkolliskokous, 
jonka piti saada aikaan edes joitakin parannuksia, 
jotta kansat tyyntyisivät. Kokous oli kyllä suuri ja loistava. 
Kostnitzin kaupungissa oli ajoittain sen vuoksi satatuhatta 
ihmistä, mutta mitään todellisia parannuksia siellä 
ei saatu aikaan. Hengellisten herrain ajasta kului suuri osa 
juomingeissa ja pidoissa. Kaupungissa oli tuhansittain 
pelaajia, ilveilijöitä ja ilotyttöjä, siellä pidettiin suuria 

Dum fua pro CKriflo rocmbra crcmanda dtdit* 




(S. H.) Huss polttoroviolla. 



markkinoita ja ritarileikkejä, vakavasta työstä ei paljoa 
välitetty. Huss, joka kutsuttiin kokoukseen vastaamaan 
syytöksiin, ja jolle oli luvattu koskemattomuus kokouksen 
aikana, tuomittiin harhaopeistaan kuolemaan, mikä tuo- 

Ryöstökohtaus hussilaissodasta. (s. ti.) 



mio pantiin myöskin täytäntöön, koska kerettiläiselle annettua 
turvallisuuslupausta ei tarvinnut pitää. Nyt nousi koko 
tshekkiläinen kansa taisteluun kostaakseen Hussin, marttyyrin, 
kuoleman. Keisari lähti silloin 100 000 miestä 
käsittävällä armeijalla böömiläisiä vastaan surmaten, rää- 

käten, hävittäen ja polttaen säästämättä kaikki. Työnnettyään 
keisarin joukot Saksan puolelle takaisin menettelivät 
hussilaiset siellä samalla tavalla. He »polttivat 100 
kaupunkia ja linnaa sekä 1400 kylää» ja veivät mukanaan 
ryöstämänsä suuren sotasaaliin. Vuosikausia kesti tällaista 
hävitystä, kunnes uusi kirkolliskokous teki hussilaisille 
joitakin myönnytyksiä luvaten m m., että he ehtoollisessa 
saivat käyttää myös viiniä. Jyikimmät hussilaiset 
eivät suostuneet uusillakaan ehdoilla rauhaan, mutta heidät 
kukistettiin ja niin saatiin järjestys palautetuksi. 

Kirkko oli päässyt voitolle. Sama katolinen oppi vallitsi 
vielä kaikkialla Länsimaissa. Mutta tämän ulkonaisen 
eheyden alla kasvoi yhä suuremmaksi tyytymättömyys kirkon 
surkeaan tilaan. Siellä kyti tuli, joka kerran oli paisuva 
niin voimakkaaksi, ettei kirkko kyennyt sitä tukahduttamaan: 
uskonpuhdistus pääsi toteutumaan, ja kokonaisia 
kansakuntia erkani katolisesta kirkosta. 



MARTTI LUTHER JA USKONPUHDISTUS 
KESKI-EUROOPASSA. 



Uskonpuhdistuksen historia on sidottu niin läheisesti 
Martti Lutherin elämään, ettei edellistä voi käsitellä puhumatta 
samalla myös jälkimmäisestä. Samaan aikaan kuin 
Luther taisteli katolista kirkkoa vastaan, toimivat myöskin 
ne uskonpuhdistajat, joiden työn tuloksena syntyivät 
muut protestanttiset kirkkokunnat. Meille on tärkein ja 
läheisin se uskonpuhdistus, jonka seurauksena oli luterilaisen 
kirkon syntyminen. Siksi seuraamme etupäässä sen 
kehitystä ja koskettelemme vain ohimennen muita uskonpuhdistuksen 
haaroja. 



Lutherin sisäinen kehittyminen. 

Lapsuus ja kouluvuodet. 

Martti Luther syntyi marraskuun 10 p:nä 1483 Eislebenissä, 
mikä on jotakuinkin keskellä nykyistä Saksan 
valtakuntaa. Siellä eli Lutherin isä köyhänä työmiehenä, 
kivenhakkaajana. Perheessä oli muitakin lapsia ja siitä 
syystä oltiin alituisten leipähuolien painamina. Kuinka 
niukoissa oloissa elettiin, sitä kuvaa se, että äiti sai joskus 
kantaa selässään tarvittavat polttopuut metsästä. Ja 
kuten tavallisesti, teki köyhyys nämäkin ihmiset koviksi 

ja ankaroiksi. Lapsia kuritettiin kovasti, ja pieni Marttikin 
sai usein selkäänsä. Se teki hänet araksi ja pelokkaaksi. 
Tätä pelkoa lisäsi kaikenlaisten pahojen henkien, peikkojen 
ja noitien suuri paljous, joiden olemassaoloon kaikki 
aikuiset ihmiset uskoivat; kuinka siis lapsi ei olisi pelännyt 
niiden pahoja aikeita! Ei lukuisien pyhimystenkään apu 
tuonut mieleen täyttä turvallisuutta. Kasteessa marraskuun 11 
p:nä oli Luther saanut sen päivän pyhimyksen, 
Martin, nimen, ja tämä pyhimys tuli hänen lähimmäksi 
suojelijakseen. Mutta erityisemmin hän kiintyi paikkakunnan 
pyhimyksiin pyhään Yrjöön ja pyhään Annaan. 
Viimeksimainittu oli kautta kristikunnan erikoisesti suosittu 
pyhimys. Hän oli neitsyt Maarian äiti, ja koska Maaria 
oli pyhä, täytyi sellaisen olla myöskin hänen äitinsä, ajateltiin. 
Hänen suojeluksensa alainen oli pyhän Annan ritarikunta, 
— joka on vieläkin olemassa, kun esim. nykyisin 
sotilaille ja virkamiehille annetaan Annan ritarikunnan 
merkkejä. Lutherin kotiseudulla kunnioitettiin Annaa 
vuorityön suojelijana. Näihin pyhimyksiin oli Luther 
enimmin mieltynyt ja niihin hän useimmiten turvasi. 
Yleensä hän kasvoi täysin katolisessa hengessä. Kunnioitus 
katolista kirkkoa kohtaan oli syöpynyt häneen pienestä 
pitäen. Hän oli nähnyt loistavia jumalanpalveluksia, 
oli ollut läsnä kirkon juhlissa, ja tämä ulkonainen komeus 
vaikutti voimakkaasti herkkään mieleen. 

Jo aikaisin joutui Luther kouluun. Sama ankaruus, 
mikä kotona oli vallinnut, jatkui siellä. Patukalla ajettiin 
päähän lukemista, laskentoa ja uskontoa. Ilman mitään 
selityksiä luettiin ulkoa uskontunnustus, rukouksia, psalmeja 
ja virsiä. Pelko ja arkuus eivät tällaisessa koulussa 
suinkaan vähentyneet. Itse Jumalakin näytti ankaralta 
tuomarilta, jonka käskyt tuli tarkoin oppia ja opittua pitää, 
muuten oli aina uhkaamassa opettajan keppi ja Jumalan 
ikuinen viha. 

Tämän ensimmäisen koulun käytyään hän pääsi suuren 
kaupungin kouluun, Magdeburgiin. Siellä hän tutustui elämään 
monipuolisemmin ja varsinkin kaikenlaisiin kirkollisiin 
laitoksiin, sillä kaupungissa oli monia luostareita ja 
kirkkoja. Mutta ei ollut helppoa hänen elämänsä siellä. 
Kotoa hän ei juuri saanut varoja, kerjäämällä kaupungissa 
ja sen ympäristössä hänen täytyi kankkia itselleen elatus, 
kuten muidenkin köyhien koululaisten niihin aikoihin. 
Vähän paremmaksi muuttui hänen elämänsä sen jälkeen, 
kun vanhemmat veivät hänet kouluun Eisenachiin. Siellä 
oli hänen äitinsä sukulaisia, ja vaikk'ei heilläkään ollut 
varoja, millä poikaa kouluuttaa, sai hän heistä kuitenkin 
itselleen huolenpitäjiä. Taloudellista tukea Luther siellä sai 
eräältä kauppias Cottan rouvalta Ursulalta, joka mieltyi 
Lutherin lauluun ja rukouksiin tämän ollessa kerj uumatkalla 
ja laulaessa Cottankin oven edessä. Ursula rouvalta 
hän sai ruokaa ja monasti asuikin hänen luonaan. Hänen 
välityksellään Luther pääsi nauttimaan erästä apurahaa 
ja sai avustusta muiltakin ihmisiltä. Opetus Eisenachin 
koulussa oli niin elävää, että Luther mieltyi lukuihin. Hän 
tuli ylioppilaaksi v. 1501 Erfurtin yliopistoon. 

Sillävälin oli Lutherin isä saanut parannetuksi taloudellista 
asemaansa niin paljon, että hän voi kustantaa poikansa 
yliopistoon. Nyt Martti Luther voi jo ostaa itselleen 
omia kirjoja, nyt hän voi lukea oikein todenteolla. 

Erfurtin yliopisto oli hyvässä maineessa. Sen professorit 
olivat kuuluisia opistaan. Sielläkin oli tärkeimpänä 
tiedonalana jumaluusoppi, joka tähän aikaan oli kangis 
tunut turhantarkaksi saivarteluksi ja järkeilyksi. Mutta 
tässä yliopistossa oli saanut jalansijaa myöskin humanismi 
(katso siv. 60). Siksi siellä uskallettiin epäillä sitäkin, oliko 
menetelty oikein, kun Huss tuomittiin kuolemaan, toisin 
sanoen uskallettiin lausua arveluja ja epäilyjä itse kirkolliskokouksesta. 
Näiden erilaisten vaikutelmien alaiseksi 

joutui yliopistossa oleskellessaan Lutherkin, ja Itseään kohtaan 
rehellisenä luonteena hänen täytyi yhä enemmän 
ruveta tutkimaan, mistä oli totuus löydettävissä. Ja tämä 
hänen sisäinen halunsa määräsi koko hänen elämänsä suunnan. 
Isä toivoi hänestä lakimiestä. Kun Lutherilla itsellään 
ei ollut sen parempaa suunnitelmaa ja kun hän oli 
tottunut kunnioittamaan vanhempiensa tahtoa, niin hän 
saavutettuaan ensin maisterin arvon aikoikin ryhtyä lainoppia 
tutkimaan. Mutta silloin tuo sisäinen halu päästä 
omakohtaisesti selville elämän tärkeimmistä kysymyksistä 
voitti, hän tahtoi pyhittää koko elämänsä Jumalalle ja siksi 
hän meni luostariin v. 1505. 

Syyt luostariinmenoon. 

Tämä Lutherin päätös oli yllätys kaikille. Toverit 
tunsivat hänet iloiseksi nuoreksi mieheksi, joka rakasti 
laulua ja soittoa, ja jonka seurassa hyvin viihtyi. Opinnoissaan 
hän myöskin menestyi hyvin. Tämäkö mies nyt 
luostariin? Päätöksestä tiedon saatuaan oli isä »tulemaisillaan 
hulluksi». Siihenkö nyt menivät kaikki hänen toiveensa 
poikansa suuresta tulevaisuudesta? Luostarin kammioonko 
nyt piti haudata kaikki suunnitelmat, harmaan ja 
yksitoikkoisen luostarielämänkö vuoksi nyt oli jätettävä 
koko maailma? 

He eivät tunteneet Lutherin sisäistä kehitystä, johon 
edellä on viitattu. Vaikka hän paljon oli iloisten humanistien 
seurassa, vaikka hän luki pakanallisen ajan kirjallisuutta, 
säilyi hänessä pohjimmalla kotoa saatu perintö: 
uskonnollisuus ja ennen muuta arkuus. Maallista isää tuli 
pelätä. Mutta paljon enemmän taivaallista, jonka vihaa 
ei voi mihinkään paeta. Raamatustakin, jonka hän Erfurtissa 
näki ensi kerran ja jonka laajuutta hän suuresti ihmetteli, 
hän lukiessaan löysi vain sen Jumalan, joka pyhänä 

ja vanhurskaana tuomarina on aina uhkaamassa syntistä 
maailmaa. Tämän muistaessaan Luther iloisimmastakin 
seurasta lähtiessään tuli vakavaksi, syvä murhe ja hätä 
painoi häntä: olihan hänkin syntinen, Jumalan kosto voi 
millä hetkellä hyvänsä tavata hänet. Hän koetti joskus 
ansaita itselleen armoa rukouksilla, paastolla ja muilla 
hurskailla töillä, kuten oli nähnyt toistenkin tekevän, 
mutta huomasi pian, ettei hän siten voinut saavuttaa 
Jumalan mielisuosiota. Hänen pyhyytensä rinnalla hän 
aina tunsi itsensä syntiseksi. Ja Erfurtissa asuvilta ja 
siellä käyviltä lukuisilta saarnaajilta hän lakkaamatta kuuli, 
että pyhä elämä oli mahdollinen vain luostarissa, maailmasta 
kokonaan eristäytyessä. Silloin tällöin vilahti hänenkin 
mieleensä luostariinmenoajatus. Siellä kenties ei tarvitsisi 
pelätä. Oli sinne mennyt joku hänen ystävänsäkin. 
Ja hän muisti ensimmäisiltä kouluajoiltaan Mansfeldista 
ruhtinaan, joka oli ruvennut munkki veljeksi ja kulkenut 
kerjäten säkki selässä. Sellaiset esimerkit kehoittivat 
seuraamaan. Lisäksi Jumalan vihanmaljat vuotivat: Luther 
itse oli ollut sairaana, eräs hänen hyvä ystävänsä oli 
kuollut, kaupungin ympäristössä raivosi rutto. Hirvittävältä 
Jumalan vihalta täytyi etsiä suojaa. Kun Luther 
sitten kerran ulkona matkalla ollessaan, ankaran ukkosen 
aiheuttaman suunnattoman pelon vallassa ja lähelle sattuneen 
salamaniskun säikähdyttämänä lankeaa maahan 
ja hädissään huutaa: »auta, pyhä Anna, tahdon ruveta 
munkiksi!» niin ymmärrämme hänen sieluntilansa. Jumalan 
purkautuva viha oli hänessä synnyttänyt sellaisen kauhun, 
ja pahojen henkien täyttämässä maailmassa hän 
tunsi itsensä niin turvattomaksi, että hänen täytyi hakea 
itselleen suojaa kirkolta, luostarista, sieltä, mistä keskiaikana 
sitä yleensä oli totuttu hakemaan. Jälkeenpäin hän 
kyllä huomasi lupausta tehdessään hätäilleensä, mutta 
omantuimontarkkana miehenä hän pysyi lupauksessaan ja 

vietettyään viimeisen juhlan ystäviensä kanssa hän sulkeutui 
Erfurtin augustiinolaisluostariin. 

Luostarissa. 

Luther valitsi pakopaikakseen Erfurtin augustiinolaisluostarin, 
koska se oli liittynyt niihin saksalaisiin augustiinolaisluostareihin, 
jotka eronneina muiden samannimisten 
luostarien yhteydestä koettivat keskuudessaan noudattaa 
vanhaa, ankaraa kuria. Hänen olinpaikkansa oli siten kutakuinkin 
vapautunut siihen aikaan luostareissa yleisesti vallitsevasta 
rappiotilasta. Erikoisuutena ja harvinaisuutena 
mainittakoon, että luostarin uudistettuihin sääntöihin oli 
otettu määräys, että munkkien tuli ahkerasti tutkia Raamattua. 


Tähän ympäristöön joutui Luther. Päästäkseen varsinaiseksi 
munkiksi tuli hänen ensin olla vuosi noviisina, 
kokelaana. Hänet puettiin munkinpukuun ja jätettiin 
noviisimestarin opetettavaksi ja luostaritapoihin totutettavaksi. 
Luostarin säännöt olivat ankarat. Ennen muuta 
ne teroittivat kuuliaisuuden tarpeellisuutta. Munkilla ei 
saanut olla hituistakaan ylpeyttä eikä oman arvon tuntoa. 
Osoittaakseen olevansa ehdottomasti kuuliainen Jumalalle, 
täytyi hänen sen merkiksi alistua kaikessa Jumalan sijaisille, 
esimiehilleen. Siihen sai nyt Luther itsensä totuttaa. 
Hänet pantiin tekemään halvimpia ruumiillisia töitä: lakaisemaan 
pihoja ja lattioita, pesemään ja puhdistamaan. 
Aina täytyi kulkea pää alas painettuna ja katse maahan 
luotuna. Kerjäämässä hän sai käydä kaupungilla, jossa 
hän äsken oli liikkunut parhaimmissa piireissä. Nurkumatta, 
jopa liioittelevalla innolla teki Luther kaikki määrätyt 
työt. Hän käytti kaikkia katolisen kirkon keinoja autuuden 
saavuttamiseksi: hän paastosi, rukoili, kidutti itseään 
niin, että lopulta hänen voimansa loppuivat kokonaan. 

Martti Luther munkkikaavussa. 



(S. H.) 



Valvomisesta ja alituisesta itsensä ruoskimisesta hän heikontui 
niin, että hän usein oli tuntikausia tiedottomana. 
Näin hän tahtoi saada Jumalan itselleen suosiolliseksi. 
Mutta rauhaa ei vain tullut millään keinoin. 

Vuoden kuluttua hänet otettiin vakinaiseksi munkkiveljeksi 
luostariin. Hän luki Raamattua ja harjoitti juma- 

(S. H.) Katumuksen tekijä. 

luusopillisia opinnotta. Mutta hänen päähuomionsa oli 
edelleen siinä, kuinka saisi elämänsä pyhäksi, Jumalalle 
täysin kelvolliseksi. Kun hän ei siinä kuitenkaan mitenkään 
onnistunut, ja kun hän luostarissa ollessaan tutustui edeltäedeltämääräämisoppiin, 
tuli hän siihen johtopäätökseen, että 
hän ei kuulunut niihin, jotka Jumala oli armonsa esineiksi 
valinnut, vaan että hän kuului hyljättyjen joukkoon. Siksi 
olivat, niin hän luuli, turhia hänen suurimmatkin parannusyrityksensä. 
Hän kärsi hirveitä tuskia. Hän oli tuomittu, 

ei ollut pelastuksen toivoakaan. Noviisimestarin sanat: 
»minä uskon syntein anteeksi saamisen», jotka hän oli lausunut 
tahtoessaan lohduttaa Lutheria, olivat olleet nopeasti 
sammuvana valopilkkuna. Niihin hän ei silloin osannut 
kiinnittää suurempaa huomiota. Hän oli aivan epätoivon 
vallassa, kuihtunut ja laihtunut. 



Uusi käsitys suhtautumisesta Jumalaan selvenee. 



Lutherin syvimmän epätoivon aikoina tuli luostariin 
käymään Johann von Staupitz, luostarin vikario eli tarkastaja. 
Tämä käynti muodostui Lutherille käännekohdaksi 
hänen sisäisten mietiskelyjensä. ja taistelujensa kulussa. 
Ripissä Luther tunnusti hänelle kaikki epäilyksensä, taistelunsa 
ja toivottomuutensa, mikä johtui hänen kuvitteluistaan, 
että hänet oli tuomittu kadotettujen joukkoon. 
Staupitz ei täysin käsittänyt hänen ajatuksenjuoksuaan, 
"mutta koetti lohduttaa häntä osoittamalla, ettei hän suhtautunut 
oikealla tavalla Jumalaan. Kuten katolinen kirkko 
yleensä, lähti Lutherkin siitä, että Jumalaa tuli ennen kaikkea 
pelätä. Jumalan vihan pelko ajoi häntä katumukseen, 
saattoi tekemään hyviä Löitä. Mutta huomattuaan mahdottomaksi 
täydellisesti Jumalan mielen mukaisen elämän, 
tultuaan vakuutetuksi siitä, ettei hän voinut töillään Jumalaa 
sovittaa, hän joutui, pelkonsa yhä yltyessä, suorastaan 
epätoivoon. Nyt Staupitz sanoi, etteivät hänen kärsimyksensä 
johtuneet siitä, että Jumala olisi hänet hyljännyt, 
vaan että päinvastoin Jumalalla oli erikoisia tarkoituksia 
häneen nähden, että nämä kärsimyksetkin oli hänelle sitä 
varten lähetetty. Jumalaa ei saanut Lutherin tavalla 
pelätä, eikä katumus saanut johtua vain pelosta. Jumalaa 
tuli rakastaa, ja rakkaudesta häneen sekä halusta täyttää 
hänen tahtonsa tuli katumuksen juontua. Ja koska Kris- 




(S. H.) 



Luostarikammiossa. 

tus oli rakkaus, ei tarvinnut olla huolissaan tuomituksi 
tulemisesta. 

Lutherin epäilykset eivät tietenkään heti häipyneet. 
Mutta nämä sanat tuottivat hänelle joka tapauksessa iloa. 
Entistä ahkerammin hän rupesi tutkimaan Raamattua 
ohjeenaan yhä oppineiden suuret selitykset. Heidän tavallaan 
hän koetti löytää Raamatun salattua viisautta. Mutta 
vähitellen hänelle alkoi selvetä sen yksinkertainen totuus 
pelastuksesta. Ja kuin aivan uuteen asiaan kiintyivät 
hänen ajatuksensa Room. 1: 17 oleviin sanoihin: »Sillä 
siinä (evankeliumissa) Jumalan vanhurskaus ilmenee uskosta 
uskoon, niinkuin on kirjoitettu: Vanhurskas on 
elävä uskost a'.» Nämä sanat tuottivat hänen 
mielelleen hetkeksi rauhan, mutta ei vielä läheskään 
pysyvää. Tavantakaa hän joutui entisen epäilynsä valtaan. 
Mutta nähtyään kerran valon hän pyrki lujasti 
sitä kohti. Yhä täydellisemmin hän tuli vakuutetuksi 
siitä, että ihminen pelastuakseen tarvitsee ennen kaikkea 
uskoa, mikä sitten antaa hänelle voimaa kestämään ja 
voittamaan kaikki. 

Mutta tämä uusi käsitys pääsi tavattoman hitaasti 
hänessä vallitsevaksi. Vielä useita vuosia myöhemmin hän 
Roomassa ollessaan kulki muiden pyhiinvaeltajien tavoin 
polvillaan ylös ns. Pilatus-portaita, minkä työn uskottiin 
tuottavan vuoden aneet jokaiselta kiivetyltä portaalta. 
Mutta kesken kiipeämisen hänelle yhtäkkiä välähtivät 
sanat »vanhurskas on elävä uskosta» niin selvinä mielessä, 
että hänelle paikalla kirkastui oman tekonsa arvottomuus 
noiden Raamatun sanojen rinnalla. Hän jätti kiipeämisensä 
kesken. Ja sen jälkeen sai yhä nopeammin väistyä katolinen 
katsantokanta ja sijalle tuli tämä uusi, että ihminen 
tulee vanhurskaaksi yksin uskon kautta. 

Hän oli itse kokenut, kokenut tuskallisesti, ettei ihminen 
oman tahtonsa voimalla kykene pysyttämään itseään 

oikealla tiellä, ei missään tapauksessa Voi tahtonsa ohjaamalla 
toiminnalla eikä hyvillä töillä hankkia itselleen varmuutta 
pelastuksesta. Tämän varmuuden voi tuoda 
ainoastaan usko Jumalan armoon, hänen Kristuksen kautta 
osottamaansa rakkauteen. Seuraukset tästä uudesta käsityksestä 
veivät Lutherin hyvin pitkälle, saivat hänet tuomitsemaan 
koko katolisen kirkon opin, vaikka hän nyt 
aluksi ja vielä kauan aikaa myöhemminkin luuli olevansa 
täydellisesti kirkon opin kannalla. 



Luther pappina ja opettajana. 

Vuonna 1507 Luther vihittiin papiksi. Tällöin hän 
luuiiiiollisesti oli vielä katolisen opin ja paaviuden innokas 
pualtaja. Hukouksissaankin lian tavallisimmin puhutteli 
neitsyt Mariaa, »jonka naisellista sydäntä oli helpompi 
taivuttaa kuiii poikaa (Kristusta) lepyttää». Papiksi tulemisensa 
aikoina hän oli vasta sen kehityksen alkupäässä, 
mikä hänet sittemmin pani nousemaan katolista kirkkoa 
vastaan. Nyt hän oli tavallisena pappina täyttäen kaikki 
virkaansa kuuluvat tehtävät paitsi ettei hän saarnannut. 
Jumalan sanan selittäminen toisille oli hänestä niin suuri 
ja vastuunalainen tehtävä, ettei hän tunnontarkkana miehenä 
mitenkään rohjennut sitä tehdä. Edelleen hän harjoitti 
innokkaasti opiuuoita tutkien varsinkin jumaluusoppia. 
\ 

Erfurtista Luther määrättiin siirtymään Wittenbergin 
luostariin ja samalla opettajaksi Wittenbergin joitakin vuosia 
aikaisemmin perustettuun yliopistoon. Siinä tai luostarin 
koulussa hän aluksi luennoi vanhan ajan filosoofien 
oppeja, mm. fysiikkaa, siis aineita, jotka olivat hyvin 
kaukana jumaluusopista. Erikoistuminen tieteiden alalla 
ei siihen aikaan ollut vielä niin pitkälle kehittynyt kuin 



meidän päivinämme. Siten on ymmärrettävissä se, että 
munkki ja pappi saattoi pulma meidän nähdäksemme niin 
eriluontoisista asioista. Mutta Lutherin teki mieli päästä 
puhumaan aineesta, joka oli lähinnä hänen ajatuksissaan. 
Saavutettuaan ensimmäisen jumaluusopillisen arvon hän 
sai oikeuden luettaa ylioppilailla joitakin Raamatun kirjoja. 
Pitemmälle hän ei ehtinyt, kun hänet siirrettiin 
takaisin Erfurtiin. Häntä tarvittiin siellä tukemassa uudistusta, 
jota suunniteltiin siinä luostariliitossa, johon Erfurtinkin 
augustiinolaisluostari kuului. Näissä asioissa hänet 
erään toisen henkilön mukana lähetettiin Roomaan saamaan 
paavin hyväksymistä suunnittelulle. 



Rooman matka. 

Lutherille oli Roomassa käynti hyvin merkityksellinen. 
Saihan hän nyt tehdä retken, jonka lukemattomat pyhiinvaeltajat 
suorittivat syntejään sovittaakseen. Suurella 
kunnioituksella hän lähestyi Roomaa, koko kristikunnan 
pyhän isän asuinpaikkaa. Mitä likemmäksi Roomaa tultaisiin, 
sitä puhtaampaa ja hurskaampaa elämää hän siellä 
arveli vietettävän. Mutta hänen uskonsa sai pahoja kolahduksia. 
Matka kulki aina luostarista toiseen, niissä he lepäsivät 
ja niihin he säännöllisesti yöpyivät. Ja silloin hän 
näki, kuinka ylellisesti monissa niistä elettiin, kuinka arkailematta 
syötiin lihaa paastopäivinä, kuinka hänen ei kaikkialla 
sallittu lukea messua, kun hän ei kuulunut samaan 
suuntaan kuin asianomainen luostari, joten katolisen kirkon 
usein mainittu yhteyskään ei ollut kovin kehuttava. 
Kuinka pintapuolisesti papit kirkoissa messujaan lukivat, 
sen hän sai havainnollisesti nähdä. Oltiin ainoastaan päivän 
matkan päässä Roomasta ja Luther toimitti messua 
erään luostarin kirkossa. Kun hän oli päässyt vasta puo- 

leen väliin, oli viereisellä alttarilla messua lukeva pappi jo 
päässyt loppuun ja sanoi ääneen Lutherille: »lähetä se 
Maarian poika pian taivaaseen, että päästään päivälliselle.» 
Kuitenkin tultuaan Roomaan hän unohti pian tämäntapaiset 
matkan varrella saamansa vaikutelmat ja joutui kokonaan 
hartaan, täysin katolisen tunnelman valtaan. Heti 
kun Rooma alkoi näkyä, hän heittäytyi maahan ja huusi: 
»ole tervehditty, pyhä Rooma!» Hän tunsi vielä rajatonta 
kunnioitusta kirkon laitoksia ja varsinkin sen päätä kohtaan 
ja päästessään nyt kirkon pään asuinpaikkaan hän 
aikoi käydä siellä ns. pääripillä, missä oli tunnustettava 
kaikki lapsuudesta asti tehdyt synnit. 

Luther kulki nyt kirkosta ja kappelista toiseen, pyhimysten 
ja marttyyrien haudoilta yhä uusiin pyhien muistojen 
paikkoihin. Sillä tavalla hankkivat itselleen ansioita 
muutkin pyhiinvaeltajat, ja sillä tavalla tahtoi Lutherkin 
saada sielulleen rauhan. — Mutta silloinkin, kun hän innokkaimmin 
luki rukouksia pyhissä paikoissa, hiipi hänen mieleensä 
epäilys, oliko hänen kulkemansa tie oikea, tulivat 
mieleen kaikki vanhat taistelut sekä ratkaisu, joka hänelle 
oli tuottanut niin suurta iloa: »vanhurskas on elävä uskostansa
». Pitikö hänen edelleen uskoa kaikkeen katoliseen 
menoon? Väliin hän uskoi, väliin ei. 

Hänen katolista mieltään kuvaavat hänen ajatuksensa 
eräässä kirkossa, joka oli merkillinen siitä, että siellä luettu 
messu saattoi heti paikalla vapauttaa kiirastulessa olevan 
sielun, jonka puolesta messu toimitettiin. Kun hän luki 
messua tässä kirkossa, suri hän sitä, etteivät hänen vanhempansa 
vielä olleet kuolleet. Jos he nyt olisivat olleet 
kiirastulessa, olisi Luther silloin voinut päästää heidät 
sieltä yhdellä ainoalla messulla. Toiselta puolen, kuten 
olemme nähneet (s. 77), hän tällä samalla Rooman matkalla 
Pilatus-portaita kiivetessään kuuli entistä voimakkaampana 
ja velvoittavampana sisässään äänen, joka käski elämän 

P. Pietarin kirkko Roomassa. (S. H.) 



perustukseksi asettamaan uskon Jumalan armoon eikä 
omia töitä. Näin hän horjui katolisen ja uuden katsantokannan 
välillä jälkimmäisen alkaessa päästä voitolle. 

Mutta silloinkin kun hän jotain epäili, ei tämä epäilys 
koskenut kirkon oppia kokonaisuudessaan. Jotain sen 
tapaa, jotain sen väärinkäytöstä hän saattoi pitää tuomittavana, 
mutta kirkko sellaisenaan oli hänelle vielä pyhä. 
Hänen epäilyksensä koskivatkin enemmän hänen suhdettaan 
Jumalaan kuin kirkkoon. Vielä hän ei ollut tehnyt 
lopullisia päätelmiä siitä, millainen oli kirkko oleva silloin, 
kun ihmisen suhde Jumalaan muuttui sellaiseksi kuin se 
hänen mielessään vähitellen oli käynyt. Myöhempien aikojen 
varalle oli kuitenkin suuri merkitys kokemuksilla, joita 
hän kirkkoon nähden tällä matkallaan teki. Hän tosin 
kauhistui sitä elämää, minkä hän paavin hovissa näki vai- 

litsevan. Hän ei ollut koskaan voinut kuvitellakaan, että 
pyhän isän ympärillä saattaisi viihtyä sellainen maailmallisuus, 
niin nautinnoissa, jopa suorastaan riettaudessa ilakoiva 
elämä, sellaiset kaikkea pyhää häpäisevät ja pilkkaavat 
puhetavat, sellainen välinpitämättömyys ja ylimielisyys 
korkeihin asioihin nähden. Mutta aikalaistensa 
tavoin hän piti kaikkea tätä ainoastaan noiden huonosti 
elävien ihmisten omana, yksityisenä vikana. He eivät hänen 
mielestään pystyneet oikein täyttämään paikkaansa. Kirkon 
rakenteessa hän ei vielä nähnyt puutteita. Siihen hän 
tunsi yhä rajatonta kunnioitusta. 

Ja matkalta palanneena Lutherille itselleen osoitettiin, 
entistä suurempaa kunnioitusta, sillä olihan hän nyt tehnyt 
huomattavan pyhiinvaellusretken ja oli saanut olla 
veljeskunnan edustajana paavin hovissa. 

Jumaluusopin tohtori ja professori. 

Maikalta palattuaan Lutherin täytyi uudelleen siirtyä 
Wittenbergiin, kun Erfurtin luostari ei taipunut hänen kannattamiinsa 
uudistuksiin. Staupitzin kehoituksesta hän 
hankki itselleen jumaluusopin tohtorin arvon ja sai silloin 
oikeuden vapaasti luennoida kaikilta jumaluusopin aloilta. 
Itsellään hänellä ei ollut laisinkaan halua julkiseen esiintymiseen, 
kuten siitä on jo mainittu. Nytkin hän sitä pelkäsi 
niin, että sanoi Staupitzille kuolevansa, jos hänet siihen 
pakotettaisiin. Luostariin hän oli mennyt saadakseen 
antautua yksinäisyydessä miettimään sisäisiä asioitaan. 
Nyt tahdottiin, että hänen piti ruveta vakinaiseksi yliopiston 
opettajaksi ja siten muillekin selittää asioita, joista hän 
itsekään ei vielä ollut varma. Mutta kaikkeen tähän kerrotaan 
Staupitzin vastanneen, ettei siitä ollut niin väliä, 
vaikka Luther kuolisikin, sillä kai Jumala tarvitsi oppinutta 
tohtoria taivaassakin. Ystävän ja suojelijan neuvoa oli 

seurattava, ja niin Luther tuli (v. 1512) jumaluusopin tohtoriksi 
ja saman aineen professoriksi Wittenbergin yliopistoon. 
Tällöin hänen oli tehtävä tohtorivala, jossa hän 
parhaan ymmärryksensä mukaan lupasi puolustaa evankelista 
totuutta, millä valalla myöhemmin tuli olemaan 
suuri merkitys työhön kannustajana. Se kehoitti häntä 
aina taistelemaan sen käsityksen puolesta, minkä hän 
kovalla kokemuksella oli vähitellen saanut muodostetuksi. 

Opettajana saavutti Luther kohta niin suuren maineen, 
että ylioppilaita rupesi suorastaan tulvimaan Wittenbergin 
yliopistoon. Luther puhui ja selitti Raamattua. Mutta hän 
poikkesi vallitsevista tavoista siinä, että hän ei selitystensä 
perusteena käyttänyt yksinomaan muiden oppineiden mielipiteitä, 
vaari turvautui enemmän itse Raamattuun, sikäli 
kuin se eri paikoissaan puhui kulloinkin esillä olevistai 
asioista, ja omiin uskonnollisiin kokemuksiinsa. Näin käydessään 
läpi Raamatun kirjoja hän yhä täydellisemmin eläytyi 
uusiin ajatuksiinsa. Evankeliumi voittaa vähitellen 
katolisen katsantotavan. Ulkonaiset työt saavat yhä 
vähemmän arvoa hänen silmissään. 

Jopa hän asettuu moittimaan maailmasta pois vetäytymistä 
ja erakoksi hautautumista. Siten ihmisestä ei ole 
mitään hyötyä lähimmäiselleen, saattaapa hänelle itselleenkin 
olla suureksi vahingoksi muista eristäytyminen, 
koska hän helposti tulee silloin kuvitelleeksi itsensä Jumalalle 
täysin kelvolliseksi, vaikka monet pahat voimat hänen 
sisässään olisivat vielä ilmi eläviä. Samoin varoittaa hän 
luottamasta pyhimysten apuun, kun heidän puoleensa 
ei käännytä yksinomaan esirukouksia pyytämällä. Hän 
suorastaan pilkkaa yhä uusien pyhimysten keksimistä ja 
osoittaa, kuinka hullunkurisia monet p.yhimystarut ovat. 
Useasti jonkun pyhimyksen mainetta koetettiin saada suureksi 
vain sen vuoksi, että sitten ihmiset runsaammin kulkisivat 
hänen jäännöksiään tai vaikutuspaikkojaan palvo- 

maan ja sen paikkakunnan papit rikastuisivat. Lukuisien 
pyhimysten arvo meni siten kokonaan. 

Yhtä surulliseksi osoittautui hänen takrasteluissaan 
elämä, jota pyhiinvaeltajat retkillään viettivät. Seikkailuhalu 
sinne veti, ja sen mukaista oli sitten asianomaisten 
käytös. Kotoiset työt ja tehtävät vain lyötiin laimin niiden 
vuoksi. Ei Luther myöskään nähnyt Pyhän Hengen 
vaikutusta niissä juomingeissa eikä ylellisissä juhlissa, joita 
pyhimysten kunniaksi toimeenpantiin eri veljeyskuntien 
taholta. Näin Luther joutui arvostelemaan katolisen kirkon 
ulkonaisiakin menoja ja samalla vaatimaan parannuksia 
niihin. Mutta se huomattakoon, että parannuksia 
vaatiessaan hän ei suinkaan tahtonut asettua kirkon ulkopuolelle, 
vaan hän tahtoi toimia kirkon piirissä, ja yhdessä 
muiden epäkohtiin tyytymättömien kanssa hän toivoi, 
että kirkko itse omien miestensä kautta saisi aikaan parannukset 
sekä ehjänä ja voimakkaana nousisi alennustilastaan. 
Hän uskoi, että kirkko kokonaisuudessaan voisi vapautua 
ihmisten säännöksistä, joita vuosisatojen kuluessa oli sen 
ympärille kietoutunut, uskoi, että kirkko voisi palautua 
puhtaaseen Raamatun sanaan. 

Lutherin suhde humanismiin. 

Oli muitakin kirkkoon tyytymättömiä ja niistä olivat 
huomattavimpia humanistit, vanhan ajan pakanallisen sivistyksen 
ihailijat (katso sivuja 60 ja 69). Heidän ajatustapansa 
ja Lutherin mielipiteet kävivät monesti yhteen, 
ylimalkaan aina silloin, kun he arvostelivat ja tuomitsivat 
vallitsevia epäkohtia. Ja Luther ihaili suuresti varsinkin 
heidän johtajaansa Erasmus Rotterdamilaista. Hän oli 
terävä mies, joka osasi pisteliäästi ruoskia kirkon ja sen 
miesten vikoja ja joka pystyi osoittamaan ristiriitaisuuksia 
kirkon opissakin. Jo varhain hän oli julkisesti esittänyt 

Erasmus Rotterdamilainen. (s. h.) 



ajatuksen, että jumaluusopin täytyisi rakentua yksinomaan 
Raamatun alkutekstille, eikä kaikkien aikojen oppineiden 
enemmän tai vähemmän mielivaltaisille selityksille. Tässä 
tarkoituksessa hän julkaisi Uuden Testamentin kreikan- 

kielellä (\\ 1516), siis sillä kielellä, jolla se oli kirjoitettukin. 
Lutherille tuli tämä kirja olemaan suureksi avuksi, kuu 
hänkin tahtoi tutustua sen alkuperäiseen sisältöön. 

Kun Luther myöhemmin julkaisi kuuluisat väitteensä 
ja alkoi varsinaisen uskonpuhdistustyönsä, oli silloin maaperä 
muokattu ja saatu yleiseksi mielenkiinto uskonnollisiin 
kiistoihin. Humanistien kirjoitukset ja väittelyt olivat sen 
vaikuttaneet. Kun Lutherin vaatimukset olivat monessa 
suhteessa samat kuin humanistien, tuli heistä heti hänen 
asiansa ystäviä. 

Kuitenkaan tämä ystävyys ei tullut pitkäaikaiseksi. 
Niin paljon kuin Erasmus ja hänen kannattajansa moittivatkin 
kirkkoa, heillä ei ollut tarpeeksi rohkeutta eikä 
johdonmukaisuutta pysyä kannallaan. He eivät jaksaneet 
seurata Lutheria loppuun asti aletulla tiellä, he eivät tahtoneet 
katkaista suhteitaan kirkkoon, kuten Lutherin oli 
pakko tehdä mielipiteissään johdonmukaisesti pysyessään. 
Kun Lutherin suhde kirkkoon enemmän kärjistyi, silloin 
he sanoivat olevansa kirkon uskollisia kannattajia. Tällainen 
lopputulos oli edeltäkäsin arvattavissa, eikä Luther 
perustanutkaan toiveitaan humanistien kannatukseen, niin 
erilainen henki vallitsi kummallakin taholla, vaikka uskonpuhdistus 
näyttikin aluksi lähtevän kulkemaan rinnan 
humanismin kanssa. Luther oli sydänjuuriaan myöten 
uskonnollinen, ja se ajoi häntä parantamaan ja uudistamaan 
niitä laitoksia, joiden kautta ihmiset Voivat tyydyttää 
uskonnolliset tarpeensa. Humanisteja taas pakotti ivaamaan 
papiston ja munkkien epäsiveellisyyttä ja muita 
epäkohtia ainoastaan pelkkä vastenmielisyys tällaisiin ilmiöihin 
nähden. Kun he olivat saaneet ivansa purkaa, olikin 
siinä tarpeeksi. Heille ei ollut laisinkaan välttämätöntä 
rakentaa uutta, parempaa sijalle, sillä he olivat itse asiassa 
jossain määrin vieraantuneet koko kristillisestä kirkosta, 
vaikkakin oman rauhansa Vuoksi sitten kirkkoon turvau- 

iuivai. Muita joka tapauksessa uskonpuhdistusaatteiden 
nopealle levenemiselle teki humanismi suuria palveluksia. 



Ero Roomasi a. 

Taistelu aneita vastaan. 

Huolimaita siitä, että kirkon väärinkäytöksistä niin 
paljon jo puhuttiin, esiintyivät monet niistä entistäkin räikeämpinä. 
Paavi Leo X lahjoitti maailmalle uuden aneen, 
jolla piti edistettämän suunnattoman suuren Pietarin kirkon 
rakennuspuuhia Roomassa. Jotkut heti varoittivat 
ihmisiä aneita ostamasta, sillä eihän tiedetty, käytettiinkö 
nytkään rahoja pyydettyyn tarkoitukseen. Mutta näille 
sanottiin vastaan, mitä ostajan tarvitsi välittää siitä, 
mihin myyjä rahat pani; ostajalle oli pääasia saada hyvää 
tavaraa eikä tavaran laadusta nyt ollut epäilystä! Ja kuten 
joskus muulloinkin, annettiin nämä aneet urakalla myytäviksi. 
Kaupan teki Mainzin arkkipiispa Albrekt, joka otti 
aneita levittääkseen suureen osaan Saksaan. Hän tarvitsi 
kovasti rahaa ja toivoi niitä nyt saavansa. Vasta vähän 
aikaa sitä ennen oli hän saanut paavilta vahvistuksen virkaansa 
ja oli siitä hyvästä sitoutunut maksamaan paaville 
24 000 dukaattia kultaa — so. yli 300 000 markkaa Suomen 
rahassa. Myytävien aneiden tuottamista rahoista oli 
sopimuksen mukaan vuosittain maksettava 1000 guldenia 
keisarille, puolet koko tuloista paaville, loput sai arkkipiispa 
itse pitää ja tällä loppuerällä hän aikoi saada suoritetuksi 
velkansa paaville. Mutta kun parhaimmassakin 
tapauksessa sellaisen summan kokoamiseen olisi kulunut 
vuosia, ja kun paavi toivoi saavansa rahat mahdollisimman 
pian, otti Albrekt paaville menevän summan lainaksi 
eräältä rahamieheltä. Lainan ehdoksi asetti tämä vaati- 

Paavi Leo X, jota vastaan Luther nousi taisteluun. Paavin 
(s. h.) kummallakin puolen kardinaali. 



muksen, että hän sai valvoa anekauppaa. Tavallaan tuli 
siten rahanlainaaja taivaan armoa tuottavien anekirjojen 
myyjäksi. Järjestettiin kokonainen verkko ala-asiamiehiä, 
jotka lähtivät kulkemaan kyliä ja tarjoomaan tätä erinomaisen 
kallisarvoista tavaraa. 

Wittenbergissä tätä paavin, arkkipiispan ja rahamiesten 
hommaa ei katseltu laisinkaan suopein silmin. Fredrik Viisas, 
Saksin vaaliruhtinas, oli koonnut suuren määrän erittäin 
armorikkaita pyhäinjäännöksiä — laskettiin, että 
niillä olisi voinut saada anteeksi synnit, joiden sovittamiseen 
muuten olisi vaadittu 127 799 vuotta — ja paavilta oli pyydetty 
julistusta, jolla hän kehoittaisi ihmisiä ostamaan 
tästä armovarastosta myytäviksi suunniteltuja aneita. Tah : 
dottiin tällä tavalla tehdä tarpeettomaksi ulkolaisten aneiden 
ostaminen, jotta rahat pysyisivät omassa maassa. 
Mutta paavi vaati pyydetystä julistuskirjasta niin suurta 
summaa, ettei vaaliruhtinas katsonut voivansa sitä maksaa. 
Näin ollen ymmärtää, että Wittenbergissä oltiin pahoilla 
mielin, kun nyt ruvettiin tyrkyttämään aneita, jotka veivät 
rahat Mainziin ja Roomaan. 

Luther ei kuitenkaan ryhtynyt saarnaamaan niitä vastaan 
tästä syystä. Hän ei hyväksynyt koko aneita, ei varsinkaan 
sitä tapaa, jolla niitä levitettiin. 

Aneiden myy skentelij öistä tuli kuuluisimmaksi muudan 
huonomaineinen mies Johan Tetzel. Hän oli hyvä puhuja. 
Milloin hän kuvaili taivaan iloja, milloin helvetin kauhuja, 
milloin tuskia, joita sielut kiirastulessa saavat kestää. 
Tietysti oli paljon niitä, jotka ostivat aneita vakuuttaakseen 
itselleen kuvatut riemut, ja vielä enemmän niitä, jotka 
kauhistuen manalan kärsimyksiä tahtoivat aneilla pelastaa 
niistä itsensä tai sukulaisensa. 

»Synnissä on äitimme meidät synnyttänyt, ja voi, 
meitä kietovat synnin paulat»; siksi »ottakaa varmat matkapassit 
Herramme Jesuksen Kristuksen sijaiselta; tietäkööt 
ihmiset, että niihin on painettuna koko Kristuksen ansio», 
saarnasi Tetzel. Ken aikoo matkustaa kaukaiselle paikkakunnalle, 
ei hän vie rahaa mukanaan, jos tie on vaarallinen, 
jos siellä tulee pelätä rosvoja, vaan hän lähettää rahat 
perille pankin kautta ja maksaa viisi tai kuusi, jopa ky m- 

menenkin sadalta voidakseen ne perillä varmasti nostaa. 
»Tekö elle maksaisi neljäniiesguldenia näistä kirjeistä, joiden 
voimasta te ette tosin saa rahaa, vaan jumalallisen ja 
kuolemattoman sielunne Varmasti ja Vaarattomasti siirretyksi 
paratiisin majoihin», kehui hän tavaraansa. Ja rahaa 
virtasi Tetzelin kassaan. Melkeinpä yhtämittaista riemukulkua 
oli hänen Vaelluksensa kaupungista toiseen. Koko 
papisto oli aina suurten uskoVaisjoukkojen kanssa vastassa, 
kirkonkellot soivat, virsiä veisattiin ja juhlakulussa kannettiin 
raha-arkku kirkkoon, jossa sitten aneita myytiin. 

Tätä menoa ei Luther Voinut vaitiollen sivuuttaa. 
Pappina hän joutui tekemisiin anekaupan kanssa ja oli huomannut, 
että kaikin keinoin vain kiihotettiin ihmisiä ostamaan 
aneita laisinkaan Vaatimatta heiltä mielenmuutosta 
ja parannusta. Koko anekauppa oli muuttunut yksinomaan 
myyjien rikastumiskeinoksi. Yksinkertainen kansa oli 
siinä luulossa, että se aneita ostamalla sai itsensä täydellisesti 
sovitetuksi Jumalan kanssa, ja eli huoletta ja surutta: 
rangaistuksista oli päästy. Mutta siinäpä olikin epäkohta. 
Kansa pelkäsi ainoastaan synnin seurauksia, rangaistusta, 
kun näillä seurauksilla sitä aina peloiteltiin. Syntiä itseään 
se ei pelännyt, eikä edes oivaltanut, että siten juuri tapahtui 
Jumalasta Vieraantuminen. 

Luther saarnasi, että ihmisen täytyy kantaa ristinsä, 
kestää kärsimyksensä, koska se tekee hänet nöyräksi, auttaa 
häntä pysymään siveellisyyden tiellä, ja vie siten lähemmäksi 
Jumalaa. Poistamalla sen sijaan kärsimykset aneita 
ostamalla ihminen kadottaa Jumalan luo kehoittaVain Voimain 
Vaikutuksen. Hän ei voi siten tehdä vakavaa parannusta 
eikä saada todellista syntien anteeksiantamusta. 

Mutta yhä julkeamniin kerskasi aneistaan TetzeL Ei 
ole niin suurta syntiä, ettei sitä voisi aneilla sovittaa. Hän 
oli vienyt taivaaseen aneilla useamman sielun kuin pyhä 
Pietari saarnoillaan. Ostettakoon siksi aneita: »kun raha 

Anekauppa. (s. h.) 

kirstuun kilahtaa, niin sielu kiirastulesta taivaaseen vilahtaa
», selitti hän. Seuraukset tästä olivat mitä turmiollisimmat. 
Mitä siinä auttoivat tai merkitsivät parannussaarnat 
julkisyntisillekään! Lutherin sellaisia nuhdellessa 
he usein näyttivät Tetzeliltä saamansa anekirjan:* eivät 
!ie enää kaivanneet mitään parannusta. Aneet vaikuttivat 
siten vain pahennusta lisäten. Voiko niitä enään millään 
puolustaa? Lutherin ystävät pyysivät häneltä selityksiä 
aneen luonteesta, kun kuulivat hänen monella tavalla niitä 
vastaan saarnaavan. Mitä hän heille sanoisi? 

Saadakseen asiaan selvyyttä hän päätti saada aikaan 
oppineiden välisen keskustelun siitä. Ja hän käytti siinä 
niinä aikoina tavallista menetelmää. Joka tahtoi saada 
mielipiteensä tunnetuiksi, muodosti ne väitelmiksi, jotka 
sitten naulasi jonkun kirkon tai yliopiston ovelle. Siitä 
oppineetkin ihmiset ne lukivat, kertoivat, jos asia herätti 
mielenkiintoa, siitä ystävilleen, ja elleivät voineet yhtyä 
kaikessa väitteisiin, koettivat osoittaa, mikä tai mitkä 
niistä olivat paikkansa pitämättömiä, sekä julkaisivat näin 
syntyneet omat kirjoituksensa ja koettivat saada ne niui- 

den oppineiden tietoon. Tällaisen kirjallisen väittelyn lisäksi 
riitapuolet usein tulivat sovittuun paikkaan, tavallisesti 
johonkin yliopistokaupunkiin, suullisesti väittelemään. 
Voittaja sai käsiteltävien kysymysten laadun mukaan joskus 
hyvinkin suurta kunnioitusta osakseen. Väittelyn lopullisena 
tarkoituksena oli totuuden löytäminen, tieteen eteenpäin 
vieminen. Tällaiseen päämäärään pyrki nyt Lutherkin. 
Hän kirjoitti omat ajatuksensa terävien väitteiden 
muotoon ja naulasi ne linnan kirkon ovelle kaikkien nähtäväksi. 


95 väitettä aneista. 

Lokakuun 31 p:nä vuonna 1517 Luther naulasi 95 väitettään 
aneista Wittenbergin linnankirkon ovelle, ja tästä 
päivästä lasketaan luterilaisen uskonpuhdistuksen alkaminen. 
Seuraava päivä oli juhla, pyhäinpäivä, jolloin tavallisesti 
paljon kansaa tuli kirkkoon. Se oli siitä syystä erittäin 
scfpiva kirjoitusten julkipanoon. 

Aluksi osoittaa Luther väitteissään, että parannuksen 
tulee ulottua läpi koko elämän, hetkellinen katumus ei 
riitä. Tästä syystä hän ei luota aneen voimaan. Sitten hän 
käy kovasti kiinni paavin oikeuteen määrätä ja peruuttaa 
kiirastulirangaistuksia. Eläville ihmisille myönnetyille 
aneille Luther jättää sikäli arvoa, kuin niillä peruutetaan 
kirkon määräämiä rangaistuksia. Omasta puolestaan 
Luther on valmis pitämään tarpeettomana koko anetta. 
»Jokainen kristitty, joka todellisesti katuu, on jo sen kautta 
täydellisesti vapaa synnin velasta ja rangaistuksesta, ilman 
anekirjaakin,» Suorastaan Jumalan armon kautta päästään 
osallisiksi kaikista Kristuksen ja kirkon lahjoista. 
»Siltä ei paavin jakama synninpäästö suinkaan ole turha, 
sillä kuten sanoin, se on Jumalan anteeksiantamuksen 
julistus», kirjoitti Luther. Varsin kiivaasti hän moittii 

tapaa, jolla aneita levitetään. Mutta hän uskoo, että se on 
kansan seassa liikkuvien anekauppiasten syy, etteivät heidän 
lähettäjänsä, arkkipiispa ja paavi, laisinkaan tunne 
asian sitä puolta. Hän kehoittaa näitä sen vuoksi valvomaan 
asiamiesten saarnoja, etteivät he pääse kokonaan 
häpäisemään kirkkoa. 

Nämä väitteensä Luther ensi töikseen lähetti nähtäväksi 
omalle piispalleen sekä Mainzin arkkipiispalle Albrektille. 
Hyvin nöyrästi hän kirjoittaa, mutta kirjoittaa kuitenkin, 
koska hän tahtoo uskollisena kirkon palvelijana 
kiinnittää arkkipiispan huomiota tämän nimessä liikkuvien 
henkilöiden toimiin, joita hän kenties ei laisinkaan tunne. 
Arkkipiispan oma kunnia vaatii tässä asioihin ryhtymään. 
Samoin lähetti hän väitteensä ystävilleen tutustuttaakseen 
heidätkin niihin. 

Luther oli kirjoittanut väitteensä latinankielellä, niinkuin 
oppineitten tapa oli. Hän itsekään ei laisinkaan arvaunut, 
mitä seurauksia niillä tulisi olemaan. Kirkon parasta 
hän toivoi ja ennen muuta selvyyttä anekysymykseen. Ne 
herättivätkin tavatonta mielenkiintoa kaikkialla. Parissa 
viikossa levenivät ne ympäri Saksan. Lutherin nimi tuuli 
ettiin jo kaikkialla. Nyt tämä jumaluusoppinut, munkki, 
puhui aneita vastaan! Se sai monen haltioihinsa. Vihdoinkin 
siis joku oli uskaltanut nousta Rooman nylkemistä 
vastaan. Jotkut tietysti eivät alunpitäen hyväksyneet 
hänen mielipiteitään. Hänen ystävänsä olivat huolissaan 
hänen itsensä vuoksi, sillä tiedettiin, ettei kirkollisia epäkohtia 
vastaan ollut hyvä nousta, moni mies oli siitä syystä 
kuolemaan tuomittu. Mutta Luther lohdutti itseään ja 
muita sanomalla, että asia kehittyy suotuisasti, jos se ou 
Jumalalle mieleen; jos se taas ei ole sitä, raukeaa koko 
homma itsestään. 

Toimenpiteitä Lutheria vastaan. 

Katolisen kirkon uskolliset vartijat älysivät heti, mikä 
vaara kirkkoa uhkasi Lutherin taholta. He ryhtyivät siksi 
heti toimenpiteisiin estääkseen hänet saamasta aikaan enemmän 
pahaa. Vain oman alueensa piispalta hän sai ystävällisen 
kehoituksen jättämään kirkon moittiminen sikseen, 
koska siitä ei olisi muuta seurausta kuin harmia hänelle 
itselleen. Maintzin arkkipiispa käski jumaluusoppineita 
ja lakimiehiä heti ryhtymään toimenpiteisiin Lutheria vastaan, 
lähetti hänen väitteensä kiireesti paaville, jotta sieltäkin 
käsin ryhdyttäisiin torjumaan vaaraa. Luther yksin 
oli syyllinen, ei koko munkkikunta, sen hän myös paaville 
kirjoitti. Tetzelin sopimattomasta käytöksestä hän lie jo 
kuullut muultakin taholta kuin Lutherin kirjeestä, mutta 
hänelle piispa ei kirjoittanut mitään, vaan hänen ala-asiamiehilleen, 
etteivät he saattaisi halveksimisen alaiseksi pyhää 
tointa kevytmielisyydellään. Tällaiseen varoitukseen hän 
katsoi olevan syytä, koska anekauppiasten liian julkea käytös 
vähentäisi aneiden menekkiä, ja koska hän oli juuri Roomasta 
saanut valituksen, että anekauppa tuotli liian vähän. 

Tetzel otti enimmän itseensä Lutherin väitteistä. Hän 
halusi omasta puolestaan vastata ja halusi vastata asiantuntijana, 
jumaluusoppineena. Hän hankki itselleen jumaluusopin 
tohtorin arvon ja julkaisi Lutheria vastaan 106 
väitöslausetta. Ne eivät olleet hänen itsensä kirjoittamia, 
vaikka kävivätkin hänen nimellään, vaan erään toisen 
jumaluusoppineen — siihen aikaan oli hyvin tavallinen sellainen 
menettely, että asiaan innostuneet kirjoittivat vastaamaan 
joutuneiden ystäviensä puolesta. Ilman pitempiä 
perusteluja niissä väitettiin Lutherin lauseita kauheiksi 
erehdyksiksi, Jumalan pilkkaamiseksi ja hallitsevan paavin, 
Leo X:n loukkaamiseksi. Tätä viimeksimainittua 
puolta hän varsinkin korosti saadakseen siten, jos mahdol- 

lista, paavin oman henkilöllisen kunniansa nimessä ankariin 
toimiin Lutheria vastaan. Yhteenveto asiasta oli 
se, että Lutherin mielipiteet olivat harhaoppisia, kerettiläisiä. 


Paavi antoi Lutherin väitteet dominikaanikenraali 
Cajetanuksen tarkastettavaksi. Hän oli erittäin oppinut 
ja tunnontarkka mies. Oli ahkerasti tutkinut raamattua 
ja esim. ehtoollisopissa esittänyt Lutheria niin lähenteleviä 
mielipiteitä, että häntä kiivaimmat paavilaiset sanoivatkin 
kerettiläisyyden isäksi. Hänen lausuntonsa oli niin 
lievä, että paavi päätti odottaa uusia tietoja Saksasta, 
ennenkuin ryhtyi kurinpitotoimenpiteisiin Lutheria vastaan. 
Uusi valitus tulikin, nyt dominikaanimunkiston puolelta. 
vSieltä ei kehoitettu vielä nostamaan syytettä kerettiläisyydestä, 
vaan he saivat aikaan sen, että paavi kutsutti 
Roomaan augustiinolaismunkkikunnan kenraalin ja antoi 
hänelle määräyksen saattaa Luther Vaikenemaan kurinpidollisilla 
keinoilla, joihin hänelle munkiston säännöt 
myönsivät vallan. 

Sitä varten Luther kutsuttiin Heidelbergiin vastaamaan 
sanoistaan munkistonsa kenraalikapitulin edessä. 
Tällöin Luther jo rikkoi munkistonsa sääntöjä, kun hän 
mahdollista tuomiota varoen ei tahtonut jättäytyä kokonaan 
esimiestensä käsiin, vaan otti vaaliruhtinas Fredrik 
Viisaalta suojeluskirjan, joka takasi hänelle koskemattomuuden 
matkallaan. Hänen turvautumistaan maalliseen 
valtaan oli kyllä koetettu tehdä mahdottomaksi, kun vaaliruhtinasta 
yritettiin taivuttaa paavilaisten puolelle laajentamalla 
hänen hovikappalaisensa ripitysoikeutta. Mutta 
Fredrik oli tutustunut Lutherin väitteisiin ja vaihtaessaan 
ajatuksia hänen kanssaan oli mieltynyt hänen mielipiteisiinsä 
siinä määrässä, että oli jo laimentunut suuressa 
pyhäinjäännösharrastuksessaan ja ruvennut ahkerasti tutkimaan 
Raamattua. Kokonaan vastoin paavilaisten toiveita 

hän asettui lämpimästi suojelemaan Lutheria ja kannattamaan 
hänen asiaansa. 

Heidelbergin väittelyssä Luther puolusti menestyksellä 
kantaansa. Ja nytkin hänen perustuksenaan, kirkon vaatimien 
töiden vastakohtana, on evankeliumi: ihminen ei 
voi tulla autuaaksi omilla töillään, vaan ainoastaan uskomalla 
Vapahtajan sovintokuolemaan. Esiintymisellään hän 
voitti puolelleen monta nuorta humanistia ja muuta oppinutta. 
Ei puuttunut myöskään uusia ylhäisiä tuttavia ja 
ihailijoita. Muudan kreivi piti hänelle ja hänen ystävilleen 
komeat pidot ja kehui hänen väittelyillään tuottaneen paljon 
kunniaa Wittenbergin yliopistolle. Ja suojeluskirjeen 
turvissa hän pääsi onnellisesti palaamaan Wittenbergiin, 
vaikka paavi olikin antanut käskyn, että Luther oli lähetettävä 
Roomaan, ellei hän peruuttaisi oppejaan. 

Kun siis opillinen väittely ei tuottanut paavillisille 
toivottuja tuloksia, täytyi heidän ryhtyä muihin toimenpiteisiin. 


»Saarna aneesta ja armosta.)) 

Nopeasti levenivät tiedot Lutherin esiintymisestä rahvaankin 
keskuuteen. Hänen väitteensä olivat latinankielensä 
vuoksi ainoastaan oppineiden hengenmiesten ymmärrettäviä. 
Selostaakseen nyt maallikoille tarkemmin 
kantansa hän kirjoitti »Saarnan aneesta ja armosta» saksaksi. 
Sen julkaisemista oli kiirehtinyt Tetzelin väitteiden 
innokas levittäminen. Wittenbergissä ylioppilaat tosin 
olivat saaneet eräältä kaupustelijalta ryöstetyksi 800 Tetzelin 
julistusta ja polttaneet ne, mutta sittenkin oli niitä 
levitetty kansan keskuuteen niin paljon, että oli kyllin 
syytä Lutherinkin selittää, mitä aneista todella oli ajateltava. 
Raamattu ei niitä käske, ei edes neuvo käyttämään, 
sanoo hän kirjassaan. Sovittaakseen syntinsä ihmi- 

set niitä ostavat. Mutta Raamattu ei puhu mitään parannuksen 
jakamisesta kolmeen osaan, katumukseen, rippiin 
ja sovitukseen eli täydentekoon, mihin jakoon aneiden 
käyttö perustuu, niillä kun muka hankitaan sovitus. Laiskat 
vain niitä ostakoot, sillä he pääsevät siten vähällä vaivalla. 
Muiden on parasta pysyä niistä erillään. »Vaikkapa 
muutamat minua haukkuvatkin harhaoppiseksi, kun näet 
tämä totuus on sangen vahingollinen heidän arkuilleen, 
en minä heidän lörpetyksistään suuria välitä, semminkään 
kun sitä eivät tee muut kuin jotkut päästään pimitetyt, 
jotka eivät ikinä ole Raamattua haistelleetkaan», puhui 
kirjassaan Luther. 

Luther kirjoittaa paaville. 

Luther tahtoi paaville tarkemmin selittää mitä hän oli 
väitteillään tarkoittanut ja mihin hän väitteensä perusti. 
Paljon oli häntä niiden johdosta moitittu, ylpeäksi ja riidanhaluiseksi 
sanottu, jopa kerettiläiseksi väitetty, vaikka 
hän tahtoi vain totuutta edistää. Nyt hän lähettää paaville 
perustelunsa ja jättää asiansa hänen ratkaistavakseen. 
Minkä tuomion paavi antaneekin, hän alistuu siihen kuin 
Kristuksen sanoihin. Mutta itse perustelut oli aivan toisessa 
äänilajissa kirjoitettu, vaikka kirje olikin näin nöyrä. 
»Vähät minä siitä, mikä paaville kelpaa tai ei kelpaa, hän 
on ihminen kuten muutkin», sanoo hän siinä. Tuekseen hän 
ottaa yksinomaan Raamatun eikä paavien kirjeitä. Hän 
väittää, ettei ole olemassakaan pyhien ihmisten töistä kertynyttä 
ja kirkon hallussa muka olevaa armo varastoa, 
koska kukaan ihminen ei voi edes täyttää Jumalan käskyjä, 
puhumattakaan yli määrän tekemisestä. Kuinka anekysymys 
on lopullisesti käsitettävä, sitä ei voi ratkaista paavi, 
vaan yleinen kirkolliskokous. 

Oli selvää, että kirjan jyrkkä sävy vaikutti enemmän 

kuin sen mukana lähetetty sovinnollinen ja alistuvainen 
kirje. Kirjan terävät väitteet olivat siinä määrässä ristiriidassa 
vallitsevien kirkollisten tapojen kanssa, että Lutheria 
vastaan nostettiin oikeusjuttu kerettiläisyydestä. 

Oikeusjuttu. 

Kun oli nähty, ettei^ oppinut ja kirjallinen väittely 
johtanut mihinkään tuloksiin Lutheriin nähden, pidettiin 
parhaana lopettaa koko juttu hyvin lyhyeen nostamalla 
häntä vastaan syyte kerettiläisyydestä. Silloinhan Luther 
ei voisi muuta kuin joko peruuttaa oppinsa tai astua 
polttoroviolle. Kummassakin tapauksessa kirkko pääsisi 
voitolle. Kesäkuussa 1518 Luthei sai haasteen tulla vastaamaan 
kirjoituksistaan paavin eteen 60 päivän kuluessa 
haasteen saamisesta. Pääsyytöksenä oli se, että Luther 
kielsi paavin erehtymättömyyden. 

Asema oli vakava. Luther yhtä hyvin kuin hänen 
ystävänsäkin tiesi, että jollei Rooman matkaa voisi välttää, 
ei sieltä paluuta tarvinnut toivoa. Erinäiset valtiolliset 
tapahtumat tulivat kuitenkin Lutherille avuksi. 

Turkkilaiset uhkasivat kristikuntaa. Paavi koetti 
silloin saada eurooppalaiset vallat yhteiseen taisteluun 
heitä vastaan. Siinä tarkoituksessa paavi lähetti ylempänämainitun 
Cajetanuksen puhumaan keisarille, että tämä 
koettaisi saada uuden turkkilaisveron ja antaisi kannatuksensa 
ristiretkianeelle, joita köyhimmätkin voisivat ostaa, 
kun 10 kreutzerin hinnalla (1 kreutzeri = guldenin sadas 
osa) saisivat päästetyksi sukulaistensa sielut kiirastulesta. 
Keisarin ministeri Lang pisti kuitenkin Cajetanuksen vankeuteen 
eikä päästänyt pois, ennenkuin oli saanut hänen 
kauttansa hankituksi itselleen paavillisen lähettilään arvon. 
Nyt he aikoivat ryhtyä yhdessä puuhaamaan, ja keisari 
oli hyvin suosiollinen hankkeille, koska hän olisi tullut 

saamaan osan anerahoista itselleen. Mutta Mainzin arkkipiispa 
Albrekt, jonka tuloja uusien aneidan kauppaan laskeminen 
olisi tuntuvasti vähentänyt, liittyi silloin Lutherin 
suojelijaan, Saksin vaalisuhtinas Fredrik Viisaaseen, 
ja he saivat aikaan sen, että ristiretkianeet evättiin. Tämän 
jälkeen eivät paavilaiset olleet syyttä vihoissaan Fredrik 
Viisaalle. Millä keinoin hyvänsä täytyi koettaa voittaa 
hänet ja päästä Lutheriin käsiksi. 

Dominikaanit syyttivät nyt Lutheria tahallisesta, tietoisesta 
kerettiläisyydestä. Senkin jälkeen kuin hän oli 
saanut syytteen ja haasteen tulla Roomaan oli hän jatkanut 
vaarallisia kirjoituksiaan ja oli siten itsepintaisesti ja tietoisesti 
pysynyt kiinni kerettiläisissä mielipiteissään. Todistaakseen 
sitovasti tämän he julkaisivat Lutherin nimessä 
erään hänen saarnansa, jota olivat itse vahvasti värittäneet 
ja johon he liittivät oman kitjoittamansa lisäyksen, 
joka sekin kävi Lutherin nimessä ja jossa Luther muka 
vastusti turkkilaisveroa ja paavin rahanpyyntöä. Nämä 
»asiakirjat» esitettiin paaville, ja Lang hankki keisarilta 
luvan saada apiia valtiomahdilta, jos kirkko heti tuomitsisi 
Lutherin. Asiain näin ollen paavi keskeyttäen aletun 
oikeudenkäynnin allekirjoitti tuomion, jolla Luther 
julistettiin syylliseksi tietoiseen kerettiläisyyteen. Cajetanus 
ja augustiinolaismunkiston kenraali saivat tehtäväkseen 
vangita Lutherin. Mutta kun oli epäiltävää, saisivatko 
he häntä laisinkaan käsiinsä, antoi paavi samalla 
tiellä heille valtuuden julistaa Luther pannaan saman 
kirouksen uhatessa jokaista hänen kannattajaansakin. 
Niille sen sijaan, jotka auttaisivat Lutherin kiinniottamisessa, 
luvattiin täydellinen synninpäästö. Näin oli siis 
Lutherin kohtalo tuleva ratkaistuksi. 

Kuitenkin tuli tielle muutamia seikkoja, jotka estivät 
näiden laskelmien toteutumista. Odotettiin uutta keisarinvaalia, 
ja muutamat ruhtinaat päättivät ehdottaa keisa- 

riksi Espanjan kuningasta Kaarle I:tä. Se taas ei ollut laisinkaan 
mieleen paaville ja hänen täytyi vastustaakseen 
tätä aietta hakea itselleen tukea Fredrik Viisaalta. Mutta 
silloin ei mitenkään sopinut pakottaa häntä luovuttamaan 
Lutheria. Paavi koetti ostaa hänen ystävyyttään: hän 
suostui maksutta julkaisemaan anebullat, joita Fredrik 
oli niin kauan toivonut (katso siv. 89). Vaaliruhtinaspa ei 
ollutkaan valmis silläkään ehdolla luovuttamaan Lutheria, 
vaan vedoten Cajetanuksen itserakkauteen sai hänet taivutetuksi 
siihen, että Luther tulisi keskustelemaan hänen 
kanssaan riidanalaisista kysymyksistä Augsburgiin. Cajetanus 
luuli hyvin helposti saavansa Lutherin huomaamaan 
erehdyksensä ja peruuttamaan kaikki moitteenalaiset 
lausuntonsa. 



Keskustelu Cajetanuksen kanssa. 

Luther sai käskyn mennä Augsburgiin. Hän ei tietänyt 
mitään Cajetanuksen ja Vaaliruhtinaan välisestä ajatusten 
vaihdosta, ei sitäkään, että oikeudenkäynti, johon 
hän oli saanut haasteen, oli keskeytetty ja hänet jo tuomittu 
kerettiläisenä. Hän lnuli vain, että alkuperäisen kuulustelupaikan 
Rooman sijaan oli määrätty Augsburg. Siellä 
häntä uhkasi kuitenkin ylitä suuri vaara kuin Roomassakin. 
Ellei hän oppiaan peruuttaisi, olisi kuolemantuomio 
edessä. Ystävät kehoittivat häntä mahdollisimman suureen 
varovaisuuteen, jopa toiset kielsivät häntä laisinkaan 
menemästä Augsburgiin. Mutta Luther oli rohkea ja lähti 
mistään huolimatta. Vaaliruhtinaalta hän taas sai turvakirjan, 
ja Staupitz, joka oli ollut hänen suojanaan Heidelbergissa, 
tuli nytkin mukaan. 

Heti Lutherin kaupunkiin tultua koetti muuan italialainen 
saada häntä kaikin keinoin taivutetuksi peruuttamaan 
oppinsa. Kun Luther ei suostunut, kysyi mies, 

aikoiko vaaliruhtinas asevoimin puolustaa häntä, kun hän 
niin rohkeasti kieltää. Sitä ei Luther sanonut toivovansa. 
»Missä aiot sitten suojan saada?» »Taivaan alla», vastasi 
Luther. Ystävät kielsivät häntä menemästä Cajetanukseri 
puheille, ennenkuin hän oli saanut suojeluskirjeen keisariltakin. 
Vaikkeivät he tunteneetkaan Lutheriin nähden 
tehtyjä päätöksiä, tiesivät he, että paavilaisilta voi odottaa 
mitä hyvänsä. 

Vihdoin Luther meni Cajetanuksen luo. Tämä oli arvoltaan 
kardinaali, paavin jälkeen korkein hengellinen virkamies. 
Astuttuaan sisään Luther heti heittäytyi maahan 
tämän herran eteen. Niin oli neuvottu häntä käyttäytymään. 
Cajetanus tervehti ystävällisesti mainiten hänen 
suuresta opistaan, mikä houkutteli niin paljon ylioppilaita 
Wittenbergiin. Paavin määräyksen mukaan sanoi Cajetanus 
itsellään olevan vain kolme seikkaa Lutherille esitettävänä: 
että hän luopuisi erehdyksistään, välttäisi niitä 
vastaisuudessakin, sekä lupaisi karttaa kaikkea sitä, mikä 
tuottaa hämminkiä kirkkoon. Luther pyysi saada tietää, 
mitkä hänen erehdyksensä olivat. Cajetanus mainitsi kaksi 
hänen väitettään, että sakramentti itsessään ei tuota 
armoa, sekä etteivät Kristuksen ja pyhimysten hyvät 
työt voi olla kirkon aarteena, josta se armoa aneiden muodossa 
jakaa, koska Kristuksen hyvät työt muka tuottavat 
armoa ilman kirkon tai paavin välitystä. Nämä olivat 
Cajetanuksen mielestä pahimmat kohdat. Ja hän huomautti 
eräästä paavin jo lähes kaksisataa vuotta vanhasta 
julistuksesta, että aneessa todella saadaan Kristuksen 
ansioita. — Sen Luther sanoi hyvin tuntevansa, mutta 
eihän se vielä mitään todistanut, koska se oli vain paavin 
mielipide, ja paavit olivat monta kertaa muulloinkin »vääntäneet 
Raamattua nurin». — Mutta paavin päätöksiin on 
ilman muuta alistuttava, ne on tunnustettava, väitti vastaan 
kardinaali. Paavi oli vähää ennen tuominnut vää- 

räksi kirkolliskokouksenkin! — Vaikka niin oli tapahtunutkin, 
ei sitä kaikkialla hyväksytty, huomautti siihen Luther. 
— Jotka eivät hyväksy, saavat vielä rangaistuksensa, 
siitä Cajetanus taas oli varma. Mutta kun hän ei voinut 
sen paremmin osottaa Lutherin olevan väärässä, ei tämä 
luonnollisesti katsonut voivansa peruuttaa. Samoin kävi 
heidän yrittäessään toisilleen todistella oman kantansa 
oikeutta uskon merkityksestä. Cajetanus vetosi paavien 
bulliin ja dekretaaleihin, Luther nojasi etupäässä Raamattuun. 
Kolme päivää he näin väittelivät mihinkään tuloksiin 
pääsemättä. Cajetanusta suututti, ettei Luther pannut 
enemmän arvoa sille, mitä hän, kardinaali, sanoi. 
Lopulta hän lakkaamatta keskeytti Lutherin tämän koettaessa 
puhua ja hoki vain: »peruuta, peruutab Luther 
koetti selittää, silloin Cajetanus korotti äänensä päästäkseen 
hallitsemaan asemaa — he eivät koskaan olleet kahden, 
vaan kummallakin puolen oli useita kuuntelijoita. 
Tullakseen vähääkään kuulluksi Lutherin täytyi myös 
nostaa ääntänsä, ja niin huusivat molemmat. Cajetanus 
uhkaili pannalla. Mutta kun mistään ei ollut apua, käski hän 
lopulta Lutherin poistumaan: »Mene! Peruuta taikka älä 
milloinkaan tule näkyviini!» 

Luther lähti. Kuitenkin hän toivoi, että vielä saataisiin 
rakennetuksi jonkunlainen sovinto. Sitä odotellessaan 
hän kirjoitti kardinaalille ystäviensä kehoituksesta hyvin 
nöyrän kirjeen tunnustaen nienetelleensä liian kiivaasti 
anekysymyksessä ja lupaa vaieta, jos hänen vastustajansa 
tekevät samoin. Kirkon so. yleisen kirkolliskokouksen 
ratkaistavaksi hän haluaa asiansa jättää, ellei tahdottaisi 
asettaa puolueettomista oppineista koottua sovinto-oikeutta 
tutkimaan sitä, mutta ei ota ojennusnuorakseen vanhoja 
oppineiden selityksiä eikä paavien kirjeitä, joihin Cajetanus 
aina vetosi. Kardinaali ei tietenkään tälle pohjalle voinut 
sovintoa tehdä. 



103 



Koko ajan oli Luther suojeluskirjeistä huolimatta turvallisuuttaan 
pelännyt. Staupitz oli jo karannut Augsburgista, 
kun liikkui huhuja, että hauetkin aiottiin vangita. 
Lutheriin nähden sellaiset huhut tulivat yhä äänekkäämmiksi. 
Lopulta hänkin katsoi parhaaksi eräänä yönä 
paeta kaupungista. 

Keskustelu ei siten tuonut mitään tuloksia. Lutherin 
se kuitenkin vei melko askeleen poispäin katolisesta kirkosta. 
Siihen asti hän oli pitänyt paavin sanoja itsensä Kristuksen 
lausumana tuomiona. Keskustelun kuluessa, kuten näimme, 
hän jo kieltää paavilta ehdottoman ratkaisuvallan ja asettaa 
kirkolliskokouksen paavin yläpuolelle toivoessaan kaiken 
lopuksi sitä asiansa ratkaisijaksi. 

Väittely J. Eckin kanssa. 

Vaaliruhtinas Fredrik Viisas piti hyvää huolta Lutherista, 
mutta osasi toistaiseksi huolellisesti salata paavin 
hovilta myötätuntonsa häneen. Siellä tahdottiin olla erittäin 
kohteliaita Fredrikille ja hänelle annettiin korkein 
kirkollinen arvomerkki, kultainen ruusu, sekä laillistutettiin 
hänen avioton poikansa — hän ei ollut naimisissa. Toivottiin, 
että hän vihdoinkin suostuisi luovuttamaan Lutherin. 
Pelastaakseen vaaliruhtinaan ikävästä välikädestä ja 
päästäkseen jonkinlaiseen suojaan Luther aikoi paeta 
maasta pois. Staupitz oli vapauttanut hänet munkkilupauksistaan, 
joten se hyvin olisi voinut käydä päiusä. 
Turvapaikan hän toivoi saavansa Pariisin yliopistosta, joka 
oli asettunut edes jossain määrin paavia vastustamaan. 
Mutta vaaliruhtinas antoi silloin kirjallisen selityksen, ettei 
hän aikonut jättää Lutheria, ennenkuin puolueettomat 
saksalaiset miehet olivat antaneet lausunnon hänen asiastaan. 
Siitä huolimatta yritti paavi vielä kerran saada 
vaaliruhtinasta lahjotuksi. Ja nyt hän oli aivan vanua 

onnistumisestaan. Keisari vihdoinkin kuoli, ja kun uusi 
oli valittava, tarjosi paavi Fredrikille keisarikruunua. 
Lutherille itselleen luvattiin kardinaalin arvo, jos hän taipuisi. 
Turhaan meni kuitenkin tämäkin yritys. Vaaliruhtinas 
kieltäytyi kunniasta sekä itseensä että Lutheriin 
nähden. Keisariksi valittiin paavin toivomuksista välittämättä 
Espanjan kuningas, jota keisarina sanottiin Kaarle 
V:ksi. 

Ei taipunut Lutherkaan. Päinvastoin hän meni väitteissään 
yhä pitemmälle. Hän oli kansaa varten kirjoittanut 
»Opetuksen muutamista opinkappaleista» tehden siinä 
eron sen välillä, mikä oli varmaa tai epävarmaa, mikä oli 
Jumalan käsky, mikä kirkon. Edellisiä tuli ehdottomasti 
noudattaa, mutta jälkimmäisten vuoksi ei saanut edellisiä 
lyödä laimin. Oppineet väitelkööt siitä, sanoo hän, kuinka 
kauaksi paavin valta ulottuu, sielun autuudelle se on samantekevää. 
Tutkiessaan kirkon historiaa hän oli tullut näkemään, 
ettei kreikkalaisessa kirkossa ollut koskaan ollut 
paavia, että länsimaissakin paavius esiintyi verrattain myöhään 
ja että siltä niin ollen puuttui kokonaan jumalallinen 
alkuperä. Tätä ja muitakin paavinvaltaa koskettelevia 
Lutherin kirjoituksia vastaan hyökkäsi muudan kunnianhimoinen 
oppinut Johan Eck. Hänelle vastaili Lutherin 
opettajatoveri ja kannattaja Karlstadt. Nämä miehet 
päättivät tulla Leipzigiin suullisesti väittelemään keskenään. 
Eckin tilaisuutta varten laatimat väitteet olivat 
kuitenkin siinä määrässä Lutheria vastaan tähdättyjä, 
että hän meni myöskin väittelytilaisuuteen. Se olikin 
Erkin tarkoitus. Tämä mies osasi viedä keskustelun hyvin 
vaarallisille aloille. Hän vertaili Lutherin lausuntoja aikoinaan 
tuomitun Hussin (katso s. 63) sanoihin ja löysi niissä 
huomattavaa yhtäläisyyttä. Sitä Luther ei voinut kieltää. 
Mutta Hussin oli Kostnitzin kirkolliskokous tuominnut 
kerettiläiseksi. Luther silloin selitti, että monet Hussin 

mielipiteet olivat aivan kristillisiä ja sopusoinnussa Raamatun 
kanssa. Nyt Luther oli joutunut umpikujaan. Hän 
oli pyytänyt omaa asiaansa kirkolliskokouksen ratkaistavaksi, 
koska se yksin hänen mielestään voi sanoa totuuden. 
Ja kuitenkin hän nyt väitti evankelisiksi oppeja, jotka kirkolliskokous 
oli tuominnut kerettiläisiksi. Eikö kirkolliskokous 
siis ollutkaan luotettava? Vaikeasti ratkaistava 
pulma oli edessä. Mutta Luther ei voinut puhua vastoin 
omaatuntoansa eikä myöntää vääriksi Hussin oppeja, joiden 
oikeutuksesta hän oli vakuutettu. Ei jäänyt muuta 
neuvoksi kuin sanoa, että kirkolliskokous, korkein auktoriteetti, 
johon hän siihen asti aina oli vedonnut, oli erehtynyt, 
että kirkolliskokous on väärässä, silloin kun sen päätökset 
eivät ole sopusoinnussa Raamatun kanssa. 

Näin siis Luther oli hyljännyt kaikki katolisen kirkon 
peruspylväät. Väittely päättyi ilman että mihinkään yksimielisyyteen 
oli päästy. 

Luther on kansan suosiossa. 

Yksinkertainen kansakin tunsi Lutherin ja seurasi suurella 
mielenkiinnolla hänen taistelujaan. Varsinkin köyhille 
hänen saarnansa oli ilosanoma, kun hän opetti Jumalan 
armosta, jota oli kaikkien saatavana ilman rahaa ja anemaksuja. 
Luther saarnasi paljon ja hän kirjoitti paljon. 
Rahvaan tarpeita silmällä pitäen hän kirjoitti hyvin paljon 
saksaksi. Hänen esiintymisensä antoikin tavattoman 
vauhdin kansankirjallisuudelle. Taisteleville puolille ei 
ollut tärkeää ainoastaan vastustajien mielipiteiden asiallinen 
kumoaminen, vaan kaikin keinoin koetettiin kummaltakin 
taholta saada itselleen uusia puoluelaisia ja vastustajille 
vihamiehiä. Tässä oli painettu sana- erinomaisena 
aseena. Julkaistiin pikku kirjoja ja lentolehtisiä, 
joissa vastustajain heikkoja puolia ivattiin ja pilkattiin ja 

koetettiin saada heitä naurunalaisiksi. Halusta tällaista 
kirjallisuutta ostettiin ja luettiin. Se lisäsi saksankielistä 
kirjallisuutta siinä määrässä, että neljä vuotta uskonpuhdistusliikkeen 
alusta lukien vuosittain ilmestyvien uusien 
saksalaisten kirjojen lukumäärä kasvoi enemmän kuin 
kymmenkertaiseksi. Suurin osa tästä erittäin runsaasta 
kirjallisuudesta oli Lutherin puolella. Moni talonpoikakin 
tarttui näinä aikoina kynään ja kirjoitti Lutheria ylistääkseen 
tai maalatakseen tapainturmelusta, mikä vallitsi 
papiston ja munkiston keskuudessa. Sellaisille kirjoittajille 
oli Luther kuin suuri kansanjohtaja, jonka kulkua 
uskollisesti seurattiin. Jotkut heistä sanoivat, että Lutherin 
kirjoja tulisi käydä myymässä ihan talosta taloon. Niin 
suuri oli Lutherin suosio. 



Kirkon arvostelua ja uusia käsityksiä. 

»Saarna hyvistä töistä». 

Luther kirjoitti tähän aikaan suuriakin kirjoja ja julkaisi 
niitä aivan tavantakaa. Vuoden 1520 kuluessa ilmestyi 
kokonaista viisi huomattavaa teosta. 

»Saarnalla hyvistä töistä» Luther puolustautuu syytökseltä, 
että hän muka vastustaa hyviä töitä. Hän tahtoo 
siinä selittää, minkälaisia töitä on hyvinä pidettävä 
ja kuinka kristitty tulee kykeneväksi niitä tekemään. 
Hän lähtee siitä, että usko ja rakkaus Jumalaan ovat 
hyvien töiden edellytyksenä. Mitenkä tämä on ymmärrettävä, 
sen hän selittää näin: »Jos aviomies ja vaimo vilpittömästi 
rakastavat toisiaan ja varmasti uskovat tähän 
rakkauteensa, kenen silloin tarvitsee mennä miehelle opettamaan, 
miten hänen tulee käyttäytyä, menetellä, puhua 
ja ajatella? Tätä kaikkea yllinkyllin opettaa hänen uskonsa. 

Ei siinä ole mitään erotusta, ovatko työt suuria vai pieniä, 
onko niitä vähän vai paljon, vaan hän tekee kaikki 
iloisella, rauhallisella ja luottavalla mielellä, ollen aivan 
vapaa miekkonen. Mutta jos epäilys hänen mielensä valtaa, 
rupee hän kysymään, mikähän lienee parasta, miten 
hän saavuttaisi suosiota, ja sitä tehden hän yhä on alla 
päin ja raskain mielin». Usko Jumalaan on tuollaista 

luottavaa rakkautta. »Kristitty, joka elää tällaisessa 
luottamuksessa Jumalaan, tietää siis kaikki, kykenee kaikkeen, 
rohkenee ryhtyä kaikkeen, mitä on tehtävä, ja tekee 
kaikki iloisesti ja vapaasti, ei hyvien töiden ja ansioiden 
keräämiseksi, vaan seiitähdeu että se 011 hänen ilonsa ja siis 
Juinalalle otollista.» 

Tämä oli aivan vastakkaista katolisille käsityksille, 
joiden mukaan hyviä töitä tehtiin määräysten mukaan, 
tarkasti laskemalla ja muistiinpaiiemalla jokainen työ, 
jotta olisi osattu vaatia niistä tuleva palkkio. 

»Rooman paavista». 

Kirjassa, jolla oli tämä nimi, Luther luo uuden kirkkokäsityksen. 
Katolisten kirkon muodosti papisto, jonka 
etunenässä oli paavi. Sitä Luther ei hyväksy. Kirkko 011 
kaikkien kristittyjen yhteys, kokonaan riippumatta siitä, 
onko seurakuntien etupäässä pappeja tai paavia laisinkaan. 
Ja kirkko on siellä, missä vapaasti saarnataan Jumalan 
sanaa ja käytetään sakramentteja. Kirkko ja kristikunta 
eivät ole riippuvaisia Roomasta, siitä oli todistuksena mm. 
se, ettei venäläisiä, kreikkalaisia ja muita idässä asuvia 
pidetty kerettiläisinä, vaikkeivät heidän pappinsa olleet 
saaneet eivätkä pyytäneetkään paavilta vahvistusta virkoihinsa. 
He eivät olleet niin hulluja, että olisivat antaneet 
itsensä »nylkeä ja nilkoa kuin nämä juopot saksalaiset
», jotka viroistaan maksoivat vaikka mitä. Rooma 
on hänestä sellainen pahuuden pesä, jossa ei »muuta ajatella 
kuin yhä suurempia mielettömyyksiä ja kurjuuden 
lisäämistä, joten ei mistään muualta enää ole apua maan 
päällä odotettavissa kuin maalliselta hallitukselta». Paavin 
rahanahneutta hän kuvaa niin suureksi, että on »ihme, 
kun Saksassa enää löytyy maallikkojen hallussa rahapenniä, 
niin sanomattoman monella tavalla meitä Rooma 

on pettänyt, nilkonut ja rosvonnut». Paavi ei voi olla 
Kristuksen sijainen, »sillä eihän paavi kykene aikaansaamaan 
Kristuksen töitä, uskoa, toivoa ja rakkautta, armoa 
ja hyviä avuja yhdessäkään ihmisessä, vaikka hän olisi 
pyhempi kuin pyhä Pietari». »Paljasta valetta siis puhuu 
ja Kristuksen tekee valehtelijaksi se, joka väittää kristikunnan 
olevan Roomaan sidottuna.» Omaa kunniaansa 
Luther ei kaikella tällä tahtonut etsiä, vaan »kehenkään 
katsomatta» puolustaa Kristuksen sanaa. »Sitä varten on 
Jumala antanut minulle iloisen ja rohkean hengen.» 

»Saksan kansan kristilliselle aatelille kristikunnan 
tilan parantamisesta». 

Edellisessä kirjassaan Luther jo sivumennen kehoittaa 
maallisia ruhtinaita tulemaan avuksi kirkon surkeaa tilaa 
ja kaikkea muuta siitä johtuvaa kurjuutta parantamaan. 
Nyt hän ihan asian alkaen puhuu heille. Yhteiskunnalliset 
epäkohdat olivat suorastaan kauheita. Meikein tuntematonta 
oli siveellinen ryhti ja yhteisen edun harrastaminen. 
Jokainen ajoi vain omia etujaan valmiina rahasta polkemaan 
lähimmän ystävänsäkin. Surkuteltava oli riippuvassa 
asemassa olevien ihmisten tila, heitä jokainen vahvempi 
sorti ja nylki. Ja kaiken lisäksi paavin italialaiset 
virkamiehet kaikkialla punomassa juoniaan, sotkemassa 
ja saksalaisia toisiaan vastaan yllyttämässä, voidakseen 
sitä täydellisempänä säilyttää paavin ja oman valtansa. 

Kansallista heräämistä oli kuitenkin alkanut tapahtua. 
Se tuli selvästi näkyviin mm. keisarinvaalissa. Keisariksi 
tahdottiin saada kaikin mokomin saksalainen mies ja sellainen 
oli valittu, Kaarle V. Kovaäänisimpänä esiintyi kansallinen 
innostus alemmassa aatelistossa, ritareissa. Se oli 
monessa suhteessa ahtaalla verrattuna varakkaaseen läänitysaateliin, 
joka koetti tav otella itselleen ja perillisilleen 

hengellisiä ruhtinaskuntia italialaisia liehakoimalla, ja tästä 
syystä ritarien oli helpompi nähdä se alennustila, mihin 
heidän isänmaansa muukalaisten kynsissä oli joutunut. 
Ikäänkuin heidän puhetorvenaan esiintyi muudan ritari 
Ulrich \on Hutten, joka humanistisia opinnoita harjoittaneena 
oli myöskin lähellä humanisteja. Hän oli matkustellut, 
oli ollut Roomassakin ja nähnyt, kuinka siellä häpeällisesti 
tuhlattiin tyhmien saksalaisten rahoja. Tämä mies 
julkaisi monta erittäin purevaa kirjoitusta Rooman valtaa 
vastaan. Niiden »repäisevä sisällys» ja kansanomainen 
puhetapa herätti tavatonta vastakaikua. Hänen kirjoituksistaan 
innostuneina tarjosivat muutamat ritarit suojelustaan 
Lutherille, tälle nerokkaalle roomalaisten vastustajalle, 
jos häntä jokin vaara uhkaisi. Huttenin kirjoituksia 
luki Lutherkin ja entistä selvemmin huomasi yhteiskunnalliset 
vauriot ja epäkohdat, mitkä johtuivat kaiken alistamisesta 
paavin rajattoman vallan alle. Kun näihin aikoihin 
toiselta puolen entistä jyrkemmässä muodossa teroitettiin 
paavin kaikkivaltaisuutta, täytyi Lutherin huutaa aatelistolle, 
että se kansan vaikutusvaltaisimpana osana vihdoinkin 
ryhtyisi luomaan paavin iestä kansan hartioilta. 

Uskonpuhdistuksen välttämättömyyttä Luther siinä 
saarnaa. Mutta kun hän ei enää luota paljon siihen, että 
sen voisivat tehdä kirkon omat miehet, hän vetoaa maallikkoihin. 
Paavilaiset ovat kyllä rakentaneet itselleen turvaksi 
lujia varustuksia. He ovat korottaneet pappissäädyn 
niin korkealle muiden yläpuolelle, ettei sitä saa edes arvostella. 
Niin ei saa olla, sanoo Luther. Kaikki ihmiset kristittyinä 
ovat samalla pappeja, kasteessa he ovat tuon pappeuden 
saaneet. Papin virkaa vain eivät voi kaikki hoitaa. 
Seurakuntalaiset luovuttavat pakillisten tehtävien toimittamisen 
määrätylle henkilölle, silloin kun tämä vihitään 
papiksi. Ikuisiksi ajoiksi hän ei kuitenkaan saa näitä 
oikeuksia, vaan ainoastaan min kauaksi, kuin hän vir- 

kaansa hoitaa. Jos hän syystä tai toisesta joutuu viralta 
pois, »niin hän on porvari tai talonpoika kuten muutkin». 
Joutava on väite, että papit vihittäessä saavat muka 
sellaisen häviämättömän ominaisuuden, joka aina erottaa 
heidät muista ihmisistä. Luonnoton on siitä syystä (tuoikeutettu 
asema, johon papit ovat pyrkineet, nim. etteivät 
maallikot saisi heitä tuomita. » . . . Koska maallinen esivalta 
on Jumalan säätämä pahoille rangaistukseksi ja 
hurskaille suojelukseksi, niin on sen annettava käyttää virkaansa 
vapaasti ja esteettömästi kautta koko kristikunnan 
ruumiin, ketään pois erottamatta, oli se paavi, piispa, pappi, 
munkki, nunna taikka kuka tahansa.» »Kun kerran olemme 
velvolliset taistelemaan pahaa henkeä ja hänen sanojansa 
ja töitänsä vastaan, niin kuinka voisimmekaan olla hiljaa 
ja vaieta havaitessamme paavin ja hänen joukkionsa perkeleellisiä 
puheita ja töitä?» Turha on myöskin se väite, etlä 
paavi ja hänen joukkonsa vain osaa Raamattua selittää. 
Kaikki kristityt ovat pappeja, siis on jokaisella oikeus lukea 
Raamattua ja etsiä sieltä tietä Jumalan armoon. Itsestään 
raukeaa myös viimeinen paavin turvakseen rakentama 
muuri, että muka vain hänellä on oikeus kutsua koolle 
kirkolliskokous. Jos paavi menettelee väärin, kuten usein 
on tapahtunut, ja jos häntä täytyy syyttää seurakunnan 
edessä, ei syytöstä voida seurakunnalle esittää, ellei sitä 
kutsuta koolle. »Kun siis tarve vaatii ja paavi käy kristikunnalle 
pahennukseksi, tulee jokaisen ken vain kykenee 
Kristuksen ruumiin uskollisena jäsenenä ryhtyä toimiin 
oikean, vapaan kirkolliskokouksen aikaansaamiseksi, eikä 
sitä kukaan voi paremmin tehdä kuin maallinen valta, 
jonka Jumala on asettanut hoitamaan työtänsä ja virkaansa 
jokaiseen ihmiseen nähden.» Näin hän tahtoo antaa 
ylimmän oikeuden kirkollisissakin asioissa maalliselle vallalle. 
Ensimmäisen askeleen »piispallisten» oikeuksien siirtämiseksi 
maalliselle ruhtinaalle otti Saksin vaaliruhtinas 

Fredrik Viisas jo ennen tämän Lutherin kirjan ilmestymistä 
antaessaan hänelle suojeluskirjan hänen lähtiessään Heidelbergin 
väittelyyn (katso s. 95). 

Moniin käytännöllisiin toimenpiteisiin ryhdyttäväksi 
Luther ehdottaa tässä kirjassaan. On kerrassaan lakattava 
maksamasta paaville minkäänlaisia veroja tai tilapäisiä 
suorituksia. Jos paavi sen johdosta uhkaisi pannalla, 
olisi sen tuoja pannajulistuksineen päivineen heitettävä 
virtaan. »Silloin Roomassa havaittaisiin, etteivät saksalaisetkaan 
aina ole hulluja ja juopuneita, vaan osaavat 
joskus elää kristityiksikin.» »Koska me oikeuden nojalla 
hirtämme varkaita ja mestaamme rosvoja, niin minkätähden 
jätetään irralleen Rooman ahneus, vaikka se on 
suurin varas ja rosvo, mitä maan päällä on ollut ja voi 
olla — vieläpä Kristuksen ja pyhän Pietarin nimessä.» — 
Piispojen ei tulisi hakea paavilta vahvistusta virkaansa, 
vaan olisi se naapuripiispojen tehtävä. Missään maallisessa 
asiassa ei saisi paavin puoleen kääntyä. Pyhiinvaellusretket 
olisi lakkautettava. Uusia luostareita ei saisi kerjäläismunkeille 
rakentaa, kaikki entisetkin luostarit tulisi 
muuttaa kouluiksi, joissa sekä pojat että tytöt saisivat opetusta, 
Raamatun ollessa ylimpänä oppiaineena. Papeille 
tulisi antaa vapaus mennä naimisiin tai olla naimattomina. 
Hän tahtoo lakkautettavaksi liiat juhlat ja liian monet 
jumalanpalvelukset, koko katolisen kirkkolain, paastot, 
sielumessut jne. Paavin asiamiehet on karkoitettava koko 
maasta. »Kuuletko sinä paavi, joka et ole kaikkein pyhin, 
vaan kaikkein syntisin, taivaan Jumala perinjuurin hävittäköön 
istuimesi ja vajottakoon sen hornan pohjaan!» 
»Ah Herrani Kristus, katso alas! Tulkoon viimeinen tuomiosi, 
hävitä perkele( n pesä!» 

Kirja vaikutti kuin »pasuunan toitotus». Kolmen, neljän 
päivän kuluessa sen ilmestymisestä sitä ostettiin 4000 
kappaletta ja yhä uusia painoksia täytyi kirjasta ottaa. 

»Kirkon babylonisesta vankeudesta». 

Saksan kansan aatelille osotettu kirja oli saksankielinen. 
»Kirkon babylonisesta vankeudesta» oli latinankielinen. 
Se oli aiottukin oppineelle väelle ja sellaisena se leveni laajalti 
Saksan ulkopuolelle. Luther käy siinä koko katolisen 
kirkon ydintä ja perustusta, sakramenttioppia vastaan 
ja todistaa sitovasti, ettei katolinen kirkko ole tässä asiassa 
Raamatun pohjalla. Tämä kirja on hänen tärkein taistelukirjoituksensa 
ja se hankki luterilaisuudelle paljon uusia 
ystäviä. Mutta toiselta puolen se pakotti puolinaiset ystävät 
ja kahdenvaiheella olevat lopullisesti määräämään kantansa, 
jäädäkö sittenkin katolisen kirkon turviin vai oliko 
avonaisesti liityttävä Lutheriin, joka nyt oli etääntynyt 
niin kauas katolisesta kirkosta, ettei mikään peräytyminen 
enää voinut tulla kysymykseenkään. Erasmus ja monet 
muut humanistit hänen kanssaan eivät aikaisemmin Lutherille 
antamastaan äänekkäästä kannatuksesta huolimatta 
enää katsoneet voivansa seurata häntä. 

Katolisen kirkon seitsemästä sakramentista Luther 
hylkää ehdottomasti neljä. Ainoastaan kasteen, ripin ja 
ehtoollisen hän hyväksyy. Mutta näitäkään kirkko ei 
käytä vapaasti, vaan pitää sakramentteja ikäänkuin vankeina 
— siitä kirjan nimi. Alttarin sakramentti on vankina, 
kun sitä ei käytetä molemmissa muodoissa, kuten Raamattu 
käskee, vaan pidätetään maallikoilta viini. Vankeudessa 
on tämä sakramentti senkin puolesta, kun kirkko pakottaa 
kaikkia uskomaan, että ehtoollisaineet muuttuvat Kristuksen 
ruumiiksi ja Vereksi. Hän kyllä tietää, että häntä 
tämän jälkeen pidetään selvästi kerettiläisenä, mutta siitä 
huolimatta hän uskaltaa mielipiteensä lausua. Ehtoollisaineiden 
kanssa saadaan nauttia Kristuksen ruumista ja 
verta, mutta itse nämä näkyvät aineet eivät miksikään 
muutu, ne pysyvät aina Vain leipänä ja viininä. Pahinta 



114 



hänen mielestään on se, että ehtoollista pidetään uhrina, 
ja että siis ihmiset ehtoollista viettäessään luulevat tekevänsä 
jonkin ansiollisen työn. »Emme me siinä mitään 
tarjoa, vaan omistamme Jumalan armolupauksen.» Ehtoollisen 
uhraamiseksi käsittäminen oli turmiollinen erittäinkin 
siitä syystä, että se juuri panee suurimman juovan hengellisten 
ja maallikkojen välille, edelliset kun vain voivat 
saada aikaan sen ihmeen, että ehtoollisaineet muuttuvat 
Kristuksen eläväksi ruumiiksi, ja kun he yksin voivat 
tuon uhrin Jumalalle kantaa. 

Lutherin hyvaksymätkin sakramentit saavat täten toisen 
merkityksen, kuin mikä niillä ennen oli. Pääasia ei 
ole itse sakramentti, sen käyttäminen ja nauttiminen, sillä 
se itsessään ei auta ihmistä, vaan Jumalan sana ja lupaus, 
joka sakramenttiin liittyy ja josta ihminen pääsee osalliseksi 
uskon kautta. 

»Kristityn vapaudesta». 

Ikäänkuin teroittaakseen eroansa katolisesta kirkosta 
Luther julkaisi kirjansa »Kristityn vapaudesta». Katolinen 
kirkko ei jättänyt yksityiselle ihmiselle vapautta nimeksikään, 
kuten olemme ennen nähneet. Kaikki opinkappaleet, 
jotka kirkko hyväksyi, oli ehdottomasti tunnustettava, 
rankaisematta ei saanut epäilystäkään lausua. Kaikki 
kirkon määräämät tehtävät oli vastaansanomatta suoritettava. 
Nyt Luther kirjoittaa: »Kristitty on vapaa, 
kaikkein herra eikä kenenkään alamainen.» Tällä hän 
tarkoitti ihmisen sisäistä puolta, hänen henkeään. Kristitty 
ei tarvitse joka paikassa kirkon neuvoja ja ohjeita, 
kuinka hänen on elettävä, mitä töitä tehtävä. Usko tekee 
kristityn kykeneväksi tekemään sitä, mikä kulloinkin on 
tehtävä, ulkoapäin tulevaa pakotusta hän ei kaipaa, ja 
siksi, hän on vapaa. Mutta toiselta puolelta on kristitty 

Lutherin sanojen mukaan »kaikkein palvelija ja kaikille 
alamainen». Ihmisellä nim. ei ole ainoastaan henkeä, vaan 
myös ruumis ja se hänen on täydellisesti alistettava henkeä 
palvelemaan. Mutta kun ihminen ei elä yksinomaan 
itseään varten, vaan kaikkia muitakin ihmisiä hyödyttääk 
seen, tulee hänen sitäkin suuremmalla syyllä päästä itseänsä 
hallitsemaan voidakseen toisia kaikessa palvella ja 
auttaa. Tässä mielessä on kristitty kaikkien alamainen. 



Kirkonkirous. 



Pannaan. 



Mi rotuni <&ro 

erfequanum. 



Sillaikaa kun Lutherin aatteet levenivät yhä laajemmalle 
hänen monien kirjojensa kautta, eivät paavilaisetkaan 
olleet toimettomia. Varsinkin Eck oli harmissaan Leipzigin 
väittelystä (s. 102 ja seur.). 
Hän laati kiukkuisen kirjoituksen 
paavin ehdottoman ylivallan 
puolustukseksi, vei sen 
Roomaan ja koetti siellä vaikuttaa 
siihen suuntaan, että 
Luther nyt vihdoinkin olisi 
ilman muuta julistettu harhaoppiseksi 
ja olisi sen mukaan 
tuomittu. Toiset eivät kuitenkaan 
hyväksyneet näin jyrkkää 
menettelyä, vaan päätöstä 
lievennettiin sen verran, että 
Lutherille annettiin vielä tilaisuus 
peruuttaa oppinsa. Paavin 
allekirjoittamassa bullassa 
sanottiin 41 Lutherin lausel- Pannabullan päällyslehti. (s. h.) 

maa kerettiläiseksi, hänen kerettiläiset kirjoituksensa tuomittiin 
poltettaviksi häntä itseään uhattiin pannalla, ellei 
hän 60 päivän kuluessa päätöksestä tiedon saatuaan 
peruuttaisi oppiaan, sekä jos hän todellakaan ei peruuttaisi, 
kiellettäisiin häneltä kaikkien kirjojen julkaiseminen, 
painattaminen ja myyminen. Eck otti tehtäväkseen tiedon 
viemisen tästä päätöksestä Saksaan ja sai päätöksen 
toimeenpanoa varten laajan vallan. 

Riemuissaan lähti Eck matkalle. Nyt hän sille kerettiläiselle 
näyttäisi! Mutta Saksassapa ei oltu laisinkaan 
suopeita hänelle. Siellä useimmat ajattelivat, että kun hän 
ei kyennyt voittamaan Lutheria opillisessa väittelyssä, hän 
nyt kostaakseen oli hankkinut paavilta pannajulistuksen 
ja muut Lutherille ikävät päätökset. Hänen menettelynsä 
ei siten joutunut laisinkaan kauniiseen valoon. Syvästi 
halveksittiin hänen suuria valtuuksiaan ja häntä itseään 
pilkattiin. Hän ei saanut edes pystytetyksi roviota Lutherin 
tuomituille kirjoille, niin vähän hän sai kannatusta vallanpitäjiltä. 
Estettiinpä monin paikoin häntä naulaamasta 
julki koko paavin bullaa. Vasta monen kuukauden kuluttua 
matkalle lähtönsä jälkeen hän sai jätetyksi yhden kappaleen 
bullaa Wittenbergin yliopiston rehtorille. Kun tämä 
asiakirja luettiin, ja kun Luther sai myöskin kuulla, että 
hänen kirjojaan oli poltettu Alamaissa, silloin hän tuli 
entistä selvemmin ajatelleeksi, että paavi olikin Antikristus 
itse, koska hän kaikin tavoin asettui evankeliumin 
tielle. 



Luther polttaa pannakirjan. 

Tarkemmin kuulustelematta oli Luther siis tuomittu. 
Sellainen menettely synnytti tyytymättömyyttä paavia 
vastaan niissäkin piireissä, jotka muuten eivät mitenkään 
Lutheria kannattaneet. Luther sai näinä aikoina kymme- 

niitä ruhtinaallisilta henkilöiltä kirjeitä, joissa he lausuivat 
myötätuntonsa hänelle, kun hänet oli siten tuomittu. 

Peruuttaa oppiaan Luther ei ajatellutkaan, ei halunnut 
pyörtää ainoatakaan sanaa. Kun oli kulunut kaksi 
kuukautta päivästä, jolloin paavin tuomio Wittenbergissä 
tuli tunnetuksi, antoi Luther paaville vastauksensa, mutta 
ei suinkaan sellaista kuin tämä olisi toivonut. 

Joulukuun 20 p:nä 1520 Luther kutsui Wittenbergin 
ylioppilaita, jotka olivat innostuneet puolustamaan evankeliumin 
totuutta, kaupungin muurin ulkopuolelle, missä 
hän lupasi polttaa paavin jumalattomat lakikokoelmat. 
»Hurskas opiskeleva nuoriso kokoontukoon siis katsomaan 
tätä jaloa uskonnollista toimitusta; ehkäpä nyt on Antikristuksen 
ilmestymisen aika tulossa.» Suuri joukko ylioppilaita, 
maistereita ja tohtoreita oli kokoontunut määräpaikalle 
ja tämän seuran läsnäollessa Luther pani roviolle 
paavin lakikirjat, minkä jälkeen puut sytytettiin. Liekkeihin 
Luther heitti sitten Eckin tuoman pannakirjan lausuen, 
kuten muudan läsnäollut siitä kertoo: »Koska sinä olet 
polkenut Jumalan totuutta, hävittäköön sinut tämä tuli, 
amen.» Luther palasi yliopiston virkamiesten ja opettajien 
kanssa kaupunkiin, mutta ylioppilaat jäivät pilkkaamaan 
ja laulamaan hautausvirsiä paavin lakikirjalle. Kaupungista 
he kokosivat kuormittain paavilaisten kirjoja ja 
polttivat ne suurella touhulla. 

Seuraavana päivänä Luther luennollaan puhui ylioppilaille, 
ettei ollut kyllin siinä, että paavin lakikirjat oli 
poltettu, hänen säädöksiään tuli elämässä aina varoa. »Jos 
ette kokonaan luovu paavin valtakunnasta, ette voi sielunne 
autuutta saavuttaa. Varokoon siis jokainen, joka 
sielustansa huolta pitää, Kristusta kieltämästä paaviin 
suostumalla.» * 

Näin oli Luther katkaissut kaikki peräytymismahdollisuudetkin. 
Pakostakin täytyi sitten mennä yhä eteen- 

päin. Hänen rohkeuttaan ihailtiin, ja hän saavutti yhä 
suuremman kansansuosion. Sekä alempaa kansaa että 
vaikutusvaltaisia henkilöitä liittyi kaiken uhallakin häntä 
kannattamaan. Pannakirjan polttaminen merkitsee siihen 
asti ehyenä säilyneen katolisen kirkon hajaantumisen alkua. 



Valtiokirouksen alaiseksi. 

Wormsin valtiopäivät 1521, 

Kun Lutherin teko tuli Roomassa tunnetuksi, antoi 
paavi heti v. 1521 alussa varsinaisen pannajulistuksen. 
Luther oli siis pannassa, kirkon kirouksen alaisena. Mutta 
niin oli mennyt paavin arvo Saksassa — siinä ei Lutherin 
oma vaikutus suinkaan ollut vähimmin merkitsevä — , 
ettei keksitty mitään keinoa, kuinka olisi voitu päästä 
käsiksi häneen. Vaaliruhtinas Fredrik Viisas, jonka alueella 
hän asui, piti yhä kiinni vaatimuksestaan, ettei häntä 
saanut tuomita kuulustelematta ja osoittamatta vääriksi 
hänen mielipiteitään. Fredrik selitti tosin, ettei hän mitenkään 
tahtonut puolustaa Lutherin oppeja, jos kirkko ne 
vääriksi havaitsee. Mutta niin kauan kuin pätevät ja 
puolueettomat oppineet eivät olleet niistä tuomiotaan 
lausuneet, hän ei pitänyt Lutherin asiaa lopullisesti ratkaistuna. 
Lisäksi hän huomautti, ettei hän ollut saanut 
keisarilta ilmoitusta Lutherin kirjojen tuomitsemisesta, 
kun paavin asiamiehet väittivät, että keisari sekä 
muut ruhtinaat olivat suostuneet noudattamaan paavin 
vaatimuksia. 

Tämä väite keisariin nähden oli vahvasti liioiteltu. 
Omasta puolestaan keisari kyllä olisi ollut valmis julistamaan 
Lutherin valtiop annaan, siis menettämään kaiken 
lain suojan, koska hän oli innokas katolisuuden ystävä, 

Kaarle V. (S. h.) 



joka ilman muuta uskoi oikeaksi paavin ajatuksen Lutherista. 
Mutta häntä sitoi juuri keisarinvaalissa antamansa 
lupaus, ettei hän saisi tuomita ketään saksalaista miestä 
ilman laillista oikeudenkäyntiä ja kuulustelua. Ajattelipa 
keisari sitäkin, että paavilta olisi vastapalvelukseksi saatava 
jokin etu, eikä siitäkään syystä siis ollut ilman muuta 
suostuttava paavin asiamiesten pyyntöihin. Päinvastoin 
keisari antoi vaaliruhtinaalle lupauksen, että Luther kut- 

suttaisiin 1521 vuoden alussa Wormsiin kokoontuvien valtiopäivien 
aikana kuulusteltavaksi. 

Miten olikaan, paavin innokas lähetti Aleander sai keisarin 
muuttamaan mielensä ja valmisti jo ehdotuksen keisarilliseksi 
valtakunnan laiksi, joka oli tähdätty Lutheria 
ja hänen kannattajiaan, luterilaisia vastaan. Kun ehdotus 
tuli käsiteltäväksi ruhtinaskollegiossa, sai Fredrik 
Viisas kuitenkin siihen sen muutoksen, että Luther kutsuttaisiin 
valtiopäivien eteen vastaamaan kirjoituksistaan, 
ja että hänet tuomittaisiin keisarillisella lailla vasta, 
jos hän kieltäytyisi tulemasta. Keisarin täytyi suostua 
siihen. 

Se oli merkillinen päätös, sillä on suorastaan maailmanhistoriallinen 
merkitys. »Korkeimman maallisen vallan 
edustaja selitti, ettei korkeimman hengellisen vallan 
jo ratkaisema asia ollutkaan ratkaistu!» Vuosisatoja oli 
totuttu siihen, että paavin sana oli viimeinen, siitä ei 
enää voinut mihinkään vedota, että siihen oli ehdottomasti "
alistuttava. Ja nyt keisari ja valtiopäivät ottavat 
Lutherin asian tarkastettavakseen, vaikka paavi siitä jo 
oli tuomionsa antanut, ja siten ne asettuivat paavin yläpuolelle. 


»Kunnioitettava, rakas ja harras kansalainen», alkoi 
kirje, jolla keisari kutsui Lutheria Wormsiin. Ei siis laisinkaan 
tuomitun tavalla häntä puhuteltu. Näin ystävällistä 
kutsua olikin verrattain helppo noudattaa. Kuitenkin 
Luther tiesi, ettei Valtiopäiviltä kovin hyvää sopinut hänen 
odottaakaan, koska sen enemmistönä olivat suuret hengelliset 
ruhtinaat. Keisari, vaaliruhtinas Fredrik, sekä 
jotkut muutkin herrat olivat lähettäneet hänelle suojeluskirjeilä 
sekä meno- että paluumatkaa varten ja niiden turvissa 
hän lähti. Matkan varrella häntä juhlittiin monin paikoin 
suuresti, kaukaa tuli ihmisiä katsomaan tuota rohkeata 
miestä. 

Vielä viime tingassa koetti Aleander saada estetyksi 
Lutherin tulon kaupunkiin. Mutta eivät onnistuneet mitkään 
yritykset paavin kunnian pelastamiseksi. Aleander 
taivutti keisarin antamaan julistuksen, joka määräsi otettavaksi 
takavarikkoon kaikki Lutherin kirjat, koska paavi 
ne oli tuominnut kerettiläisiksi. Kirjoillaan oli Luther 
oppiaan julistanut, levittämästään opista häntä syytettiin, 
siispä hän tiesi, mikä häntä oli Wormsissa odottamassa. 
Mutta pelkoa hän ei tuntenut. Ja vaikka ystävätkin varoittelivat 
häntä kaupunkiin tulemasta, koska ei ollut mitään 
takeita siitä, että keisari pitäisi antamansa suojeluslupauksen, 
kun paavilaisten käsitysten mukaan kerettiläiselle 
annetun lupauksen saattoi rikkoa, milloin hyväksi näki, 
ja vaikka keisarin rippi-isä koetti houkutella häntä kanssaan 
keskusteluihin erääseen toiseen kaupunkiin, ei hän 
antanut minkään itseään pidättää. »Vaikka Wormsissa 
olisi perkeleitä yhtä paljon kuin tiiliä katoilla (taloissa 
oli siellä tiilikatot), menen minä kuitenkin sinne», sanoi 
Luther. 

Hänen Wormsiin tulonsa muodostui suureksi juhlallisuudeksi. 
Pariin tuhanteen henkeen nouseva ihmisjoukko 
oli hänellä seurueena, kun hän ajoi katua, ja siinä joukossa 
oli paljon ylhäisiäkin henkilöitä, jotka olivat menneet 
häntä vastaanottamaan. Kansa oli yleensä hänen puolellaan 
Wormsis§a ja kovasti vihoissaan Aleanderille, joka ei 
uskaltanut näyttäytyäkään kadulla. 

Aleander oli koettanut muokata valmiiksi valtiopäivien 
mielipiteen Lutherin tuloa odotettaessa. Hän itse pelkäsi, 
että Luther kenties saisi puhkeamaan ilmeisen kapinan, ja 
tältä kannalta vaaralliseksi hän etupäässä Lutheria kuvasikin. 
Opilliseen puoleen hän ei paljon kajonnut ja hän 
tahtoi, ettei Lutherillekaan suotaisi tilaisuutta siitä puhua. 
Hänen oli vain yksinkertaisesti vastattava kysymykseen, 
tahtoiko hän peruuttaa oppinsa vai ei. 

Sen mukaan menetettiinkin. Kun Luther astui keisarin 
ja säätyjen eteen, sanottiin hänelle heti, ettei hän saanut 
puhua muulloin kuin kysyttäessä. Myönnettyään ensiksi, 
että osoitetut hänen nimellään ilmestyneet kirjat ja paljon 
muuta sen lisäksi olivat hänen kirjoittamiaan, hän ei heti 
tahtonut vastata toiseen kysymykseen, pääasiaan, aikoiko 
hän peruuttaa niiden sisällön, vaan pyysi miettimisaikaa. 
Hän oli selvästi pelästy ksissään niin suuren ja loistavan seuran 
edessä. Hänen äänensäkin oli niin hiljainen ja epäselvä, 
että se tuskin kuului. 

Hetkeäkään Luther ei ajatellut peruuttamista, hän 
vain mietti, mihin muotoon vastauksensa pukisi. Ryhdikkäänä 
ja varmana hän seuraavana päivänä puhui. Ensin 
latinaksi ja sitten saksaksi hän laajahkosti selitti kantansa 
tullen siihen lopputulokseen, ettei hän Voinut peruuttaa 
mitään, ellei hänelle osoiteta Raamatun nojalla, missä kohden 
hän on erehtynyt. Hänen vastaustaan ei pidetty tyydyttävänä, 
vaan tahdottiin, että hän »ilman sarvia ja hampaita
» sanoisi, tahtoiko hän peruuttaa Vai ei. Siihen ei 
Luther voinut sanoa muuta kuin että hän oli sidottu Jumalan 
sanaan ja omaantuntoonsa, niin ettei hän voinut 
peruuttaa. 

Paljon syrjäistä kansaakin oli tunkeutunut Lutheria 
kuulemaan. Heidän mielestään hän oli selvästi oikeassa, 
koska kukaan ei voinut todistaa vääräksi bänen oppiaan, 
kuten hän oli pyytänyt. He olivat ihastuksissaan Lutherin 
rohkeasta käyttäytymisestä ja pian kertoivat hänen lausumikseen 
kuuluisiksi tulleet sanat: »Tässä seison enkä muuta 
voi, Jumala minua auttakoon!» 

Keisari olisi nyt tahtonut, että säädyt olisivat langettaneet 
tuomion, sillä olihan selvää, ettei Luther mitään 
peruuttaisi myöhemminkään. Vapaan matkaoikeuden, joka 
hänelle oli luvattu, hän saisi pitää, mutta sen jälkeen ei 
mitään armoa olisi osoitettava ilmeiselle kerettiläiselle. 

Säädyt kuitenkin arvelivat, että jos Luther niin nopeasti 
tuomittaisiin, kansa ehkä nousisi kapinaan. Siitä syystä 
asetettiin vielä valiokunta, joka päiväkausia keskusteli ja 
neuvotteli Lutherin kanssa hyvin lempeästi kehoittaen 
häntä peruuttamaan edes jotain, että keskusteluja voitaisiin 
jatkaa. Mutta kaikki oli turhaa. Hän ei suostunut 
edes jättämään asiaansa kirkolliskokouksen ratkaistavaksi, 
koska hän ei kuitenkaan olisi voinut alistua sen tuomioon, 
jos se häneen nähden menettelisi samoin kuin Hussiin. 

Huolimatta paavilaisten houkutuksista, että Luther nyt 
olisi saatettava roviolle päästämättä häntä enää mihinkään, 
keisari antoi hänelle matkaluvan, ja niin Luther lähti 
Wormsista. 

Wornisin editoi. 

Nyt oli asema sellainen, ettei Lutheria voinut mikään 
pelastaa tuomiosta. Hänen ystävänsäkään eivät enää 
voineet asettua tuomiota vastustamaan, koska hän hylkäämällä 
kirkolliskokouksen, sen ajan korkeimman oikeusasteen, 
oli asettunut yhteiskunnassa vallitsevien lakien yläpuolelle. 
Saksin vaaliruhtinas ei tahtonut olla läsnä Lutherin 
tuomiota vahvistettaessa. Hän matkusti pois. Samoin 
oli monia muita valtiopäivien jäseniä poistunut kaupungista, 
kun keisari julisti jonkun ajan kuluttua Lutherin 
lähdön jälkeen valtiopäivät päättyneiksi. Vasta sen jälkeen 
hän aivan yhtäkkiä esitti kaupungissa vielä saapuvilla 
olleille herroille hyväksyttäväksi Aleanderin valmistaman 
julistuksen Lutherin asiasta. Tässä julistuksessa, 
ns. VVormsin ediktissä, kerrottiin koko Luther-jutun alkuvaiheet 
ja sitten määrättiin hänet, tuo munkin muodossa 
esiintynyt perkele, valtiop annaan: ei kukaan saanut ottaa 
häntä huoneeseensa, ei antaa hänelle ruokaa, ei millään 
tavalla auttaa, päinvastoin, kuka vain sai hänet käsiinsä, 

sen tuli ottaa hänet kiinni ja lähettää keisarille; aivan 
samoin oli meneteltävä hänen liittolaisiinsa ja auttajiinsa 
nähden. Lutherin ja hänen hengenheimolaistensa kirjat 
määrättiin poltettaviksi, ja ettei mitään harhaoppia voitaisi 
kirjojen kautta levittää, säädettiin kaikille vasta ilmestyville 
painotuotteille sensuuri. 

Kun julistus oli luettu, selitti Brandenburgin vaaliruhtinas, 
että se oli »säätyjen yksimielinen ajatus ja päätös», 
vaikkei häntä kukaan ollut valtuuttanut säätyjen nimessä 
esiintymään. Kukaan ei uskaltanut sitä vastustaa ja sellaisenaan 
keisari allekirjoitti editkin. Se oli rikollinen teko 
keisarin puolelta, koska edikti sisälsi paljon muutakin kuin 
Lutherin tuomion. Siinähän oli sensuuri kaikille painotuotteille, 
vaikkei tästä asiasta säädyille, joiden hyväksymänä 
se nyt kävi, oltu puhuttu sanaakaan. Monet siitä 
syystä julistuksen tullessa tunnetuksi kovasti ihmettelivät 
sitä, eivätkä olleet aluksi uskoa sen oikeaperäisyyttä. 
Mutta tapahtunut oli tapahtunut. Luther oli työnnetty 
sekä kirkollisen että maallisen yhteiskunnan ulkopuolelle. 

Luther on kadoksissa. 

Ennenkuin Wormsin edikti saatiin julkaistuksi, katosi 
Luther. Lähdettyään Wormsista hän oli edennyt jonkun 
matkaa, kun yhtäkkiä metsäisellä taipaleella hänen kimppuunsa 
hyökkäsi ratsumiehiä, jotka karkoittivat kuskin ja 
muut hänen seurassaan olleet ihmiset ja veivät hänet 
itsensä mukanaan. 

Keisari oli kieltänyt häntä matkan varrella saarnaamasta, 
ettei herättäisi pahennusta. Tällä ehdolla vain hän 
oli suojakirjan matkaa varten antanutkin. Kuitenkaan 
ihmiset eivät antaneet hänelle rauhaa hänen matkan varrella 
pysähtyessään, ennenkuin hän suostui heille puhumaan. 

Luther itsekin pelkäsi, että häneltä sen Vuoksi kenties 
peruutettaisiin matkaturva. Hänen ystävänsä monilla 
tahoilla olivat aivan varmoja siitä, että Aleander oli tuon 
Väijytyksen metsään järjestänyt. Jos niin oli, että roomalaiset 
todella olivat saaneet Lutherin käsiinsä, silloin saatiin 
olla Varmoja siitä, ettei Luther enää kauan saisi henkeään 
pitää, ellei hän jo ollutkin kuollut. HuhusiVatpa 
jotkut, että hänen ruumiinsa oli löydetty metsästä. Kaikki 
tämä nostatti entistä suuremmaksi vihan roomalaisia ja 
eritoten Aleanderia Vastaan. 

Todellisuudessa Luther oli hyvässä turvassa. Kun 
hän lähti Wormsista, oli selvää, minkä ratkaisun hänen 
asiansa saisi. Suojellakseen häntä uhkaavilta Vaaroilta 
edes jonkun aikaa hänen lähimmät ystävänsä ja suojelijansa 
päättivät Fredrik Viisaan suostumuksella piilottaa 
hänet. Ettei millään tavoin levenisi tietoja hänen olinpaikastaan, 
ja ettei ketään Voitaisi syyttää hänen suojelemisestaan, 
täytyi menetellä niin salaperäisesti, täytyi suorastaan 
ryöstämällä viedä hänet turvapaikkaan. He piilottivat 
hänet yksinäiseen Wartburgin linnaan, mihin hän 
jäi ritariksi puettuna ja Yrjö-herran nimellä, etteivät palvelijatkaan 
päässeet salaisuuden perille. 



Luther Wartburgissa. 

Taistelu katolisuutta vastaan jatkuu. 

Kiihkeä työ, tavaton mielen jännitys, jossa Lutherin 
oli täytynyt elää viimeiset ajat, vaihtui äkkiä Wartburgiin 
tultua hiljaiseksi levoksi. Ja sitä hän nyt tarvitsi. Linnan 
isännän hyvässä hoidossa, retkeilyillä kauniissa ympäristössä 
hän pian kuitenkin sai uusia Voimia ryhtyäkseen työhön. 
Ja aivan tavaton oli tuotteliaisuus, millä hän työtään 
teki. 

Paavilaisten vehkeilyjä vastaan hänen täytyi edelleen 
kirjoittaa. Ripissä koetettiin monia ihmisiä vieroittaa 
Lutherista ja siinä heiltä mm. tiedusteltiin, oliko heillä 
hänen kirjojaan, joita kehoitettiin luovuttamaan. Pakosta 
oli ripissä kaikki synnit tunnustettava, ja kun katoliset 
papit luonnollisesti pitivät syntinä Lutherin ajatuksiin 
suostumista, oli ripitettävien pakosta selitettävä myöskin 
suhteensa Lutheriin. Kun Luther sai tästä kuulla, hän julkaisi 
kirjasen ripistä, vaatien ihmisille vapautta tunnustaa 
rikoksensa tai olla tunnustamatta. Pappi ei tässä saa asettua 
ehdottomaksi välittäjäksi, jota ei sopisi sivuuttaa. 
Synnit saa tunnustaa Jumalalle suoraan. Mitään määräaikaisen 
ripilläkäymisen pakkoa ei saa olla. 

Messun väärinkäyttämisestä hän myös sai kirjoittaa. 
Toistaen sen, mitä hän ennenkin oli asiasta sanonut, hän 
puolustaa vvittenbergiläisten vaatimusta, että yksityismessut 
sekä muut messu-uhrit on lakkautettava. Epäuskoa 
on paavilaisten luulo, ettei muka Jumala olisi vielä lepytetty, 
mistä syystä hänelle yhä uusia lepytysuhreja pitäisi 
messun muodossa kantaa. 

Olipa Lutherin vielä taisteltava anekauppaakin vastaan. 
Mainzin arkkipiispa oli saanut paavilta oikeuden kutsua 
joka syksy hurskaita ihmisiä kumartamaan Haliessa olevaa 
suurenmoista pyhäinjäännöskokoelmaa ja hankkimaan 
sieltä aneita. Tässä kokoelmassa oli tavattoman runsaasti 
kaikenlaista armoa tuottavaa esinettä, mm. joukko kokonaisia 
pyhimysten ruumiita, vieläpä »Kristuksen totinen 
ruumis, jonka hän oli taivaalliselle isällensä uhrannut.» 
Yhdellä ainoalla käynnillä voi tästä erinomaisesta armovarastosta 
saada aneita 39 540 120 vuodeksi 220 päiväksi. 
Nyt kirjoitti Luther tälle korkealle herralle ankaran kirjeen 
vaatien häntä kohta lopettamaan kansaraukan viettelemisen 
ja nilkomisen. Hän, Luther, ei ole vielä kuollut, vaan 
alottaa piispan kanssa »leikin, jommoista ei vielä moni ole 

VVariburgin linna. (s. h.) 



toimeenpannut.» »Hallen epäjumala», so. piispan Haliessa 
oleva pyhäinjäännöskokoelma ja sen tuottamat aneet oli 
poistettava, tai muuten hän, Luther, »nuhtelisi julkisesti» 
piispaa ja osoittaisi, »mikä erotus on piispan ja suden välillä.
» »Ja todellakin uskomattomia tapahtui; tuo korkea 
kirkkoruhtinas nöyrtyi tämän pannaan tuomitun munkin 
edessä, tunnusti olevansa kurja, syntinen ihminen, jopa 
'kelvoton, haiseva lika', ja sanoi mielellään nuhteen hyväksyvänsä.
» 

Itseäänkin läheltä koskevaa kysymystä Luther käsitteli 
kirjassaan »Luostarilupauksista». Wittenbergissä oli lausuttu 
ajatus, että munkit ja nunnat saisivat lähteä luostareistaan 
ja mennä naimisiin, ja tätä ajatusta oli jo ruvettu 
käytännössä toteuttamaan. Se synnytti tavatonta mieltenkuohua, 
sillä munkkilaitoksella oli erittäin suuri merkitys 
sen ajan uskonnollisessa elämässä. Katoliset ilkkuivat, 
että Luther tietysti puolustaa munkkilupausten rikkomista, 
koska hänen itsensäkin tekee mieli päästä naimisiin; sei- 

laista se on hänen kiivailemisensa, pyhyytensä ja toisten 
moittiminen. Lutherin opin kannalta oli kyllä selvää, 
ettei luostareita eikä munkkilaitosta tarvittu kenenkään 
autuudeksi. Mutta kysymyksen teki vaikeaksi ratkaista 
se, että luostariin menneet olivat itse tehneet lupauksensa. 
Sopiiko nyt ilman muuta rikkoa Jumalalle annettu 
lupaus? 

Luther lähtee ratkaisemaan kysymystä tarkastamalla 
ensin, onko luostarilupaus tarkoituksenmukainen. Luostariin 
mennään toivossa, että siten saavutetaan vanhurskaus 
ja sen kautta Jumalan mielisuosio. Tämä kaikki 
tapahtuisi ihmisen omien töiden kautta. Mutta nyt tiedetään, 
ettei ihminen omilla töillään milloinkaan voi täydellisyyttä 
saavuttaa, joten luostariin menokaan ei takaa 
armon saamista. Jos luostariinmenijät olisivat olleet 
tästä selvillä, niin ei monikaan heistä olisi tehnyt koko 
luostarilupausta. Heidän lupauksensa on ollut itsepetosta 
ja siitä syystä se on rikottava. Ne sen sijaan, jotka tultuaan 
asiasta selville tahtovat sittenkin luostarilupauksen 
tehdä, ovat myöskin velvolliset sen pitämään. Tällä kirjoituksella 
Luther lopullisesti mursi luostarilaitoksen seuduissa, 
joihin hänen oppinsa muutenkin leveni. 

Kaikki nämä ja monet muut kirjoitukset olivat luonteeltaan 
hyökkääviä, katolista kirkkoa repiviä. Wartburgissa 
ollessaan Luther sen lisäksi ehti tehdä paljon 
rakentavaakin työtä. Hän tahtoi antaa papeille oppaan 
evankelisten saarnojen pidossa ja valmisti sitä varten 
suuren kirkkopostillan, kokoelman saarnoja. Kirja tuli 
pian niin suosituksi, että sitä luettiin kodeissa melkein 
enemmän kuin kirkossa. 

Tärkein Lutherin Wartburgissa suorittamista töistä oli 

Uuden Testamentin käännös. 

Uuden Testamentin käännöksiä lasketaan kyllä entuudestaan 
ilmestyneen saksankielellä lähemmä parikymmentä 
painosta. Mutta kansan Voi sanoa olleen kokonaan tietämättömiä 
niistä, niin Vähän levinneitä ja niin Vähän käytettyjä 
ne olivat. Kun Lutherin käännös, jonka hän oli 
Valmistanut vähemmässä kuin kolmessa kuukaudessa, 
mutta jonka Viimeistelemiseen hän käytti paljon aikaa neuvotellen 
siitä varsinkin Melanktonin kanssa, ilmestyi V. 
1522, sai se sellaisen menekin, kuin ei koskaan sitä ennen 
olisi saksalaisia raamatunkäännöksiä ollutkaan. Ensimmäinen 
painos oli tavattoman suuri silloisiin oloihin nähden, 5000 
kappaletta, mutta se myytiin loppuun heti. 
Räätälit ja suutarit riensivät kilvan ritareiden ja muiden 
herrain kanssa hankkimaan sen, vieläpä naisetkin ostivat 
sen, ja kaikki, jotka eivät entuudestaan osanneet lukea, 
koettivat nyt oppia sen taidon. Tämän innostuksen ja 
kirjan harvinaisen menekin selittää se, että uskonnolliset 
kiistat olivat julkisessa elämässä aivan etualalla, niin ettei 
juuri kukaan voinut olla välinpitämätön näistä asioista, 
ja että monin seuduin alempi kansa oli sydämestään Lutherin 
puolella. Kun hänen oppinsa perustui kokonaan evankeliumiin, 
riensi nyt jokainen itse evankeliumiin tutustumaan. 
Yhtä paljon vaikuttava seikka oli myös se, että 
kieli Lutherin käännöksissä oli erinomaista. Käytännössä 
olleen erittäin kankean kirjakielen hän muokkasi taipuisammaksi 
ja kaikille helpommin ymmärrettäväksi ottamalla 
sen pohjaksi Keski-Saksassa käytetyn murteen, jota 
hyvin ymmärrettiin sekä valtakunnan pohjois- että eteläosissa, 
vaikka näiden seutujen murteet erosivatkin melko 
jyrkästi toisistaan. Kansan käyttämää mehevää sanaVarastoa 
ja sattuvia lauseparsia hän siirsi kirjakieleen, 
tehden sen siten kansalle läheiseksi ja tutunomaiseksi. Siksi 

kansa hyvin ymmärsi Lutherin kirjoitusta ja mielellään 
sitä luki. Yksinkertaiset ihmiset, jotka eivät olleet käyneet 
mitään koulua, lukivat nyt Uutta Testamenttia niin ahkerasti 
ja tutkivat sitä niin perinpohjin, että he pystyivät 
väittelemään uskon asioista pappien ja munkkien kanssa, 
Raamatun tuntemuksellaan osoittaen usein näiden tietämättömyyden 
ja saattaen heidät aivan umpikujaan. Eiväthän 
monet papit ja munkit olleet Raamattua eläissään 
nähneet. Uusi Testamentti ja myöhemmin valmistunut 
koko Raamatun käännös olivat toiselta puolen hyviä lukutaidon 
opettajia ja toiselta puolen erinomaisia Lutherin 
opin levittäjiä, kun niitä nopeasti kasvavan lukutaidon 
mukana voitiin yhä ahkerammin viljellä. 

Filip Melankton. 

Uskonpuhdistuksen asia ei pysähtynyt siksikään ajaksi, 
minkä Luther oli maailmalta piilossa, sen olemme jo nähneet 
hänen Wartburgissa suorittamastaan kirjallisesta työstä. 
Kuitenkin kaikki tunsivat, että varsinainen johtaja oli 
poissa. Epäröiden hapuiltiin sinne ja tänne, toisaalla 
oltiin arasti hiljaa kuin odottaen, mitä tulisi tapahtumaan, 
toisaalla taas kiihkeästi pantiin uudistuksia toimeen seurauksista 
välittämättä. Jonkunlainen johtoasema tässä 
suhteessa säilyi Wittenbergin yliopistolla, missä Lutherin 
lähimmät henkiheimolaiset olivat huomatuimpina opettajina. 
Heistä tuli kuuluisimmaksi Filip Melanhton, mies, 
jolla uskonpuhdistuksen historiassa on hyvin tärkeä sija. 

Hän oli toistakymmentä vuotta nuorempi Lutheria, 
mutta heidän tutustuttuaan toisiinsa hän kuitenkin aluksi 
joutui opettajan asemaan Lutheriin nähden. Aivan nuorena 
miehenä hän joutui kreikankielen opettajaksi Wittenbergin 
yliopistoon. Tätä kieltä innostui Lutherkin hänen 
johdollaan lukemaan heti, kun oli kuullut hänen luentonsa 

Filip Melankton. (s. h.) 



eräästä Uuden Testamentin kirjasta. Oli erinomainen etu 
osata kreikkaa. Silloin voi lukea Uutta Testamenttia sen 
alkukielellä tarvitsematta olla aina riippuvainen virheellisestä 
käännöksestä. Lutherille uskonpuhdistajana oli kreikankielen 
taito kaikin puolin suuriarvoinen, eikä suinkaan 

vähemmän tärkeä silloin, kun" hän tahtoi antaa hyvän 
raamatunkäännöksen »rakkaille saksalaisilleen». 

Paljon suuriarvoisemmaksi tuli Melanktonin merkitys 
uskonpuhdistustyölle sen kautta, että hän ennen pitkää 
tutustuessaan Lutherin oppeihin alkoi lämpimästi kannattaa 
niitä. Ja näiden kahden miehen välille sukeutui ystävyys, 
joka kesti läpi heidän elämänsä. 

Vaikka Melankton joutuikin elämään niin myrskyisenä 
aikana, ei hän ollut taistelun mies. Tässä suhteessa 
hän oli melkein vastakohta kiivaalle Lutherille, joka kerran 
asiasta varmuuteen päästyään iski suoraan, tuli mikä tuli. 
Melankton oli kyllä syvällinen, hän tahtoi päästä kulloinkin 
käsillä olevan kysymyksen pohjaan asti, mutta hän 
oli rauhaa rakastava. Vastustajain kanssa hän halusta 
neuvotteli, jos oli pienimpiäkään sovinnon mahdollisuuksia. 
Siinä toimessa saamme hänet vielä tavata. Mutta jos tuli 
oikein tiukka paikka, hän voi tinkiä, jopa peräytyä. Silloin 
taas tarvittiin Lutherin järkähtämättömyyttä viemään 
asiata oikealle tolalleen. Ja siten nämä miehet täydensivät 
toisiaan. 

Melanktonin suuri oppineisuus ja erittäin terävä ajatuskyky 
tekivät hänet kuin »luoduksi» Lutherin työtä täydentämään. 
Vasta saamme vielä monta kertaa tavata 
hänet. Nyt Lutherin ollessa Wartburgissa hän koetti sovittaa 
Lutherin opit yhtenäiseksi järjestetyksi esitykseksi. 
Tämän työnsä hän julkaisi nimellä »Jumaluusopin pääkohdat
». Se oli latinankielinen, kuten tieteelliset teokset 
yleensä, ja aiottu etupäässä jumaluusoppia lukeville ylioppilaille. 
Mutta kirja sai hyvin laajan levenemisalueen 
kaikissa uskonnollisia kysymyksiä harrastavissa oppineissa 
piireissä. Neljän vuoden kuluessa siitä otettiin 17 painosta. 
Luther oli sen johdosta hyvin ihastuksissaan. Paitsi että 
kirja jumaluusopillisesi todisteli Lutherin asian oikeaksi 
ja siten antoi uutta turvaa ja rohkeutta hänen oppiinsa 

liittyneille heidän esiintyessään ulospäin katolisia Vastaan, 
sillä oli merkitystä myöskin tämän liikkeen sisäiselle kehittymiselle, 
kun se nyt jo, uskonpuhdistusliikkeen ollessa 
vielä alkuasteellaan, antoi kaikki tärkeimmät opinkohdat 
käsittävässä esityksessään yhteisen pohjan uskonpuhdistuksen 
ystäville estäen heitä siten hajaantumasta kovin 
pieniin ryhmiin ja suuntiin, joilla kenties ei olisi ollut riittävästi 
elinvoimaa. Pitkiksi ajoiksi tuli tämä kirja luterilaisuuden 
parhaaksi turvaksi. 

Olot Wittenbergissä. 

Luther oli Wormsin ediktillä tuomittu. Kansaan se 
ei kuitenkaan vaikuttanut paavilaisten toivomalla tavalla. 
Yksinkertaisesti ajattelivat kansanihmiset, että koska Lutherin 
oppia ei yritettykään kumota, ei Vallanpitäjien viha 
johtunutkaan hänen opistaan, Vaan muista syistä. »Jos ei 
Martti Lutherin oppi saattaisi Vaaranalaiseksi heidän mahtiansa, 
kunniaansa, säkin, kellarin ja keittiön sisältöä», 
sanoivat he, »niin he eivät niin paljon sitä varmaankaan 
Vastustaisi eivätkä myöskään kieltäisi meitä lukemasta 
saksalaisia kirjoja. Heistä olisi yhdentekevää, Vaikka 
emme ikinä menisi rippiin, messuun tai saarnaa kuulemaan. 
Paavi kun Vain saisi rahoja, niin hän antaisi kaiken mennä 
menoaan.» Lutherin tuomio ei siten yleensä Vähentänyt 
hänen kannattajiaan. 

Tämän kansan mielialan tunsivat hyvin Saksan eri 
osien hallitukset. Ne eivät voineet mitenkään jyrkästi toimeenpanna 
Wormsin ediktiä, ilmeinen kapina olisi ollut 
pelättävissä. Siellä täällä Vain etsittiin hänen kirjojaan 
ja poltettiin, mitä onnistuttiin löytämään. Saksin Vaaliruhtinaskunnassa 
ei tietysti tapahtunut mitään sellaistakaan. 
Päinvastoin Wittenbergissäkin ryhdyttiin sovittamaan 
uutta oppia kirkolliseen elämään ja sen yliopisto oli 

täydellisesti luterilaishenkineu. Sen jumaluusopilliset luennot 
houkuttelivat sinne ylioppilaita laajalti Saksan ulkopuoleltakin. 
Esim. Melanktonin luennoilla saattoi olla 
yhtaikaa 1500 kuuntelijaa. Hajaantuessaan aina kotiseuduilleen 
ylioppilaat veivät mukanaan evankeliumin aatteet 
ja olivat erinomaisia lähetyssaarnaajia, niin ettei 
Lutherin opin tunnetuksi tekemisestä tarvinnut laisinkaan 
erikoisesti huolehtia. 

Lutherin opin käytännöllisen toteuttamisen aloittivat 
muutamat Wittenbergin tienoolla asuvat papit menemällä 
naimisiin. Aluksi se herätti kovasti huomiota, mutta pian 
se tuli tavalliseksi. Yliopiston professoreista ennenmainittu 
Andreas Karlstadt asettui kiihkeimpien uudistuspyrkimysten 
etunenään, sillä Melanktonista hiljaisena miehenä ei 
ollut käytännöllisiin puuhiin. Karlstadt sen sijaan iloitsi 
voidessaan nyt näytellä koko luterilaisen liikkeen johtajan 
osaa. Hän se ensimmäisenä lausui julki ajatuksen, että munkit 
ja nunnat saisivat lähteä luostareistaan ja mennä naimisiin. 
Kuten olemme nähneet, hyväksyi Luther luostareista 
lähdön (siv. 127 ja 128) eikä hänellä ollut mitään 
sitäkään vastaan, että papit menivät naimisiin, sanoi vain 
leikillisesti, että »minua he vain älkööt siihen pakottako.» 
Karlstadt meni kuitenkin väitteissään nopeasti edemmäksi, 
selittäessään pian, ettei ainoastaan ollut oikeus lähteä luostareista, 
vaan että sieltä piti lähteä, ja että pappien velvollisuus 
oli mennä naimisiin. Samalla tavalla menetteli hän 
muissakin asioissa, saaden suurella uudistuskiihkollaan ja 
epäonnistuneilla todisteluillaan uudistusten tarpeellisuudesta 
aikaan yleisen hämmingin. 

Joukottain munkkeja karkasi Wittenbergin luostareista. 
Into tarttui ylioppilaihinkin. He ryntäsivät kaupungin 
kirkkoon ja puukoillaan uhkaillen karkoittivat 
sieltä papit, jotka valmistautuivat katolisen messun viettoon. 
Avojalkamunkkien luostariin he niinikään menivät 

sen rauhaa häiriten. Ja kun heitä tästä menettelystä 
uhattiin rangaistuksella, eivät kaupungin asukkaat sitä sallineet, 
vaan vaativat, että ylioppilaat oli vapautettava, 
evankeliumia oli saatava vapaasti saarnata, yömessut sekä 
yksityiset messut oli lakkautettava, kapakat ja porttolat 
oli suljettava, ehtoollinen oli annettava molemmissa muodoissa 
jne. Kaikki nämä vaatimukset esitettiin Karlstadtin 
neuvosta. Ja hän sai innokkaaksi apurikseen erään 
silmäpuolen augustiinolaismunkin Zwillingin, joka erittäin 
mieliä kiihoittavasti saarnasi katolista ehtoollisenviettoa 
vastaan saadenkin munkkiveljensä luopumaan koko ehtoollisen 
käyttämisestä. Joulupäivänä 1521 Karlstadt piti voimakkaan 
saarnan linnankirkossa ehtoollisasiasta jakaen 
samalla ehtoollista noin 2000 vieraalle ilman edelläkäynyttä 
rippiä sekä molemmissa muodoissa, viininä ja leipänä. 
Saman hän teki myöskin kaupungin kirkossa uudenvuoden 
päivänä. Monta muuta suurta ehtoollisjumalanpalvelusta 
järjestettiin. Ehtoollisen asetussanat ruvettiin lukemaan 
selvällä äänellä eikä katolisten tavoin hiljaa mumisemalla. 
Kirkoista hävitettiin useimmat alttarit, kolme vain jätettiin. 
Pyhäinkuvat heitettiin ulos. Augustiinolaismunkit 
Wittenbergissä päättivät hajottaa koko munkkikuntansa. 
Karlstadt meni naimisiin ja monet muut arvokkaissa asemissa 
olevat henkilöt seurasivat hänen esimerkkiään. 

Näin toteutettiin evankelista vapautta. Mutta kun 
kaikilla tahoilla revittiin vanhaa, minkä ennätettiin, ja 
kun ei ollut mitään kaikkia sitovaa yhteistä suunnitelmaa, 
jonka mukaan uudistuksia olisi toimeenpantu, menivät 
olot aivan sekaisin. Melkein jokaisella papilla oli oma 
tapansa pitää jumalanpalvelusta. Kun vanhoja sääntöjä 
-pidettiin tarpeettomina, jopa syntinä niiden seuraamista, 
ja kun uusia ei ollut, oli vallattomuus ja kurittomuus suorastaan 
uhkaava. Ylioppilaat tekivät kolttosiaan, samoin 
luostareistaan lähteneet munkit. Katolismielisiä pappeja 

annettiin selkään, monen asunnosta särettiin ikkunat, paastot 
lyötiin tahallaan laimin jne. Vaaliruhtinaskaan ei kyennyt 
palauttamaan järjestystä, ilmoitti ainoastaan Vastalauseensa 
tätä sekasortoa Vastaan. Hänen kantansa oli 
toistaiseksi se, että uskonnollisista kysymyksistä sai puhua 
ja kirjoittaa kuinka paljon hyvänsä, mutta olojen piti 
kaikessa jäädä entiselleen. 

Vielä hullummiksi kuitenkin olot kehittyivät. Wittenbergiin 
tuli Zwickausta joitakuita saarnaajia, jotka sanoivat 
Pyhän Hengen itsensä käskeneen heitä puhumaan. 
Zwickaun profeetoiksi heitä tavallisesti sanottiinkin. He 
tahtoivat irtautua kaikista ulkonaisista kristillisyyden ohjeista. 
Ei Raamattuunkaan saanut nojata ja ehdottomasti 
luottaa, vaan yksin Jumalan suoranaiseen vaikutukseen 
ihmisen sydämessä. He saivat paljon kannattajia. Vaikka 
tämä oppi erityisesti koroittikin yksinkertaisia ihmisiä, 
sillä yhtä hyvinhän Henki voi puhua oppimattomalle kuin 
oppineellekin • — itse olivat saarnaajat kankureita ja muita 
käsityöläisiä — , innostui Karlstadt kovasti tähän uuteen 
oppiin. Hän rupesi kulkemaan työtä tekevien ihmisten 
luona kysymässä heiltä, mitä he ajattelivat mistäkin Raamatun 
kohdasta oppiakseen heiltä. Hän oli yliopiston professori, 
mutta huomasi nyt, että se oli aivan turhaa. Jumalalliset 
totuudet voivat olla selvempiä yksinkertaisille. Ja 
heti hän alkoi saarnata voimakkaasti kouluja vastaan, 
kehoittaen ylioppilaitakin jättämään lukunsa. Monet heistä 
noudatti vatkin neuvoa ja lähtivät koteihinsa opettelemaan 
jotain käsityötä, sillä mitäpä nyt enää tiedoilla oli arvoa. 
Jotkut professoritkin lähtivät Wittenbergistä, kun ei ylioppilaita 
enää tullut heitä kuulemaan. Kyllästyneenä 
tähän sekamelskaan aikoi Melanktonkin jo lähteä. Muudan 
koulu Wittenbergissä tyhjennettiin oppilaista ja sijalle pantiin 
leipuriliike. 

Wittenbergin kaupungissa oli järjestyssääntö, jonka 
raati ennen Zwickaun profeettojen ilmestymistä oli hyväksynyt. 
Tämä sääntö sisälsi jumalanpalvelusjärjestyksen, 
joka määräsi, että kaikki kirkolliset tulot oli koottava 
samaan kassaan, josta sitten maksettaisiin palkat saarnaajille, 
josta käsityöläiset ja velalliset saisivat lainoja, 
lesket ja köyhät apua jne. Tämä sääntökin nyt pyrki tyyten 
unohtumaan, kun jokainen hosui omaan suuntaansa, 
sinne, mihin henki häntä Veti. 



Luterilainen seurakuntaelämä i är j estyy. 

Luther palaa Wittenbergiin. 

Kaikesta vallitsevasta sekasorrosta kirjoitettiin Lutherille 
Wartburgiin ja pyydettiin häneltä neuvoa ja apua. 
Ei auttanut lopulta muu, kuin että hänen itsensä piti lähteä 
Wittenbergiin. Sikäläisistä tapahtumista leveni tieto 
laajalti ympäristöön synnyttäen monella taholla samanlaista 
hämminkiä. Uskonpuhdistuksen asialle oli kaikki 
tämä äärettömäksi vahingoksi. Katoliset voivat nyt osoittaa 
vahingoniloisina: kas siinä Lutherin vaikutuksen seuraukset! 
Monella paikkakunnalla oli siitä syystä hyvin 
helppo panna käytäntöön Wormsin edikti jyrkässä muodossa. 
Lutherin kirjoja poltettiin, hänen oppiinsa taipuvaisia 
pantiin vankeuteen jne. 

Luther jätti turvapaikkansa vaaliruhtinaan vastusteluista 
huolimatta. Vaaliruhtinas pelkäsi, kuinka Lutherin 
kävisi hänen olinpaikkansa tullessa yleisesti tunnetuksi, 
limankin olivat mielet kiihdyksissä. Jos nyt koko liikkeen 
alkuunpanija vielä tulisi pahimpaan pesään, pelkäsi hän 
asiain kehittyvän sille kannalle, ettei hän enää voisi vastata 
Lutherin turvallisuudesta. Suojaa häneltä ei Luther 

sanonut toivovansakaan. Asiat vaativat häntä tulemaan, 
ja uhkasivatpa häntä mitkä vaarat hyvänsä, hän ei pelännyt. 


Kaikki riippui nyt siitä, kuinka Lutherin onnistuisi 
tyynnyttää Wittenberg. Kahdeksan päivää peräkkäin 
hän saarnasi. Periaatteessa hän kyllä hyväksyi, niin hän 
saarnoissaan selitti, tehdyt muutokset kaikkien jumalanpalvelusmuotojen 
toisin järjestämiseksi. Mutta tässä on 
oltu liian hätäisiä. Jyrkillä muutoksilla on loukattu niitä, 
jotka eivät kyllin nopeasti ole ehtineet omaksua uusia 
käsityksiä. Heidät olisi pitänyt voittaa uskonpuhdistukselle, 
mutta hätäisellä menettelyllä on heidät siitä vieroitettu. 
Kuitenkin ulkonaisissa menoissa on paljon sellaista, 
»mitä voipi tehdä tai olla tekemättä, saattamatta silti 
uskoansa ja sielunsa autuutta vaaraan.» Vaikka siis noudattaakin 
vanhoja menoja, ei uskovainen sen kautta mitään 
menetä. Mutta jos sen sijaan pakotetaan kaikkia luopumaan 
entisistä tavoista, niin monia ihmisiä saattaa omatunto 
ruveta syyttämään heidän hyväksymiensä uskonnollisten 
muotojen hylkäämisestä. Näiden heikkojen vuoksi siis on 
odotettava ja Vain hitaasti uusiin muotoihin siirryttävä. 
Munkkilaitosta hän ei rupea enää puolustamaan, ei liioin 
yksityismessuja, niistä hän on jo sanottavansa sanonut. 
Mutta ei hän myöskään rupea pakottamaan pappeja naimisiin, 
kuten jotkut tahtovat. Se saa olla asianomaisten 
pappien itsensä ratkaistavana. Katolinen rippi, paasto 
ja pyhäinkuvat olivat hänen mielestään arvottomia, mutta 
heikkojen tähden olisi nekin pitänyt säilyttää. Ensin on 
tarpeeksi saarnattava, ja vasta kun sana on tehnyt tehtävänsä, 
kun se on muuttanut ihmisten mielen, silloin vasta 
on aika tehdä muutoksia ulkonaisissa menoissa sen mukaan 
kuin sisällinen muutos vaatii. 

Hänen sanansa tyynnyttivät. Jumalanpalveluksenkin 
hän järjesti vanhalla tavalla niin tarkoin, että ehtoollinen 

Wittenbergin tuomiokirkko sisältä. (s. h.) 

jaettiin vain leivän muodossa, ehtoollisaineet nostettiin 
kaiken kansan kumarrettaviksi ja messu luettiin latinankielellä 
poistamalla siitä ainoastaan ne paikat, jotka puhuivat 
ehtoollisesta uhrina. Ja niin oli rauha maassa. Zwickaun 
profeetat lähtivät kaupungista pois. Samoin poistui Karlstadt, 
jonka toiminta ei saanut hyväksymistä osakseen. 
Luther jäi itseoikeutetuksi johtajaksi. Tehden matkoja eri 

tahoille, missä Karlstadtin aikuinen villitys oli saanut 
jalansijaa, hän sai tyyntymään kaikki sielläkin. 

Luther evankelisen seurakuntaelämän perustajana. 

Asteettain, vaikkakin hitaasti, tapahtui jumalanpalveluksen 
muuttuminen. Saksankieli Voitti siinä yhä enemmän 
alaa. Saarna tuli olemaan jumalanpalveluksen pääosana 
ja se oli luonnollisesti kansankielinen. Niin suuri oli 
ihmisten halu kuulla uutta oppia, että saarnatilaisuuksia 
järjestettiin joka päiväksi. Pyhäisin oli jumalanpalveluksia 
melkein myötäänsä. Esimerkiksi siitä, kuinka ahkerasti 
niihin aikoihin saarnattiin, mainittakoon erään saksalaisen 
kaupungin jumalanpalvelusjärjestys sunnuntaisin: 
kello 4 aamulla katkismusselityksiä kolmessa kirkossa, 
kello 5 katkismussaarnat kolmessa muussa kirkossa, kello 
6 evankeliumisaarna kahdessa kirkossa, kello 7 saarna 
kaikissa kirkoissa, samoin kello 12 epistolasaarnat kaikissa 
kirkoissa, kello 2 keskustelu evankeliumin johdosta luostarissa 
ja samanlainen keskustelu kello 4 iltapäivällä toisessa 
luostarissa. 

Messuakin, katolisen jumalanpalveluksen ydintä, luettiin 
jo monessa paikassa saksaksi, ja Vihdein Luther salli 
sen tapahtua Wittenbergissäkin. Ja hänen teoksensa 
»Saksalainen messu», jonka hän heti sen jälkeen julkaisi, 
tuli jonkunlaiseksi käsikirjaksi, jonka mukaan jumalanpalvelukset 
muuallakin järjestettiin, Vaikka Luther ei sitä 
ollut aikonutkaan muita sitovaksi malliksi kuvatessaan 
siinä vain sitä, kuinka Wittenberg] ssä oli menetelty. 

Katolisessa jumalanpalveluksessa oli seurakunta mykkänä. 
Nykyisin on luterilaisilla seurakunnilla huomattava 
osa suoritettavana laulussa. Luther käsitti, mikä innostava 
ja mieliä kohottava voima laulu on. Mutta laulan 
kuunteleminen ei ole samaa kuin itse mukana veisaaminen. 



141 



Katolisessakin kirkossa lauletaan, mutta siellä sen suorittaa 
kokonaan kuoro. Luther tahtoi saada virret seurakunnan 
laulamiksi. Aluksi, kun saksankielisiä virsiä ei vielä ollut, 
täytyi tyytyä siihen, että ne laulettiin latinaksi, missä niin 
paljon latinaa osattiin. Tämä asiaintila ei luonnollisesti 
voinut kauan tyydyttää, koska suurin osa seurakunnasta 
ei ymmärtänyt siitä mitään eikä myöskään voinut ottaa 
osaa siihen. Tältäkin kohdaltaan tuli jumalanpalvelus 
muuttaa kansankieliseksi. Ja Luther oli itse ensimmäisenä 
virsiseppänä. Hänen kiistakirjoituksensa jo osoittivat, että 
hänellä oli erittäin joustava kieli, hänen sanansa varsin sattuvia. 
Nyt muudan marttyyrikuolema sai hänet runoilemaankin. 
Uskonpuhdistus oli levinnyt Alamaihinkin. 
Mutta siellä keisari niiden seutujen varsinaisena hallitsijana 
pani jyrkästi toimeen Wormsin ediktin. Kaksi luterilaistunutta 
munkkia, jotka eivät suostuneet oppiaan peruuttamaan, 
poltettiin silloin. Tämä tapahtuma herätti pelkoa, 
surua, mutta myös uhkarohkeita ajatuksia luterilaisissa: 
on pantava kova kovaa vastaan. Luther puhkesi silloin 
laulamaan, laulamaan uutta innostusta, uutta rohkeutta 
ja luottamusta Jumalan sanan vapauden voittoon. Hänen 
laulunsa ovat yhtä mukaansa tempaavia kuin muutkin 
hänen kirjoituksensa. Ennen kuin hän vielä oli kirjoittanut 
yhtäkään virttä, muudan kansanrunoilija, suutari, oli 
eräässä laulussaan sanonut häntä »Wittenbergin satakieleksi
». Virsirunoiluun antautuneena ei Luther suinkaan tätä 
mainettaan menettänyt. Meidän tarvitsee muistaa ainoastaan 
joitakuita hänen virsistään sen ymmärtääksemme. 
Onhan suomalaisenkin virsikirjan voimakkaimpia hänen 
sepittämänsä »Jumala ompi linnamme», kaikkien luterilaisten 
oikea »sotalaulu», jos niin saa sanoa Se onkin Lutherin virsituotannon 
huippu. Paras jouluvirtemme »Enkeli taivaan 
lausui näin» on myös hänen kynästään lähtenyt. Kaikkiaan 
on suomalaisessa virsikirjassa 25 numeroa Lutherin käsialaa. 

Ensimmäisiä virsikirjoja oli Wittenbergissä v. 1524 
ilmestynyt vihkonen, joka sisälsi 8 virttä, niistä neljä 
Lutherin. Häntä nim. auttoivat monet runoniekat virsien 
sepittämisessä. Huomattavampi oli jo samana vuonna 
ilmestynyt »Hengellinen laulukirja», jossa oli 32 saksalaista 
ja 5 latinankielistä virttä. Viimeksimainitut hän jätti kirjaan 
koululaisten tähden, jotta he voisivat virsiäkin veisatessaan 
harjaantua latinankieleen — eihän siitä kovin pitkiä 
aikoja ole, kun suomalaisessakin virsikirjassa oli latinalaisia 
virsiä. 

»Hengellinen laulukirja» oli nuoteilla varustettu. Vaaliruhtinaan 
laulumestari sävelteli ja sovitteli niitä, ja Luther 
oli siinäkin työssä apuna. Monelle virrelle hänen tahdostaan 
otettiin jonkun kansanlaulun sävel. Siten ihmiset 
oppivat helposti virsiä laulamaan ja jumalanpalvelus tuli 
sellaiseksi kuin se oli tarkoitettukin. Toivoipa Luther, että 
nuoriso tämän kautta jättäisi vähemmäksi rekilaulunsa 
ja rupeaisi veisaamaan virsiä. 

Kun saarnalla oli niin keskeinen asema jumalanpalveluksessa, 
oli erittäin tärkeätä, että saarnaaja oli kyvykäs 
ja kaikin puolin kunnollinen. Katolismieliset papit eivät 
kelvanneet eikä myöskään voitu uusia virkoihin asettaa 
vanhassa järjestyksessä. Luther vaati, että seurakunta 
itse saisi valita pappinsa. Käytännössä tämä aluksi vei 
siihen, että kaupunkien neuvostot valitsivat ja asettivat 
kirkkoherrat. Kirkollinen ja valtiollinen elämä eivät olleet 
vielä niin erillään toisistaan, ettei tällainen olisi käynyt 
päinsä. Kaupunginvaltuustot edustivat kaupungin asukkaita, 
siis myös kulloinkin kyseessä olevan seurakunnan 
jäseniä, joten he voivat tällaisetkin tehtävät suorittaa. 
Harvemmin seurakunnat itse suorastaan sielunpaimenensa 
valitsivat ja virkaan asettivat. Lailliselle, varmalle pohjalle 
saatiin papinvaali ja virkaan asettaminen vasta sitten, kun 
kokonaisia ruhtinaskuntia ja valtioita siirtyi uuteen oppiin. 



Kasteen toimittamisen Luther järjesti myös uudella 
tavalla kirjasellaan »Miten oikealla ja järjellisellä tavalla 
ihminen on kristinuskoon kastettava». Kastekaavasta 
jätettiin pois muutamia roomalaisen kirkon käyttämiä 
menoja, kuten lapsen voiteleminen. 

Köyhäinhoito, 

Köyhät elivät keskiajalla kokonaan yksityisen armeliaisuuden 
varassa, sillä kerjäämistä ei pidetty, kuten tiedämme, 
pahana, vaan se oli ansiotyö, aivan samalla tavalla 
kuin kerjäläisen auttaminen. Kun Luther ei antanut 
armeliaisuudelle enempää kuin muillekaan ulkonaisille töille 
syntejä sovittavaa merkitystä, ei pitänyt sitä katolisten 
tavalla »hyvänä työnä», joutui kerjääminenkin aivan toiseen 
valoon. Kerjäämistä katsottiin laiskottelemiseksi ja 
liiallista anteliaisuutta laiskuuden tukemiseksi. 

Luther vaati, että jokaisen seurakunnan tuli pitää 
huoli alueellaan asuvista köyhistä ja sairaista. Kristityllä 
alueella ei saanut olla kerjäläisiä eivätkä työhön kykenevät 
saaneet viettää elämäänsä laiskuudessa. 

Uskonpuhdistus mursi siis tässäkin suhteessa keskiaikaisia 
käsityksiä, vaikka luonnollisesti tätäkin ohjelmaa 
voitiin toteuttaa hyvin hitaasti. 

Luther ja kansanopetus. 

Evankeliseen seurakuntaelämään kuuluu oleellisena 
osana kansanopetus. Ja se oli ennen kaikkea pappien tehtävä. 
Sivistyneinä miehinä tulivat papit ja heidän perheensä 
olemaan jokapäiväisten suhteittensa kautta ympäristöönsä 
nähden sivistyskeskuksina, jopa siinä määrässä, 
että jotkut sanovat protestanttisten maiden verrattain 
korkean sivistyksen melkoisessa määrässä perustuvankin 

pappiloihin — meidänkin maahamme nähden sama väite 
pitänee osittain paikkansa. Mutta ei tahdottu tyytyä siihen 
sivistysvaikutukseen, mikä papilla ja pappilalla oli 
seurakunnalleen ilman muuta. Luther halusi järjestää 
asiat niin, että pappien velvollisuudeksi tuli seurakuntalaistensa 
suoranainen opettaminen. Ja hänen ansionsa on 
se, että tämä opetus suunnattiin etupäässä nuorisoon. 

Katolisellakin ajalla opetettiin kansalle uskontoon kuuluvia 
asioita ripin yhteydessä. Kysymysten ja vastausten 
muodossa etupäässä tämä opetus liikkui. Kysymykset 
koskivat tavallisesti Isämeidän-rukousta, käskyjä, uskontunnustusta 
ja jumalanpalvelusmenoja. »Muistin helpottamiseksi 
kirjoitettiin joskus tärkeimmät kohdat tauluille, 
jotka ripustettiin huoneisiin» — siitä nimitys 'huoneentaulut
*. Tälle samalle pohjalle rakensi Lutherkin, sillä hän 
myös oli rippi-isä. Hän julkaisi jo v. 1520 ripin yhteydessä 
tapahtuvassa kuulustelussa tavallisesti kosketeltuja kysymyksiä 
käsittelevän pienen kirjasen. Siitä tuli ensimmäinen 
luonnos hänen katkismuksilleen, joista saamme puhua 
myöhemmin. Tämän alun hän laajensi pari vuotta myöhemmin 
»Rukouskirjaksi», joka oli »yksinkertainen kristillinen 
tapa ja peili, joka opetti tuntemaan synnit ja rukoilemaan.
» Sekin oli tarkoitettu rippiopetuksessa käytettäväksi. 
Rippipakko, määräaikaiset pakolliset synnintunnustukset, 
oli kyllä poistettu, mutta Luther ei tahtonut, 
että sen jälkeen ilman muuta ehtoollista jaettaisiin kenelle 
hyvänsä. Tuli ainakin kuulustella ehtoolliselle tulevilta, tiesivätkö 
he ollenkaan, mikä oli ehtoollisen merkitys. Mutta tällöin 
jo alettiin selvästi huomata, että oli välttämätöntä antaa 
nuorisolle opetusta kristinopin alkeissa, vaikka tämän ajatuksen 
toteuttamiseen käytännössä päästiin hyvin hitaasti. 

Kirkossa käyminenkin muodostui nyt kansalle entistä 
paljon opettavaisemmaksi, kun jumalanpalvelus oli kansankielinen 
ja kun saarna sai niin tärkeän sijan siinä. 

Saarnatessaan, saarnatointa järjestäessään ja juuri 
mainittuja kirjoja toimittaessaan Luther ajatteli etupäässä 
kansan uskonnollista kasvatusta. Mutta hänelle tulee 
myös kunnia siitä, että hän ensimmäisena lausui ajatuksen 
saksalaisen porvarikoulun tarpeellisuudesta. Hän osoitti 
ymmärtävänsä, että jokapäiväisessäkin elämässä ihmiset 
tarvitsivat tietoja, ja oli siten monista aikalaisistaan edellä 
sivistyskysymykseen nähden. Ehdotuksensa hän teki tunnetuksi 
julkaisemalla kirjan »Kaikkien Saksan kaupunkien 
neuvosherroille kristillisten koulujen perustamisesta ja ylläpitämisestä
». Siinä hän sanoo monen ennen pitäneen kouluja 
tärkeinä, koska niissä opetettiin kieliä, joita tarvittiin 
halutessa tutustua uskonnollisiin kirjoihin, Jumalan sanaan. 
Nyt, kun on Raamattua käännetty saksaksi, ei enää tahdota 
panna lapsia kouluun, koska muutenkin muka voidaan 
oppia lukemaan. Tämä ajatus on erittäin lyhytnäköinen. 
Vaikka ei olisi mitään uskonnollista elämää 
olemassakaan, olisi sittenkin kyllin syytä kouluja perustaa. 
»Jos minulla olisi lapsia ja varoja, panisin heidät oppimaan 
kieliä ja historiaa sekä myöskin opettelemaan laulua ja 
soittoa ynnä laskentoa», sanoi Luther. Jo sen vuoksi, että 
ihmiset kasvaisivat kykeneviksi kunnollisesti täyttämään 
yhteiskunnalliset tehtävänsä, tarvitaan kouluja. Vanhempien 
velvollisuus on kyllä huolehtia lastensa kasvattamisesta 
ja opettamisesta, mutta kaikki vanhemmat eivät 
siihen pysty. Senkin vuoksi siis ovat koulut välttämättömiä. 
Koulujen perustaminen ja ylläpitäminen kuuluu kaupungeissa 
luonnostaan kaupunkien hallituksille, sillä kouluista 
on hyötyä kaupungeille itselleen. Ehdottaapa hän 
perustettavaksi yleisiä kirjastoja, joihin olisi hankittava 
kaikki hyvä kirjallisuus. Myöhemmin hän lausuu, että 
esivallan on pakotettava vanhempia kouluuttamaan lapsiaan, 
elleivät nämä muuten sitä tee. 

Lutherin kehoitusta ei aluksi juuri noudatettu. Yleensä 

ei vielä käsitetty koulujen arvoa, ja kun luterilaisuuden 
levitessä lakattiin antamasta lahjoja luostareille ja kirkoille, 
jotka olivat kouluja kustantaneet, oli monta opinahjoa 
suljettava, niin että niiden lukumäärä väheni entisestäänkin. 
Vähitellen vasta perustettiin uusia kouluja 
hävinneiden sijalle, niin että kansansivistys luterilaisissa 
maissa nousi korkeammalle kuin se katolisissa maissa 
olikaan. 



Luther kadottaa jakamattoman kansansuosion. 


Valtiollinen tila Wormsm valtiopäivien 
jälkeisenä aikana. 

Wormsin valtiopäivien jälkeen ei uskonpuhdistuksen 
asiassa tullut pysyvää tilaa. Luther ystävineen ja puoluelaisineen 
koetti kaikin tavoin juurruttaa oppiaan yhä 
syvemmälle. Kirjoitusten ja saarnojen, vieläpä yksityisen 
keskustelun kautta sitä niinikään levitettiin eri tahoille. 
Mutta vastustajatkaan eivät olleet toimettomina, vaikka 
Wormsin ediktiäl ei^saatukaan tehokkaasti toimeenpannuksi. 


Niirnbergin valtiopäivillä 1522—23 oli esillä uskontokysymyskin. 
Paavin lähettiläs vaati, että Wormsin edikti 
oli saatettava voimaan kaikessa ankaruudessaan. Valtiopäivät 
sen sijaan päättivät anoa paavilta räikeimpien kirkollisten 
epäkohtien korjaamista, koska muuten ei ollut 
toivoa saada Lutherin harhaoppeja ehkäistyiksi, ja pyysivät 
sellaista saksalaista kirkolliskokousta, jossa esteettömästi 
saataisiin paljastaa kaikki väärinkäytökset ja 
puhua jumalallista ja evankelista totuutta. Uskonpuhdistuksen 
asialle edullisempaa päätöstä ei itse Lutherkaan 

voinut odottaa. Samoihin aikoihin oli muudan ritari 
von Sickingen aloittanut ilmi sodan katolisia ruhtinaita vastaan 
luvaten ottaa suojelukseensa kaikki evankeliumin 
tähden kärsimään joutuneet. Asema näytti luterilaisille 
hyvin edulliselta. Mutta Sickingenin joukot saatiin kukistetuksi 
ja hän itse kaatui taistelussa. Valtiopäivien toivomaa 
kirkolliskokousta ei kutsuttu koolle, ja keisari antci 
kaiken kannatuksensa uskonpuhdistuksen vastustajille. Ja 
nyt alettiin käännyttää takaisin katolisuuteen väkipakolla. 
Katolisten ensimmäisenä voimain kokoamisena oli 
Regensburgin liitto, jonka muutamat katoliset ruhtinaat 
tekivät (1524). Tämä ja vielä enemmän talonpoikaiskapina, 
joka pian sen jälkeen puhkesi, vahvisti katolisten 
asemaa. Siihen viitaten he voivat kaikille osoittaa, 
miten tuhoisia seurauksia Lutherin oppi mukanaan toi. 



Talonpoikaissota. 

Kapinan puhkeamisesta syytettiin Lutheria väärin. 
Oppinsa levenemistä hän ei perustanut ulkonaiseen voimaan. 
Hän luotti siihen, että kun evankeliumia saarnataan, 
se itse tekee valloitustyön. Mutta luonnollisesti hän 
toivoi, että esivalta asettuisi evankeliumia suojelemaan. 

Kun nyt kuitenkin katoliset ruhtinaat vainosivat 
Lutherin kannattajia vieden heitä polttoroviolle asti, niin 
kuinka oli tällaiseen menettelyyn suhtauduttava? Oliko 
silloin alistuttava vai ryhdyttävä voimakeinoin puolustautumaan? 
Tähän kysymykseen Luther vastasi kirjallaan 
t »Maallisesta esivallasta, niissä määrin olemme velvolliset 
olemaan sille kuuliaiset». Siinä hän sanoo, että hallituksen 
valta ulottuu ainoastaan ruumiiseen, tavaraan ja maallisiin 
olosuhteisiin. »Sielua ei Jumala anna kenenkään muun 
hallita, hän itse sen tahtoo tehdä; kun siis maallinen hallitus 
rupeaa laatimaan sieluille lakia, min se sekaantuu Juma- 

lan hallintoon ja eksyttää vain ja turmelee sieluja.» Uskonasioissa 
ei maallista valtaa siksi tarvinnut totella. Jopa 
Luther suoraan kieltää ketään vapaaehtoisesti luovuttamasta 
Uusia Testamentteja niiden etsijöille. Ennemmin on 
kärsittävä vaikkapa marttyyrin kohtalo. Mutta väkivallalla 
ei saa ryhtyä puolustautumaan, vaikka esivalta 
käyttäisikin voimakeinoja. Aseisiin laillista esivaltaa vastaan 
ei saa millään ehdolla tarttua. Kaikissa maallisissa 
asioissa on sitä nurkumatta toteltava. 

Luther ei siis yllyttänyt kapinaan. Sen puhkeamiseen 
vaikuttikin enemmän rahvaan sorronalainen asema, vaikka 
se, väärin käsittäen Lutherin opin kristityn vapaudesta, 
häneen vetosikin. 

Talonpojat olivat melkein kauttaaltaan maaorjuudessa. 
Maasta, jota he viljelivät, heidän oli suoritettava veroa ja 
tehtävä päivätöitä lääninherralle, joka usein asui hyvin 
varustetussa linnassaan. Nämä herrat saattoivat panna 
talonpojan maksettavaksi niin korkeita veroja ja niin lukuisia 
päiviä, kuin vain itse hyväksi katsoivat. Tapahtuneesta 
vääryydestä ei talonpoika voinut mihinkään vedota. 
Jumala oli herrojen ja talonpoikien välisissä riidoissa ainoa 
tuomari. Talonpojat saivat siitä syystä kestää mitä tunnottominta 
sortoa. Tyytymättömyys oloihin oli heidän 
keskuudessaan siksi niin yleinen, että 1400-luvulla oli pitkin 
matkaa talonpoikaiskapinoita milloin milläkin seudulla. 
Mutta ne kukistettiin aina verisesti, niiden tuottamatta 
heidän asemaansa pienintäkään parannusta. 

Tällaisessa maaperässä vaikuttivat Lutherin kirjoitukset 
kaikkien kristittyjen hengellisestä vapaudesta kuin. 
tuli tappuroihin. Yksinkertaiset talonpojat eivät siitä 
käsittäneet muuta kuin sen, että Jumalan sanan mukaan he 
olivat yhtä vapaita kuin muutkin. He olivat kristittyjä 
hekin, siis ei heillä saanut olla mitään herroja. Lutherin 
sanojen toista puolta, että kristitty on kaikkien alamainen 

ja palvelija, he eivät laisinkaan ajatelleet. Sen lisäksi 
Zxvickaun profeetat (s. 136) saarnasivat rohkeasti heidän 
toiveidensa toteutumista: oli vain yksimielisesti noustava 
ja surmattava herrat, sillä heistä päästäisiin. 

V. 1524 muutamin paikoin jo puhkesi ilmi kapina. 
Aluksi siihen ei kiinnitetty yleisempää huomiota, vaan 
kapinallisilla seuduilla asuvat herrat saivat tulla itsekseen 
toimeen miten parhaiten taisivat. Moni linna silloin ryöstettiin 
putipuhtaaksi ja niiden väki surmattiin, usein julmasti 
kiduttamalla. V. 1525 olivat jo laajat alat talonpoikien 
hallussa. Liikettä kannattamaan yhtyi paljon köyhiä ritareita 
sekä pienien kaupunkien asukkaita, jotka kaikki kärsivät 
ylemmän aatelin sorrosta. 

Kapinalliset olivat laatineet erikoisen ohjelman, jonka 
he tahtoivat saada toteutetuksi. Se sisälsi 12 päävaatimusta, 
joista useimmat olivat yhteiskunnallista ja taloudellista 
laatua, vaikka niille oli koetettu antaa sellainen väritys, 
kuin ne olisivat johtuneet pääasiassa uskonnollisista 
syistä. Siispä vaadittiin evankeliumin saarnan täyttä 
vapautta, kymmenysten poistamista, maaorjuuden lakkauttamista 
y. m. Voittaakseen puolelleen muodollisen 
oikeuden kapinalliset sanoivat luopuvansa vaatimuksistaan, 
sikälikuin ne osoitettaisiin Raamatun vastaisiksi. 
Asiastaan he pyysivät lausuntoja useilta tunnetuilta henkilöiltä, 
mm. Lutherilta. 

Luther laati silloin kirjan »Kehoitus rauhaan, Schwabenin 
talonpoikain kahdentoista vaatimuksen johdosta». 
Siinä hän kirjoitti, että talonpojat olivat sekoittaneet uskonnolliset 
ja taloudelliset sekä yhteiskunnalliset kysymykset. 
Niin ei olisi saanut tapahtua. Oli kokonaan väärin lähteä 
evankeliumin varjon alla esittämään taloudellisia vaatimuksia. 
Kumpiakin vaatimuksia itsessään hän piti oikeudenmukaisina. 
Mutta näiden vaatimusten toteuttamiseksi 
ei olisi saanut tarttua aseisiin. Evankeliumin asiaa sillä 

ei suinkaan edistetty, hän sanoi, päinvastoin vahingoitettiin. 
Siksi hän kehoitti talonpoikia rauhoittumaan. Ruhtinaille 
ja vallanpitäjille hän oli kirjassaan ankara. He itse 
olivat suurella riistämishalullaan ja evankeliumin vastustamisella 
kapinan sytyttäneet. Heidän oli siitä syystä suostuttava 
edes joihinkuihin vaatimuksiin palauttaakseen 
rauhan. 

Lutherin sanoja ei kuultu. Kapina leveni vain. Silloin 
Luther näki, etteivät talonpojat olleet aloittaneetkaan kapinaansa 
uskonnollisista syistä, vaan että heillä oli kokonaan 
maalliset edut mielessään. Talonpojat olivat siis selviä 
kapinoitsijoita hänen mielestään. Ja kapina oli kukistettava, 
se oli hänen käsityksensä mukaan kristillisen esivallan 
velvollisuus. Tämän käsityksensä mukaan hän, 
itse asiassa surkeasti erehtyen, neuvoi ruhtinaita kovuudella 
kukistamaan kapinoitsevat talonpojat. »Niin kummalliset 
ovat nyt ajat, että nykyjään voi ruhtinas ansaita taivaan 
paremmin verenvuodatuksella kuin rukouksilla.» »Pistäköön, 
lyököön, tappakoon, ken vain kykenee!» kirjoitti 
Luther. 

Kapina kukistettiin. Verisesti ja julmasti kostettiin 
talonpojille. Ja tästä lopputuloksesta syytettiin Lutheria. 
Sanottiin, että hän ruhtinasten suosiota tavotellen oli 
pettänyt talonpoikien asian. Eivät ystävätkään ymmärtäneet 
hänen menettelynsä syitä, vaan moittivat häntä siitä. 
Myönnettävä onkin, että hänen menettelynsä ja koko 
kapinan tulos toi mukanaan paljon vahinkoa uskonpuhdistusliikkeelle. 
Kapinaa kukistamassa oli etupäässä katolismielisiä 
ruhtinaita. Kun he pääsivät voitolle, puhdistivat 
he alueensa tarkoin luterilaisesta aineksesta, koska kirkollisten 
olojen muuttamishalua pidettiin kaiken muunkin 
kapinahengen alkujuurena. Ja Luther itse menetti suuren 
kansansuosionsa. Siihen asti hän oli ollut ikäänkuin koko 
Saksan kansallisena sankarina, johon kaikki toivoen kat- 

soivat. Hän ei osannut käyttää hyödyksi talonpoikien 
mielialaa, vaan teroitti yksinomaan evankeliumin merkitystä 
uskonnolliselta kannalta kiinnittämättä huomiota 
niihin toiveisiin, joita talonpojilla oli yhteiskunnallisten ja 
taloudellisten olojen muuttumisesta evankeliumin vapauden 
toteutuessa. 

Lutheriin itseensä nähden oli talonpoikaissodalla myös 
varsin tärkeät seuraukset. Hän kadotti luottamuksensa 
siihen, että kansa itse pelkästään evankeliumin voiman 
vaikutuksesta ja johdolla pystyisi järjestämään uskonnollisen 
elämänsä. Se saattoi, kuten surullinen kokemus 
nyt todisti, ajautua harhateille. Entistä suurempi huomio 
oli siitä syystä pantava ulkonaisen evankelisen kirkonelämän 
järjestämiseen. Ja tässä täytyi suurimmaksi osaksi 
turvautua ruhtinasten apuun, koska heillä oli voimaa ja 
valtaa järjestettyjen laitosten ylläpitämiseen. 

Mutta tällaisinakaan aikoina Luther ei kadottanut 
luottamustaan tulevaisuuteen. Talonpoikaissodan kestäessä 
hän meni naimisiin monille ystävilleenkin kauhuksi 
ja katolisten ilkkumisista huolimatta. 

Nyt tapahtui myöskin lopullinen ero Lutherin ja 
humanistien välillä, Erasmuksen vetäytyessä kokonaan 
Lutherin vastustajien pariin. Erasmus kanimoi kaikkea 
jyrkkää esiintymistä, ja kun Lutherin asema ja asia talonpoikaissodan 
johdosta näytti ylen uhatulta, ei hän tahtonut 
olla niiden joukossa, jotka yltiöpäisesti pysyivät kiinni 
jo menetetyssä pelissä. 

Valtiollinen asema talonpoikaissodan jälkeen. 

Uskonpuhdistusliikkeen edistyminen tai pysähtyminen 
ei nyt enää riippunut yksinomaan Lutherista. Etualalle 
tulivat valtiolliset tekijät. 

Talonpoikien kapinan aikana kuoli Saksin vaaliruhtinas 
Fredrik Viisas. Hänen seuraajakseen tuli hänen poikansa 
Juhana Luja. Hän oli innokas Lutherin puoltaja ja 
rupesi kaikella tarmollaan edistämään hänen asiaansa. 
Lutherin aatteet omisti myöskin Hessenin maakreivi Filip. 
Olipa hengellinen ruhtinas, suorastaan paavista riippuvainen 
saksalaisen ritarikunnan suurmestari Preussin Albrektkin 
liittynyt luterilaisiin. Hän oli julistanut alueensa 
maalliseksi ruhtinaskunnaksi ja sanoutunut kokonaan irti 
paavista. Monien muiden alueiden hallitsijat olivat omistaneet 
samoin Lutherin opin. Lukuisissa suurissa kaupungeissa 
olivat niin ikään luterilaiset päässeet enemmistöön, 
saaneet mieleisensä kaupunginhallituksen ja panneet toimeen 
uskonpuhdistuksen. Mutta sittenkin luterilaisia oli 
Vähän verrattuna katolisiin, jotka selvästi Varustautuivat 
kukistamaan koko luterilaisen liikkeen. Pohjois-Saksan 
katoliset ruhtinaat tekivät keskenään liiton Dessaussa, ja 
Etelä-Saksassa oli entuudestaan Regensburgin liitto. Tätä 
uhkaa eivät luterilaiset Voineet toimettomina katsoa ja 
siksi he tekivät oman Vastaliittonsa Torgaussa (1526). 

Keisari arveli, että nyt oli sopiva aika vihdoinkin 
toteuttaa Wormsin edikti. Hän kutsui Valtiopäivät Speieriin 
(1526), ja siellä piti asia lopullisesti päätettämän. 
Mutta silloin pelasti luterilaisten aseman keisarin riitautuminen 
paavin kanssa. Keisaria kyllä pidettiin katolisen 
kirkon korkeimpana suojelijana, mutta siitä huolimatta 
paavi varoi, ettei hänen valtansa Vain pääsisi liian suureksi. 
Tässä mielessä paavi yhdessä Ranskan ja parin pienemmän 
valtion kanssa muodosti ns. pyhän liigan eli liiton, joka 
oli tähdätty keisaria vastaan. Paavi ja keisari joutuivat 
ilmi sotaan keskenään. Ja tapahtui se ihme, että kiivas 
katolisuuden puoltaja, keisari, taisteli osaksi luterilaisilla 
joukoilla paavia, katolisen kirkon päätä, vastaan, keisarin 
kun täytyi nojautua niihin, joilla itselläänkin oli vihaa 



153 



paavia kohtaan. Asiain tällä kannalla ollessa evankeliset 
ruhtinaat eivät tietenkään suostuneet omaa oppiansa kieltämään. 
Eivätkä Wormsin päätöksen jyrkkää toteuttamista 
uskaltaneet ajatella katolisetkaan, koska seurauksena 
olisi ollut kapina, kenties vielä suurempi kuin talonpoikaissota 
äsken. Kun ediktiä näin ollen ei voitu uudistaa, päätettiin 
toimittaa keisariin lähetystö, jonka tuli pyytää keisarilta 
kirkolliskokousta, mikä sitten ratkaisisi asiat. Kunnes 
se kokoontuisi, olisi jokaisella ruhtinaalla valta järjestää 
alueensa uskonnolliset olot mielensä mukaan, miten 
kukin katsoisi voivansa parhaiten vastata niistä Jumalan 
ja keisarin edessä. 

Levottomia aikoja kesti yhä edelleen. Ja kun kirkolliskokouksesta 
ei tullut mitään, jäi tämä säätyjen päätös 
toistaiseksi voimaan. Luterilaiset ruhtinaat saivat siten 
oikeudenkin uskonpuhdistuksen toimeenpanoon alueillaan. 

Evankeliumi sai rauhassa vallata uusia alueita. Ja 
seuduissa, joissa uskonpuhdistus oli jo toimeenpantu, kirkollinen 
elämä voi vakaantua. 



Luterilainen seurakuntaelämä lujittuu. 

Seurakuntien tarkastuksia. 

Katolisessa kirkossa vallitsi erinomainen järjestys ylimmästä 
elimestä alimpaan asti. Kaikki oli tarkasti säännöstelty 
ja määritelty. Melkein poikkeuksetta sama oli 
kirkon ulkonainen sekä sisäinen elämä katolisen maailman 
eri osissa. Toisin oli luterilaisten keskuudessa. Ei ollut 
kaikkia sitovaa yhtenäistä järjestelmää, ja vastustajat 
luonnollisesti tämänkin johdosta hämmästelivät. Epäkohdan 
tunsivat luterilaiset itse yhtä kipeästi. Aateliset ilman 
muuta anastivat alueillaan olevien kirkkojen ja luostarien 

omaisuutta ja sillä tavalla ikäänkuin osoittivat olevansa 
uudistusten ystäviä, vaikka he usein ajattelivat ainoastaan 
omien raha-asioittensa parantumista laisinkaan välittämättä 
uudesta opista. Koulut jäivät silloin rappiolle, pappien 
palkat aivan sattuman varaan jne. Tietysti oli sellaisiakin 
valtahenkilöitä, jotka ryhtyivät uudistuksiin 
vakaumuksesta, mutta joka tapauksessa olot olivat mahdollisimman 
kirjavat ja epävarmat. Uskonpuhdistusalueen 
eri osissa ei opillisissakaan kysymyksissä oltu yksimielisiä, 
kuten saamme nähdä. Vähemmän vaarallinen ei ollut 
hajanaisuus, mikä vallitsi ulkonaisissa oloissa. Oli välttämättä 
saatava aikaan tarkastuksia, jotta päästäisiin selville, 
minkälainen oli seurakuntien elämä, millä kannalla 
koululaitos Sen kautta vain Voitiin epäkohtia korjata ja 
saada oloihin yhdenmukaisuutta. 

Kun oli nähty, etteivät seurakunnat itse pystyneet 
kunnollisesti asioitaan hoitamaan, oli nyt parannukseen 
ryhdyttävä ylhäältä päin. Koko puuhan etunenään tuli 
saada ruhtinaat. Luther kirjoitti monta kertaa Saksin 
vaaliruhtinaalle tarkastusten välttämättömyydestä. Koko 
hänen alueensa oli uuden opin vallassa. Hänen velvollisuutensa 
kansaa kohtaan oli estää oloja menemästä sekaisin, 
ja vaikka siinä ei niin paljon ajattelisikaan pelkkää 
uskonnollista elämää, niin jo kansanopetuksen kannalta 
se oli välttämätöntä. 

Vaaliruhtinas tarttui asiaan, mutta meni kohta pitemmälle 
kuin Luther oli toivonut. Hän ei ainoastaan nimittänyt 
tarkastajia, mikä oli Lutherinkin tarkoitus, ei ainoastaan 
pidättänyt itselleen valtaa ratkaista tärkeimpiä tarkastuksen 
yhteydessä esiintyviä asioita, vaan määräsi kuulusteltavaksi 
ihmisten uskoakin, varsinkin sellaisten, joita 
epäiltiin harhaoppisuudesta. Mielipiteitten eroavaisuuksia 
ei tultaisi sallimaan, vaan olisi harhaoppisten siirryttävä pois 
seurakunnan alueelta. Näin laskettiin perustus luterilaisten 



maitten rulitinasvallalle, mikä ulottui kirkonkin yli, ja 
pantiin pohja puhdasoppisuudelle, johon luterilaiset valtiokirkot 
myöhemmin kangistuivat, ja joka osoitti, kuinka 
hitaasti käsitys omantunnonvapaudesta juurtui. (Vertaa 
ss. 147 ja seur). 

Ensimmäiseen taikastuskomiteaan tuli kuulumaan neljä 
miestä, niiden joukossa Filip Melankton. Ylen surkean 
tilan he havaitsivat vallitsevan kaikkialla. Oli seurakuntia, 
joissa yksikään evankelinen saarnaaja ei koskaan ollut 
käynyt. Sen arvaa, millainen käsitys ihmisillä silloin oli 
uudesta opista. Kun aatelisilla oli oikeus alustalaistensa 
kirkkoherran nimittämiseen, olivat papit mitä kirjavinta 
väkeä, huolimatta siitä, että monet heistä olivat virkoihinsa 
astuneet jo katolisella ajalla. Tynnyrinteki joitä, luusorvareita, 
katonpani joita, kankureita, turkkureita, parturinsällejä 
ym. oli pappeina. Heidän tietonsa olivat sen mukaisia. 
Eräskin tällainen »pappi» oli tietämätön kymmenen 
käskyn olemassaolosta. Kun häneltä kysyttiin, saarnasiko 
hän niiden johdosta, min hän puolustautui sillä, ettei hän 
vielä ollut saanut käsiinsä koko kirjaa, luullen kai, että 
niissä oli joitakin uskonpuhdistuksen aikana annettuja 
määräyksiä. Seurakunta tiesi vain sen verran uudesta 
opista, ettei hyviä töitä tarvinnut tehdä, synnit saatiin 
anteeksi muutenkin. Oltiin varmoja pelastuksesta, vaikka 
elettiin mitä törkeimmällä tavalla. Seurakunnallisesta järjestyksestä 
ei piitattu mitään, kirkollisia maksuja ei tahdottu 
suorittaa, ripistä ja syntien tunnustamisesta ei saanut 
puhuakaan. Joskus olivat lapsetkin kastamatta. 
Tällaista sekasortoa ei voitu hetkessä poistaa eikä niin 
harhautuneita mielipiteitä vähässä ajassa oikaista. Huomattiin, 
että oli paitsi evankeliumia voimakkaasti saarnattava 
myös lakia ja hyviä töitä sekä parannusta, jos 
mieli saada ihmisiä synnintuntoon ja elämään vähänkään 
sopusoinnussa opin kanssa. 

Näitä samoja näkökohtia Melankton esitti kirjassaan 
»Tarkastajain ohjeet Saksin vaaliruhtinaskunnan kirkkoherroille
», jonka hän saamiensa kokemusten nojalla julkaisi 
ja johon Luther kirjoitti esipuheen. Seurakunnan järjestykseen, 
kirkon talouteen, kouluihin ja pappeihin oli 
etupäässä huomio kiinnitettävä. Siinä oltiin pakotettuja 
antamaan vielä niin lieviä ohjeita, että sallittiin ehtoollisen 
jakaminen vain leivän muodossa niille, jotka sitä halusivat. 
Kun järjestystä puuttui, tahtoikin Melankton, että oli 
vielä mikäli mahdollista pysyttävä katolisen kirkon ulkonaisissa 
muodoissa, ettei täysi kurittomuus pääsisi valtaan, 
ja kunnes ehdittäisiin vähitellen tottua uusiin muotoihin. 

Tarkastustyö kävi hyvin hitaasti ja se olikin järjestettävä 
pysyvälle kannalle. Luther tuli myös erään piirin päätarkastajaksi 
Mutta kun hän ja Melankton olivat poissa 
yliopistosta näiden tehtävien vuoksi hyvin paljon, väheni 
ylioppilaiden lukumäärä. Se taas ei ollut uskonpuhdistukselle 
eduksi, kun pappien puute oli suuri, ja kaikkialle pyydettiin 
niitä Wittenbergistä. Oli sen vuoksi huolta ja puuhaa 
monenlaista. 

Lutherin katkismukset. 

Tarkastusmatkoilla saadut kokemukset kiirehtivät 
Lutheria valmistamaan helppotajuista esitystä kristinopin 
pääkohdista. Hän aikoi ensin kirjoittaa sen suoraan rahvasta 
varten. Mutta tarkastusmatkat näyttivät, että sellaista 
tarvitsivat ennen muuta papit voidakseen pitää kunnollisia 
katkismussaarnoja ja kansaa opettaakseen. Sitä 
varten hän v. 1529 julkaisi ns. Suuren katkismuksensa. 
Se sisältää kolme »pääkappaletta» ja kasteen sekä ehtoollisen 
asetussanat ja yhdenjaksoisen selityksen kaikkiin niihin. 
Katkismus oli tarkoitettu sanasta sanaan ulkoa luettavaksi. 
Ja hän vetosi omaan esimerkkiinsä sanoen, 

että vaikka hän oli jumaluusopin tohtori, hän luki katkismusta 
joka päivä. 

Muutamaa viikkoa myöhemmin ilmestyi Vähä katkismus 
isona plakaattina, jonka voi ripustaa seinälle. Sen sisällön 
tunnemme. Se oli aiottu kodeissa käytettäväksi. Perheenisän 
tuli sen avulla opettaa väellensä kristinopin alkeet. 
Ken ei tahtonut niitä oppia, »hän menettäköön kaikki oikeutensa 
kristillisessä seurakunnassa ja joutukoon paavin ja hänen 
virkailijainsa, jopa itse perkeleen kynsiin», sanoi Luther. 

Näiden kirjojen merkitys on ollut aivan harvinaisen 
suuri. Nuorison opetus on luterilaisissa maissa liikkunut 
vuosisatoja niiden piirissä. Niistä on nuori kansa saanut 
ensimmäiset varmat tiedot kristinopin pääkohdista, kun 
niihin tutustuminen ja niiden taitaminen on ollut pakollista. 

Jonkun ajan kuluttua katkismusten ilmestymisen jälkeen 
sai alkunsa evankelinen konfirmatio ( = vahvistus, 
nim. kasteenliiton) eli nuorisolle annetun kristinuskon opetuksen 
juhlalliset lopettajaiset, ja Saksasta tämä tapa verkkaan 
leveni muihinkin maihin. 

Lutherin opin pääsisältö. 

Olemme monessa paikassa nähneet, kuinka Luther 
hylkäsi katolisen kirkon mielipiteitä. Niitä vastaan taistellessa 
muodostui hänen oma uskonnollinen maailmankatsomuksensa, 
mikä näihin aikoihin oli jo täydellisesti 
vakiintunut. On siksi paikallaan kiinnittää huomiota hänen 
oppinsa pääsisältöön edes muutamin sanoin. 

Sen mukaan vanhurskauttaminen tapahtuu yksinkertaisesti 
siten, että Jumala rupeaa pitämään ihmistä 
vanhurskaana. Ihmisen puolelta siihen tarvitaan vain 
uskoa (tähän nojautuminen on uskonpuhdistuksen aineellinen 
eli sisällinen periaate). Kun nyt ihminen on vakuutettu 
Jumalan armosta ja rakkaudesta, on siitä seurauk- 

sena uusi suhde Jumalaan. Jumala ei silloin esiinny anka* 
rana tuomarina, vaan rakastavana isänä, jonka tahtoa 
mielellään seuraa. Tämä suhtautuminen Jumalaan on silloin 
siveellisen voiman lähteenä, niin että ihminen kykenee 
tekemään hyviä töitä, vaikka synti tietysti sittenkin voittaa 
hänet usein. Langenneenakin sellainen ihminen haluaa 
parannusta. Koko hänen elämänsä suunta on pyrkimistä 
lähemmäksi Jumalaa. Kaikki tämä oli uskon seurauksena. 
Ja se oli aivan vastakkaista katolisille käsityksille. Siellä 
ihmisen ensin oli tehtävä hyviä töitä, ja kun niitä oli kertynyt 
tarpeeksi, vakuutti kirkko tekijälle pelastuksen, kysymättä, 
mikä oli hänen mielialansa, mikä hänen elämänsä 
suunta. Asianomaisen usko vanhurskaaksi tulemisesta 
perustui tähän kirkon vakuutukseen. Sitä uskoa, jota 
Luther ihmiseltä vaati, tuli seurata täydellisen mielenmuutoksen 
ja jokapäiväisen elämänparannuksen. 

Tullessaan tähän käsitykseen vanhurskauttamisesta 
Lutherin täytyi olla välittämättä siitä, mitä kirkko asiasta 
sanoi. Käsitystä muodostaessaan hän nojasi yksinomaan 
Raamattuun. Se yksin kelpasi opin, järjestyksen ja 
uskon ohjeeksi (muodollinen periaate). Mutta koska pelastuksen 
tie oli löydettävissä Raamatusta, voi jokainen kristitty 
itse sen sieltä hakea. Se välittä jänasema, mikä katolisella 
kirkolla oli ihmisiä Jumalan luo johtaessaan, monet 
keinot, joilla se armoa ihmisille hankki, kävivät suuressa 
määrässä tarpeettomiksi, jopa suorastaan esteeksi. Ihmisten 
tuli päästä välittömään, henkilölliseen suhteeseen Jumalan 
kanssa, suoraan hänelle puhumaan, häneltä itseltään 
apua saamaan sivuuttamalla kaikki välikädet. Jokaisen 
tuli omasta kohdastaan päästä selvyyteen siitä, mitä Jumala 
tahtoi häneltä, ja tämän nojalla piti jokaisen saada varmuus 
pelastumisestaan suoraan Jumalalta hänen Raamatussa 
ilmoitettua tahtoansa tutkimalla. 

Kun oppi sai tämän sisällön, kun suhtautuminen Juma- 

laan muuttui tällaiseksi, oli siitä luonnollisena seurauksena, 
että jumalanpalvelusmuotojen täytyi myös vastaavasti 
muuttua: ajatelkaamme esimerkiksi pyhimysten palvelemista, 
pyhäinjäännösten ja -kuvien kunnioittamista, samojen 
rukousten moneen kertaan lukemista jne, mitä luterilaisessa 
jumalanpalveluksessa ei ole. 

Zwingli ja sveitsiläinen uskonpuhdistusliike. 

Lutherin uskonpuhdistuksen rinnalla esiintyi muitakin 
kirkon ja uskonnollisen elämän puhdistamista tarkoittavia 
liikkeitä, jotka käymällä taistelua katolista kirkkoa vastaan 
auttoivat luterilaista uskonpuhdistusta, mutta kun 
sovittamattomia erimielisyyksiä vallitsi eri leireissä, törmäsivät 
ne ankarasti toisiaankin vastaan. Huomatuin ja 
seurauksiltaan pysyvin näistä muista liikkeistä oli Ulrik 
Zwinglin Sveitsissä aloittama. 

Zwingli oli jotakuinkin Lutherin ikäinen ja ammatiltaan 
pappi. Hänellä ei, kuten Lutherilla, ollut mitään 
syvempiä omakohtaisia uskonnollisia taisteluja, vaan hän 
eli siveellisessä suhteessa kutakuinkin samalla tavalla kuin 
yleensä hengenmiehet niinä aikoina. Mutta humanismi oli 
saanut hänet arvostelevaksi kirkkoon nähden ja käynti 
Roomassa oli avannut hänen silmänsä näkemään paavikirkon 
koko turmeluksen. Vakava sairastuminen pani 
hänet punnitsemaan uskonnollisia kysymyksiä ja hänen 
uskonsa sai elävämpää sisältöä. Mutta uskonpuhdistajaksi 
hän kehittyi vasta tutustuttuaan Lutherin kirjoituksiin. 

Hän oli pappina Zurichin (lue: tsyyrihhin) kaupungissa 
Sveitsissä ja alkoi siellä saarnata evankeliumia. Kaupunkilaiset 
mieltyivät häneen ja hän sai suuren sananvallan 
kaupungin asioissa. Rauhassa hän ei luonnollisesti saanut 
kauan näin jatkaa, vaan ylempien kirkollisten viranomaisten 
puolelta alettiin häntä ahdistella. Silloin hän luopui 

seurakuntapapin virasta 
ja päästyään siten piispan 
suoranaisesta määräämisvallasta 
hän jäi 
raadin suojeluksen alaisena 
toimivaksi vapaaksi 
saarnaajaksi. Tämä 
merkitsi jo katolisen 
kirkkojärjestyksen hylkäämistä. 
Nyt raati 
järjesti tieteellisen väittelyn, 
kuten ajan tapa 
vaati, Zwinglin ja vanhan 
uskon puoltajien 
välille. Se tietysti ei 
saanut kumpaakaan 



(s, h.) uirik Zwingii. puolta tunnustamaan 

olevansa väärässä. Ainoa 
seuraus väittelystä oli, että Zurich asettui ilmeisesti 
uskonpuhdistuksen puolelle. Jumalanpalvelus muutettiin 
yksinkertaiseksi poistamalla kaikki juhlakulkueet, alttarit, 
kuvat, vieläpä urutkin. Ehtoollista ruvettiin jakamaan 
sekä leivän että viinin muodossa Zwingli oli muutoksissaan 
yleensä paljon jyrkempi kuin Luther, joka ainakaan aluksi 
ei tahtonut poistaa mitään vanhoista menoista ja tavoista, 
mitä Raamattu ei nimenomaan kieltänyt. Zwingli taas 
tahtoi säilyttää ainoastaan sen, mikä Raamatussa suorastaan 
käskettiin, kaikki muu oli poistettava. Myöhemmin 
yhtyi Zurichiin muitakin Sveitsin kanttooneja eli pikkuvaltioita. 


Ei ainoastaan ulkonaisissa menoissa ollut eroavaisuuksia 
Lutherin kannasta, niitä oli opissakin. Ehtoolliskysymys, 
kuten saamme nähdä, tuli sellaiseksi erottavaksi juovaksi, 
jonka yli ei päästy sovitteluyrityksistä huolimatta. 

Ja Zwingli tehosti siinä määrässä Jumalan tahdon kaikkivoipaisuutta 
ja kaiken riippuvaisuutta siitä, että ihmisen 
omalla tahdolla ei tullut oleimaan mitään merkitystä. 
Omaan pelastukseensa ihminen ei voi mitenkään vaikuttaa, 
kaikki riippuu Jumalan armosta. Ja koska ihminen eläissään 
ei voi tulevaan kohtaloonsa vaikuttaa, on se jo edeltäpäin 
määrätty. Toiset pelastuvat, toiset joutuvat kadotukseen 
Jumalan edeltäkäsin tekemän päätöksen nojalla. 
Kristuksen merkitys käy niin ollen vähäisemmäksi. Siitä 
johtuu Zwinglin Lutherista eriävä kanta ehtoolliseen nähden. 
Maallisen vallan itsenäistä asemaa ja tehtäviä Zwingli 
tehosti niin, että se tuli saamaan selvän vallan kirkonkin 
yli. Hallituksen oli käytettävä väkivaltaa, milloin se vain 
tarpeelliseksi katsottiin, Jumalan asian edistämiseksi. Valtio 
ja kirkko ikäänkuin sulavat yhteen, valtiokirkko esiintyy 
selvimpänä hänen suunnitelmissaan. Mutta hallituksen 
täytyy silloin olla sellaisen, että se pystyy hallitsemaan 
Jumalan lain mukaan. Ellei niin tapahdu, on seurakunnalla 
oikeus vallankumoukseen, oikeus syöstä sellainen hallitus 
vallasta pois ja asettaa mieleisensä sijalle. Tässä suhteessa 
oli Zwinglin kanta siis suora vastakohta Lutherille. 

Näistä eroavaisuuksista huolimatta oli näillä uskonpuhdistusliikkeillä 
niin paljon yhteistä, että ne voivat 
monesti toisiansa tukea 



Luterilaiset tunnuskirjat valmistuvat. 

Taistelu ehtoollisopista. 

Talonpoikaiskapinan jälkeen täytyi evankelisten, kuten 
siitä jo on mainittu, liittoutua keskenään yhteistä asiaa 
puolustamaan. Mutta liiton pysyväisyyden edellytyksenä 
oli sama käsitys kaikista opin kohdista. Tuli välttämättö- 

mäksi laatia selvä uskontunnustus. Täyteen yksimielisyyteen 
ei kuitenkaan päästy, siksi paljon erosi Zwinglin kanta 
Lutherin mielipiteistä. Pääasiallisin oli eroitus ehtoollisopissa. 
Zwingli julkaisi kirjan »Selitys oikeasta ja väärästä 
uskonnosta», missä hän lyhyesti teki selvää koko 
oppinsa sisällöstä ja missä hän ehtoollisesta toi esille käsityksensä, 
että se oli vain muistoateria, jossa leipä ja viini 
kuvasivat Kristuksen ruumista ja verta. Käsitystänsä 
hän perustelee sillä, etteiväthän ensimäisessäkään ehtoollisessa 
opetuslapset saaneet Kristuksen ruumista syödäkseen, 
koska Kristus silloin ruumiillisesti oli heidän kanssaan 
ja puhui heille. Silloin täytyi Kristuksen sanat käsittää 
kuvaannollisesti, siis asetussanojen »on» on sama kuin 
»merkitsee» — siis »tämä merkitsee minun ruumistani» — . 
Koska meillä ei ole oikeutta nyt antaa Kristuksen sanoille 
toista merkitystä, kuin mikä niillä oli Kristuksen lausumina, 
ja koska ehtoollinen nyt on samanlainen kuin silloinkin, ei 
nytkään saada siinä ruumista ja verta, vaan leipä ja viini 
ainoastaan merkitsevät näitä aineita, ja siis koko ehtoollinen 
on yksinkertaisesti muistoateria. 

Luther vastasi siihen suurella kirjalla »Että nämä 
Kristuksen sanat: tämä on minun ruumiini jne. ovat vielä 
voimassaan; vastine hurmahengille», jossa Luther erittäin 
karkeasti vastustajiensa kimppuun käyden väittää, ettei 
Raamatun sanoista saa poiketa. Kun kerran sanotaan, 
että »tämä on minun ruumiini» ja »tämä on minun vereni», 
ei niitä saa toisin selittää, sillä jos yhdessä kohden ruvetaan 
Raamatun sanoja selittämään toisiksi kuin ne ovat, 
silloin on kaikki epävarmaa. Vielä perinpohjaisemmin 
Luther selitti kantaansa kirjassaan »Kristuksen ehtoollisesta, 
Martti Lutherin tunnustus». Kumotakseen Zwinglin 
todistuksen lähtökohdan Luther väitti nyt, että Kristuksen 
ruumis oli jo hänen eläissään osallinen jumalallisista ominaisuuksista 
ja oli kaikkialla oleva. Se oli siis myös siinä 

leivässä, jota opetuslapset söivät ensimmäisessä ehtoollisessa. 
Samoin on Kristuksen ruumis edelleen läsnä jokaisessa 
ehtoollisessa »nahkoineen ja karvoineen», niin että 
me saamme hampainemme pureksia sitä. 

Tämä erimielisyys ja sen aiheuttamat riidat olivat 
kovin ikäviä. Katoliset riemuitsivatkin ja sanoivat, etteivät 
kerettiläiset olleet koskaan käyttäneet sellaista kiivautta 
Roomaa vastaan hyökätessään, kuin millä ne nyt 
olivat toistensa kimpussa. 



Evankelisten protesti. 

Sitäkin ikävämpiä olivat nämä riidat, kun ulkoapäin 
uhkaavat vaarat eivät suinkaan pienentyneet. Speierin 
valtiopäivillä v. 1529 päätettiin, etteivät uskonpuhdistajat 
saisi enempää oppejaan levittää, ennenkuin asian ratkaisisi 
kirkolliskokous. Katolisissa seuduissa olisi pantava 
toimeen täydellinen puhdistus evankelisesta aineksesta, 
mutta evankelisissa ruhtinaskunnissa tulisi kuitenkin 
sitä haluavien sallia viettää jumalanpalveluksensa 
katolisella tavalla. Zwingliläiset ja uudestikastajat, Zwinglin 
liikkeen rinnalla esiintynyt kolmas evankelinen suunta, 
olisi väkivallalla joka paikasta pois juuritettava. Toivottiin, 
että tällainen päätös saisi evankeliset entistä kiihkeämpään 
keskinäiseen taisteluun, jotta sitä helpommin 
kävisi heidän lopullinen kuldstamisensa. Ylen arka Melankton 
koetti saada Saksin vaaliruhtinaankin yhtymään tähän 
päätökseen, kun se luterilaisille jätti jonkinlaisia vapauksia. 
Sen sai estetyksi Hessenin maakreivi Filip, joka kokosi 
viisi ruhtinasta ja neljätoista eteläsaksalaista kaupunkia 
panemaan yhteisen vastalauseen eli protestin 
tätä päätöstä \astaan. He sanoivat vastalauseessaan, ettei 
Jumalan kunniaa koskevia asioita saa ratkaista enemmistö- 

päätöksellä, vaan on niissä omatunto määräävänä. Sen 
jälkeen ruvettiin kaikkia uskonpuhdistuksen ystäviä sanomaan 
yhteisellä nimellä protestanteiksi. Ja he tekivät 
nyt salaisen sopimuksen yhteisesti puolustautuakseen. 
Mutta liitosta ei voitu saada lujaa, kun keskinäiset oppiriidat 
edelleen jatkuivat. 

Augsburgin valtiopäivät. 

Keisari oli vihdoinkin vapautunut sodistaan, tehnyt 
sovinnon paavin kanssa ja tuli nyt Saksaan aikoen ryhtyä 
Wormsin ediktin toteuttamiseen. Ja tutustuttuaan protestanttien 
keskuudessa vallitsevaan hajaannukseen hän 
kiiruhti etukäteen lupaamaan kiihkokatolisille, että protestantit 
tultaisiin kukistamaan väkivoimin. Protestantit 
saivat asiasta kuulla, ja silloin liittyivät Saksan evankeliset 
entistä lujemmin toisiinsa yhteisesti asiaansa puolustaakseen 
pitämättä jyrkästi kiinni pienistä eroavaisuuksista 
oppiin nähden. 

Mutta nyt nousi eteen vaikea kysymys: onko oikeutta 
nousta avonaiseen taisteluun keisaria vastaan? Lutherin 
kanta oli edelleen jyrkkä: ei. Ja häneen yhtyivät monet 
evankeliset jumaluusoppineet. Mutta Hessenin Filip ajatteli, 
että hänen velvollisuutensa oli puolustaa alamaisiaan 
silloinkin, kun sorto uhkasi keisarin taholta. Ja häntä 
kannattivat lakimiehet, jotka selittivät, ettei keisari ollut 
saanut valtaansa Jumalalta, hän ei ollut sitä perinyt, vaan 
ruhtinaat, joiden valta oli Jumalalta, olivat hänet valinneet 
valtakunnan ylimmäksi virkamieheksi määrätyillä ehdoilla. 
Ellei hän näitä ehtoja täytä, ei ruhtinaiden tarvitse häntä 
totella. 

Erimielisyyden vallitessa protestanttien keskuudessa 
tähänkin kysymykseen nähden valtiopäivät kokoontuivat 
Augsburgiin v. 1530, 

Luther ei päässyt sinne. Hän oli edelleen Wormsin tuomion 
alainen eikä siten voinut saada turvakirjaa. Hänet 
vietiin taas piiloon, tällä kertaa Koburgin linnaan, jossa 
hän oli hyvässä suojassa ja josta hän voi mukavasti seurata 
valtiopäivien kulkua. Sieltä käsin hän julkaisi kirjan 
»Kehoitus Augsburgin valtiopäiville kokoontuneelle papistolle
». Siinä hän vierittää syyn talonpoikaissodan puhkeamisesta 
ja muista onnettomuuksista katolisten niskoille, 
sillä heidän menettelynsä oli saanut kansan täyteen kapi 
nahenkeä. Ja hän luettelee kaikki roomalaisen kirkon 
viat ja väärinkäytökset. Kun hän on niitä vastustanut 
ja niistä koettanut ihmisiä vapauttaa, niin ei hän silloin 
ole tehnyt pahaa, sanoo Luther. Evankeliset päinvastoin 
muodostavatkin oikean kirkon eikä heidän sen vuoksi tarvitse 
pyytää mitään armoa roomalaisilta. Kirja vaikutti 
rohkaisevasti valtiopäivillä oleviin evankelisiin. 

Heti valtiopäiville saavuttua katoliset antoivat keisarille 
kirjan, johon oli koottu 404 Lutherin lauselmaa, 
jotka kaikki osoitettiin kerettiläisiksi. Saksin vaaliruhtinas 
ja hänen mukanaan olevat oppineet katsoivat silloin välttämättömäksi 
valmistaa omasta puolestaan tarkan selityksen 
siitä, mitä heidän oppinsa oikein sisälsi. Sen tuli 
olla kuitenkin niin lyhyt, että keisari ottaisi vaivakseen 
sen lukemisen. Melankton ryhtyi heti työhön. Niin syntyi 
luterilaisen kirkon tärkein tunnustuskirja Augsburgin tunnustus. 


Augsburgin tunnustus. 

Melankton koetti tunnustuskirjaa laatiessaan olla niin 
myöntyväinen kuin suinkin mahdollista. Hän pyrki välttämään 
jyrkkiä sanontatapoja ja jätti pois kipeimmät 
riitakysymykset. Joka päivä hän sitä hioi ystäviensä 
kanssa saadakseen sen kelvolliseksi. Koburgiinkin se lähetettiin 
Lutherin nähtäväksi. 

Arka Melankton pelkäsi kuitenkin, ettei tämä hänen 
työnsä laisinkaan auttaisi, koska keisari hänen arvelunsa 
mukaan ei kuitenkaan sitä hyväksyisi, joten oli odotettavissa 
voimakeinoihin ryhtyminen. Jos taas niin kävisi, 
silloin luterilaiset menettäisivät kaikki. Saadakseen nyt 
edes joitakin myönnytyksiä luterilaisille rauhallista tietä, 
jotta parempien aikojen tullen voitaisiin pyrkiä saamaan 
uusia oikeuksia, Melankton antautui salaa yksityisiin neuvotteluihin 
keisarillisten kanssa luvaten heille, että luterilaiset 
tyytyisivät Vain siihen, jos heille sallittaisiin ehtoollisen 
nauttiminen molemmissa muodoissa, jos kiellettäisiin 
yksityismessut ja jos tehtäisiin luvallisiksi pappien 
avioliitot. Mutta evankelisten edustajat valtiopäivillä 
eivät suostuneet sellaiseen. 

Augsburgin tunnustus, tämä luterilaisen kirkon perustuksiin 
kuuluva asiakirja, osoittaa että luterilaisuus tahtoo 
vain poistaa kaikki kasvannaiset, ihmisten tekemät lisäykset, 
kaikki väärinkäytökset, jotka aikojen kuluessa olivat 
kirkkoon takertuneet ja joita erehdyttävästi oli alettu 
pitää katolisuuteen eroamattomasti kuuluvina. 

Tunnustuksen hillitty ja selvä sanontatapa teki erittäin 
hyvän vaikutuksen, kun se esitettiin valtiopäivillä. 
Keisari lupasi ottaa asian vakavasti harkitakseen. Joidenkuiden 
katolisten piispainkin kerrotaan sanoneen, että 
sehän oli puhdasta evankeliumin totuutta. 

Toisten evankelisten suuntien edustajain täytyi myös 
tehdä opistaan selvää. Muutamat kaupungit laativat oman 
tunnustuksensa, samoin Zwingli, ja jättivät ne keisarille. 
Kaupunkien tunnustus oli hyvin samanlainen kuin luterilaistenkin, 
vain eräiltä kohdiltaan se läheni Zwingliä. 

Katolisten lähimpänä tehtävänä oli nyt kumota evankelisten 
tunnustuksissaan esittämä oppi. Todistustensa 
tueksi he poimivat lauseita Lutherin kirjoituksista ja sanoivat, 
ettei kirkko niitä voinut hyväksyä. Mitä Luther kir- 

joittaa, sitä kaikki evankeliset saarnaajat kertaavat. Näin 
ollen he katsoivat itsellään olevan kyllin syytä hyökätä 
yleensä evankelisten taholta esitettyjä oppeja vastaan eikä 
vain Augsburgin tunnustusta. Heidän vastineensa keisari 
hyväksyi ja antoi omassa nimessään esittää sen säädyille. 


Siihen evankeliset eivät mitenkään voineet yhtyä. Olisi 
luullut, että keisari ja säätyjen katolinen enemmistö nyt 
olisivat heti tarttuneet lujasti asiaan ja ylivoimallaan pakottaneet, 
ellei vähempi olisi auttanut, evankeliset taipumaan. 
Sen sijaan keisari epäröi, asetettiin valiokuntia neuvottelemaan 
ja rakentamaan silminnähtävästi mahdotonta sovintoa. 
Luther edelleen lähetti puoluelaisilleen rohkaisuja, 
ettei myönnytyksiin ollut suostuttava. Hänkin alkoi yhä 
enemmän taipua lakimiesten selityksiin, että ruhtinailla oli 
oikeus asettua vastustamaan keisaria. Neuvottelut raukenivat 
tuloksettomina. Luterilaiset alkoivat valmistautua 
jo taistelun varalta. Hessenin Filip poistui kiireesti kaupungista 
ja odottamatta sopimusta yhteisestä esiintymisestä 
alkoi varustaa sotaväkeä. 

Torjuakseen katolisten vastineessaan esittämät syytökset, 
Melankton kirjoitti Augsburgin tunnustuksen puolustuksen. 
Siinä hän taidokkaasti kehitti Tunnustuksessa 
esitettyjä ajatuksia. Kirjoitusta koetettiin antaa keisarille, 
mutta hän ei ottanut sitä vastaan. Myöhemmin 
Melankton julkaisi kirjansa painettuna ja se sai sellaisen 
suosion osakseen, että se teki kokonaan tehottomaksi 
katolisten vastineen, joka ilmestyi painosta vieläkin myöhemmin. 


Kun protestantit pysyivät lujasti kannallaan, taipuivat 
katoliset myöntämään heille vuoden miettimisaikaa, 
vaikka heidän oppinsa muka olikin vääräksi todistettu. 
Sill'aikaa evankeliset eivät saisi kirjoittaa mitään uskon - 
nonasiasta eivätkä pakottaa ketään oppeihinsa. Mutta 

luterilaisten tulisi auttaa katolisia heidän kukistaessaan 
zwingliläiset. Tähän eivät luterilaiset suostuneet. Ei, edes 
Augsburgin kaupunki, jossa valtiopäivät olivat ja jossa 
keisari majaili, suostunut allekirjoittamaan sellaista päätöstä. 
Saksin vaaliruhtinaskin poistui nyt kaupungista 
poiketen matkallaan Koburgiin, mistä hän haki Lutherin. 
Kun protestantteja ei saatu mitenkään taivutetuksi, jäi 
katolisten ainoaksi tehtäväksi päättää, että Wormsin edikti 
oli toteutettava. Valtakunnan hallitusta ja kamari oikeutta 
päätettiin myös uudistaa sillä tavalla, että voitaisiin tarkasti 
valvoa valtiopäivien päätösten noudattamista. 



Protestanttisuus vakaantuu. 

Schmalkaldin liitto ja Zivinglin kuolema. 

Onnistuisiko nyt Wormsin päätöksen toteuttaminen 
paremmin kuin kymmenen vuotta aikaisemmin? 

Katoliset pelkäsivät evankelisten asevoimin kukistamista, 
mutta nämä sen sijaan liittyivät entistä lujemmin 
toisiinsa. Nekin eteläsaksalaiset kaupungit, jotka Augsburgissa 
olivat laatineet oman tunnustuksen, yhtyivät nyt 
wittenbergiläisten Augsburgin tunnustukseen, ja sen pohjalla 
tehtiin v. 1531 Schmalkaldin liitto, johon tulivat kuulumaan 
jotakuinkin kaikki Saksan evankeliset. 

Zwingli ei tahtonut tehdä niin pitkälle meneviä myönnytyksiä, 
että hän olisi voinut yhtyä Augsburgin tunnustukseen, 
ja siitä syystä hän ja sveitsiläiset jäivät Schmalkaldin 
liiton ulkopuolelle. Hän oli muutenkin varma menestyksestään. 
Sveitsissä oli katolisten ja protestanttien suhtautuminen 
toisiinsa jyrkempää kuin missään muualla. 
Siellä puhkesi todellinen sota. Katoliset kokosivat suurehkon 
sotajoukon ja julistaen sodan Zuriehiä vastaan hyökkä- 



169 



sivät äkkiä sen kimppuun. Valmistumattomina nämä eivät 
kyenneet puolustautumaan. Taistelussa Zwinglikin sai 
surmansa. Siihen pysähtyi hetkeksi koko Sveitsin uskonpuhdistus. 
Tosin protestanttiset kanttoonit saivat pitää 
uskonsa, mutta niiden tuli myöntää täysi vapaus alueillaan 
oleville katolisille. Niistä kanttooneista sen sijaan, 
joiden enemmistö oli katolinen, protestanttisuus hävitettiin 
tyyten pois, monasti väkivallalla. 

Katoliset riemuitsivat kaikkialla. Joka taholta yllytettiin 
kaisaria nyt tekemään lyhyt loppu Saksankin protestanteista. 
Mutta valtiolliset seikat tekivät tyhjiksi 
nämä tuumat. 

Juhana Kalvin ja reformeeratun opin leveneminen. 

Zwinglin työn jatkajaksi tuli Juhana Kalvin. Hän oli 
syntyisin ranskalainen. Lutherin vaikutuksesta hänkin 
alkoi levittää uutta oppia, minkä vuoksi hänet karkoitettiin 
maasta pois. Hän muutti Italiaan, mutta sieltäkin 
hänet karkoitettiin. Lopulta hän asettui Geneven kaupunkiin 
Sveitsiin. Siellä oli Zwinglin opin ystäviä ja Kalvin 
tuli heidän johtajakseen. Kaupunkilaisten epäsuosioon 
jouduttuaan hänet kerran karkoitettiin sieltäkin, mutta 
kutsuttiin pian takaisin. Nyt hän sai järjestää asiat mielensä 
mukaan. Hänen valtansa oli niin suuri, että häntä 
piloillaan sanottiinkin Geneven paaviksi. Raamattu asetettiin 
nyt kaikkien ihmisten ulkonaisenkin elämän ohjeeksi. 
Oppinsa hän esitti suuressa teoksessaan »Kristinuskon 
perustus». Siinä hän omaksui täydellisen armonvalitsemisopin 
Zwinglin tavoin ja on muutenkin hänen kannallaan, 
mutta teroittaa erittäin painokkaasti kirkon velvollisuuksia 
kansan jokapäiväisen elämän valvomisessa. Mitä Raamatussa 
ei nimenomaan ole käsketty, kaikki se oli poistettava. 
Ei saanut pitää juhlia, ei huvitella viattomimmalla- 

kaan tavalla, ei saanut 
olla teattereja, ei 
mitään. Elämän tuli 
olla ankaran vakavaa, 
siveellistä, yksinkertaista, 
kaikessa tuli 
kurin ja järjestyksen 
vallita. Minkäänlaisia 
poikkeuksia säädetyistä 
tavoista ja menoista 
ei sallittu. Toisin uskovia 
kohtaan oltiin 
äärimmäisen suvaitsemattomia. 
Kalvinin 
mielipidettä vastaan 
lausutusta aj atuksesta 
saatettiin tuomita 
kuolemaan. 

Reformeerattu oppi, 
joksi Zwinglin aloittamaa ja Kalvinin lopullisesti muovailemaa 
protestanttista suuntaa sanotaan, leveni Sveitsistä lähinnä 
Ranskaan, jossa tämän opin tunnustajia sanottiin 
hugenoteiksi. Koko maata se ei siellä kuitenkaan päässyt 
valtaamaan, eikä siisä syystä tullut pysyväksi. Ranska 
on vielä nytkin katolinen. 

Skotlantiin ja Englantiin löysi myös tämä oppi tien. 
Mutta kummassakin maassa se kehittyi hiukan erilaiseksi. 
Tunnusmerkillinen Skotlannin kirkolle on kaikkien pappien 
samanarvoisuus. Siellä ei ole ylhäisiä hengenmiehiä, ja 
siitä syystä Skotlannin kirkkoa sanotaan presbyleriseksi 
eli papilliseksi. 

Englannin kirkon irtautuminen Roomasta tapahtui 
kuninkaiden toimesta. Protestanttisuus omistettiin kalvinilaisessa 
muodossa pysyttämällä kuitenkin katolisten lois- 




(s. h.) Juhana Kalvin. 

tavat jumalanpalvelusmenot ja säilyttämällä piispojen arvoasema. 
Suhteet paaviin katkaistiin ja kirkon yliherraksi 
tuli kuningas. Oleellinen muutos jumalanpalveluksessa oli 
se, että englanninkieli tuli siinä vallitsevaksi. Reformeerattu 
oppi hyväksyttiin muuten, paitsi että ehtoolliskysymyksessä 
Englannin kirkko asettui Lutherin ja Kalvinin 
opin välille. Suuren vallan vuoksi, mikä piispoilla 
on Englannin kirkossa, sanotaan koko kirkkoa episkopaaliseksi 
(episkopos merkitsee piispaa). 

Luterilaisuuden leveneminen. 

Zwinglin kukistuminen pakotti vielä epäilevätkin EteläSaksan 
kaupungit yhtymään Schmalkaldin liittoon. Tämän 
kautta vahvistui luterilaisten asema yhä. Ja kun keisarilla 
taas oli täysi työ ulkoapäin uhkaavien vihollisten 
kanssa, täytyi hänen jättää ankarammat toimenpiteet ja 
ryhtyä neuvotteluihin Schmalkaldin liiton kanssa, siis 
ihmisten kanssa, jotka laillista tietä syntyneen päätöksen 
kautta jo oli tuomittu. Liittolaiset vaativat itselleen sekä 
niille, jotka vastaisuudessa liittyisivät heidän oppiinsa, 
täyttä uskonnonvapautta sekä omilla alueillaan että katolisissa 
seuduissa. Mutta heidän valtiomiehensä eivät olleet 
yhtä eteviä kuin keisarin, niin etteivät he kyenneet ajamaan 
läpi vaatimuksiaan. Lutherkin kehoitti tyytymään 
hieman vähempään, kunhan vain rauha saataisiin säilytetyksi. 
Niin tehtiin v. 1532 Nurnbergin välirauha, jonka 
mukaan Augsburgin tunnustukseen jo silloin liittyneet saivat 
vapauden omilla alueillaan. 

Rauha soi luterilaisuudelle tilaisuuden yhä syventyä 
ja laajentua. Augsburgin tunnustuksen pohjalle nyt rakennettiin 
edelleen. Kaikilta niiltä, jotka papinvirkaa varten 
halusivat todistusta Wittenbergin yliopistosta, vaadittiin 
Augsburgin tunnustuksen hyväksymistä. Sama vaatimus 

asetettiin myös niille, jotka jumaluusopillisten lukujen 
perusteella tahtoivat saada oppiarvon yliopistossa. Näin 
saatiin yhdenmukaisuutta seurakuntapappien oppiin nähden, 
ja se oli omiaan lujittamaan koko luterilaisen kirkon 
asemaa. 

Tähän aikaan Luther kokosi saarnoistaan suuren »Huonepostillan
», jonka hänen ystävänsä sitten julkaisivat. Mutta 
parhaimpana uuden opin lujittajana oli Lutherin raamatunkäännöstyö. 
Biblia. Se on koko pyhä Raamattu, saksaksi 
ilmestyi v. 1534. Tätä kirjaa oli kauan odotettu, ja se sai 
erinomaisen suuren menekin heti. Katoliset jo valittelivat, 
että se tuotti ihmisille taloudellisia vaurioita, kun he tuhlasivat 
niin paljon rahaa sen ostamiseen. Saksan uskonpuhdistuksen 
historiassa Raamatun ilmestyminen oli 
merkkitapaus, sillä nyt voitiin jokaisen käteen antaa Jumalan 
ilmoitettu sana kokonaisuudessaan. 

Yhä uusia saksalaisia alueita liittyi luterilaisuuteen. 
Keisaria estivät asettamasta sulkuja luterilaisuuden levenemiselle 
ulkoapäin yhä uhkaavat vaarat. Uskonpuhdistus 
pääsi siten rauhassa levenemään. Schmalkaldin liitto uudistettiin 
v. 1535 kymmeneksi vuodeksi eteenpäin. Siihen liittyi 
uusia alueita ja kaikilta niiltä vaadittiin Augsburgin 
tunnustuksen hyväksymistä liittoon ottamisen ehtona. 

Luterilaisuuden levenemiselle oli erittäin edullista se, 
että ylempien kirkollisten virkamiesten puutteessa oli kirkollinen 
hallinto kokonaan ruhtinaiden käsissä. Tiedot 
alueensa seurakuntien elämästä he voivat saada ja kaikki 
määräyksensä niille antaa tarkastusvirkamiesten kautta. 
Näiden hallituselinten rinnalle kehittyi vähitellen konsistorio, 
virasto, joka suunnilleen vastaa meidän tuomiokapitulejamme. 
Niiden alkuperäisenä tehtävänä oli tuomita 
avioasioissa, kirkollista kuria ja järjestystä koskevissa 
jutuissa ym. Ne olivat siis kirkollisia tuomio-istuimia. 
Mutta myöhemmin niiden toimivaltaa laajennettiin ulot- 

tamalla se kirkon hallinnonkin alalle. Kunkin alueen hallitsijan 
nimessä oli tällaisen konsistorion esimiehenä superintendentti, 
mikä vastaa meidän piispanvirkaamme. Ruhtinaat 
jäivät tämän järjestelyn mukaan kirkon korkeimmiksi 
hallitusmiehiksi. Koululaitos oli ennen ollut kirkosta 
riippuvainen ja sellaiseksi se jäi edelleen konsistorion 
alaisenakin, kun niiden velvollisuutena ja oikeutena oli koulujen 
tarkastaminen ja opettajien virkoihin nimittäminen. 
Kaikki tämä korotti ruhtinaan valtaa suuresti. Luterilaisissa 
seuduissa kirkon ja ruhtinaan suhde oli jyrkkä 
vastakohta katolisissa maissa vallitsevalle tilalle. Ei ole 
näin ollen ihme, että ruhtinaat verrattain helposti saatiin 
taivutetuiksi uuden opin puolelle, varsinkin kun muistaa, 
mitä taloudellisia etuja he voivat itselleen saada ottamalla 
haltuunsa kirkon ja luostarien omaisuutta. Ruhtinasten 
hyöty ei kuitenkaan ollut ainoa syy, joka vaikutti luterilaisuuden 
nopean ja laajan levenemisen. Heidän oma 
vakaumuksensa ja kansojen myötätunto uutta oppia kohtaan 
vaikuttivat yhtä suuressa määrässä. Kaikkien näiden 
syiden yhdessä vaikuttaminen vasta tekee ymmärrettäväksi 
sen, että parin Vuosikymmenen kuluessa suuri 
osa Saksaa oli luterilaistunut, että tämä oppi oli tullut vallitsevaksi 
Tanskassa, Norjassa, Ruotsissa, Itämerenmaakunnissa, 
että luterilaisia aatteita oli tunkeutunut syvälle 
ei ainoastaan niihin maihin, jotka jäivät sitten reformeeratuiksi, 
vaan myös Puolaan, Itävaltaan, Ranskaan, Espanjaan, 
vieläpä Italiaan, joista se saatiin häviämään vain 
väkivaltaa käyttämällä. 

Luterilaisuuden lopullinen voitto. 

Kauan oli luterilaisuus saanut olla rauhassa, mutta 
kokonaan ilman aseellista taistelua sen ei sallittu kansojen 
omaisuudeksi juurtua. Kun luterilaiset jyrkästi kieltäytyi- 

vät alistumasta paavin kokoonkutsuman kirkolliskokouksen 
päätöksiin, alotti keisari sodan aikoen perin juurin 
hävittää luterilaiset. Lutherin ei tarvinnut sodan puhkea, 
iiista nähdä, hän kuoli vähän aikaisemmin (1546). Aluksi 
näyttikin siltä kuin keisari onnistuisi täydellisesti aikeissaan. 
Odottamatta kääntyivät silloin asiat protestanttien 
eduksi, kun muudan protestanttinen ruhtinas, joka aluksi 
oli ollut keisarin puolella, äkkiä kääntyi häntä vastaan. 
Luterilaiset saivat voiton ja voivat tehdä edullisen rauhan 
ensin Passaussa 1552 ja sitten ns. Augsburgin uskonrauhan 
1555. Sen mukaan saivat luterilaiset täyden uskonvapauden 
omilla alueillaan, mutta eivät reformeeratut. Entiseen 
tapaan päätettiin, että kukin ruhtinas saa järjestää oman 
alueensa uskonnolliset olot mielensä mukaan. Luterilaisuuden 
levenemistä se rajoitti jonkun verran, koska katoliset 
ruhtinaat luonnollisesti eivät antaneet luterilaisille 
suojaa alueillaan. Rajoittavana määräyksenä oli myös se, 
että Passaun sopimuksen jälkeen luterilaisuuteen kääntyneet 
tai kääntyvät hengelliset ruhtinaat eivät saisi muuttaa 
alueitaan maallisiksi ruhtinaskunniksi, vaan heidän 
hallitsemiensa alueiden tulisi jäädä katoliselle kirkolle. 

Kun katoliset eivät voittaneet avonaisessa taistelussa, 
oli käytettävä tehokkaampia keinoja. Siksi perustettiin 
uusi inkvisitio-oikeus, joka armotta ja säätyyn katsomatta 
tuomitsi jokaisen, jonka se vain sai käsiinsä harhaoppisuudesta 
syytettynä. Tehokkaimmaksi tuli kerettiläisyyttä 
vastaan taistellessa jesuiittain munkkikunta, (eli Jesuksen 
komppania). He, tämän munkkikunnan jäsenet, ulottivat 
vaikutuksensa kaikkialle. Heitä oli yliopistojen ja koulujen 
opettajina, jolloin he koettivat saada kasvattinsa oman 
henkensä ja katolisuuden asian innostamiksi. Ripittäjinä 
ja saarnaajina he saivat hyvin laajan vaikutusalan. Heitä 
oli hallitsijain hoveissa neuvonantajina ja he koettivat 
silloin kaikin keinoin ohjata maan hallitusta katolisuudelle 

Jcsuiittain veljeskunnan perustaja Ignatius Loyola. (s. h.) 

edulliseen suuntaan. Jesuiittoja oli melkein kaikilla aineellisenkin 
elämän aloilla toimimassa. Siten lie voivat erinomaisen 
hyvin seurata kaikkia ajatusvirtauksia, liikkuivatpa 
ne missä väestökerroksissa tahansa. Katolisen kirkon 
edun nimessä he olivat valmiit tekemään mitä hyvänsä, 
sillä heidän käytännöllisen toimintansa ohjeena oli: »tarkoitus 
pyhittää keinot». He saattoivat pettää, vannoa tie- 

toisesti väärin, jopa murhata, jos vain luulivat kirkon siitä 
jotain hyötyvän. 

Sitä paitsi oli katolisella kirkolla puolellaan monta 
mahtavaa hallitsijaa, jotka myös jännittivät voimansa 
katolisuuden puolesta. Käytiin vielä suuria, hävittäviä 
sotia, ennenkuin eri uskontokuntiin kuuluvat oppivat .sietämään 
toisiaan. Vasta kolmekymmenvuotinen sota lopullisesti 
ratkaisi protestanttisuuden kohtalon, kun silloin 
(1648) rauhanteossa myönnettiin sekä luterilaisille että 
relormeeratuille uskonvapaus omilla alueillaan. 

Todettuamme näin lopputuloksen katolisten ja protestanttien 
välisestä taistelusta, nähtyämme, että Lutherin 
opin kannattajille lopultakin tunnustettiin elämisen oikeus, 
emme tässä yhteydessä laisinkaan lähemmin tarkastele 
tämän taistelun yksityiskohtia. Myöhemmin saamme 
nähdä muutamia piirteitä uskontojen välisestä taistelusta 
Ruotsissa ja Suomessa. Tyydymme lyhyesti esittämään 
vain niitä, koska ne tapahtumat ovat meitä lähinnä, nähdäksemme, 
kuinka sitkeätä ja pitkäaikaista tämä taistelu 
oli, vaikkei Ruotsin uskonpuhdistusta vastaan noussut liike 
suinkaan ole yleisen katolisen vastaliikkeen malli, joka näyttäisi, 
miten tätä taistelua kaikkialla muuallakin on käyty. 

Lutherin uskonpuhdistus oli tunkeutunut niin syvälle, 
etteivät mitkään voimat kyenneet sitä pois juurittamaan. 
Ihmiset, jotka olivat kuulleet Lutherin opetuksia tai lukeneet 
hänen kirjoituksiaan ja niiden kautta joutuneet omakohtaisesti 
evankeliumin vaikutuksen alaiseksi, olivat niin 
kokonaan vapautuneet katolisen kirkon vallanalaisuudesta, 
etteivät mitkään sen keinot olleet kyllin tehokkaita heitä 
vieroittamaan saavuttamastaan uudesta vakaumuksesta. 
Luther eli kyllin kauan saadakseen vakaantumaan evankelisen 
elämän. Muistamme, kuinka olot menivät sekaisin 
hänen ollessaan Wartburgissa. Vaikutus, mikä hänen 
sitä ennen tapahtuneella toiminnallaan oli, ilmeni ennen 

muuta kaiken vanhan hylkäämisenä, josta järjestävän 
kyvyn puutteessa oli 'seurauksena sekasorto, mikä ojisi 
ennen pitkää vienyt häviöön koko liikkeen. Silloin Luther 
tulee ja palauttaa järjestyksen hylkäämällä melkein kaikki 
toimitetut uudistukset ja lähtee luomaan uutta evankelista 
seurakuntaelämää hyvin hitaasti ja varovasti. Siitä huolimatta 
evankeliumi voittaa nopeasti alaa, eikä sellainenkaan 
onnettomuus kuin talonpoikaissota saa aikaan seisahdusta. 
Päinvastoin uusia voimia nousee Lutherin rinnalle 
taistelemaan evankeliumin vapauden puolesta. Ja 
vaikka hän sen jälkeen ei enää olekaan ainoa voima, 
jonka kestävyydestä hänen alottamansa liikkeen menestyminen 
riippuu, on hän kuitenkin edelleen lähde, josta 
samainen liike saa värinsä ja muotonsa. Kun on kysymys 
sovitteluista muiden evankelisten ja lnterilaisten opin välillä 
tai katolisille tehtävistä myönnytyksistä, silloin Luther 
pitää rajat selvinä: tuohon saa myöntyä, tuohon asti saa 
mennä, mutta ei edemmäksi panematta vaaranalaiseksi 
evankeliumin totuutta ja saattamatta sitä alttiiksi ihmisten 
mielivaltaisille selityksille. Milloin sellaista on pelättävissä, 
silloin Luther on ehdottoman jyrkkä, hän ei suostu 
luopumaan vakaumuksestaan rahtuakaan, eikä välitä siitä, 
että hänen ajamansa asia ehkä sen kautta menettää paljon 
ulkonaisia etuja. Näin hän kokonaan määrää luterilaisen 
uskonpuhdistusliikkeen aatteellisen sisällön. Siitä 
syystä ei tästä liikkeestä syntynyttä kirkkoa turhaan 
sanota luterilaiseksi. 



Luther yksityisenä ihmisenä. 

Naimisiin meno. 

Kaikki, jotka Lutherin oppi oli saanut epäilemään ja 
sitten hylkäämään katolisen kirkon, katsoivat oikeudekseen 

(s. n.) Katarina von Bora. 



kääntyä Lutherin puoleen kysymällä neuvoa, kuinka heidän 
oli tulevaisuutensa järjestettävä. Kun munkit ja nunnat 
lähtivät luostareistaan, tulivat he hänen luokseen. 
Ja hän sai etsiä heille uusia työpaikkoja tai kirjoittaa heidän 
koteihinsa ja sukulaisilleen, että he ottaisivat suojiinsa 
nämä luostareista lähteneet. Kunnes heidän asemansa 
saatiin turvatuksi, oli Lutherin huolehdittava heistä. 
Hän asui tyhjentyneessä angustiinolaisluostarissa ja sinne 
hän majoitti pakolaisia. Sellaisten karanneiden nunnien 
joukossa oli kerran sekin, josta sitten tuli hänen puolisonsa. 
Tämä, Katarina von Bora, joutui asumaan Wittenbergin 

kaupunginkirjurin luo. Luther tietysti tutustui häneenkin 
ja kun hänen oli huolehdittava Katarinan kohtalosta, hän 
koetti saada naitetuksi hänet eräälle ystävälleen, vaikka 
sittemmin kävikin niin, että Luther itse mieltyi häneen. 
Jotkut uuden opin puoltajatkin epäilivät vielä niihin aikoihin, 
sopiko pappien mennä naimisiin. Poistaakseen kaikki 
tällaiset epäilykset Luther kehoitti monia ystäviänsä avioliittoon. 
Mutta tärkeämpänä hän piti naimisiin menoa sen 
vuoksi, kun vastustajat yhä pilkkasivat luterilaisten naimishalua. 
Heille oli näytettävä, ettei heidän mielipiteensä 
ollenkaan horjuttanut luterilaisten vakaumusta siitä, mikä 
oli sopivaa, mikä ei. Näitä näkökohtia silmällä pitäen 
Luther itsekin päätti mennä naimisiin. Ja hän otti tämän 
askeleensa talonpoikaissodan vielä kestäessä v. 1525, kun 
olot olivat mahdollisimman synkät. Hän tahtoi kaikille 
näyttää luottavansa tulevaisuuteen. Vastustajainsa ja perkeleen 
uhallakin hän meni .avioliittoon. 

Moni ystäväkin kauhistui, kun Luther teki tämän 
tekonsa juuri silloin, kun hänen koko tarmonsa olisi tarvittu 
työhön ulospäin. Ja vastustajat käyttivät tilaisuutta 
hyväkseen keksiäkseen ilkeitä juttuja näiden aviopuolisoiden 
suhteista. 

Ystävien pelko Lutherin veltostumisesta naimisiin 
menon vaikutuksesta oli turha. Hän teki työtä entisellä 
tarmolla, kirjoitustöittensä ääressä usein unohtaen koko 
ympäristönsä, niin että Katarinan kerrotaan joskus tarvinneen 
muistuttaa miehelleen olemassaolostaan. 

Lapset ja lasten kasvattaminen. 

Kun Lutherille syntyi ensimmäinen lapsi, joka sattui 
olemaan poika, oli se hänelle erinomaisen ilon aihe. Jo vuosia 
aikaisemmin hän oli lausunut, että »koti ilman vaimoa 
ja lapsia ei olekaan mikään koti.» Nyt siis Lutherilla oli 

oikea koti, vaikka hän ei asunutkaan oman katon alla, 
vaan vanhassa ja rappeutuneessa luostarissa. Sitä korjailtiin 
ja sen puutarhaa laitettiin kuntoon. Ja kun Katarina 
oli hyvin taloudellinen ja säästäväinen, tulivat he kutakuinkin 
toimeen. 

Kaikkiaan Lutherilla oli viisi lasta. Heidän kasvattamiseensa, 
oleskeluun heidän parissaan ja huolenpitoon 
heistä riitti häneltä aikaa, vaikka hänellä olikin niin paljon 
ja niin monenlaisia suuria töitä, joiden painoon vähemmän 
tarmokas olisi kokonaan menehtynyt. Mutta koti oli 
hänelle niin hallis paikka, ettei sitä saanut lyödä laimin ♦ 
Lastensa kanssa hän leikki, heitä hän huvitti kertomuksillaan, 
heille hän luki, heille hän laittoi jokaisena jouluna 
kauniin kuusen, heille hän kirjoitteli matkoiltaan, aina 
koettaen kehittää heidän hyviä puoliaan ja kiinnittäen heidän 
huomiotansa kauniiseen. Näytteeksi siitä, minkälainen 
hänen suhteensa lapsiin oli. otamme tähän kirjeen, jonka 
hän kirjoitti Koburgissa ollessaan Hannu-pojalleen: 

»Rakkaalle poikaselleni armoa ja rauhaa Kristukselta, 
Olen hyvilläni, kun sinä luet uutterasti ja rukoilet ahkerasti. 
Tee niin edelleenkin, poikaseni; kun tulen kotiin, tuon 
sinulle kauniita tuomisia. Tunnen ihanan ja suloisen puutarhan: 
siellä on paljon lapsia, heillä on kultaiset vaatteet 
yllä ja he saavat poimia puista makeita omenia, päärynöitä, 
kirsikoita ja luumuja. He laulelevat ja juoksentelevat 
iloissaan, ja heillä on pikkuiset hevoset, joilla on kultaiset 
suitset ja hopeiset satulat. Minä kysyin puutarhan omistajalta: 
mitä lapsia nämä ovat? Hän vastasi: ne ovat sellaisia 
lapsia, jotka mielellään rukoilevat, lukevat ja ovat 
hyviä. Minä nyt sanoin: Hyvä mies, minullakin on poika, 
sen nimi on Hannu Luther; eikö hänkin pääsisi tähän puutarhaan 
syömään noita hyviä omenia ja päärynöitä, ratsastamaan 
noilla pikku hevosilla ja leikkimään^ toisten lasten 
kanssa? Tähän mies vastasi: jos hän mielellään rukoilee, 



181 



lukee ja on hyvä lapsi, pääsee hänkin puutarhaan, samoin 
myös Lippus ja Justus (Hannun leikkitoverit), ja kun he 
kaikki ovat koossa, saavat he soittaa huiluilla, rummuilla 
ja kanteleilla sekä tanssia ja ampua pienillä kaaripyssyillä. 

»Ja hän osoitti minulle puutarhan kauniin nurmikon, 
joka oli kisakentäksi sopiva, ja puissa riippui kultaisia huiluja 
ja rumpuja ja hopeisia kaaripyssyjä. Mutta oli Varhainen 
aamu; lapset eivät vielä olleet syöneet aamiaista. 
En sen tähden Voinut nähdä leikkejä, Vaan sanoin miehelle: 
Rakas herra, menen heti kirjoittamaan näistä asioista 
pojalleni, pikku Hannulle, että hän rukoilisi ahkerasti, 
lukisi hyvin läksynsä ja olisi hyvä lapsi, jotta hänkin pääsisi 
tähän puutarhaan. Mutta hänellä on myös täti Leena, 
joka hänen pitäisi saada tänne. Mies vastasi: olkoon niin, 
mene ja kirjoita hänelle niin. 

»Lue ja rukoile siis, rakas Hannu poikani, uutterasti 
ja sano Lippukselle ja Justukselle, että hekin lukevat ja 
rukoilevat, niin pääsette kaikki siihen puutarhaan. 

»Ja nyt annan sinut kaikkivaltiaan Jumalan haltuun. 
Tervehdi Leena tätiä ja anna hänelle sunkkonen minun 
puolestani.» 

Lutherin kotona vallitsi iloisuus ja rattoisims. Siellä 
ei pelätty leikkiä. Luther päinvastoin sanoo: »Jos leikit 
kuin lapsi, niin leiki Vaikka ikipäiväsi.» Lasten kasvattaminen 
oli niin tärkeätä, että sen Vuoksi Vanhakin ihminen 
saattoi unohtaa arvokkuutensa ja leikkiä lasten tavoin. 
»Mitä muuta Varten me Vanhemmat eläisimme, kuin hoitaaksemme, 
opettaaksemme ja kasVattaaksemme nuorta 
kansaa?» sanoi Luther. Mutta hän tietää myös, että tämä 
tehtävä on Vastuunalainen ja Vaikea. Se voi tuottaa suurimman 
tyydytyksen, mutta myös katkerimman pettymyksen: 
»Vanhemmat tietäkööt, etteivät he saata tehdä 
Jumalalle, kristikunnalle, koko maailmalle, itsellensä eikä 
lapsillensa suurempaa palvelusta kuin kasvattamalla lap- 

siansa hyvin. Se on vanhemmille oikea tie taivaaseen. 
Mutta toiselta puolen ei saata pikaisemmin ja helpommin 
ansaita helvettiä kuin omien lastensa kautta.» 

Tarpeen vaatiessa hän osasi olla lapsilleen ankara, 
kuten joskus vaimolleenkin. Muistamme, ettei Lutheria 
itseään pienenä hemmoteltu. Yleensä voi sanoa hänenkin 
kasvatustapansa, jota hän lapsiinsa käytti, olleen ankaran. 

Ja hän antaa neuvoja muillekhi vanhemmille teroittaen 
kasvatuksen tärkeyttä: »Vanhemmat tuskin saattavat 
tehdä turmiollisempia töitä kuin lyödä laimin lastensa 
hoidon ja sallia heidän torua ja kiroilla, oppia häpeällisiä 
sanoja ja lauluja sekä elää, miten itse haluavat.» Eikä kasvatustyötä 
ole lykättävä myöhäiseen ikään, sillä »tukala 
on tehdä vanhaa koiraa sävyisäksi ja vanhaa konnaa siivoksi. 
Siinä enimmäkseen työskennellään turhaan. Mutta 
pieniä hentoja karitsoja voipi helpommin taivuttaa ja johtaa.
» Ja vielä hän sanoo: »Me emme saa säästää ahkeruutta 
emmekä uhrauksia lastemme tähden, kasvattaaksemme 
ja opettaaksemme heitä palvelemaan Jumalaa ja 
lähimmäistänsä, emmekä suinkaan saa ajatella ainoastaan 
sitä, kuinka saisimme tavaraa ja rahoja heille kootuksi.» 
Luther osasi näin muita neuvoa, kun hän itse omassa ympäristössään 
ja omien lastensa parissa näki, mikä lapsille parhaiten 
sopi. Kun hän sitten kehoitti opettamaan lapsille 
myöskin Jumalan sanaa, oli perusehtona sen menestymiselle 
lapsille ymmärrettävä esitystapa ja lyhyys. Lapset 
eivät jaksa kuunnella pitkiä saarnoja. Ken heille tahtoo 
jotain opettaa, hänen tulee ennen muuta tietää se, että 
saarna on aikanaan lopetettava. 

Olemme jo ennen nähneet, kuinka suureksi Luther 
arvioi koulujen merkityksen sekä kaiken tiedon, mikä 
siellä nuorille ihmisille voidaan antaa. Se laajanäköisyys, 
joka esiintyy hänen koti- ja koulukasvatusta koskevissa 
lausunnoissaan, perustui hänen omaan kokemukseensa. 

Samalta kokemuksen pohjalta lähti myös käytännöllisyys, 
kansantajuisuus ja elävyys, mikä on ominainen hänen opetusta 
ja kasvatusta varten julkaisemilleen kirjoille. Ajatelkaamme 
esimerkiksi vain hänen katkismuskiaan. Vuosisatojen 
kuluttua ne ovat opetukseen täysin kelvollisia. 

Lutherin talous ja vieraanvaraisuus. 

Naimisiin menon jälkeisinä vuosina oli Lutherin taloudellinen 
asema aluksi hyvin vaikea. Hänen tulonsa olivat 
ylen pienet. Vaikka hän myötäänsä saarnasi Wittenbergissä 
sekä muualla, ei hän siitä saanut minkäänlaista palkkaa.. 
Oltiinpa jo niin tiukalla, että Lutherin täytyi ajatella ryhtyä 
ansaitsemaan leipänsä sorvaamalla, mihin työhön hän 
oli vähin harjaantunut. Sittemmin hän rupesi saamaan 
vakinaista palkkaa, mikä vuoden 1530 seuduilla oli 200 
guldenia vuodessa. Mutta hänen perheensä oli verrattain 
iso, niin ettei se tahtonut riittää. Sitä paitsi hänen luonaan 
asui usein sukulaisia. Ahtaalle joutuneet ystävät saivat 
monasti perheineen suojan hänen luonaan. Sen lisäksi 
talossa kävi lakkaamatta vieraita. Sinne tuli oppineita 
hänen kanssaan neuvottelemaan. Monesti tuli ihmisiä 
pelkästä uteliaisuudesta häntä katsomaan. Harvinaisia 
eivät olleet sellaisetkaan, jotka tulivat suorastaan apua pyytämään, 
kuten karanneet munkit ja nunnat. Jos vain 
suinkin kykeni, ei hän ketään päästänyt luotaan jotain 
apua antamatta. Tällainen vieraanvaraisuus luonnollisesti 
tuntui taloudessa, vaikka Luther apua jakaessaan ei ajatellutkaan 
kukkaronsa tilaa. Kerran esim. palvelijan lähtiessä 
talosta, hän kirjoitti vaimolleen, kuinka häntä olisi 
palkittava: »Kuten tiedät, on hän palvellut uskollisesti 
ja ahkerasti ja evankeliumin mukaan käyttäytynyt sangen 
nöyrästi, tehnyt ja kärsinyt kaikki. Ajattele, kuinka usein 
olemme antaneet lurjuksille ja kiittämättömille koululai- 

sille, jolloin antimemme ovat menneet hukkaan; sentähden 
älä nyt säästele äläkä anna tuon hurskaan miehen mitään 
puuttua, koska tiedät hänen kyllä tarvitsevan ja sen olevan 
Jumalalle otollista. Tiedän kyllä, ettei meillä ole suuria 
varoja; minä antaisin mielelläni 10 guldenia, jos minulla 
olisi. Mutta vähintäin 5 guldenia sinun pitää antaa, koska 
hän ei ole saanut vaatetta. Mitä sen yli voit, niin anna. — 
Anna vain, niin kauan kuin edes pikari on talossa; tiedäthän, 
mistä toista tulee. Jumala on kyllä meille sijaan 
toista antava; sen minä tiedän.» 

Saadakseen taloutensa kannattavammaksi, piti Lutherin 
rouva ylioppilaita ruokavieraina. Suuria tuloja sekääa 
ei tuonut, ja niin täytyi hänen noudattaa säästäväisyyttä, 
jota usein moitittiin. Mutta kun minkäänlaisella tarkkuudella 
ei voitu säästää niin paljon, että kaikille apua tarvitseville 
olisi voitu antaa, Luther usein hankki apua hänen 
puoleensa kääntyneille varakkaammilta ystäviltään, vieläpä 
itse vaaliruhtinaalta. Vaaliruhtinaan kanssa hän oli niin 
hyvissä väleissä, että tämä lahjoitti hänelle koko augustiinolaisten 
luostarin perintöomaisuudeksi. Samalla Luthe-? 
rille myönnettiin verovapaus sekä oikeus tehdä ja myydä 
maltaita, panna olutta ja pitää karjaa kuten oli muillakin 
kaupungin asukkailla. 

Myöhemmällä iällään Luther pääsi varakkaaksi mieheksi. 
Hänen varsinainen palkkansa korotettiin 300 guldeniin. 
Sen lisäksi hän sai vaaliruhtinaalta erään lahjoituksen 
korot 50 guldenia, ja Tanskan kuningas maksoi hänelle kunniapalkintona 
vuosittain 30 guldenia. Hopeamaljoja, viljaa, 
metsänriistaa ja kaikenlaista ruokatavaraa sekä paljon 
muita lahjoja hän sai myötäänsä. Hän oli ostanut itselleen 
useita maatilojakin puutarhan lisäksi, jonka hän oli saanut 
luostarin mukana. Kertyvää omaisuutta hoiti Katri-rouva 
entisellä säästäväisyydellä. Usein hän oli maatiloilla viikkokausia 
järjestämässä ja huolehtimassa kaikesta. Mutta 

Luther itsekin sai pitää huolta monista taloudellisista 
asioista. Vaikk'ei hän antimiaan laskenutkaan ja vaikk'ei 
elämän taloudellinen puoli ollutkaan hänen erikoisena harrastuksenaan, 
hän ei kuitenkaan ollut välinpitämätön näistä 
asioista: »kun olen nainut mies, olen Velvollinen, kuten 
apostoli Paavali sanoo, pitämään perheestäni huolta.» 
Milloin varsinaisilta töiltään jouti, hän oli puutarhassa hoitamassa 
hedelmäpuita ja mehiläisiä tai pyydysti kaloja. 



Lutherin pöytäpuheet. 



Kun Lutherilla oli sellainen asema uskonpuhdistukseen 
nähden, ei ollut ihme, että kaikille hänen sanoilleen pantiin 
suuri arvo. Yksinpä hänen ruokapöydässä lausumansa 
sanat merkittiin muistiin. Usein hän kutsui luokseen 
Melanktonin ja muita työtovereitaan ja heidän kanssaan 
hän rattoisasti keskusteli. Puhe liikkui tietysti usein vakavissakin 
asioissa. Siinä keskusteltiin syvällisistä uskonnollisista 
kysymyksistä, Raamatusta, uskonpuhdistuksesta ja 
milloin mistäkin elämänkysymyksestä. Mutta tuollaisessa 
keskustelussa lausutut sanat eivät aina olleet tarkoin punnittuja. 
Saattoipa Luther kiukustuneena jostain vastustajain 
hyökkäyksestä purkaa tavattoman kovia sanoja. 
Joskus taas keskustelu liikkui kaikkein yksinkertaisimmissa 
ja vähäpätöisimmissä, ja Luther voi lasketella milloin hienompaa, 
milloin karkeampaa pilaa. Kun nyt valikoimatta 
kirjoitettiin muistiin hänen lausuntojaan, usein irrallaan 
yhteydestä, jossa ne oli sanottu, kun hänen sanojaan usein 
esitettiin väärin, ja kun niitä liioiteltiin niin, että hänen 
ilmankin karkeat sanansa tulivat suorastaan hävyttömiksi, 
ei vastustajien ollut vaikea niiden nojalla maalata Lutheria 
vaikka kuinka huonoksi. Osottaen liäueu pöytäpuheisiinsa 
he Voivat sanoa: katsokaa nyt, tuollainen se mies on sisim- 

miltä ominaisuuksiltaan, mitkä se ystäviensä parissa päästää 
näkyviin, kun silloin ei tarvitse sanoja siivilöidä. 

Näissä seurustelutilaisuuksissa pääsivät Lutherin läheisyyteen 
nuoretkin miehet, jotka opiskelivat Wittenbergissä. 
He voivat esittää hänelle kysymyksiä ja saivat tältä suurelta 
uskonpuhdistajalta selityksiä, jotka he painoivat tarkoin 
mieleensä muistaakseen ne läpi elämän. Ei ollut kaikilla 
niillä, jotka pitivät evankeliumin seuraamista elinkysymyksenään, 
tilaisuutta puhutella Lutheria. Onnellisina 
pitivät itseään ne, jotka hänen suustaan saivat opetuksia 
kuulla. Hänen rohkea luottamuksensa asiansa voittoon 
tarttui heihinkin, niin että he voivat kaikella tarmollaan ja 
rohkeudellaan käydä edistämään uskonpuhdistuksen asiaa 
omilla kotiseuduillaan. Lutherin suoranaisen vaikutuksen 
alaisina innostuivat uuteen oppiin nekin miehet, jotka panivat 
uskonpuhdistuksen toimeen Ruotsissa ja Suomessa. 

Lutherin iloinen luonne. 

Olemme nähneet, kuinka Luther osasi käyttää erittäin 
purevia sanoja vastustajia ivatessaan. Niissä ilmenee hänen 
leikillisyytensä, kun hän vakavassakin asiassa näkee sen 
naurettavan puolen. Huolimatta ankarasta kasvatuksestaan, 
huolimatta suuresta vakavuudesta, jolla hän elämään 
suhtautui — muistakaamme tässä vain hänen luostariaikojaan 
— hänessä oli pohjalla kuitenkin aina pursuavaa 
leikillisyyttä. Eunen on mainittu, kuinka hän kirjoitti 
Mainzin arkkipiispaa ja hänen pyhäinjäännöskokoelmiaan 
vastaan. Vielä myöhemminkin hän sai samasta asiasta 
kirjoittaa. Luther nyt luettelee piloillaan, mitä tuo kokoelma 
muka sisälsi: »pala Mooseksen vasemmasta sarvesta, 
kolme liekkiä Mooseksen pensaasta Siinain vuoren juurelta, 
kaksi Pyhän Hengen sulkaa ja yksi muna, sen lipun kärki, 
jolla Kristus aukaisi helvetin portin, Belsebuubin parrasta 



187 



iso suortuva, joka oli tarttunut tuohon lipputankoon, ylienkeli 
Gabrielin toinen siipi, koko naula tuulispäätä, joka 
meni Eliaan ohitse, painava kappale Israelin lasten huutoa» 
jolla he kukistivat Jerikon muurit» jne. 

Kerran liikkui rutto Wittenbergin seuduilla. Luther ei 
sitä pelännyt. Monet ylioppilaat sen pelosta olivat kuitenkin 
jättäneet kaupungin. Lutherista se oli turhaa ja siksi 
hän sanoo ylioppilaista: »Mikä saa paiseita taskuunsa, 
mikä vatsanväänteitä kirjoihinsa, toisten kyniin tulee rupia, 
toisten papereihin luuvaloa, muutamilta lienee muste homehtunut, 
ja jotkut lienevät syöneet äitiensä lähettämät kirjeet, 
joista ovat ruvenneet potemaan sydäntautia ja kotiikävää.
» 

Rouvaansa hän usein puhutteli »Katri-herrakseen» , 
»kaikkein pyhimmäksi tohtorinnaksi» ja muilla samantapaisilla 
nimillä. Eräältä matkalta, jonka vaaroja rouva 
erikoisesti lie pelännyt, Luther kirjoitti: »Rakkaalle emännälleni, 
tohtorinna ja itsensäkiduttaja Katarina Lutherille 

Wittenbergissä, suutelo käsille ja jaloille. ■ Sinähän 

olet ruvennut suremaan Jumalankin puolesta, aivankuin 
hän ei olisikaan kaikkivaltias eikä voisi luoda vaikka kymmenen 
Martti -tohtoria, jos tämä vanhus hukkuisi Säleen 
tai uunin suuhun tai Wolfgang-palvelijamme lintuverkkoon. 
Älä sinä vaivaa minua huolillasi; minulla on parempi huolenpitäjä 
kuin sinä ja kaikki taivaan enkelit, ja hän lepää 
seimessä sekä neitsyen rinnoilla, mutta samalla myös kaikkivaltiaan 
Jumalan oikealla kädellä. Ole siis rauhassa, Amen.» 

Rohkeuttaan ja iloista luottamustaan Luther ei juuri 
koskaan kadottanut. Jumalaan voi luottaa aina ja siksi 
voi vaikeimmissakin tilanteissa laskea leikkiä, 

Lutherin iloista elämänkatsomusta kuvaa hänen kirjeensä 
eräälle raskasmielisyyteen taipuvalle ruhtinaalle: 
»Totisesti on ilo synnissä perkeleestä, mutta ilo hyvien ja 
hurskasten ihmisten parissa, jumalanpelossa ja kunnialli- 

suudessa on Jumalalle otollista, vaikka tulisikin joku sana 
tai sutkaus liikaa puhutuksi. Teidän ruhtinaallinen armonne 
olkoon vain iloinen sekä sisällisesti Kristuksessa että ulkonaisesti 
nauttiessaune lahjojanne ja tavaraanne. Se on 
Jumalan tahto, sitä varten ne ovat olemassa, sitä varten 
hän lahjojaan meille antaa, että me niitä käyttäisimme ja 
olisimme iloiset sekä häntä rakastaisimme, kiittäisimme ja 
ylistäisimme iankaikkisesti. Vanhuus ja muut vaivat kumminkin 
tulevat; sentähden on paras ajaa pois turha ennenaikainen 
raskasmielisyys.» 

Kun tähän Lutherin pettämättömään rohkeuteen, 
iloisuuteen ja leräväsanaisuuteen lisäämme hänen suuren 
rakkautensa lauluun ja soittoon, ymmärrämme hyvin, että 
ystävät mielellään oleskelivat hänen kotonaan. Muistamme, 
että hän jo nuorukaisena oli herättänyt laulullaan Ursute 
Cottan huomiota. Mielellään Luther myös soitti yksin 
ollessaan aikansa kuluksi. Laulua ja soittoa hän viljeli 
läpi elämänsä, ilahduttaen sillä usein ystäviänsäkin. Ja 
kun hänen lapsensa kasvoivat isoiksi, lauloivat he yhdessä 
isänsä kanssa. Tahtoipa hän, että hänen poikansa mentyään 
kouluun, harjoittaisi siellä lukujensa ohella perusteellisia 
musiikkiopinnolta. 

Luther rakasti myös runoja, joita hän itsekin usein 
kirjoitti, sekä satuja ja näytelmiä. Hän käänsi saksaksi 
kreikkalaisia Aisopon satuja. Ahdasmielisyyttä hän ei 
suvainnut, vaan toivoi, että vanhoja kirkollisia näytelmiä 
yhäkin esitettäisiin. Puolustipa hän maallisiakin näytelmiä: 
»Kristittyjen ei pidä kokonaan hylätä näytelmiä, 
vaikka ne joskus sisältävät karkeita sukkeluuksia ja rivoja 
kohtia; samasta syystähän pitäisi sitten lakata Raamattua 
lukemasta. Sentähden on joutavaa tuollaisten verukkeiden 
nojalla kieltää kristittyjä lukemasta ja esittämästä näytelmiä
», sanoi hän. 

Näin saamme aavistuksen siitä vilkkaudesta, mikä 
Lutherin kotona vallitsi. Lutherin oma henkilö oli sen 
vaikuttavana keskuksena, vaikka myönnetäänkin kaikki 
arvonsa talon jäntevälle emännälle. 

Lutherin kuolema. 

Luther oli usein sairaana. Pysyvänä vaivana hänellä 
oli pahanlaatuinen kivitauti. Joskus hän oli niin sairas, 
että oli pelättävä kuoleman tuloa. Kuitenkin hän pääsi 
iäkkääksi mieheksi, ennenkuin hänen rikas elämänsä vihdoin 
katkesi helmikuun 18 p:nä 1546. Hän oli Eislebenissä, 
syntymäseudullaan, hieromassa sovintoa Mansfeldin kreivien 
kesken. Siellä hänet tapasi taudinpuuska, joka murti 
hänet. Kun hän tunsi taudin vakavuuden, kutsuttiin heti 
hänen luokseen kaupungin kaksi lääkäriä, jotka eivät 
kuitenkaan enää voineet auttaa. Kuolevan luo tulivat myös 
linnassa silloin oleskelevat herrat sekä Lutherin professoritoveri 
ja uskonpuhdistustyössä huomattu henkilö Justus 
Jonas. Ja nämä ystävät merkitsivät muistiin kaikki 
hänen kuolemansa yhteydessä olleet yksityiset tapahtumat. 
Uskonpuhdistuksen asiaa hän ajatteli viimeisinä elämänsä 
hetkinä, kun hän rukoili: »Taivaallinen Isäni, Jumala ja 
Herramme Jesuksen Kristuksen Isä, kaiken lohdutuksen 
Jumala, minä kiitän sinua, että olet minulle ilmoittanut 
rakkaan Poikasi Jesuksen Kristuksen, johon minä uskon, 
jota olen saarnannut ja tunnustanut, jota olen rakastanut 
ja kunnioittanut ja jota tuo häijy paavi ja kaikki jumalattomat 
häpäisevät, vainoovat ja pilkkaavat. Minä rukoilen 
sinua, Herrani Jesus Kristus, ota sieluni huomaasi! 
Taivaallinen Isä! Vaikka minun täytyy jättää tämä ruumiini 
ja minut temmataan pois tästä elämästä, tiedän 
totisesti, että saan iankaikkisesti olla luonasi, ei kenkään 
voi temmata minua sinun käsistäsi.» Ja kun Jonas kysyi 

häneltä: »kunnianarvoisa isä, tahdotteko kuolla Kristuksessa 
ja siinä uskossa, jota olette saarnannut?» vastasi hän 
selvästi: »tahdon», Hiljaa hän sitten vaipui kuolemaan. 

Lutherin ruumis vietiin Wittenbergiin ja haudattiin 
erittäin suurilla juhlallisuuksilla linnankirkkoon. Saattamassa 
olivat hänen omaisensa, joukko ruhtinaallisia henkilöitä 
ja koko Wittenbergin yliopisto. 

Katoliset olivat iloissaan Lutherin kuolemasta. Ja 
häväistysjutuilla koetettiin rumentaa hänen muistoaan. 
He olivat aina pitäneet Lutheria perkeleen lapsena, joka 
oli syntynytkin äitinsä yhteydestä paholaisen kanssa. Väitettiinpä, 
että Luther oli hirttämällä päättänyt päivänsä, 
että paholainen oli läsnä hänen kuollessaan ja vei hänet 
heti mukaansa. Toiset heistä taas kertoivat, että kun hänen 
ruumistaan kuljetettiin Wittenbergiin, paholainen varasti 
sen matkalla, niin että arkku oli tyhjä perille tultaessa. 
Kaikki tämä johtui vihasta tätä miestä kohtaan, miestä, 
joka oli kyllin voimakas saamaan aikaan katoliseen kirkkoon 
repeämän, jota millään toimenpiteillä ei enää voitu 
luoda umpeen. Mutta samalla tämä todisti, etteivät hekään 
voineet kieltää Lutherin työn suurta merkitystä. 

Kaikkiin onnettomuuksiin ja melskeisiin, mitä niinä 
levottomina aikoina syntyi, oli heidän mielestään syypää 
Luther ja hänen oppinsa. Hänen aikaansaamiensa vahinkojen 
tiliin laskettiin koulujen rappeutuminen, kun niitä 
kannattaneilta kirkollisilta laitoksilta riistettiin omaisuus. 
Häntä syytettiin kaikista uskonsodista, joita protestanttien 
ja katolisten välillä käytiin, vielä kolmekymmenvuotisesta 
sodastakin. 

Luterilaisten suru oli syvä hänen kuolemansa johdosta. 
Kaikkien tunnustama johtaja oli poissa. Pelolla he katselivat 
tujevaisuuteen, joka ei näyttänyt lupaavan hyvää. 
Mutta niin suuria alueita oli jo voitettu luterilaisuudelle, 
niin suuria joukkoja oli jo sen puolella, ettei sitä enää 

mitenkään saatu hävitetyksi. Katolisten täytyi vähitellen 
myöntää luterilaisille, samoin kuin muillekin protestanteille, 
elämisen oikeus. Niiden täytyi lopulta jättää taistelunsakin, 
niin voimakkaaksi tuli protestanttisuus. Lutherin 
oppi ja työ jäi pysyvästi vaikuttamaan, ja läpi aikojen tuntuvat 
hänen työnsä jäljet kansojen elämässä. 



SUOMEN USKONPUHDISTUS. 



Katolinen kirkko Suomessa. 

Suomalaisten kääntäminen kristinuskoon. 

Kristinusko tuli Suomeen Ruotsista — karjalaiset tosin 
saivat kristinuskonsa venäläisiltä tullen siten kreikkalaiskatolisiksi, 
mutta siihen emme tässä yhteydessä huomiotamme 
kiinnitä. Vähää ennen olivat ruotsalaiset itsekin 
omistaneet roomalais-katolisen opin ja olivat, kuten kaikki 
vasta kääntyneet, erittäin innokkaita levittämään oppiaan 
naapureittensa alueille. Ollen kauppasuhteissa ruotsalaisten 
kanssa jotkut suomalaiset olivat jo tutustuneet kristinuskoon, 
ennenkuin varsinainen suomalaisten käännyttäminen 
alkoi. Ahvenanmaa ja osa Lounais-Suomen saaristoa 
oli jo voitettu kristinuskolle, kun ensimmäinen ristiretki 
tehtiin Suomeen Ruotsin kuninkaan Erik IX pyhän ja 
englantilaissyntyisen piipa Henrikin johdolla v. 1154, kuten 
arvellaan. Ristiretkeläiset nousivat maihin Aurajoen suulla, 
mikä oli vanha markkinapaikka, ja missä oli helpointa 
tavata ihmisiä. Kun suomalaiset eivät suostuneet vapaaehtoisesti 
ottamaan kastetta, syntyi taistelu, jossa paremmin 
asestetut ruotsalaiset voittivat ja henkiin jääneet suomalaiset 
pakotettiin kasteeseen Kupittaan lähteellä. Sellainen 
oli ajan tapa. Kristittyjen velvollisuudeksi katsottiin 
Kristuksen opin levittäminen, ja siinä oli tehokkaimpana 
keinona miekka. 

Suomalaiset eivät olleet kasteesta mielissään, mutta 
lohduttelivat itseään sillä, että olihan nyt päästy uuden 

Piispa Henrik kastaa suomalaisia. (s. h.) 

haltijan, »Ristin Kiesuksen» suosioon. Monet niistä, joita 
aluksi onnistuttiin kastamaan, pesivät pakanallisissa pyhissä 
lähteissään pois kasteveden vaikutuksen. Ymmärrettävää 
on, että niidenkin kristillisyys, jotka pysyivät uudessa 
uskossa, oli hyvin pinnallista. Piispa Henrik jäi Suomeen 
saarnaamaan uutta oppia ja levittämään sitä kulkien Varsinais
-Suomessa ja Satakunnassa. Hän sai marttyyrikuoleman, 
kuten taru kertoo, Lallin käden kautta ja hänestä 
tehtiin sitten koko maan suojeluspyhimys. 

Ainoastaan maan lounaiskulma oli saatu käännetyksi. 
Mutta pakanoiksi jääneet Hämeen ja Karjalan asukkaat 
tekivät tavantakaa ryöstöretkiä heidän alueelleen. 1200- 
luvun alussa piispa Tuomas yritti siksi jo kääntää hämäläisiäkin 
sekä teki epäonnistuneen ristiretken karjalaisten 
liitossa olleita venäläisiä vastaan. Sotaväkeä tämä sekä 
muut piispat saivat lupaamalla sotureille palkaksi synnit 
anteeksi. 

Kukistetuksi saatiin hämäläiset kuitenkin vasta Ruotsista 
tehdyn toisen ristiretken kautta 1249. Kristittyyn 
alueeseen saatiin nyt liitetyksi Häme, Uusimaa ja EteläPohjanmaa. 
Retken johtaja Birger jaarli rakennutti vallattujen 
seutujen suojaksi kauempana asuvia pakanoita 
vastaan Hämeenlinnan. 

Karjalaan saatiin kristinusko ja ruotsalaisten valta ulotetuksi 
kolmannen ristiretken kautta 1293, jolloin Torkkeli 
Knuutinpoika perusti Viipurin linnan »Jumalan ja kunniarikkaan 
neitsyen kunniaksi» ja »valtakunnan suojaksi». 
Miatta vuosikausia kesti vielä taisteluja ja paljon verta vuodatettiin, 
ennenkuin olot pääsivät vakaantumaan. Suurin 
osa maasta oli näin saatu kristinuskoon käännetyksi, 
mutta maan pohjoiset osat pysyivät vielä kauan pakanuudessa. 1400
-luvun alkupuolella jo kuitenkin lähetettiin 
Lappiin lähetyssaarnaajia. 

Kirkko ja valtio. 

Mikäli kristinoppia saatiin maahamme levitetyksi, sikäli 
joutui maamme Ruotsin vallan alle. Sekä kirkolliset että 
yhteiskunnalliset olot kehittyivät täällä siitä syystä samanlaisiksi 
kuin ne olivat Ruotsissakin. Aluksi oli kuitenkin 
kirkon valta huomattavasti suurempi kuin ruotsalaisen 
valtiovallan. Katolinen kirkkohan yleensä pyrki sivuuttamaan 
maallisen vallan, ja niin olivat alkuaikoina piispat 

Kuusiston linna 15 vuosisadalta. (Arkkitehti Scherfbeckin 



luonnoksen mukaan.) (s. H) 

meidän maamme tärkeimpiä vallanpitäjiä. Sitä todistaa 
esim. se, että piispa Tuomas halutessaan ottaa haltuunsa 
pakanuudenaikuisia pyhiä paikkoja ja metsiä pyytää siihen 
lupaa suoraian paavilta eikä Ruotsin hallitukselta, samoin se, 
kun piispa Maunu III Stiernkors kirjoittaa Ruotsin valtionhoitajalle 
lähettäneensä rauhanhierojia Novgorodiin, kuten 
maan hallitsija ainakin. Ja piispat rakennuttivat lähelle 
Turkua asunnokseen Kuusiston linnan, jonka turvissa he 
saattoivat puolustautua asevoimin kenen hyökkäyksiltä 
hyvänsä. Millaista kieltä Suomen piispat osasivat käyttää 
kuninkaastakin puhuessaan, osoittaa muudan uusmaalaisille 
lähetetty kirje, jossa piispa vaati kansaa maksamaan heille 
määräämänsä verot »huolimatta siitä, että Herramme ja 
Kuninkaamme muutamien ilkeämielisten rauhanrikkojien 
yllytyksestä suullisesti on sekaantunut asiaan (kuningas 
oli asettunut riidassa rahvaan puolelle), muistamatta ettei 

tämä sovi hänelle, sillä maallikoilla ei ole mitään valtaa 
kirkollisissa asioissa, olkootpa kuinka hurskaat hyvänsä.» 

Kuitenkaan Suomessa kirkko ei koskaan saanut sellaista 
valtaa maalliseen hallitukseen nähden, kuin oli katolisuuden 
päämaissa. Ruotsin kuninkaat osasivat joiksikin 
ajoiksi hankkia itselleen oikeuden piispojen nimittämiseen 
virkoihin, vaikka se säännöllisesti oli tuomiokapitulien tehtävä. 
— Mutta aina oli piispan saatava virkavahvistus paavilta. 
Samalla tavalla he saivat aina pidätetyksi itselleen 
oikeuden täyttää joidenkuiden seurakuntien papinpaikat. 
Täytyipä piispan joskus maksaa kuninkaalle veroakin. 
Ja vaikka valtakunnan korkeimpien virkamiesten joukossa 
aina oli hengellisiä, eivät he saaneet ratkaisevaa valtaa 
maan hallinnossa. Kirkollinen katsantotapa ja kirkkolait 
vaikuttivat maallisten lakien henkeen ja sisältöön kenties 
enemmän kuin muualla, mutta Ruotsin kansan ikivanha 
vapaus, koko maan hallinnon kansanvaltaisuus esti kirkon 
vallan kehittymisen niin täydelliseksi kuin se oli Länsi- ja 
Etelä-Euroopassa. 

Kirkon omaisuus. 

Suomen kirkon ensimmäinen maaomaisuus saatiin pakanallisista 
uhrimaista. Aikuisinkaan tämä omaisuus ei ollut 
aivan vähäinen, koska piispa sen vuoksi vaivautui pyytämään 
omistusoikeutta paavilta asti. Sittemmin määrättiin, 
että jokaisen yksityisen seurakunnan tuli hankkia 
kirkolle maatila, muuten seurakunta ei saanut rakentaa 
kirkkoakaan. Sen lisäksi kirkolle alkoi kertyä maatiloja 
sekä paljon muutakin omaisuutta lahjoina ja maksuina 
aneista. Niille esim., jotka auttoivat Turun tuomiokirkon 
rakentamisessa, myönnettiin vuoden ja 40 päivän aneet; 
määrätyt aneet saivat myös ne, jotka kävivät rukoilemassa 
Viipurin linnankirkon ihmeitä tekevää neitsyt Maarian 

kuvaa ja uhrasivat roponsa sille tai kirkon kolmelle uudelle 
alttarille. Kaikki kirkon omaisuus tehtiin kuninkaalle ja 
kruunulle menevistä vakinaisista veroista vapaaksi. Kirkko 
itse sen sijaan piti hyvän huolen siitä, että sille tulevat 
kymmenykset säännöllisesti maksettiin. Veronsa laiminlyöjiä 
uhattiin pannalla. 

Seurakunnan pappi sai tavallisesti kymmenyksistä kolmannen 
osan. Toinen kolmannes meni piispalle ja viimeinen 
kolmannes jaettiin kirkon ja vaivaisten kesken. Monista 
kirkollisista toimituksista pappi oli oikeutettu saamaan eri 
maksun. Piispalle menivät sakkorahat, joita maksamaan 
hengenmiehiä tuomittiin, samoin ne sakot, jotka oli maksettava 
kirkon tai hengellisten omistamilla mailla tehdyistä 
rikoksista — tässä mainittakoon, etteivät maallikot saaneet 
tuomita pappeja muulloin kuin papin esiintyessä asiassa 
kantajana tai jos asia koski maanomistusta tai jos talonpojat 
tahtoivat oikeutta piispaansa vastaan; papeilla sen 
sijaan oli oikeus tuomita maallikkoja kaikista siveysrikoksista, 
väärästä valasta, koronkiskomisesta ja kirkkolakia 
vastaan tehdyistä rikkomuksista. 

Kirkolle voitiin myös testamentata omaisuutta. Testamenttioikeuteen 
tehtiin kuitenkin sellaisia rajoituksia, 
että jos testamentin tekijällä oli lapsia, hän ei saanut lahjoittaa 
kaikkea omaisuuttaan, vaan voi tehdä Kristuksen 
lastensa kanssaperilliseksi, niin että lahjoittaa voitiin puolet 
omaisuudesta, jos oli yksi lapsi, kolmas osa, jos lapsia 
oli kaksi jne. Mutta tälläkin tavalla kirkolle kertyi niin 
paljon omaisuutta, että kuului valituksia valtion kärsimistä 
vahingoista, kun kirkon hallussa oli niin paljon verovapaita 
rikkauksia. Ja mikä kerran kirkolle joutui, sitä ei 
saatu pois koskaan. Sen omaisuus vain kasvoi. Sitä ei 
suurestikaan voinut estää kerran annettu määräys, ettei 
perintömaata saanut luovuttaa perillisten luvatta. Ihmisten 
hurskaus ja haudantakaisten kärsimysten pelko oli niin 

(S. H.) 




Turun tuomiokirkko nykyisin. 



suuri, että he mielellään antoivat kirkolle omaisuutensa, 
varsinkin silloin kun itse voivat sitä käyttää elämänsä lop - 
puun asti. 

Yksin Turun tuomiokirkolla ja sen lukuisalla papistolla 
ja hallitusmiehillä oli enemmän kuin 470 maatilaa. Sen 
rinnalla olivat muiden kaupunkien ja vielä suuremmassa 
määrässä maaseudun kirkot pieniä ja köyhiä, mutta tästä 
saamme joka tapauksessa aavistuksen, kuinka suurta omaisuutta 
Suomen kirkko hallitsi, kun maassa oli kirkkoja 
katolisen ajan lopulla kaikkiaan 130. 

Katolisen opin ja tapojen juurtuminen kansaan. 

Kirkko ei huolehtinut ainoastaan ulkonaisesta menestymisestään, 
vaan se piti huolta myös siitä, että kansa sai 
tietoja opista, johon se oli kastettu. Mutta olemme ennen 
nähneet, miten vähään katolinen 
kirkko tässä suhteessa yleensä 
tyytyi, eikä se Suomessakaan pyrkinyt 
saavuttamaan perusteellisempia 
tuloksia. Opetus tapahtui 
melkein yksinomaan ripin yhteydessä, 
se kun oli pakollinen, niin 
että pappi siinä varmasti tapasi 
kaikkia seurakuntalaisiaan. Kristillistä 
valistusta levittivät myöskin 
munkit, jotka alkuaikoina, kun 
kirkkoja vielä oli vähän, kulkivat 
kylästä toiseen ja pitivät 
messuja siirrettävän alttarin ääressä. 
Ripin yhteydessä annetut 
neuvot ja ohjeet olivat kansanopetuksen 
tärkeimpiä keinoja. 
Mutta olemme aikaisemmin nähneet, 
kuinka tämä ei johtanut edes 
kristinopin ydinten tuntemiseen, 
vaan kansan mieleen jäivät etu- Madonna Perniöstä, (s. hj 
päässä rangaistukset, joita pappi 

tehdyistä synneistä määräsi, sekä niissä vaaditut hyvät 
työt ja rahasakot sekä niiden pohjalla muodostunut 
käsitys, että synnit todella olivat ulkonaisin keinoin 
sovitettavissa ja Jumala siten lepytettävissä. Suomessakaan 
ei kansa ripin avulla enempää oppinut. Eivätkä 
papit osanneet aina säilyttää ripin ulkonaistakaan arvoa. 
Kun jokaisen oli ainakin kerran vuodessa ripitettävä itsensä 

ja käytävä ehtoollisella, mikä tapahtui pääsiäisenä, oli 
papilla täysi työ piinaviikolla ympäri kyliä kulkiessaan 
ihmisiä ripittämässä. Kylän kaikki ihmiset kävivät vuoroonsa 
tunnustamassa hänelle syntinsä. Sen jälkeen kokoonnuttiin 
johonkin taloon, iso oluttynnyri eli »ripitysolut» 
tuotiin esiin ja pyhän toimituksen päälle juotiin vahvasti. — 
Nämä ripitysmatkat ovat luterilaisena aikana niin suuren 
merkityksen saavuttaneiden kylänlukujen alkuna. 

Papin ollessa sairasmatkoilla kulki hänen edellään 
kellonsoittaja, ja jokainen vastaantuleva paljasti päänsä 
ja polvistui, kun hänen ohitseen kulki itse Kristus, joka oli 
kätkettynä papin mukana olevissa ehtoollisaineissa. Kunnioitusta 
kirkollisille toimituksille siten kyllä osoitettiin. 

Kun jumalanpalvelus tapahtui latinankielellä, ei kansa 
kirkossa käydessään voinut syvemmin perehtyä uskonasioihin. 1400
-luvnlla määrättiin kuitenkin, että Isämeidän, 
Ave Maria ja uskontunnustus sekä synnintunnustus 
oli luettava joka pyhä kansan omalla kielellä, ja että 
ne helpommin painuisivat mieliin, käskettiin pappeja lopulta 
kirjoittamaan ne itselleen voidakseen lukea ne aina sanasta 
sanaan samalla tavalla. Katolisen ajan lopulla tuli tavaksi 
lukea myös evankeliumi teksti kansan kielellä ja joskus sen 
yhteydessä pidettiin pieni saarna. Sangen harvoin saarnattiin, 
eikä silloinkaan Jumalan sanaa sen avulla saatu 
paljon selvemmäksi kuin se tekstissä oli, vaan kaikille Raamatun 
sanoille annettiin hyvin kummallinen kuvaannollinen 
merkitys. »Niin ovat esim. ne viisi leipää, joilla 
Kristus ravitsi 5000 miestä: oikeus, hyvät työt, Kristuksen 
ruumis, Pyhän Hengen auttava voima ja taivaan ilo.» 
Saarnoissa kehoitettiin ihmisiä muistamaan velvollisuutensa 
kirkkoa kohtaan, maksamaan säännöllisesti kymmenyksensä, 
tunnollisesti täyttämään määrätyt hyvät työt jne. 
Jotta saarna tulisi mielenkiintoisemmaksi, kerrottiin sen 
yhteydessä usein pyhimystaruja. Tämä höyste oli silloin 

joko hyvin naurettava tai kauhistuttava, niin että se veti 
mukaan sellaisetkin, jotka eivät pystyneet puhetta muuten 
seuraamaan. Kuulijain sielua se ei kuitenkaan paljon 
kyennyt ravitsemaan. 

Enemmän kuin opillaan kasvattikin kirkko kansaa 
kurillaan ja järjestyksellään. Kirkko oli kaikkien ihmisten 
hyvä äiti, joka parhaiten tiesi, miten kunkin ihmisen oli 
elettävä ja oltava. Tarkkaan siitä syystä määrättiin, 
kuinka usein oli rukoiltava, milloin kirkkoon tultava, mitä 
kulloinkin sai syödä, mitä ei jne. Ja kirkolla oli käytettävänään 
tehokkaita keinoja hairahtuneita, tottelemattomia 
ja uppiniskaisia oikealle tielle ohjatakseen. Yksityiset ja 
julkiset nuhteet, jalkapuu, sakot ja panna olivat sen tavallisia 
rangaistuksia. Milloin kurittomuus oli laajalle levinnyt, 
voitiin käyttää ankarinta kirkon rangaistusta, interdiktiä. 
Kun siinä kokonainen pitäjä joutui pannaan, 
niinkuin esim. oli Hauhossa, oli leikki kokonaan poissa. 
Sen verran kuin silloin kirkollisia toimituksia pidettiin, 
oli kaikella erittäin synkkä väri. Avioparitkin siunattiin 
haudalla, jotta he muistaisivat kuolemaa ja niitä rangaistuksia, 
jotka jumalattomia odottavat. Ellei ennemmin 
niin ainakin pannan ja interdiktin alaisina ihmiset katuivat 
ja taipuivat. 

Kirkon hallinto ja jumalanpalvelus. 

Kirkon hallinto oli samantapainen kuin muissakin 
katolisissa maissa. Ylimpänä viranomaisena Suomessa oli 
piispa, joka asui Turussa. Siellä oli myös tuomiokapituli 
ja sieltä kaikki määräykset alemmalle papistolle lähetettiin, 
ja se oli myös paikka, mihin papit asioissaan vetosivat. 
Papit kääntyivät kuitenkin joskus suoraan Rooman paavin 
puoleen, kun heillä oli syytä valittaa piispansa menettelystä. 
Samoinkuin kansan opastamisessa oli tärkeintä 

järjestys ja kuri, niin papistollekin teloitettiin vahvasti 
kaikkien toimitusten ulkonaisen puolen tärkeyttä ja suurta 
arvoa. Kirouksella uhattiin pappia, »joka nopeaan lausuu 
sanat niellen tavut ja lauseparret», sillä »ken huonosti lukee 
tuntilukunsa, anastaa Jumalalta kunnian, itseltänsä ansion 
ja sieluilta kiirastulessa avun.» Hitaasti ja arvokkaasti oli 
luettava. Jumalanpalvelukseen ei saanut 
tulla liian myöhään, myöhästymisestä 
sakotettiin. Kirjoja tuli pidellä 
hyvin, niitä ei saanut kirkossa pudottaa. 
Siitäkin sakotettiin, ja sakko oli 
aina sitä suurempi, mitä suurempi oli 
pudonnut kirja. Miten pappien tuli 
pukeutua, mitä ja miten syödä, oli 
niinikään tarkoin määritelty. Yhtä tarkasti 
oli järjestetty lukkarin tehtävät. 

Jumalanpalvelus oli loistava, varsinkin 
suuremmissa kirkoissa. Turun 
tuomiokirkko ja sen jumalanpalvelus 
oli koko muulle maalle esikuvana. Kun 
sille kertyi runsaasti lahjoituksia, jotka 
velvoittivat lukemaan sielumessuja lahjoittajiensa 
puolesta, ei yksi alttari riittänyt 
mihinkään. Yhfaikaa täytyi 

(s. h.) Suitsutusastia. voida lukea mess uja useampien puolesta. 
Sitä varten oli alttarien lukua 
lisättävä, niin että niitä lopulta oli kahdeksantoista. Ja 
jumalanpalveluksia pidettiin arkenakin, eikä vain kerran 
päivässä, varhaisesta aamusta lakkaamatta sydänyöhön 
asti luettiin siellä messuja. Kirkon palveluksessa oli aina 
yksi pappi kutakin alttaria kohti. Sen lisäksi oli Turun 
tuomiokirkolla kaksitoista apulaispappia, jotka olivat juhlallisissa 
jumalanpalveluksissa pääpappien apuna. Voimme 
ymmärtää, kuinka loistavaksi jumalanpalvelus saatiin täi- 

laisella joukolla. Ja ulkonainen loisto vaikutti tehokkaasti 
yksinkertaiseen kansaan synnyttäen siinä kunnioitusta sekä 
pelkoa Jumalaa ja kirkkoa kohtaan. 



Suomen luostarit. 




Naantalin luostarikirkko. (s. h.) 



Luostarilaitos oli katolisen kirkon olennainen osa ja 
se löysi tiensä Suomeenkin, niin oudolta kuin nyt tuntuukin 
ajatella suomalaisia munkkeja ja nunnia. 

Ensimmäinen Suomen luostari perustettiin }o v. 1249 
Turkuun. Se oli dominikaanien eli mustainveljesten luostari. 
Viipurissa oli lähes puolitoistasataa vuotta myöhemmin 
perustettu toinen tähän munkkikuntaan kuuluva luostari. 
Nämä olivat miehiä varten, samoinkuin kolme fransiskaanien 
eli harmaittenveljien luostaria, jotka sijaitsivat Kökarissa 

Ahvenanmaalla, Raumalla ja Viipurissa. 
Maassamme oli yksi ainoa 
luostari naisia varten, nim. Naantalin 
birgittalaisluostari, jossa kuitenkin 
oli joitakuita miehiäkin. 

Suomen luostarilaitos pääsi syntymään 
niin myöhään, ettei se saavuttanut 
läheskään sitä merkitystä, 
mikä sillä oli vanhemmissa katolisissa 
maissa. Eräässä suhteessa kuitenkin 
luostarimme kilpailivat muiden 
maiden kanssa, niiden siveellinen 
elämä kun oli yhtä moitittavaa 
kuin suurtenkin maiden luostareiden. 
Naantalin luostarissa pidetty tarkastus 
antoi hyvin surullisen kuvan 
sen elämästä. Siellä oli kyllä, kuten 



Birgittalaisnunna. muissakin birgittalaisluostareissa, 
miesten ja naisten puoli vahvalla 
seinällä toisistaan erotettu. Kun pappisveli ripitti nunnia, 
ei hän silloinkaan ollut samassa huoneessa heidän 
kanssaan, vaan tapahtui sekä synnintunnustus että synninpäästö 
seinässä olevan reiän kautta, joka oli niin pieni, 
että ääni siitä pääsi kulkemaan, mutta seinän kahden puolen 
olevat eivät saattaneet edes nähdä toisiaan. Niin ankarasti 
oli miehiltä kielletty oleskelu kahden kesken nunnan 
kanssa, että kuolevaa sairasta ripittämään mennessäänkin 
täytyi papilla olla munkki mukanaan. Näin tarkoista 
määräyksistä huolimatta ei onnistuttu säilyttämään 
luostareita siveellisesti puhtaina. 

Samoinkuin kirkon maat olivat luostarit vapaat veroista. 
Mutta kun luostareita maassamme oli vähän, nekin myöhään 
syntyneitä, ei niille kertynyt omaisuus vielä mitenkään 
häirinnyt valtion taloutta. 

Naantalin munkki. (s. h.) 

Maamme vähän kehittyneissä oloissa oli luostareilla 
kuitenkin merkitystä. Ne olivat niitä harvoja paikkoja, 
joissa henkistä viljelystä harjoitettiin. Naantalin luostarissa 
varsinkin luettiin ahkerasti sen ajan hartauskirjallisuutta, 
pyhimystaruja, ja käännettiin niitä ruotsiksi. Luostarin 
yhteydessä oli aina koulu, jossa öpetettiiti munkeiksi 
aikoville heille tarpeellisia tietoja. Paljon tietoja ne eivät 
antaneet, mutta niillä oli kuitenkin arvonsa, knn koko 
maassa ei niitä lukuunottamatta ollut kuin Turun katedraalikoulu, 
jossa valmistettiin pappeja, ja kaupunkikouluja 
Viipurissa, Raumalla ja Porissa. Kaikissa kouluissa kävi 
opetus latinankielellä: Kuti jotkut papeiksikaan valmistuneet 
eivät ehtineet oppia koko kouluaikanaan kunnollisesi 
i ymmärtämään opetuskieltä, saamme käsityksen siitä, 
kuinka vähän nämä koulut pystyivät oppilailleen antamaan. 

Korkeampia oppilaitoksia ei Suomessa ollut laisinkaan. 
Enemmän tietoja haluavien täytyi siitä syystä matkustaa 
ulkomaiden yliopistoihin. 

Luostarit huolehtivat joukun verran sairaista, köyhistä 
ja matkustavistakin. Ne ylläpitivät Turussa sekä 
Viipurissa hospitaaleja eli sairashuoneita, ja Pyhän Hengen 
huoneita eli köyhäintaloja. Munkit niissä onnettomia hoitivat. 
Ja he tekivät suuren työn varsinkin spitalitautisia 
eristäessään. Tämä tuhoisa tauti oli keskiajalla kaikkialla 
hyvin levinnyt ja ainoa tehokas keino sen rajoittamiseksi 
oli sairasten täydellinen erottaminen muiden ihmisten 
yhteydestä. 

Siis tehtävät, jotka ovat puhtaasti yhteiskunnallista 
luonnetta ja ovat nyt kunnan tai valtion huolenpidon alaisia, 
olivat silloin kirkon hallussa. 

Pyhimysten palvontaa. 

Piispa Henrikistä tuli, kuten mainittu, Suomen suojeluspyhimys. 
Hänet murhattiin Köyliön järven jäällä ja 
hänet haudattiin Nousiaisten kirkkoon, joka tarun mukaan 
rakennettiin piispan oman, ennen kuolemaansa antaman 
määräyksen mukaan, siihen paikkaan, johon hänen ruumistaan 
vetävät härät väsyneinä pysähtyivät. Kun sitten 
Turun tuomiokirkko valmistui, muutettiin hänen luunsa 
v. 1300 sinne. Ne olivat kirkon kalleimpana aarteena ja 
niitä säilytettiin siellä kallisarvoisessa lippaassa. Pääkallo 
ja käsivarret silattiin hopealla, ja suurina juhlapäivinä tuotiin 
luut kansan nähtäväksi ja suudeltavaksi. Ison vihan 
aikoina venäläisten valloitettua Turun Pyhän Henrikin 
jäännökset hävisivät tietymättömiin heidän vietyään ne 
Venäjälle. 

Pyhän Henrikin kerrotaan saaneen aikaan monta ihmetyötä. 
Häntä rukoillessa on myrsky tauonnut, sokea saa- 

nut näkönsä, sairaat parantuneet, vieläpä kuolleet henkiin 
vironneet. Ei siis ihme, että häntä suuresti kunnioitettiin 
ja hänen kuolinpäiväänsä, jota sanottiin syntymäpäiväksi, 
koska hän silloin syntyi uuteen elämään, vietettiin 
suurena juhlana, samoin sitä päivää, jolloin hänen 
luunsa siirrettiin Nousiaisista Turkuun. Niinä päivinä 
kokoontui maan kaikilta ääriltä ihmisiä Turkuun, sen verran 
kuin ajan liikeneuvot sallivat, kuulemaan Heikin messua. 
Tuomiokirkossa kävijöille myönnettiin silloin runsaat 
aneet. Tämä seikka veti ihmisiä Turkuun sekä se, että 
silloin pidettiin myös suuret markkinat, joilla sai mukavasti 
vaihdetuksi tavarat toisiin. 

Neitsyt Maariaa tietysti kunnioitettiin Suomessa yhtä 
paljon kuin muuallakin. Että hän oli elävästi syöpynyt 
kansan mieleen, vaikkakin Raamatun esittämästä kuvasta 
koko lailla poikkeavassa muodossa, siitä on todistuksena 
kansanrunojemme Maaria-aiheen käsittely. Hänen rinnallaan 
palveltiin useimpia katolisen kirkon yleisiä pyhimyksiä. 
Eri seuduilla oli omat pyhimyksensä, joista toiset saavuttivat 
niin suuren kuuluisuuden, että kauempanakin 
asuvat tulivat jotain niiden jäännöstä kumartamaan. Jotkut 
suomalaiset ulottivat pyhiinvaelluksensa Roomaan ja 
Pyhään Maahan, Palestiinaan, asti ansioita itselleen saadakseen, 
vaikka tällaiset retket suomalaisten tekeminä olivatkin 
suhteellisen harvinaisia. 

Aivan katolisen ajan lopulla Suomi oli saamaisillaan 
uuden pyhimyksen. Piispa Hemminki, joka oli ollut piispana 1338
—1366, aiottiin koroittaa pyhimykseksi. Sellainen 
tapahtui aina monilla ja pitkällisillä juhlallisuuksilla. 
V. 1514 vietettiin niistä ensimmäinen, ns. autuuttamisjuhla, 
jolloin pyhän ruumis otettiin haudasta ja sen säilyneet luut 
pantiin kallisarvoiseen lippaaseen ja asetettiin kunniapaikalle 
kirkon sisälle. Pitemmälle ei päästykään, kun 
uskonpuhdistus tuli keskeyttämään tämän puuhan. Kuinka 




(s. h.) Piispa Hemmingin autuuttamisjuhla. 

suurella loistolla juhlaa vietettiin, näkyy seuraavasta kertomuksesta 
(Elis Bergroth; Suomen kirkko): »Koko Turun 
kaupunki oli koristettu, kadut nurmella ja leh\illä peitetyt, 
talot somistettu kukkakiehkuroilla, sillä 'joka täällä maan 
päällä kunnioitti pyhää herra Hemminkiä, häntä Hemminki 
puolestaan epäilemättä kunnioittaa taivaassa' Tuomiokirkkoon 
oli rakennettu laudoista 4 kyyräuää korkea ja 
«)0 kyynärää pitkä lava, Tälle lavalle oli rakennettu alttari. 
Lavan yläpuolella paloi noin 100 lamppua ja sen päällä 
niin monta kynttilää kuin suinkin mahtui, Lattialla suitsui 
joka pilarin juuressa mirhamia ja pyhää savua. Valtionhoitaja 
ja muut ylhäiset kantoivat ensin ympäri kirkkoa 
lipasta, joka sisälsi pyhän Hemmingin maalliset jäännökset. 
Kun se oli alttarille asetettu, aloitti Upsalan arkkipiispa 
Jaakko Olavinpoika viirren 'Veni, Saucte Spiritus' (Tule. 
Pyhä Henki). Sitten seurasi messu ja sen jälkeen pidettiin 
kirkossa latinalainen puhe, Kirkon pihalla saarnattiin 
niinikään pyhästä Hemmingistä. Nyt toimitti itse arkkipiispa 
autuuttamistoiinen ja sitten alkoivat ihmeet! 
Tulta virtasi katosta lavalle ja taas lavalta kattoon, eläviä 
kyyhkysiä, jotka kantoivat tulta, lenteli sinne tänne kirkossa, 
laesta sateli öy lättejä ja kukan lehtiä; eläviä lintusia 
liiteli ympäri kirkossa, ruudilla täytettyjä tappurapalloja 
sytytettiin ja heitettiin alas, niin että niiden tuli näytti 
salaman leimaukselta. Toimitus loppui rukouksella ja siunauksella. 
Ylhäisöä varten valmistetuissa juhlapäivällisissä 
luettiin kertomus piispa Hemmingin elämästä ja ihmeteoista.
) Sellainen juhlallisuus ja tapahtuneet ihmeet 
saivatkin yksinkertaisen rahvaan lumotuksi. 



Uskonpuhdistuksen edellytykset Suomessa. 



Kirkon turmeltuneisuus ei Suomessa ollut läheskään 
niin suuri kuin katolisuuden päämaissa. Yleinen katsanto- 

kanta täällä ja Ruotsissa oli 
sellainen, ettei papeilta vaadittukaan 
kovin paljon. Ruotsissa 
esim. määrättiin vasta 
v. 1248 papit pysymään naimattomina 
ja erotettiin sitä 
ennen naimisiin menneet 50 
vuotta nuoremmat papit vaimoistaan 
sekä tehtiin perin- 
(s. h.) Pyhäinjäännössäiliö. nöttömiksi heidän lapsensa. 

Mutta kun useat papit senkin 
fjälkeen elivät aviollisessa yhteydessä, ei heitä siitä 
paljon moitittu. Kerrankin piispa vain kielsi sellaisesta 
liitosta syntyneitä lapsia asumasta kirkon omistamilla 
mailla, koska heitä oli pidettävä äpärinä. Kansa yleensä 
katsoi pappien aviossa elämistä luonnolliseksi asiaksi. 
Hengellisen säädyn siveellinen elämä ja kansan sille asettamat 
vaatimukset eivät olleet kovin jyrkässä ristiriidassa 
keskenään, vaikka pappien ja munkkien elämä usein olikin 
moitittavaa. 

Kirkon johtajien huolena oli usein enemmän kirkon 
aineellinen etu kuin kansan siveellinen kohottaminen ja sen 
uskonnollisuuden syveutäminen, mutta Suomen piispat 
eivät käyttäneet asemaansa itse sillä rikastuakseen tai 
sukulaisilleen valtaa ja tavaraa hankkiakseen, mikä oli 
lukuisien italialaisten ja saksalaisten piispojen yleinen vika. 
Suomen piispat olivat ylimalkaau kunnollisia. Tulonsa he 
käyttivät kansan hyväksi lievittääkseen köyhyyttä, joka 
niin monia painoi. Tästä johtui, ettei erikoista tyytymättömyyttä 
oloihin ollut havaittavissa, eikä puhdistuksen tarvetta 
ainakaan yleisemmin tunnettu. 

Toiselta puolen kuitenkin siteet Roomaan olivat höllät 
uskonpuhdistuksen alkaessa Saksassa. Oltiin kaukana 
paavista, niin ettei hänen voimakeinokaan tarvinnut paljon 

P. Henrik ja Margareta Taivassalon kirkossa. (s. h.) 



pelätä. Katolisen ajan viimeinen piispa Arvid Kurki 
(piispana 1510 — 1522) esim. uskalsi yhtyä Ruotsin herroihin 
näiden tuomitessa viralta maan arkkipiispan. Kansallinen 
liike, joka oli voittanut alaa Saksassa ja saanut huomattavan 
merkityksen uskonpuhdistuksen auttajana, oli 
Ruotsinkin valtiollisessa elämässä tähän aikaan huomattava 
tekijä, ja sen arvo tuli nyt näkyviin tässä arkkipiispan 
erottamisessa, missä selvästi ilmeni paavinvallan halveksiminen, 
kun ei pelätty päätöksen tekijöitä mieskohtaisesti 
uhkaavaa pannaa eikä interdiktiä, johon koko valtakunta 
tuomittiin. 

Enemmän kuin nämä seikat teki uskonpuhdistuksen 
meillä mahdolliseksi se, että katolinen kirkko oli ehtinyt 
vaikuttaa niin vähän aikaa. Kun kirkkoja ja pappeja oli 
vähän, kun pitäjät siitä syystä olivat suuria, niin että kirkolle 
oli monasti matkaa 15 penikulmaa, jopa joskus 
lähemmä 20, ja kun näin ollen kaukaisemmilta seuduilta 
kirkossa käytiin pari kertaa vuodessa, vieläpä joiltakin 

kyliltä ainoastaan kerran kahden, kolmen tai neljän vuoden 
kuluessa, ei esi-isiemme pakanallinen maailmankäsitys 
siitä paljon ehtinyt muuttua. Moni oli kristinopin kanssa 
tekemisissä vain ne harvat kerrat, jotka hän kirkossa kävi. 
Ja kun hän siellä ymmärsi ainoastaan muutamat rukoukset, 
niin se ei totisesti pystynyt suuresti hänen sisäistä elämäänsä 
valaisemaan. Päinvastoin esim. pyhäinkuvat, joille uhrattiin 
joku ropo, joita kumarrettiin, olivat hänen mielestään 
kutakuinkin samanlaisia haltijoita kuin hänen ennenkin 
palvelemansa, joille hän myös uhrasi, joita hän samoin 
rukoili. Vieläpä pyhimykset lähenivät pakanallisia haltijoita 
siinäkin suhteessa, että kullakin heistä oli oma vaikutuspiirinsä: 
toisen pyhimyksen puoleen käännyttiin pyytämään 
karjaonnea, toista rukoiltiin silloin, kun toivottiin 
runsasta saalista metsästysretkeltä, eri pyhimykseltä huudettiin 
apua taudin uhatessa jne. Eri paikkakunnilla oli 
omat suojeluspyhimyksensä, samoin oli suomalaisten käsityksen 
mukaan jokaisella paikalla omat haltijansa. Eikä 
heidän mielessään ollutkaan mitään eroa vanhojen haltijain 
ja uusien kirkon tuomien välillä. Jälkimmäisistä olivat 
vain. jotkut voimakkaammat entisiä, Jeesus oli »suurin 
loitsijoista». Kun nyt vanhemmilla oli tällainen käsitys 
kristinuskosta, eivät he voineet lapsilleenkaan sen parempia 
tietoja antaa. Kansan lapsia varten ei ollut minkäänlaisia 
kouluja, joissa olisi voitu korvata kotiopetuksen puutetta. 
Pitkien matkojen vuoksi ei heitä voitu kirkkoonkaan 
viedä, ennenkuin itse jaksoivat sinne hiihtää. Monet olivat 
siihen asti kastamattakin. Ja kun he isoiksi tultuaan pääsivät 
kuulemaan Jumalan sanaa yhtä harvoin kuin vanheinpansakin, 
pysyi kansa polvesta polveen melkein yhtä tietämättömänä 
uskontonsa perustuksista. Uskonnon ja kirkou 
vaatimia ulkonaisia tapoja se vähitellen oppi noudattamaan, 
mutta kansan suurella enemmistöllä oli katolisen ajan loppuun 
saakka jotenkin pakanallinen käsitys kaikista asioista. 

Kirkkoon Suomen kansa siis ei voinut 
olla tyytymätön, se ei voinut syyttää 
kirkkoa ihmisoppien esittämisestä ja 
Jumalan sanan liiallisesta syrjäyttämisestä, 
koska se ei tarpeeksi tuntenut 
sitäkään vähää, mitä kirkko opetti, ja 
koska se ei tietänyt mitään Jumalan sanasta 
sellaisena kuin se Raamatussa on. 
Eiväthän papitkaan Raamattua tunteneet, 
harvat heistä lienevät sitä eläissään 
nähneetkään, varsinaisella rahvaalla 
ei siitä kirjasta ollut juuri aavistustakaan. 

Ruotsin ja Suomen uskonpuhdistus 
ei näistä syistä tapahtunutkaan kansan 
tahdosta eikä sen myötävaikutuksella. Se 
oli hallinnollinen toimenpide. Mutta kansa Pyhä Martti, raaoli 
helposti voitettavissa uuden opin puo- {j" k Taio^ 




ni mikkopyhiä. 

* (S. H.) 



lelle, knn se ei ollut vanhaan sen enempää 
kiintynyt, kuin ylempänä on osoitettu. 
Uskonpuhdistuksen täyttä merkitystä kansa yleensä 
ei liene käsittänytkään. Jumalanpalveluksessa tapahtuneet 
ulkonaiset muutokset se huomasi, ja oli tyytyväinen kun 
kaikki kävi sen omalla kielellä, mutta pelkäsi toiselta puolen 
Jumalan vihastuvan, kun häntä lähestyttiin niin mutkattomasti, 
kun häntä puhuteltiin niin tavallisin sanoin, 
ja kun jumalanpalveluksesta katosi salaperäisyys, mikä 
siinä oli ollut kaikkien toimitusten tapahtuessa kansalle 
käsittämättömällä kielellä. 



Uskonpuhdistuksen alkuajat. 
Ennenkuin voimme käydä tarkastelemaan yksityiskohtaisemmin 
uskonpuhdistuksen toimeenpanoa Suomessa, 
on meidän luotava silmäys Ruotsin oloihin . ja ensimmäisiin 
uskonpuhdistusta tarkoittaviin toimenpiteisiin siellä. 

Westeräsin recessi. 

Kustaa Vaasa tuli Ruotsin kuninkaaksi v. 1523. Se 
merkitsi Ruotsin kansallisen itsenäisyyden täydellistä voittoa. 
Uniooni eli liitto, jonka olivat muodostaneet Tanska, 
Norja ja Ruotsi, oli vähitellen muuttunut sellaiseksi, että 
tanskalaiset olivat näiden kolmen maan varsinaisia isäntiä. 
Aikaa myöten oli hävinnyt tasa-arvoisuus, minkä piti vallita 
kunkin liittoon kuuluneen valtion välillä. Ruotsille 
oli asema käynyt alentavaksi. Sen aatelisto ja ylimystö oli 
saanut luovuttaa valtansa sekä taloudelliset etunsa tanskalaisille 
ja muille heidän kanssaan maahan tulleille muukalaisille. 
Ruotsissa oli sen vuoksi syntynyt kansallinen puolue, 
joka koetti vapauttaa maata tästä muukalaisten sorrosta. 
Pitkällisten taistelujen jälkeen se onnistui, Ruotsi 
pääsi irtautumaan unionista, ja kuten mainittu, Kustaa 
Vaasa tuli kuninkaaksi. 

Tässä taistelussa oli Ruotsin korkein papisto ollut 
tanskalaisten puolella. Harvinaisena poikkeuksena oli ollut 
vain Turun piispa Arvid Kurki, joka oli liittynyt kansalliseen 
puolueeseen tanskalaismielistä arkkipiispaa viralta 
tuomitessa (s. 211). Koska kirkko kaikkine rikkauksineen 
oli paljon merkitsevä tekijä valtiollisessa elämässä, ja koska 
sen johtajat olivat asettuneet valtakunnan itsenäisyyden 
tielle, oli sen mahti kukistettava. Samaan suuntaan kehoitti 
kuningasta toimimaan se vielä painavampi seikka, että 
valtakuntaa rasittivat suuret sodan aiheuttamat velat, 
kun kirkolla oli suunnattomia rikkauksia. Kirkon liika 
omaisuus oli siitä syystä luovutettava valtiolle. Jos silloin 
joutuisi paavin epäsuosioon, ei siitä ollut välitettävä, 
koska valtakunnan itsenäisyys ja menestyminen oli suurempiarvoinen 
kuin paavin suosio. 

Lutherin oppi soi maan hallitsijalle suuren vallan. 
Suostumalla siihen Kustaa Vaasa huomasi saavansa käsiinsä 




Kustaa Waasa. (Samanaikuinen puuveistos.) (s. h.) 

(s, h.) Olaus Petri. 



kaikki keinot päästäkseen kirkon herraksi ja saadakseen 
sen omaisuuden valtion tarkoituksiin. 

Uutta oppia alkoivat Ruotsissa ensimmäisinä saarnata 
veljekset Olaus ja Laurentius Petri (Olavi ja Lauri Pietarinpoika
) sekä Laurentius Andreae (Lauri Anteronpoika), 
Olavi Pietarinpoika oli Wittenbergissä siihen aikaan, kun 
Luther julkaisi siellä kuuluisat väitteensä v, 1517, Kaksi 
vuotta myöhemmin hän palasi Ruotsiin ja pääsi erään 
katedraalikoulun johtajaksi. Kohta hän rupesi saarnaamaan 
evankelista oppia, ja häneen yhtyivät toiset mainitut 
henkilöt. Ruotsin olot olivat kehittyneemmät kuin 
Suomen, kristinoppi oli ehtinyt syvemmälle juurtua, kansa 
pysyi vanhassa opissa lujemmin kiinni, ja siksi oli suuri 
merkitys saarnoilla, joiden kautta selviteltiin kansalle evankelista 
oppia. Ja kuten muuallakin, mihin uskonpuhdistus 
leveni, niin Ruotsissakin koetettiin heti johdattaa kansaa 

Raamatun tuntemiseen, minkä vuoksi Lauri Anteronpoika 
käänsi Uuden Testamentin ruotsiksi jo v. 1520. 

Kun Kustaa Vaasa tutustui näiden miesten puuhiin, 
koetti hän tukea heitä. Lauri Anteronpojan hän nimitti 
kanslerikseen ja Olavi Pietarinpoika sai Tukholmassa saarnaajan 
viran. Kuningas tahtoi näin valmistaa maaperää 
tuleville toimenpiteilleen ryhtymättä heti voimakeinoin 
uudistuksiin. Tällöin hän lienee tullut vakuutetuksi myöskin 
uuden opin paremmuudesta vanhan rinnalla, joten 
uskonnolliset syyt valtiollisten lisäksi kehoittivat häntä 
toteuttamaan suunnitelmansa kirkkoon nähden. 

Katolinen papisto huomasi heti, että kuningas suosi 
uutta oppia. He ryhtyivät vehkeilemään häntä vastaan 
saaden monin paikoin talonpojat kiihoitetuksi kapinaan, 
samat talonpojat, joiden avulla kuningas vähää ennen oli 
vapauttanut maan tanskalaisten vallasta. Ne eivät kuitenkaan 
saaneet millään tavoin horjutetuksi Kustaa Vaasan 
aikeita. Hän kutsui 1527 koolle valtiopäivät \Vesteräsiin 
ja esitti säädyille kantansa. Hän ei sanonut tahtovansa 
tuoda valtakuntaan uutta oppia, sanoi vain antaneensa 
saarnata puhdasta Jumalan sanaa ja valvoneensa 
pappien elämää. Ja hän pyysi säädyiltä varoja, joita ilman 
hän ei voinut maata hallita. Mutta mistä ottaa uusia 
tuloja? Eräs piispa heti väitti, ettei kirkon tiluksia voitu 
ottaa, koska papistolla ei ollut oikeutta luopua niistä ilman 
paavin suostumusta. Aatelisto oli samalla kannalla. Ainoastaan 
porvaristo ja talonpojat olivat taipuvaisia luovuttamaan 
kirkon omaisuutta päästäkseen siten itse uusista 
veroista. Asiain näin ollen kuningas uhkasi luopua kruunusta 
ja jättää koko maan hallituksen sekä poistui sen 
sanottuaan kokouksesta. Nyt talonpojat ja porvarit pakottivat 
aateliston taipumaan. Kuninkaan luopuminen vallasta 
sen vuoksi, ettei aatelisto tahtonut osoittaa varoja, 
joita valtakunta välttämättä tarvitsi, merkitsi heidän mie- 

lestään maan perikatoon ajamista. Mutta sitä he eivät 
tulisi sallimaan, ennemmin hävittäisivät koko aatelin. 
Tämän uhkan edessä aatelin täytyi taipua. Kuningas kutsuttiin 
takaisin. Ja nyt tehtiin valtiopäiväpäätös, joka 
tunnetaan MVesteräsin recessin nimellä, ja jonka mukaan 
kuninkaalle annettiin oikeus ottaa valtion haltuun kirkon 
liika omaisuus. Aatelikin \oi tähän päätökseen tyytyväisenä 
yhtyä, kun kuningas suostui siihen, että aateliset saisivat 
itselleen ne kirkon hallussa olevat tilukset, jotka he 
itse tai heidän sukunsa oli lahjoittanut kirkolle jälkeen 
vuoden 1454. Recessin mukaan piti nyt saarnattaman 
puhdasta Jumalan sanaa — Lutherin nimeä ei mainittu — 
ja siten tehtiin tyhjiksi katolisten toiveet, he kun halusivat, 
että uuden opin levittäminen olisi ollut kiellettävä. 
Ja recessiin tehdyssä lisäyksessä sanottiin, että kuningas tuli 
kirkon päämieheksi päavin sijalle; että papisto joutui maallisen 
tuomioistuimen alaiseksi, kaikkien avio- ja siveellisyysrikosten 
jäädessä kuitenkin edelleen pappien tuomittaviksi; 
ja että kuningas sai ottaa haltuunsa piispojen 
linnat. 

Tämä päätös antoi kuninkaalle vapaat kädet toimia 
mielensä mukaan. Ja nyt hän alkoi kirkkojen tiluksien 
peruuttamisen ja vähitellen niiden muunkin omaisuuden 
siirtämisen valtiolle, piispojen ja pappien verottamisen, niin 
että lopulta tämä omaisuuden haaliminen sai selvän ryöstön 
luonteen, kun kuningas ei pannutkaan kaikkia rikkauksia 
valtion tiliin, vaan kokosi suuret määrät hopeaa 
ja kultaa omiin aarrekammioihinsa. Kirkon miehissä 
herätti tällainen menettely suurta paheksumista, mutta 
he eivät kyenneet vastustamaan kuninkaan määräyksiä. 
Luostareihinkin lähetti kuningas voutinsa ylintä isännyyttä 
pitämään. Koululaitos joutui näin erittäin tukalaan asemaan, 
kun kirkolla ja luostareilla ei enää ollut varaa pitää 
niitä kunnollisesti yllä. Papiston tulot vähenivät tavatto- 

masti. Kun kirkon omaisuutta otettiin valtiolle, kun sitä 
anastivat itselleen aateliset, arvelivat talonpojat, ettei heidänkään 
ollut silloin välttämätöntä kirkollisia maksujaan 
suorittaa. Kuninkaan jo täytyi heitä siihen kehoittaa. 

Niin paljon sekavuutta kuin tämä oloihin tuottikin, 
oli joka tapauksessa kirkon valta näiden toimenpiteiden 
kautta murrettu, ja vähitellen poistettiin katoliset menotkin 
toinen toisensa jälkeen ja kirkollinen järjestys ja jumalanpalvelus 
tulivat muodoiltaan luterilaisiksi ja oppi sisällykseltään 
evankeliseksi. Mutta kun ei oltu tehty muodollista 
päätöstä Lutherin opin hyväksymisestä valtion uskonnoksi, 
jätti valtiopäiväin päätös sijaa mielivaltaisille selityksille, 
mitä oli Jumalan puhtaalla sanalla ja sen mukaisella 
kirkollisella järjestyksellä ymmärrettävä, ja se tuotti 
Ruotsin ja Suomen kirkkoon pitkäaikaista epävakaisuutta, 
ennenkuin koko valtakunta virallisesti omisti nimenomaan 
Lutherin opin ja hyväksyi luterilaiset tunnustuskirjat. 

Kuninkaan ensimmäiset toimet Suomen kirkkoa 
vastaan. 

Kustaa Vaasan työtä helpotti suuresti se, ettei hänen 
tullessaan kuninkaaksi Ruotsissa ollut kuin kaksi piispaa, 
viisi piispanistuinta oli tyhjänä. Suomenkin piispanvirka 
oli auki. Kuningas toivoi, että paavi suostuisi nyt, maassa 
vallitsevan köyhyyden tähden, vahvistamaan tuomiokapitulien 
valitsemat uudet piispat virkoihinsa ilman tavanmukaisia 
maksuja. Siihen paavi ei myöntynyt. Kuningas 
oli pahoillaan paavin menettelystä, mutta hänen täytyi 
tulla nyt toimeen saamatta paavin siunausta piispoille, 
ja siitä hän kirjoitti hyvin itsetietoisesti paaville: »Mutta 
jos näemme, ettei meidän kärsivällisyytemme ja pitkämielisyytemme 
saa mitään aikaan, aiomme menetellä oikeuden 
vaatimusten mukaan, sallimatta meidän kansamme joutua 



220 



ulkomaalaisten kärsimättömän ikeen alle, tietäen ettei 
Kristus, meidän korkein pappimme, suo kansansa täällä 
tai muualla kokonaan hukkua, sentähden että paavi niin 
tahtoo; eikä meitä nimitetä kristityiksi paavin, vaan Kristuksen 
mukaan,» Suhteet paaviin eivät tämän jälkeen enää 
palautuneet säännöllisiksi. Uudet piispat jäivät väliaikaisiksi. 
Sellaiseen asemaan joutui Turunkin tuomiokapitulin 
valitsema Eerik Sveninpoika, Kun hän ei ollut piispaksi 
vihitty, ei hän saanut toimittaa kaikkia piispan tehtäviä, 
kuten kirkkojen ja pappien vihkimisiä. Näitä toimia varten 
oli maahan kutsuttava muudan ulkolainen, joka oli 
piispaksi vihitty, mutta jolla ei ollut mitään vakinaista 
virkaa. Tämä teki Eerik Sveninpojan aseman epävarmaksi. 

Valittu piispa oli kyllä mieleltään katolinen, mutta 
hän ei kyennyt vastustamaan kuninkaan toimenpiteitä, 
Väliajalta, minkä Turun piispanistuin Kurjen kuoltua oli 
ilman haltijaa, kuningas kantoi piispan tulot itselleen. 
Tällaista kuninkaan itsevaltaista menettelyä vastustamaan 
uusi mies juuri oli valittu. Mutta hänen virassa ollessaan 
kuningas antoi määräyksiä, jotka rasittivat kirkkoa vieläkin 
enemmän. Yhtenäkin vuonna määrättiin, että kirkkokymmenyksistä 
oli maksettava kaksi kolmannesta valtiovelan 
suoritukseksi, mikä Suomen kirkon osalle teki noin 
3000 markkaa, (Tämän summan suuruutta emme muuten 
käsitä kuin ajattelemalla, kuinka kallis markka siihen aikasn 
oli: tynnyri ruista maksoi P/2, härkä 5 markkaa, ja tavallinen 
rengin rahapalkka vuodessa oli 5 markkaa.) Samoin 
pidätti kuningas kuolleiden pappien omaisuudesta jonkun 
määrän valtiovelan lyhennykseksi. Näin menetteli kuningas 
jo ennen VVesternsin valtiopäiviä. Silloin hän vielä 
selitti olevansa täysin katolinen, mutta tahtoi vain vähentää 
pappien ahneutta, 

Valittu piispa sai sietää myöskin s : +ä, että julkisesti 
saarnattiin Lutherin oppia. Niihin aikoihin vaikutti Turussa 



Pietari Särkilahti, uskonpuhdistuksen ensimmäinen aseenkantaja 
Suomessa. Hän oli aatelissukuinen, Turun pormestarin 
poika, oli opiskellut Saksassa, tutustunut Lutherin 
oppiin ja heti mieltynyt siihen. Saksassa ollessaan hän 
jo meni naimisiinkin palaten kotimaahan (noin v. 1522) 
nuori vaimo mukanaan. Niin suuri oli jo kuninkaan valta, 
että Erik Sveninpojan ja tuomiokapitulin oli pakko antaa 
Särkilahdelle virka tuomiokapitulissa. Ja kaikessa rauhassa 
hän saarnasi uutta oppia. Monta kuulijaansa hän 
sai uuteen oppiin innostumaan. Niiden joukossa oli myös 
Mikael Agricola, joka tuli hänen työtään jatkamaan ja 
jota on pidettävä Suomen varsinaisena uskonpuhdistajana. 
Kuusi tai seitsemän vuotta Särkilahti lie saanut kaikkiaan 
vaikuttaa, mutta sillä ajalla hän sai kylvetyksi uskonpuhdistuksen 
siemenen itse kansaankin, joka myös, sikäli 
kuin oli joutunut uuden opin vaikutuksen alaiseksi, rupesi 
toivomaan Jumalan sanan pääsemistä täysiin oikeuksiinsa. 

Erik Sveninpojan asema kävi niin vaikeaksi, että hän 
katsoi parhaaksi luopua toimestaan. Turun piispan tehtäviä 
hoidettiin väliaikaisesti, kunnes Vesterisin valtiopäivien 
jälkeen 1527 vuoden lopulla kuningas hyväksyi Suomen 
piispaksi Martti Skytten, joka sitten seuraavan vuoden 
alussa vihittiin virkaansa. Hän oli vanhaa suomalaista 
sukua, oli dominikaanimunkistoon kuuluva ja oli ennen 
piispaksi tuloaan koko munkistonsa ylitarkastajana Ruotsin 
valtakunnassa. Hän oli tällöin jo vanha mies, suunnilleen 
seitsemänkymmenen ikäinen, ja siitä syystä kuningas 
lie hänet nimittänytkin, ajatellen kai, ettei niin vanlia mies 
enää kykenisi vastustamaan hänen uudistuksiaan, ^kytte 
kyllä mukautui kuninkaan vaatimuksiin, mutta se ei johtunut 
hänen vanhuudestaan, vaan siitä, että hän oli iästään 
ja asemastaan huolimatta mieltynyt uuteen oppiin 
ja omasta halustaankin tahtoi auttaa uuden opin levenemistä. 

Skytte viliilliiii virkaansa kaikella loistolla, mitä katolinen 
kirkko tällaisissa tapauksissa käytti. Mutta hänen 
nimityksellensä ei enää haettukaan paavin vahvistusta. 
Kuitenkin hän aina noudatti tarkasti tekemiään munkkilupauksia. 
Samoinkuin hän itse piti kiinni vanhasta eikä 
kuitenkaan vastustanut uudistuksia, samoin hän toivoi, 
että kirkon oloja uudelleen järjestettäessä vältettäisiin 
nopeita siirtymisiä ja vain hitaasti pantaisiin toimeen 
uudistukset, sikäli kuin ne kävisivät välttämättömiksi. 
Hän oli siten aivan omiaan Turun piispanistuimelle, missä 
hän voi edes hiukan hillitä ja lieventää kuninkaan jyrkkää 
Westeräsin recessin toimeenpanoa. 

W esterasin reeessin toimeenpano Suomessa, 

Heti vuonna 1528 kuningas saamansa vallan nojalla 
hajoitutti Kuusiston linnan, Suomen piispojen turvapaikan 
ja asunnon sekä heidän maallisen valtansa parhaan tuen. 
Martti Skytte ei saanut ensimmäiseltä virkavuodeltaan 
mitään palkkaa, kuningas otti sen itselleen, jättäen piispan 
elatukseksi ainoastaan neljä lästiä 1 viljaa. Sen jälkeen 
määräsi kuningas piispan vuotuiseksi veroksi 1000 markkaa 
rahaa, 480 tynnyriä rukiita, 480 tynnyriä ohria, 288 tynnyriä 
kauroja, 120 tynnyriä voita, 36 tynnyriä lohta ja 200 
leiviskää haukia. Vero, kuten näemme, oli yhden miehen 
maksettavaksi aivan tavaton. Piispa ei sitä kyennytkään 
suorittamaan. Kuningas suostui vähentämään jonkun 
määrän ruis-, ohra-, kaura- ja voi veroa, muiden maksujen 
jäädessä ennalleen. Näin pienennetyn, mutta sittenkin 
erittäin raskaan veron lisäksi kuningas »toivoi» piispalta 
lahjaa, mikä toivomus käskyn veroisena oli täytettävä. 
Lammin pitäjässä olleen perintötalonsa hän lahjoitti kuninkaalle. 
Lopulta kuningas otti haltuunsa tilat, jotka aina 



i Viljalasti oli 48 tynnyriä. 



kuuluivat piispalle varsinaisena palkkana, koska piispa 
muka oli niin vanha, ettei hän kyennyt maatiloja hoitamaan 
eikä säädettyä veroa maksamaan, ja koska hän vanhuutensa 
vuoksi ei tulisi kauan enää virkaansa hoitamaan, 
likipitäen 90 vuotta vanha piispa joutui viimeiset vuotensa 
olemaan suoranaisessa köyhyydessä. Oli siis eroa 
Martti Skytten aseman ja katolisen ajan piispojen elämän 
välillä, ne kun usein liikkuivat ruhtinaiden tavoin satahenkinen 
seurue mukanaan. 

Ei piispa yksin joutunut verotuksen alaiseksi. Turun 
tuomiokapitulin jäsenet saivat myös suorittaa vuotuiset 
maksut, kunnes heidän virkansa lakkautettiin ja heidän 
palkkatiluksensa otettiin valtiolle. 

Kirkkojen ja luostareiden maatiloja peruutettiin valtiolle 
noin 600 ja niihin kuuluvia torppia yli neljänkymmenen. 
Sen lisäksi aateliset ottivat haltuunsa sukujensa aikaisemmin 
lahjoittamia maita. Eivätkä he tyytyneet ainoastaan 
siihen, mihin heillä Westeräsin päätöksen mukaan oli 
laillinen oikeus, vaan he ottivat niin paljon kuin suinkin 
saivat. Vieläpä talonpojatkin joskus anastivat kirkkojen 
maita, ajatellen, että heidänkin täytyi saada, kun muutkin 
ottivat. Kirkon ja pappien tulot vähenivät täten kovasti. 
Siitä huolimatta kuningas määräsi kirkon kymmenyksistäkin 
otettavaksi valtiolle kaksi kolmasosaa, vain yhden 
kolmanneksen jäädessä pitäjän papiston palkkaukseen. 
Sen lisäksi asetettiin papiston maksettavaksi säännöllinen 
vuotuinen vero ja tavantakaa suuria ylimääräisiä veroja, 
jotka esim. v. 1536 tekivät Suomen papiston osalta 2774 
markkaa. Säästöt, joita oli kirkkojen kirstuissa, otettiin 
niin ikään valtiolle. Kerran määrättiin jokaisen kirkon 
suurin kello kruunulle, jolloin seurakunnat saivat kuitenkin 
oikeuden lunastaa sen takaisin rahalla. Ehtoollisastioita, 
messupukuja, koristuksia, yleensä kaikkea sellaista 
irtaintakin tavaraa, jolla vähänkin arvoa oli, siirret- 

Li in ku niukiini] varastoihin. Näin Kustaa Vaasa käsitti 
Vesteräsin päätöksen, että kirkon Jiika omaisuus oJi Juovutettava 
kuninkaan käytettäväksi. 

Recessin vaikutukset. 

Lähimpänä seurauksena kirkon omaisuuden peruuttamisesta 
oJi kaikkien kirkon ylläpitämien laitosten kärsiminen, 
jopa rappiolle joutuminen varojen puutteesta. 
Kouluja, köyhäinkoteja ja sairaaloita oli suljettava. Luostarit 
hävisivät toinen toisensa perästä. Turun luostari 
paloi, ja sen asukkaat hajaantuivat mikä minnekin. Rauman 
luostarista munkit karkoitettiin ja sen rakennukset ja 
osa tiloista annettiin seurakunnan pappilaksi. Sen kirkko 
oli aluksi jauhomakasiinina, kunnes se kaupungin kirkon 
jouduttua tulipalon uhriksi otettiin käytäntöön, missä 
se on pysynyt edelleen. Viipurin harmaittenveljesten luostari 
revittiin ja sen kiviä käytettiin kaupungin muurien 
vahvistamiseksi. Mustainveljesten luostari muutettiin 
tavaravarastoksi. Nyt sen kirkkoa käyttää Viipurin maalaisseurakunta. 
Samoihin aikoihin hävisi Ahvenanmaalta 
Kökarin luostari, Ainoastaan Naantalin luostari jäi toistaiseksi 
elämään, vaikkakin köyhtyneenä. Munkit, joiden 
oli lähdettävä luostareista, saivat tulla toimeen, miten parhaiten 
taisivat. Ne heistä, jotka olivat papiksi vihittyjä, 
pääsivät kirkkoherroiksi maaseudulle. 

Kirkon ulkonaiseen elämään kohdistuneet muutokset 
eivät olleet ainoat Vesteräsin päätöksen seuraukset. Päätöshän 
koski myös jumalanpalvelusta ja kirkon oppia. 
Kun piispa Skytte valitti kuninkaalle, että Särkilahti saarnasi 
oppia, jota tuomiokapituli piti hyvin »kummallisena», 
vastasi kuningas, että Särkilahti seurasi ainoastaan evankeliumin 
oikeaa selitystapaa, ja nojaten Westeräsin päätökseen 
kuningas kirjoitti Suomen papistolle, että sen tuli 

Rauman kirkon kuorimaalauksia keskiajan lopulta. (s. h.) 

virkansa menettämisen uhalla saarnata Jumalan puhdasta 
sanaa. Samalla kehoitettiin pappeja hankkimaan itselleen 
ne osat Raamattua, jotka jo oli käännetty ruotsiksi. Näin 
kuningas koetti toteuttaa uskonpuhdistusta valtakunnassaan 
sen opilliseenkin puoleen katsoen eikä vain alistamalla 
kirkkoa ulkonaisesti valtansa alle. Ja merkillisen pian valtakunnan 
papisto siihen taipui. Kirkolliskokouksessa, joka 
pidettiin v. 1529 Örebrossa, oli selvä enemmistö uuden 
opin puolella. Siellä päätettiin, että oli saarnattava Raamatun 
mukaan, että kaupunkeihin tuli nimittää sellaisia pappeja, 
jotka osasivat itse ja kykenivät muitakin pappeja 
opettamaan, että tuomiokirkoissa oli joka päivä pidettävä 
raämatunselitys ja kouluissa oli opetettava evankeliumia, 
jotta papit voivat käydä siellä kuulemassa ja oppimassa, 
että pyhäpäivien lukua oli vähennettävä ja että 



H oi vi maalaus Taivassalon vanhassa kirkossa: munkki, jonka 
(S. h.) pyhyys painaa enemmän kuin koko perkele pesineen. 

missä vanha kirkollinen laki ei kelvannut noudatettavaksi, 
siinä oli seurattava »Jumalan lakia», s. o. vanhatestamentillista 
oikeutta. Vanhat menot, latinankieli ja pyhäinkunnioitus, 
viimeksimainittu uudella tavalla käsitettynä, 
säilytettiin ede^een. 

Kuitenkin hyvin pian poistettiin jumalanpalveluksesta 
monta katolista menoa: juhlakulkueet, pyhän savun 
suitsuttaminen, vihkiveden käyttäminen ja viimeinen voitelu 
lakkautettiin; samoin poistettiin kasteen yhteydessä 
toimitettu lapsen voiteleminen; pyhäinpalvelus ja pyhiinvaellusretket 
kiellettiin ja ehtoollista ruvettiin jakamaan 
molemmissa muodoissa. Kansankieli voitti lisäksi Ruotsissa 
nopeasti alaa jumalanpalveluksessa, kun siellä saatiin 
verrattain aikaiseen toimitetuksi jumalanpalveluksessa 
tarvittavia kirjoja ruotsiksi. Tässä suhteessa ei Suomi 
ollut yhtä edullisessa asemassa, lukuunottamatta Suomen 

ruotsalaisia seutuja. Turussa esiin, pidettiin ensimmäinen 
ruotsinkielinen jumalanpalvelus v. 1534, suomalainen vasta 
v. 1549. Suomalaisia kirjoja saatiin paljon myöhemmin, ja 
niinkauankuin niitä ei ollut, ei jumalanpalvelusta voitu 
järjestää suomalaiseksi, vaikka vse katolisesta luonteestaan 
menettikin paljon, kun edelläkerrotut uudistukset voitiin 
panna toimeen kielestä riippumatta. 

Kuninkaan tahdon mukaisen Westeräsin päätöksen 
nojalla oli Suomen kirkko näin hyvällä alulla luterilaistumisessaan. 
Mutta ei täällä enempää kuin Ruotsissakaan 
vielä puhuttu mitään siitä, että todella haluttiin omistaa 
Lutherin oppi, järjestettiin vain kaikki Jumalan puhtaan 
sanan mukaan. Meillä nämä muutokset tapahtuivat aivan 
rauhallisesti synnyttämättä laisinkaan sellaista levottomuutta 
kuin Ruotsissa; se johtui osaksi katolisen kirkon 
vähäisestä vaikutuksesta kansaan, kuten aikaLsemmin on 
osoitettu, mutta varmasti osaksi myös siitä, että Suomen 
kirkon johdossa oli niin tyyni ja maltillinen mies kuin piispa 
Skytte. Tasaisesti kulki kirkko hänen ohjaamanaan uusia 
oloja kohti. Hän tuki nuorempaa papistoa, joka oli voitettu 
uuden opin puolelle. Hänen kustannuksellaan opiskeli 
ulkomaiden yliopistoissa nuoria miehiä — muidenkin piispojen 
oli tapa kouluuttaa lahjakkaita nuoria miehiä ulkomaisissa 
korkeakouluissa saadakseen heistä kirkon johtoon 
kykeneviä henkilöitä — ja Skytte lähetti heitä Saksaan, 
vieläpä Wittenbergiin, uskonpuhdistuksen pääpaikkaan, 
mikä selvästi todistaa piispan myötämielisyyttä uutta 
oppia kohtaan. Näiden piispan kouluuttamien henkilöiden 
joukossa oli myös Mikael Agricola, mies, joka pani Suomen 
uskonpuhdistuksen lopullisesti toimeen. Piispan tätä toimintaa 
ei siitä syystä ole suinkaan pidettävä vähäarvoisimpana. 

Mikael Agricola. 
Nuoruus. 

Tämän miehen elämää on syytä hiukan lähemmin tarkastella, 
hänen työnsä on siksi merkitsevää. 

Mikael Agricola syntyi jonakin vuosista 1508 — 1512. 
Tarkemmin ei hänen syntymäaikaansa tunneta. Hänen 
isänsä oli kalastaja, joka asui Uudellamaalla Pernajan pitäjän 
Torsbyn kylässä, ja siellä syntyi Mikael. Hän oli siten 
köyhästä ja vähäisestä kodista lähtöisin, kuten monet muutkin 
Suomen suurmiehet. 

Mikael pääsi sitten kouluun Viipuriin ja siellä hän sai 
sukunimensäkin Agricolan (=maanviljelijä). Siilien aikaan 
oli tavallista, että koulupojille annettiin latinankielinen 
tai kreikkalainen sukunimi, mikä tehtiin joko lisäämällä 
vieraskielinen pääte entiseen sukunimeen tai kääntämällä 
se — jos sukunimeä laisinkaan oli — tai otettiin se asianomaisen 
kotipaikan tai muun sellaisen seikan mukaan.. 
Viipurista Agricola siirtyi Turkuun opettajansa mukana, 
kun tämä sai siellä viran piispa Skytten sihteerinä. Joutuen 
elämään näin eri puolilla maata Agricola tutustui 
maan kumpaankin päämurteeseen, sekä itäsuomalaiseen 
että länsisuomalaiseen, viimeksimainitun kuitenkin tullessa 
hänen pääkielekseen, koska hän joutui Turussa pysyvästi 
asumaan. Hän jatkoi siellä opiskeluaan ja valmistui papiksi. 
Opettajansa mukana hän pääsi piispan palvelukseen, tullen 
lopulta piispan sihteeriksi. 

Agricolan tullessa Turkuun vaikutti siellä Pietari 
Särkilahti. Vain parin vuoden ajan oli hän kuulemassa 
Särkilahden saarnoja, kun viimeksimainittu kuoli. Mutta 
Särkilahden voimakkaat puheet vaikuttivat niin, että 
Agricola yhtyi täydestä sydämestään hänen oppejaan kannattamaan. 
Piispan sihteerinä ja hänen kanssaan tar- 

Mikael Agricola, patsas Nikolainkirkossa Helsingissä, (s. h.) 

kastusmatkoilla kulkiessaan Agricola tutustui perinpohjin 
kirkon elämään ja näki, mitä se kipeimmin tarvitsi, ennenkuin 
evankelinen oppi voi saada täyden vallan. Matkoilla 
hän myös sai kokemuksia, kuinka uutta oppia voitiin parhaiten 
juurruttaa, kun hän saarnasi ja puhui siitä. Siellä 
hän tuli myös täydellisesti vakuutetuksi uudistusten välttämättömyydestä 
nähdessään kansan surkean tietämättömyyden 
uskonasioissa. 

Hänellä oli onni päästä piispan varoilla ulkomaille 
jatkamaan opintojaan, kuten siitä on mainittu. Witten- 

bergiin, Lutherin ja Melaiiktonin oppilaaksi lian joutui. 
Lutherin oppi oli Saksassa jo saavuttanut vakiintuneet 
muodot niihin aikoihin, Augsburgin tunnustus näet oli 
hyväksytty muutamia vuosia ennen Agricolan sinne tuloa. 
Hän ei siten nähnyt ainoastaan kiihkeätä taistelua, jota 
edelleen käytiin katolisten ja protestanttien välillä, vaan 
myöskin valmiiksi muokatun opin pohjalle rakennettua 
seurakuntaelämää. Ryhtyessään työhön kotimaassa hän 
voi käyttää hyödykseen näitä valmiita esikuvia. 

Koulun rehtorina ja piispan apulaisena. 

Saatuaan Wittenbergissä maisterin arvon palasi Agricola, 
mukanaan kiittävät suositukset Lutherilta ja Melanktonilta, 
v. 1539 kotimaahan, missä hänet nimitettiin Turun 
koulun rehtoriksi. Siellä valmistettiin pappeja. Kun nyt 
tulevien pappien kasvattaminen uskottiin kiivaalle, Wittenbergistä 
juuri palanneelle luterilaiselle, tahdottiin siten 
luoda uskonpuhdistukselle luja pohja kasvattamalla seurakuntien 
paimenet uudessa hengessä. Agricola oli koulun 
rehtorina yhdeksän vuotta ehtien siinä ajassa istuttaa uutta 
oppia moneen nuoreen mieleen. 

Agricolan asema ja työ oli täydellisesti kuninkaan suunnitelmia 
vastaava, mutta ei Agricolakaan voinut alistua 
kaikkiin kuninkaan itsevaltaisiin vaatimuksiin. Kun hänen 
oppilaittensa päämääränä oli valmistua papeiksi, eivät he 
pitäneet minään kunniana eikä suosiona, jos heitä kesken 
koulunkäynnin kutsuttiin hallituksen palvelukseen, sihteeriksi 
tai joksikin muuksi vähäarvoiseksi virkamieheksi. 
Mutta kun hallitus antoi määräyksen, että min ja niin 
monta etevintä teiniä eli oppilasta oli hallituksen käytettäväksi 
lähetettävä, ei siinä useimmiten auttanut muu kuin 
totteleminen. Kustaa Vaasa tarvitsi paljon väkeä tilikamariinsa 
ja tahtoi niitä saada Turunkin koulusta, Agri- 

cola ei tali Limut mitenkään päästää oppilaitaan, koska nyt 
kipeästi tarvittiin evankelisia pappeja, joista melkoisessa 
määrässä riippui uskonpuhdistustyön nopea vakiintuminen. 
Hän ei lähettänyt kuninkaalle pyydettyjä miehiä. Se sai 
kerrankin kuninkaan kirjoittamaan hänelle mm.: »Tämä 
ihmetyttää meitä sangen paljon; emmekä tiedä tokko te 
ja muut tahdotte pätevänä pitää, mitä me teille käskemme 
ja määräämme. Sentähden on nyt meidän tahtomme ja 
käskymme, että tätäkin asiata täydellisesti ajattelette ja 
hankitte meille kaksi tai kolme sopivaa henkilöä mainittuihin 
virkoihin, koskapa olemme hyvin kuulleet, että sellaisia 
Jumalan kiitos kyllä on tarjolla koulussa. Ellei se 
tapahdu, silloin on meidän pakko tehdä jotain muuta 
asiassa, ettekä te siitä saisi paljonkaan suosiota ja kiitosta. 
Sitä noudattakaa!» Tällaisen vaaran uhatessa oppilaat joskus 
vihittiin papiksi ennen tavallista määräaikaa, kun heidän 
pappeina ei tarvinnut virkamiehiksi mennä. 

Koulutoimensa rinnalla Agricola oli piispan apulaisena. 
Tämä työ vaati niin paljon aikaa, että hänen lopulta täytyi 
koulunsa jättääkin kokonaan. Kuningas nimitti v. 
1548 koulun rehtoriksi Paavali Juustenin, joka myös oli 
opiskellut AVittenbergissä ja joka aikoinaan oli säästynyt 
joutumasta kuninkaan virkamieheksi ennenaikaisen papiksi 
vihkimisen kautta. Tämä nimitys lienee ollut jonkinlainen 
kuninkaan epäsuosion osoitus Agricolalle, joka ei näy sitä 
vielä odottaneen. Hänen taloudellinen asemansakin huononi 
tämän johdosta jonkun verran. Mutta kun iäkäs 
piispa Martti Skytte kuoli v. 1550, sai Agricola väliaikaisesti 
hoitaa piispan tehtäviä. Kuningas siis kuitenkin 
luotti häneen. V. 1554 sekä Agricola että Junsten kutsuttiin 
kuninkaan luo, jolloin kuningas ilmoitti heille jakavansa 
Turun hiippakunnan kahtia ja nimitti samalla Agricolan 
Turun ja Juustenin Viipurin hiippakunnan piispaksi. Tälläkin 
tavalla kuningas tahtoi vähentää piispan valtaa. 



232 



Luterilaiset miehet olivat nyt Suomen kirkon johdossa 
ja voivat valvoa, että aloitettu uskonpuhdistus saatettiin 
loppuun asti, 

Agricolakin tahtoi omalla elämällään osoittaa hylkäävänsä 
katolisen kirkon säännöt ja meni naimisiin ollen 
siten ensimmäinen avioliitossa elänyt suomalainen piispa, 

Agricolan kirjallinen lyö. 

Suurimman työnsä uskonpuhdistuksen hyväksi Agricola 
teki toimittamalla suomeksi kirjoja. Luterilaisen uskonpuhdistuksen 
perusvaatimushan oli, että jokaisen kristityn 
piti itsensä saada ratkaista suhteensa Jumalaan Raamatun 
avulla. Sitä varten oli Raamattu toimitettava kansan 
kielelle, ja jotta kansa voisi Raamattua käyttää, oli 
se opetettava lukemaan. Tätä päämäärää silmällä pitäen 
Agricola julkaisi suomalaisia kirjoja. Ensimmäiset suomalaiset 
kirjat lähtivät hänen kädestään ja siksi hän ou 
ansainnut kunnianimen suomalaisen kirjallisuuden isä. 

Aapinen, Abckiria, kuten sen nimi oh, oli ensimmäinen 
suomeksi painettu kirja — mikä muu se olisi voinutkaan 
olla? — ja ilmestyi v, 1542, Se on suomalaisen kirjallisuuden 
syntymävuosi ja siksi merkkivuosi. Aakkosten 
lisäksi on kirjassa kymmenet käskyt, uskonkappaleet, 
Isämeidän, rukous neitsyt Maarialle sekä kasteen, ripin ja 
alttarin sakramentit. Se ei ollut ainoastaan lapsille aiottu, 
sillä 

»Oppe nyt wanha ia noori 
joilla ombi Sydhen toori», 

sanoi Agricola aapisensa kansilehdellä. Tämä kirja tuli 
koko Suomen kansan ensimmäiseksi lukuoppaaksi. 

Sitten ilmestyi Rucouskiria, Bibliasta, se on molemista 
Testamentista, Messuramatusta ia muusta monesta, jotca 

Agricolan painattaman Aapisen nimilehti. (Tukholmassa 
painettu.) ( s - H ) 

toysella polella luetellan, cokoonpoymettu Somen Turussa. 
Se on suuri ja sisältörikas kirja. Aluksi siinä on almanakka, 
jonka yhteydessä annetaan kaikenlaisia hyödyllisiä neuvoja, 
missä eläinradan merkeissä ei saa leikata hiuksia eikä ajaa 
partaa, milloin on kylvettävä, milloin istutettava, milloin 
solmittava avioliitot, milloin vieroitettava lapset jne. Siinä 
on luettelo helvetin piinoista ja paratiisin iloista. Siinä 

varoitetaan jättämästä kirkonmenoista pois muuta kuin 
se, minkä Raamattu nimenomaan kieltää. Papeille annetaan 
muutenkin neuvoja: 

»se on sangen heiy Pappi, 

ioca waan etzi watzans tarpet. 

Ja $ij catzo HERRAS caria, 

jakain Opin Wijna maria 

Quin Recskan Nahan ja Lihan wie, 

ja sijtt eij Lauma \vartioi j tzt\ 

Mutta seurakuntalaiset saavat myös osansa. Heidän on 
omantuntonsa rauhan vuoksi maksettava papeille palkat. 
Onhan ennenkin maksettu, vaikka silloin oli huono katolinen 
oppi voimassa, oli 

»Pauin säty ia värä avsco 
Sielun myrcky ia rumin pnsco 
\Viettelys ia valhe iulki 
quin Taivan Ovet Jujnisulki», 

knn nyt sen sijaan on oppi hyvä. 

Kirjassa on sen lisäksi joitakuita evankeliumiotteila, 
ja vasta sitten seuraa kirjan pääsisältö, rukoukset. Niiden 
joukossa on vielä monta katolista aikaa muistuttavaa, kun 
useiden pyhimysten päiviksi on eri rukoukset. Mutta niissäkään 
ei pyydetä avuksi itse pyhimyksiä, vaan anotaan 
voimaa heidän esimerkkinsä seuraamiseen. Selvästi hän 
lausuu tuomion paavista, mainiten, että Jumalan sanan 
sortajia ovat »perkele, turkki, paavi, antikristus ja kaikki 
jumalaton joukko». 

Suurin ja tärkein Agricolan kirjallisista töistä on 
Uuden Testamentin suomennos. Hän oli aloittanut sen jo 
Saksassa ollessaan. Valmiiksi hän oli työnsä saanut Aapi- 

Agricolan tJtiden Testamentin nimilehti. (s. h.) 

sen ilmestymisen 'aikoina. Mutta rahan puutteessa oli 
hänen täytynyt lykätä sen julkaiseminen myöhemmäksi. 
Kirjain painattaminen oli siihen aikaan kallista. Suomessa 
ei ollut ainoatakaan kirjapainoa. Sellaiset työt oli teetettävä 
Tukholmassa. Mutta sinnekin voitiin kulkea vain 
kesällä, avoveden aikana, talvella ei Ruotsin kanssa oltu 
missään yhteydessä. Omalla kustannuksellaan piti siihen 
aikaan kirjan tekijän painattaa tuotteensa. Kun kirja oli 
suomenkielinen ja työ muutenkin suuri, oli painatustöitä 
valvomaan lähetettävä Suomesta mies Tukholmaan. Vih- 

Mikael Agricola jättää suomalaisen Uuden Testamentin 
(S. h.) Kustaa Waasalle. 



doin v. 1548 ilmestyi painosta Se Wsi Testamenti. Kirjan 
esipuheessa Agricola valittaa, että monet papit ovat niin 
huonoja, etteivät laisinkaan ymmärrä latinaa, ja niin laiskoja, 
etteivät he kaikin paikoin opeta kansa paralle edes 
Isämeitää. Ja hän jatkaa: »Nyt ettei yxiken Pappi taicka 
Opettaia madhaisi laiskudans teste.lehin sille peitte, ettei 
hen Latinan eike Rotzin kielen taidha, ia wnottais henen 
opetuxens wirghan etc 1 senteden ombi nyt se Wsi Testamenti 
yxinkerdhaisesti Textin möte wlostulkittu.» Kuten 
näistä sanoista näkee, ei Agricola vielä ajatellut, että hänen 
työnsä heti tulisi koko kansan käsiin, sillä se ei osannut 
lukea. Ensin tuli papit perehdyttää Raamattuun, jotta 
he voisivat kansaa oikealla tavalla opettaa ja johtaa Jumalan 
sanan tuntemiseen. Vähitellen, sikäli kuin oppisi lukemaan, 
kansa itsekin voisi ruveta käyttämään Raamattua, 
jonka tärkein osa nyt oli suomeksi saatu, ja niin toteutuisi 



1 etc. — yni. 



meilläkin uskonpuhdistuksen vaatimus, että jokaisen itsensä 
piti saada tutustua uskonsa perusteisiin. Katsoen siihen, 
ettei suomenkieltä ennen oltu viljelty, on tämä Agricolan 
käännös erinomaisen hyvä. 

Seuraten ruotsalaisten esimerkkiä Agricola toimitti 
myöskin esityksen jumalanpalvelusjärjestyksestä suomeksi. 
V. 1549 ilmestyivät Käsikiria Castesta ia muista C kristikunnan 
menoista sekä Messu eli Herran Echtolinen. Hyvin 
varovasti ja mahdollisimman lähellä katolisia menoja pysyen 
Agricola laati j umalanpalvelnsjärjestyksensä. Kasteessa 
esim. säilytettiin pahan hengen manaaminen ja suolan paneminen 
lapsen suuhun, minkä yhteydessä lausuttiin sanat 
»Jumala, ioca sinun lonut on, ylesvalistakon sinun, ia andakon 
sinulle Vijsauden Soolan, ioca sinun iohdattaias olkon 
ijancaikisen Elemehen Amen>>. Lapselta itseltään kysyttiin, 
tahtoiko hän luopua perkeleestä ja hänen menostaan sekä 
uskoiko hän Jumalaan. Heti kastamisen jälkeen lapsi peitettiin 
valkealla liinalla merkiksi siitä, että Kristus oli 
pukeva hänet sitten puhtaalla vaatteella, jonka turvissa 
hän voi mennä Jumalan tuomioistuimen eteen. Lopuksi 
annettiin lapselle kynttilä käteen ja kehoitettiin häntä 
nuhteettomasti kätkemään kasteensa, jotta hän Herran 
tullessa voisi »caikeiu henen Pyheins cansa, hende wastan 
wloskieudhe, ia siselle kiendhe henen cansans siehen ijancaikiseen 
ilohon. Amen.» — Muuallakin, missä vain käy 
päinsä, Agricola säilyttää vanhoja tapoja. Ehtoollisen 
asetussanoja lukiessa nostetaan sekä leipä että viini kansan 
nähtäväksi, kuten katolisessakin kirkossa (vrt. s. 44). 
Näiden kirjain ilmestyttyä voitiin jumalanpalvelus järjestää 
kansankieliseksi melkein kokonaan, mutta kun suomalaisia 
virsiä ei ollut, täytyi määrätä laulettavaksi latinan
- ja ruotsinkielisiä. Agricola koetti niitä sepittää, mutta 
ei saanut riittämään asti. 

Tehdäkseen lyhyesti selkoa Kristuksen kärsimisestä 

ja sen merkityksestä ihmisille, sillä harvat olivat siitäkään 
kunnollisesti perillä, Agricola julkaisi vielä kirjan, jonka 
nimenä oli Se meiden HERRAN Jesmen Christusen Pina, 
ylesnousemus ia laivasen Astumus, niste Neliest Euangelislerisl 
coghottu. 

Vanhaa Testamenttia hän ei ehtinyt kokonaan kääntää, 
vaikka hän työssään saikin apua muilta. Paavali 
Juusten, joka oli Turun koulun rehtorina, antoi oppilaidensa 
kääntää joitakin Raamatun paikkoja kieliharjoituksina, 
itse sitten korjasi niitä ja jätti Agricolan käytettäväksi. 
Näin saatiin suomeksi ainakin Davidin Psaltan, 
jo"nka esipuheessa Agricola sanoo: »Muistas sis rucoellesas 
heite, iotca tulkitzit somexi neite.» Vanhasta Testamentista 
ilmestyivät sen lisäksi suomeksi IVeisut ia Ennustoxet Mosesen 
Laista ia Prophetista vvloshaelut sekä Ne Prophetat 
Haggaj, SacharJa, Maleachi. 

Helppoa ei ollut Agricolan työ hänen taivuttaessaan 
suomenkieltä kirjoitukseen. Kansankielestä ei ollut aina 
mahdollista löytää vastineita käsitteille, joita käännettävissä 
kirjoissa oli. Suuria vaikeuksia tuotti myös kirjainten 
valitseminen eri äänteiden merkeiksi, varsinkin sellaisten 
suomalaisten äänteiden, joita muissa kielissä ei ollut. 
Sanan 'yö' hän esim. kirjoittaa 'öö\ 'käymään' on 'kieumeen
' jne. Vaikeudet hän kuitenkin voitti.- Perustuksena 
sanoja ja lausetapoja valitessa sekä sanoja taivuttaessa 
hänellä oli Turua seudun murre. Sen hän parhaiten tunsi. 
Mutta lisänä hän käytti myöskin Viipurin murretta, pannen 
siten jo alun kehitykselle, jonka mukaan kirjakielemme on 
rakentunut sekä Länsi- että Itä-Suomen murteille. Miksi 
hän etupäässä käytti Varsinais-Suomen kieltä, siihen hän 
antaa selityksen sanomalla, että sen mukaan on koko maa 
saanut nimensä, se tuli ensimmäiseksi kristityksi, siellä on 
piispanistuin ja maan pääkirkko. Toisten murteiden käyttämisestä 
hän sanoo; »Ja rnös hädhen tedon, coska tarue 

on anonut, ouat mös nrvviden kielet, puliet ia sanaL Idien 
(Uuteen Testamenttiin) siselotetud.» 

Kun nyt Agricolan kieltä luemme, tuntuu se meistä 
kankealta. Oudonnäköiseksi sen tekevät monet pelkästään 
ulkonaiset seikat, kuten tiheään esiintyvät, mutta nykyjään 
harvoin käytetyt kirjaimet x ja z, u:n merkitseminen w:llä 
jne. Sitäpaitsi on otettava lukuun, että suomenkieli on 
paljon kehittynyt Agricolan päivistä asti. Silloin puhuttu 
kieli vastasi hänen kirjoitustaan paljon lähemmin kuin 
nykyisin käytetty puhekieli. Tästä syystä täytyy Agricolan 
kieltä pitää erinomaisen onnistuneena. Lahjoittamalla 
suomalaisille kirjakielen Agricola on tehnyt äärettömän 
paljon merkitsevän työn. Kirjakielestä tuli kansamme 
paras yhdistäjä, lujin side eri heimojen välille c Ja suomalainen 
kirjallisuus, jonka alun Agricola loi, on ollut parhaana 
keinona, jonka välityksellä kansamme on päässyt 
osalliseksi muun maailman sivistyksestä. 

Yksin Agricolan kirjallisen työn tähden meidän kannattaa 
pitää hänet aina kiitollisessa mielessämme, vaikka 
hänelle itselleen tämä olikin vain sivuasia, tärkeämmän 
työn, nim. uskonpuhdistuksen toteuttamiseksi. 

Agricola piispana. 

Agricola ei ollut tyytyväinen hiippakunnan jakoon, 
vaikka se nähtävästi olikin tarpeen vaatima. Kun ajattelemme, 
että Turun hiippakunta käsitti koko laajan maamme, 
jonka kulkuneuvot olivat tavattoman alkuperäiset, ei yksi 
mies voinut tehokkaasti valvoa kirkon elämää kaukaisemmissa 
seuduissa. Tehokas tarkastus oli kuitenkin välttämätön 
aikana, jolloin kaikki kirkon olot piti saada uudelleen 
järjestetyksi. Nämä seikat valtapyyteiden lisäksi lienevät 
olleet osaltaan vaikuttamassa kuninkaan päätökseen. Ikäänkuin 
vastalauseeksi kuninkaan omavaltaiselle menettelylle 

Agricola Suomeen palattuaan esiintyi ensimmäisessä jumalanpalveluksessa 
katolisella loistolla komea piispanpuku 
yllään ja hiippa päässä. 

Virkansa hän hoiti säännöllisesti tehden tarkastusmatkoja 
hiippakuntansa eri osiin. Eräällä matkallaan hän 
kävi Naantalin luostarissa, joka muiden hajottua vielä 
pysyi koossa. Tällöin senkin asukkaat lupasivat jättää 
pyhäin palvelemisen ja luostarilaitoksensa perustajan pyhän 
Birgitan ennustusten lukemisen kirkossa, sekä ilmoittivat 
suostuvansa lukemaan kirkossa yksinomaan Raamattua, 
lupasivat lakata viettämästä ehtoollista ilman ehtoollisvieraita 
aikoen käyttää suomalaista ja ruotsalaista messua 
vastaisuudessa. Siten uusi oppi tunkeutui tähänkin laitokseen, 
joka jäi viimeiseksi katolisuuden näkyväksi turvapaikaksi 
maassamme. 

Matkoillaan hän tutustui tarkoin kansan elämään, 
näki sen monin paikoin uskovan yhtä paljon loitsujen, taikojen 
ja uhrien voimaan kuin papin saarnoihin, näki sen 
kirkossa käyvän ja jumalanpalvelusta kuuntelevan, mutta 
samalla vanhoja haltijoitaan ja jumaliaan lepyttelevän ja 
erilaisiin toimiin niitä avukseen pyytävän. Tällaisesta hän 
varoittaa ihmisiä selity ksissäänkin, joilla hän varusti kääntämänsä 
Raamatun osat. Surukseen hän huomasi, että 
kansa oli ylen vähän perehtynyt kristinopin alkeisiin. 
Eräässä matkoiltaan lähettämässään kirjeessä hän valittaa, 
että rahvaassa on tuskin ketään, joka osaisi Isämeidäu, 
puhumattakaan uskontunnustuksesta, käskyistä ja muista 
kristillisistä kappaleista. Ja hän ehdottaa Savonlinnan 
käskynhaltijalle, jolle kirje oli osoitettu, että tämä antaisi 
kappalaisten ja nimismiesten sekä muiden siihen pystyvien 
opettaa taloissa katkismusta, jotta rahvas saisi halun 
käydä kirkossa, oppisi paremmin Isämeidän-rukouksen jne. 
Täten näyttää Agricola muiden uskonpuhdistajain tapaan 
ajattelevan jonkinlaista kouluopetusta rahvaallekin. 

Muuten hau jo aikaisemmin Rukouskirjan johdannossa 
ehdottaa kouluja perustettavaksi kaupunkeihin. Siitä 
olisi hyötyä sekä seurakunnille että valtiolle. Kouluja 
tulisi olla kumpaakin sukupuolta varten ja erikoisesti kirjurikouluja, 
joista saataisiin kirjoitustaitoisia henkilöitä 
hallitusvirastoihin, niin ettei niihin tarvitsisi kutsua nuorisoa 
pappiskouluista. Kansansa sivistyksen korottamisesta 
huolehti piispa siten monella tapaa. 

Piispana Agricola ei saanut kauan olla. Kuningas määräsi 
hänet lähetystöön, jonka tuli mennä Moskovaan rauhanneuvotteluihin, 
Ruotsin ja Venäjän välillä kun taas oli 
ollut sota. Sieltä palatessa hän jo matkalla kuoli muutamia 
penikulmia Viipurista eteläänpäin Kuolemajärven 
(silloin Uudenkirkon) Kyrönniemellä v. 1557. Hänen ruumiinsa 
tuotiin Viipuriin ja haudattiin sikäläiseen tuomiokirkkoon. 
Sieltä hänen luunsa kuitenkin lienee siirretty 
pois, sittenkuin venäläiset noin puolitoista vuosisataa myöhemmin 
olivat valloittaneet kaupungin, eikä niiden olinpaikasta 
sen jälkeen ole tietoja. Hänen kuolinpaikkaansa 
on Koiviston nuorisoseura pystyttänyt yksinkertaisen kiven. 
Ja Viipuriin, hänen hautakaupunkiinsa, pystytettiin 1908 
vuoden laulujuhlilla, jolloin oli kulunut neljäsataa vuotta 
hänen syntymästään, uuden kirkon eteen muistopatsas, 
johon on piirretty hänen Rukouskirjansa esipuheesta otetut, 
kaikkien tuntemat sanat: 

»Kylle se cwle Somen kielen, 
ioca ymmerdä Caikein mielen.» 

Nyt me ymmärrämme näiden sanojen merkityksen ja 
niiden lausujan työn arvon, vaikka hänen aikanaan kansa 
ei käsittänytkään hänen työnsä suuruutta, vaan epäili, 
oliko laisinkaan sopivaa puhutella Jumalaa halvalla, jokapäiväisessä 
puheessa käytetyllä kielellä, ja pani rajuilmojen, 




Mikael Agricolaa kuvapatsas Viipurissa. 



(S.. H.) 

katojen ja muiden sattuneiden onnettomuuksien syyksi 
Jumalan vihan, minkä jumalanpalvelnskielen muuttaminen 
oli aiheuttanut. Kuitenkin varsinainen kansa on enimmin 
hyötynyt sen oman kielen tulemisesta jumalanpalveluksen 
ja kirjallisuuden kieleksi. Vain se on tehnyt mahdolliseksi 
sen, että kansa on voinut omakohtaisesti syventyä uskontoonsa 
ja että se suomenkielisen, eri aloja käsittelevän kirjallisuuden 
lisääntyessä, on voinut päästä osalliseksi koko 
ihmiskunnan henkisistä aarteista. 



Luterilaisuuden asema Agricolan 
jälkeisenä aikana. 

Uusi oppi ei ole vielä syvälle juurtunut. 

Uskonpuhdistus oli näin saatu Suomessa toimeenpannuksi 
ja Agricolalla oli siinä ratkaiseva merkitys kuninkaan 
uskonpuhdistusharrastusten rinnalla. Mutta uuden opin 
juurruttaminen papistoon ja kansaan oli vasta alullaan, 
vielä tarvittiin pitkäaikaista työtä siihen suuntaan, ennenkuin 
voi sanoa luterilaisen opin olleen koko kansan omaisuutta. 
Agricolan lähin seuraaja piispana ei ollut mies paikallaan
» Hän oli umpiruotsalainen, joka ei voinut ohjata 
suomalaista kansaa. Kuningas oli nimittänyt hänet virkaansa 
Suomen herttuan Juhanan, Kustaa Vaasan toisen 
pojan, neuvonantajien suosituksesta. Juhana itse suosi 
kyllä suomenkieltä niin paljon, että oppi puhumaankin 
sitä, mutta hänen hovissaan Turussa oli neuvonantajina 
muukalaisia, jotka vihasivat suomalaisia, ja heidän mielipiteensä 
pääsi piispamiimityksessä voitolle. Ruotsalaisen 
miehen Turun piispanistuimelle nimittäminen loukkasi 
uskonpuhdistuksen periaatetta, että kansan piti saada 
opetusta ja ohjausta omalla kielellään, sillä tämä mies ei 



245 



siihen pystyuyt. — Tässä suhteessa 011 suomalaisen kansan 
oikeudet monta kertaa myöhemminkin jätetty huomioon 
ottamatta. — Onneksi tämä mies ei saanut kauan olla 
piispana. Hänen ahneutensa ja muut ominaisuutensa tekivät 
hänet aivan mahdottomaksi. 

Turun piispaksi tuli nyt Paavali Juusten, joka koetti 
edelleen vakiinnuttaa uutta oppia. Hän julkaisi katkismuksen, 
luultavasti käännöksenä Lutherin pienestä katkismuksesta, 
nimellä Catechismus, Somenkielen tulkittus 
udistettu ja Jumalisten ja caunisten rukoisten ja Kijtos 
sanain cansa enätty ja Snrella vvisudella koottu Somalaisten 
hyväxi ja jocapäiwäsexi tarpexi, sekä cotona että matkas. 
Muutenkin Juusten vaikutti luterilaisen seurakuntaelämän 
lujittamiseksi antaen papistolle ohjeita, joiden hän itsekin 
sanoi seuraavan Wittenbergin seurakunnan kirkollisia tapoja 
ja menoja. 

Mutta vieläkään ei uusi oppi ollut ehtinyt tarpeeksi 
syventyä. Sen aseman teki heikoksi lähinnä se, ettei oltu 
virallisesti liitytty Lutherin oppiin. Säätyjen ja kirkolliskokouksen 
päätökset puhuivat vain ylimalkaisesti evankeliumista 
ja Jumalan puhtaasta sanasta. Mutta minkälainen 
opinkäsitys ja kirkkojärjestys oli evankeliumin ja Jumalan 
puhtaan sanan mukainen, sitä ei kaikkia sitovasti määritelty. 


Kustaa Vaasan ja hänen seuraajiensa erilainen 
s uh ta utu minen uskonp uhdistukseen . 

Kustaa Vaasan tahdosta oli Ruotsin, siis myös Suomen, 
uskonpuhdistus toimeenpantu. Kaikki menikin hyvin, 
nihikauankuin hänen voimakas kätensä oli asioita johtamassa. 
Tosin hän monta kertaa joutui liitaan niiden kanssa, 
joiden tehtävänä oli uskonpuhdistuksen toteuttaminen ■ — 
olemme esimerkiksi nähneet Agricolan joskus olleen hänen 



246 



epäsuosiossaau, ja ruotsalaiset uskonpuhdistajat Olavi Pietarinpoika 
ja Lauri Anteronpoika riitautuivat kuninkaan 
kanssa niin pahasti, että heidät kerran tuomittiin kuolemaan, 
vaikka pian armahdettiinkin — , mutta kaikesta huolimatta 
hänen johdossaan kirkko kulki määrättyä suuntaa, 
omistaen Lutherin kanaan opillisissa kysymyksissä ja pyrkien 
ulkonaisessa järjestyksessäkin noudattamaan saksalaisia 
esikuvia, vaikk'ei sielläkään, kuten olemme nähneet, 
ollut yhtenäisyyttä tässä suhteessa. Mitä Kustaa Vaasa 
vähää ennen kuolemaansa (1560) lausui säädyille hallituksestaan 
yleensä, pitää jossain määrin paikkansa sovitettaissa 
hänen sanojaan hänen toimiinsa kirkollisellakin alalla: 
»Tiedän kyllä, että minä monen mielestä olen ollut kova 
kuningas. Mutta ne ajat tulevat vielä, jolloin Ruotsia lapset 
mielellään kaivaisivat minut ylös mullasta, jos se olisi 
heidän vallassaan.» Ja todellakin pian kaivattiin hänen 
lujuuttaan pitämään kirkonkin kehitystä oikealla tiellä. 
Puutteitaan kuningas ei silti kieltänyt. Kirkon kannalta 
asioita katsellen hänen toimensa eivät aina olleet eduksi, esimerkiksi 
siitä meidän tarvitsee muistaa vain kirkkojen omaisuuden 
tarkka valtiolle peruuttaminen, mutta hänen toimiutansa 
yleinen suunta oli kirkollekin kieltämättä hyödyksi. 
Luterilaisen opin levenemisen tieltä hän poisti kaikki 
esteet päästämällä valtakuntansa kirkon paavin vallasta 
ja ottamalla sen ylimmän johdon omiin käsiinsä ja tiukasti 
valvomalla uuden opin etuja. Tässä mielessä voidaankin 
Ruotsin ja Suomen uskonpuhdistuksen sanoa tulleeu 
ylhäältä päin. 

Heti kun Kustaa Vaasa kuoli ja valtaistuimelle nousi 
hänen poikansa Erik XIV, kävi ilmi, mitkä vaarat kirkkoa 
saattoivat uhata. Uuden kuninkaan opettajana oli ollut 
kalvinilaisuuteen (s. 169) taipuva mies, ja kuningaskin oli 
omistanut tähän suuntaan kallistuvia mielipiteitä. Ulkomailta 
tulvaili nyt runsaasti tämän opin kannattajia Ruot- 

siin, joien kuningas joutui yhä enemmän tämän suunnan 
miesten vaikutuksen alaiseksi. Erik koetti jo taivuttaa valtiopäiviä 
järjestämään jumalanpalvelusmenot reformeeratun 
kirkon tapaisiksi, mutta tämän yrityksen papisto sai 
torjutuksi. Yhtä vähän menestystä oli kuninkaan yrityksellä 
saada kirkkonsa omistamaan reformeerattu käsitys 
ehtoollisopista (s. 162). Lauri Anteronpoika puolusti jyrr 
kästi luterilaista oppia. Erikin taholta uhannut vaara 
pakotti kirkon teroittamaan nimenomaan luterilaista kantaansa. 
Epävakainen Erik kuningas itsekin luopui sittemmin 
retormeeratuista ajatuksistaan ja kielsi puhumasta 
»sitä saarnaa ja jumalanpalvelusta vastaan, joka on yhtä 
pitävä Martti Lutherin opin ja mielipiteiden kanssa ja 
jonka me hyväksymme ja tahdomme voimassa pitää.» 
Mutta nytkään vielä ei Ruotsin kirkko kirkkona tehnyt 
päätöstä luterilaisten tunnustuskirjain omistamisesta, joten 
yhäkin jäätiin jonkun verran horjuvalle kannalle. 

Erikin jälkeen tuli kuninkaaksi hänen nuorempi veljensä 
Juhana III (hallitsijana 1568 — 1592), joka suosi 
katolista oppia. Ja häntä tukenaan käyttäen nyi alkoi 
katolinen vastaliike, joka koetti tehdä kerrassaan tyhjäksi 
luterilaisuuden siihenastiset saavutukset. Tähän taisteluun 
meidän nyt on vielä luotava silmäys, nähdäksemme 
joitakin niistä keinoista, joita katolinen kirkko käytti valloittaakseen 
takaisin menettämänsä alueet, ja tullaksemme 
huomaamaan, kuinka sitkeätä kamppailua oli käytävä 
uskonpuhdistuksen lopulliseen voittoon viemiseksi. 



Liturginen riita. 



Juhana suosii katolisuutta. 



Kuningas Juhana oli oppinut mies, hän taisi mm. kahdeksaa 
eri kieltä. Ja kun uskonnolliset kysymykset niihin 

aikoihin yleensä olivat »päivän 
kysymyksiä», koetti 
Juhanakin tutustua niihin 
perin pohjin. Vaikka hän 
syntyi ja kasvoi luterilaisuuden 
levenemiskaudella 
ja vaikka hänen isänsä oli 
niin suuri uskonpuhdistuksen 
ystävä, oli hän jo uskonnollisiin 
tutkimuksiin ryhtyessään 
jossain määrin puolueeton 
eri uskontoihin nähden, 
niin ettei hän alun pitäen 
tahtonut etsiä yksinomaan 
luterilaisuutta puolustavia 
ja katolisuutta polkevia 
todisteita. Tämä hänen 
tasapuolinen kantansa 
johtui siitä, että hän oli 
naimisissa puolalaisen prinsessan Katariina Jagellonicaii 
kanssa, joka oli uskonnoltaan katolinen. Jo naimisiin mennessään 
Juhana, joka oli siilien aikaan Suomen herttuana, oli 
luvannut, että hänen puolisonsa saisi vapaasti pysyä uskonnossaan. 
Osaksi tästä avioliitosta johtuneiden valtiollisten 
toimiensa tähden Juhana joutui sitten riitaan veljensä kuningas 
Erikin kanssa, mikä riita aluksi vei siihen, että Juhana 
joutui vankeuteen. Katariinalle tarjottiin valittavaksi jokin 
kuninkaallinen linna, missä hän olisi saanut hovinaisineen 
vapaasti asua, mutta hän hylkäsi tehdyn tarjouksen mennen 
mieluummin puolisonsa mukana vankeuteen. Tämä uskollinen 
rakkaus kiinnitti Juhanan yhä lujemmin puolisoonsa ja 
saattoi hänet panemaan yhä enemmän arvoa hänen uskonnollisille 
mielipiteilleen kin. Ei ollut näin ollen ihme, että 
Juhana uskontokysymykseen nähden koetti löytää ratkaisun, 




(s. h.) Juhana III. 

jolla olisi voitu jotenkuten sovittaa yhteen cvi oppeja. Vankeutensa 
aikaua hän tutki kirkkoisien teoksia ja nähtyään, 
kuinka paljon muutoksia oli kirkossa tapahtunut heidän 
ajoistaan lähtien, ja vertailtuaan näitä muutoksia uskonpuhdistuksen 
vaatimuksiin, hän rupesi ajattelemaan, eikö 
kenties ollut mahdollista saada sovintoa aikaan palaamalla 
niihin muotoihin, jotka kirkossa vallitsivat kirkkoisien 
aikoina. Tämänsuuntaisia ajatuksia kannattivat jotkut 
ulkolaiset jumaluusoppineetkin. 

Mutta tultuaan kuninkaaksi, kun Erik oli syösty valtaistuimelta 
ja hänen pojaltaan oli riistetty vallanperimysoikeus, 
Juhanalla ei aluksi näytä olleen selvää suuuuitelmaa 
siitä, mitä uskontokysymyksessä olisi ollut tehtävä. 
Siitä syystä hän salli iäkkään arkkipiispan Lauri Anteronpojan 
valmistaa v.v 1571 kirkkojärjestyksen, joka oli hyvin 
maltillinen, mutta silti täysin luterilaishenkinen. Suomessa 
tätä kirkkojärjestystä, joka seuraavana vuonna 
hyväksyttiin kirkolliskokouksessa, ei liene täydelleen laisinkaan 
noudatettu, koska mainitussa kirkolliskokouksessa 
ei ollut ainoatakaan Suomen edustajaa, ja kun pian sen jälkeen, 
kuten saamme nähdä, annettiin asiasta uusia määräyksiä. 


Kuningas oli nim. saanut neuvonantajakseen oppineen, 
joka uskouuollisissa kysymyksissä oli täydelleen hänen kannallaan, 
ja yhdessä he nyt rupesivat suunnittelemaan valtakunnan 
kirkon uudelleen järjestämistä. Sitä varten kutsuttiin 
v. 1574 koolle kirkolliskokous, jonka hyväksyttäväksi 
esitettiin katoliseen suuntaan käyviä jumalanpalvelusta 
koskevia säännöksiä. Niissä tehostettiin varsinkin messun 
juhlallisen toimittamisen tarpeellisuutta, eikä kokous voinut 
vastustaa kuninkaan tahtoa. Mutta kokouksen tärkeimpänä 
tehtävänä oli arkkipiispan vaali. Enimmän 
ääniä saanut ei ollut kuninkaalle mieleinen ja siksi hän virkaan 
nimitti vaalissa toiselle sijalle joutuneen, jonka sen- 

(S. h.) Katarina Jagelonica, Juhana III:n katolinen puoliso. 

kin täytyi antaa kirjallinen sitoumus taipu vaisuudestaan 
kuninkaan mielipiteisiin. Näin kuningas valmisti pohjaa 
yhä syvällisemmille toimenpiteille. 

Heti seuraavana vuonna pidettiin taas pappiskokouksia 
ja siellä kuninkaan tahdon mukaan päätettiin täydentää 
ja selittää 1571 vuoden kirkkojärjestystä, vaan ei muuttaa 
sitä. Itse asiassa nämä päätökset sisälsivät monta 
askelta katolisuutta kohti. Niiden mukaan tuli uudempaa 

jumaluusopillisia kirjallisuutta lukea hyvin varovasti ja 
niiden sijalle suositeltiin vanhoja kirkkoisien teoksia. Hippiä 
sanottiin sakramentiksi, joitakuita katolisten pyhäpäiviä 
määrättiin taas vietettäväksi, luostareista oli tehtävä 
vanhojen pappien ja naisten turvapaikkoja ja kouluja 
nuorisoa varten ym. 

Mihin suuntaan oltiin menossa, siitä ei jäänyt mitään 
epäilystä, kun Juhana vaati, että arkkipiispan vihkiminen 
ja virkaansa asettaminen oli toimitettava katolisella tavalla, 
loistavia katolisia menoja noudattamalla. Itse vihittävä 
arkkipiispakin pyysi, että öljyllä -voiteleminen jätettäisiin 
pois, mutta kuningas vastasi, että kaikkia säädettyjä muotoja 
oli seurattava, »jos tahdotte pysyä korkeassa virassa, 
joka on teille annettu.» Vastustelut eivät auttaneet. Vihkijäksi 
määrättiin Paavali Juusten, huolimatta siitä, että 
hän oli osoittanut selvän luterilaisen kantansa samoihin 
aikoihin ilmestyneessä kirjassaan Se Pyhä Messu Somen 
kielen ei Panin Mutta pyhän Euangeliumin ia Christilisen 
Seuracunnan tauan iälken visusta Soinen Turus coottu. 
Vihkiäisissä olivat kaikki piispat katoliseen tapaan puettuja, 
hiipat päässä ja puspansauvat kädessä. Tämä koski 
Juusteniiu niin kovasti, että hän osaksi siitä syystä sairastui 
ja kuoli jo seuraavana vuonna. 

»Punainen kirja» ja sen noudattaminen Suomessa, 

Mutta yhä edemmäksi meni Juhana kuningas. 1576 
hänen käskystään julkaistiin uusi kirkkokäsikirja Liturgia, 
jota sen kansien värin mukaan vastustajat tavallisesti sanoivat 
»Punaiseksi kirjaksi». Tämä kirja on antanut koko tälle 
uskonnolliselle taistelulle nimen liturginen riita. Kirja 
palauttaa käytäntöön katolisen messun, kuitenkin niin että 
ehtoollinen jaetaan molemmissa muodoissa, vaikkakin sille 
säilytetään uhrin merkitys, ja ettei pyhimysten nimiä lau- 

(s. h.) »Punaisen kirjan» alkulehti. 



suta. — Ymmärrettävästi nostatti kirjan ilmestyminen 
kovaa vastarintaa. Tärkeimmissä asemissa olevia vastustajia 
kuningas panetti viralta. Eräältäkin piispalta, joka 
oli maininnut paavia Antikristukseksi, riistettiin hänen 
omassa tuomiokirkossaan piispaupuku. Juhanau aikeiden 



253 



vastustus ei kuitenkaan ollut aivan yleistä, koskapa valtiopäivillä 
(1577) Liturgia hyväksyttiin ja sen vastustajat leimattiin 
häiriöiden tuottajiksi ja kapinoitsijoiksi. Entistä 
varmemmin voi nyt Juhana ahdistaa niitä, jotka eivät tahtoneet 
alistua liturgiaa noudattamaan. 

Tällaiset puuhat herättivät katolisen kirkon johtajissa 
toivon, että Ruotsin kirkko kenties saataisiin vielä kokonaan 
palautetuksi katolisuuteen, ja kotimaassa katolisina 
säilyneet ainekset tunsivat nyt asemansa entistä paljon 
varmemmaksi. Niinpä Naantalin nunnat kääntyivät kirjeellä 
kuningattaren puoleen pyytäen häneltä apua luostarille 
(1575). Kuningatar lupasi apua ja kehoitti heitä pysymään 
lujina uskossaan sekä ottamaan joukkoonsa nuoria 
siveitä tyttöjä. Luostarin rakennuksia kor jättiinkin sen 
jälkeen, mutta voimakkaaksi tämä laitos ei enää elpynyt. 
Näihin aikoihin luostarissa oli muutama nunna, ja niidenkin 
luku yhä väheni. V. 1591 kuoli viimeinen nunna, ja silloin 
oli Suomen luostarilaitos tyyten hävinnyt. Katolisella 
elämällä ei meidän maassamme enää ollut virkoamismahdollisuuksia 
ainakaan suuremmassa määrässä, vaikka paavin 
lähettiläs kuvasikin asioita omalta kannaltaan niin valoisiksi, 
että kehoitti Pohjois-Suomeen perustamaan katolisen 
hiippakunnan, jonka hän vakuutti käyvän hyvin päinsä, 
koska hänen tietämänsä mukaan kansa vielä noudatti monia 
katolisia tapoja, paastosi, rukoili neitsyt Maariaa jne. 

Jumalanpalveluksen järjestäminen Punaisen kirjan 
mukaan leveni kuitenkin yhä. Kuninkaalla oli käytettävänään 
niin tehokkaita keinoja, ettei vastusteleminen kauan 
tepsinyt. Juustenin kuoleman jälkeen jätti kuningas Turun 
piispanistuimen tyhjäksi, ja pian sen jälkeen kuoli Viipurin 
piispa, jonka hiippakunta nyt myös jätettiin ilman haltijaa. 
Samoin arkkipiispan kuoltua Ruotsissa hänen virkansa 
jätettiin täyttämättä. Näin kuningas hankki itselleen 
vapaat kädet toimia mielensä mukaan, kun kirkolta puuttui 

Uskonpuhdistuksen muisto. — 17 

johtajia. Suomen kirkon asioita hoitamaan määrättiin 
ilman piispan valtuuksia muudan mies, joka vaati lukuisilta 
papeilta sitoumuksia liturgian noudattamisesta. Suomen 
vouteja kiellettiin antamasta mitään tuloja papeille, 
jotka eivät tahtoneet mukautua uuteen järjestykseen. 
Ahvenanmaan maarovastiksi nimitettiin henkilö, jonka 
nimenomaiseksi tehtäväksi annettiin alaistensa pappien taivuttaminen. 
Pohjanmaan maarovasti oli samoin erittäin 
innokas liturgian levittäjä, joka ankaruudellaan pakotti 
alistumaan kuninkaan tahtoon. Vieläpä maallikoiltakin 
otettiin sitoumuksia kuninkaan asian edistämisestä. Turun 
pormestari ja raatimiehet mukautuivat ja selittivätkin, että 
kuninkaan toimet tarkoittivat ainoastaan perusteettomien 
lahkolaisoppien poistamista ja jumalanpalveluksen lisäämistä 
kristillisillä menoilla. 

Jesuiitat toimessa. 

Liturgian vastustajia koetettiin halventaa myöskin 
häväistyskirjoituksilla, joita lentokirjasina levitettiin. Eräs 
sellainen oli nimeltään »Saatanan kirje luterilaisille papeille». 
Siinä »me saatana, syvän helvetin kuningas, maailman 
herra, kaiken pakanuuden ruhtinas, sokeuden kreivi, pimeyden 
hallitsija, häpeän, rikosten ja kaiken kunnottomuuden 
vapaaherra sekä kaikkien kerettiläisten, kapinoitsijain ja 
valheen armollinen isä ja suojelija» vakuutti, että Luther 
oli hänen päällysmiehensä, joka tohtoi irroittaa papit entisestä 
(katolisesta) kirkosta antaakseen heille sijaan aistillisia 
nautintoja. Näitä kirjoituksia laativat ja levittivät 
jesuiitat, jotka olivat ulottaneet toimensa ja vaikutuksensa 
Ruotsiin ja Suomeen asti. 

Enemmän jesuiitat vaikuttivat koulujen kautta. Jo 
aikaisin tuli Ruotsiin jesuiitta, jonka kuningas pani pappiskolleegioon 
opettajaksi. Hänellä oli asuntonsa entisessä 

luostarissa, ja sen mukaan häntä sanottiin Luostari-Lassiksi, 
Hän osasi vaikutuksensa aloittaessaan täydellisesti salata 
aikeensa. Hänen tärkeimpänä merkityksenään lienee kuitenkin 
ollut hänen suoranainen vaikutuksensa kuninkaaseen. 
Mutta hän sekä toinen mainittava jesuiitta Possevino 
toimittivat oppilaita ulkomaille varsinaisiin jesuiittakouluihin, 
joissa kasvattien tuli valmistua voittamaan oma 
isänmaansa katolisuudelle. Näissä kouluissa oli 1500-luvun 
viimeisinä vuosikymmeninä Suomestakin, sen mukaan kuin 
tunnetaan, kolmetoista nuorukaista, ja mikä merkillistä, 
niiden joukossa oli mm. piispa Juustenin poika, samoin 
piispa Sorolaisen, josta myöhemmin saamme puhua. Upsalan 
yliopisto, joka liturgiaa vastusti, suljettiin. Luterilaisiin 
ulkomaalaisiinkaan yliopistoihin ei tahdottu ketään 
päästää, mutta jesuiittakouluihin meneville annettiin valtion 
varoista apurahoja. Sellaisella menestyksellä toimivat 
täällä jesuiitat. Voittivatpa he ruotsalaisen aatelinkin 
piiristä monta huomattavaa henkilöä katolisuudelle. 

Kuningas oli suuressa määrässä heidän vaikutuksensa 
alainen. Hän nautti kerran jo ehtoollistakin aivan katoliseen 
tapaan, Possevinoii ollessa ehtoollisen jakajana. Tähän 
kuninkaan askeleeseen lie osaltaan vaikuttanut sekin, että 
niihin aikoihin hänen toimestaan oli murhattu valtaistuimelta 
aikoinaan syösty Erik kuningas, jonka elossa olo 
aina oli vaarana Juhanan vallalle — monta salaliittoa 
Erikin hyväksi oli tehtykin. Murha painoi kuninkaan omaatuntoa 
ja hän toivoi pääsevänsä siitä vapaaksi saamalla 
synninpäästön katoliselta kirkolta. Nautittuaan ehtoollisen 
hän syleili Possevinoa ja sanoi: »suljen sinut ja katolisen 
kirkon syliini iäksi.» 

Katoliseen kirkkoon yhtyminen raukeaa. 

Näytti tosiaankin siltä, kuin olisi koko valtakunta ollut 
valmiina luisumaan katolisen kirkon helmaan. Liturgiaa 
noudatettiin jotenkin tarkkaan kaikkialla, lukuunottamatta 
Södermanlannin herttuakuntaa, jossa Juhanan nuorempi 
veli, Kaarle herttua piti valtaa. Mutta kuningas ei halunnut 
jättää valtakuntansa kirkkoa ilman ehtoja paavin hallittavaksi. 
Possevino kyllä koetti parhaansa taivuttaakseen 
kuninkaan ehtoja asettamasta, mutta Juhana ei luopunut 
muutamista vaatimuksistaan. Tärkeimmät niistä 
olivat, että jumalanpalvelus tuli toimittaa kansan kielellä, 
ehtoollinen oli jaettava molemmissa muodoissa ja pappien 
tuli saada mennä naimisiin. Paavi ei näitä ehtoja hyväksynyt. 
Se oli aivan luonnollista, vaikka kuningas ei tällaista 
tulosta odottanut laisinkaan. 

Juhana kuninkaan liturgisia harrastuksia ei asiain 
saama käänne aluksi laimentanut vähimmässäkään määrässä, 
Näinä aikoina hän nimitti uusia piispoja avonaisiin 
virkoihin ottaen kaikilta sitoumukset hänen liturgiansa 
tarkasta noudattamisesta. Suomi, jx>ka taas oli järjestetty 
yhdeksi hiippakunnaksi, sai piispakseen Erik Erikinpoika 
Sorolaisen, joka muiden tavoin suostui Punaista kirjaa 
seuraamaan. Hän piti sen määräyksiä ainoastaan ulkonaisia 
menoja koskevina, joihin saattoi mukautua omantunnon 
joutumatta mihinkään vaivoihin. Liturgian vastustajia 
ahdistettiin yhä, niin että joidenkuiden täytyi paeta sen 
tähden ulkomaille. 

Mieliajatuksestaan, että kirkko olisi saatava kirkkoisien 
aikuiselle kannalle, kuningas ei luopunut. Kun tällä' 
pohjalla yhtymisestä katoliseen kirkkoon ei tullut mitään, 
yritti Juhana samaa kreikkalaisen kirkon kanssa. Paavin 
kanssa olivat välit käyneet niin huonoiksi, että Juhana 
selitti julkisesti vastustavansa paavia: »me annamme paa- 

vin perkeleelle.» Sen sijaan sai Sorolainen kääntää Liturgian 
ja muita jumaluusopillisia teoksia kreikankielelle, ja 
oli hänen määrä niiden kanssa lähteä Konstantinopoliin 
neuvottelemaan sikäläisen patriarkan kanssa yhtymisen 
ehdoista. Nämä puuhat keskeytti Juhanan kuolema (1592). 

Riita on vahvistanut luterilaisuutta, 

Juhanan kuoleman jälkeen ei kirkkojen yhdistämisestä 
enää puhuttu ja samalla lakattiin noudattamasta itse 
liturgiaakin. Juhanan toimet eivät siten olleet vieroittaneet 
kansaa luterilaisuudesta, päinvastoin ne olivat kansaa 
siihen lähentäneet. Uskonpuhdistus oli pantu toimeen kansan 
mielipiteeseen katsomatta ja siitä syystä kansa oli pysynyt 
uudistuksille aluksi kylmänä. Mutta kun Punainön 
kirja ilmestyi ja pakolla ruvettiin vaatimaan sen noudattamista, 
silloin täytyi kaikkien syventyä asiaan ja verrata, 
mikä opinsuunnista ja jumalanpalvelusmuodoista oli paras. 
Papisto oli yleensä myötätuntoinen luterilaisuudelle, vaikka 
sitten taipuikin kuninkaan vaatimuksiin. Mutta ne papit, 
jotka vainoista huolimatta pysyivät luterilaiselle järjestykselle 
uskollisina, tulivat erikoisesti kansan suosimiksi ja 
kunnioittamiksi. Selvästihän nähtiin, etteivät sellaiset 
pysyneet kannallaan ulkonaisten etujen tähden. Heidän 
edustamaansa oppia siksi suosittiin. Toiselta puolen sellaisten 
pappien suosituiksi tuleminen jo todisti, että kansa 
oli taipunut luterilaisuuden puolelle ja piti sitä itselleen 
kalliina. Liturginen riita vain yhä edisti tätä luterilaisuuden 
juurtumista. 

Suomessa voitiin tähän aikaan jumalanpalvelukset 
pitää suomeksi, siis luterilaiseen tapaan, kirkkolaulunkin 
puolesta. Juhana harrasti suomenkieltä ja antoi Jaakko 
Suomalaisen eli Finnon toimittaa suomalaisen virsi 
k i r j an, mikä ilmestyi luultavasti v. 1582. Tässä 

ensimmäisessä suomalaisessa virsikirjassa oli kaikkiaan 99 
virttä, niistä kaksi Agricolan sepittämää, kaikki muut olivat 
joko Suomalaisen itsensä tekemiä tai hänen kääntämiään. 
Erikoista runoilijalahjaa ei Suomalaisella ollut, 
mutta tarpeen hänen virtensä hyvin täyttivät. Nykyisessäkin 
virsikirjassa on kahdeksan hänen virttään. 



Upsalan kokous 1593. 

Katolisuuden vaara ei kuitenkaan ollut vielä ohi, vaikka 
kuningas Juhana kuoli. Valtakunnan kruununperillisenä 
oli nim. hänen poikansa Sigismund, joka oli kasvatettu 
täysin katolisessa hengessä ja joka oli katolisen Puolan 
kuninkaana. Mutta Ruotsin ja Suomen kansa oli tällöin 
jo niin kiintynyt Lutherin oppiin, että se pystyi torjumaan 
suurenkin vaaran. 

Kuningas Juhanan kuoltua otti valtaneuvosto ja 
Kaarle herttua väliaikaisesti valtakunnan ohjat käsiinsä, 
kun kruununperillinen Sigismund oli Puolassa. Kuinka 
nopeasti Juhanan Liturgia hyljättiin, olemme jo nähneet. 
Hallitus selittikin tahtovansa ylläpitää oikeata kristinoppia 
Augsburgin tunnustuksen mukaan. Ja etukäteen 
Sigismundille mitään puhumatta se kutsui koolle papiston 
kehoituksesta kirkolliskokouksen Upsalaan 
1 5 9 3. Vasta kun kutsut eri tahoille oli lähetetty, ilmoitettiin 
kokouksesta kuninkaalle ja lausuttiin toivomus, 
että hän hyväksyisi sen päätökset. Kokoukseen saapui 
muitakin kuin pappeja, niinpä professoreja ja maistereita 
Upsalan yliopistosta, joka taas avattiin, sekä aatelismiehiä, 
kaupunkien valtuutettuja ja Kaarle herttua. Jokaiselle 
kokoukseen saapuneelle annettiin vapaus lausua mielipiteensä 
peittelemättä, kulkipa se mihin suuntaan hyvänsä. 
Heti aluksi otettiin käsiteltäväksi kirkon tunnustus, sillä 

Upsalan tuomiokirkko. (s. h.) 



oli raskaasti saatu kokea, mitä seurauksia voi tuoda se, 
ettei kirkolla ollut virallisesti hyväksyttyä tunnustusta. 

Aluksi todettiin, että »Pyhä Raamattu on saanut 
alkunsa Pyhästä Hengestä, sentähden se sisältää kaikki, 
mitä meidän on tarpeellista tehdä ja tietää, niin ettei meidän 
enää muualta tarvitse tässä suhteessa etsiä opetusta; 
Raamattu on itsestään selvä ja selkeä; se selittää itse 
itsensä; Raamattu on Raamatulla tulkittava; tämä koskee 
varsinkin Raamatun hämäriä kohtia; itse uskon perustus 
tulee 'selvään ilmi Raamatusta; ratkaisijana ristiriitaisissa 
mielipiteissä on Raamattu eikä kukaan muu; sitävastoin on 
kirkkoisien kirjoitukset Raamatun valossa tutkittava; kirkkoisiä 
on pidettävä 'todistajina' eikä 'tuomareina' (tällä 
ja edellisillä kohdilla tahdottiin jyrkästi osoittaa vääräksi 

Juhana kuninkaan kanta); vanhemman kirkon kolme päätunnustusta 
(apostolinen, nikealais-konstantinopolinen ja 
Athanasiuksen) ovat todistuksina oikeasta opista ja yhtäpitäviä 
apostolisen uskon kanssa.» Näillä, tähän suuntaan 
käyvillä väitteillä jo osoitettiin luterilaista kantaa, kun 
Raamattu asetettiin uskon ainoaksi ohjeeksi. Nyt käytiin 
luku luvulta läpi Augsburgin tunnustus. Vähän keskusteltua 
eri kohdista kysyttiin kokouksen osanottajilta, tahtoivatko 
ne hyväksyä ja pysyä luetulle tunnustukselle uskollisina 
siinäkin tapauksessa, että joutuisivat sen tähden 
kärsimään. Seisomaan nousten kaikki vastasivat yksimielisesti 
tahtovansa omistaa Augsburgin tunnustuksen. 
Silloin kokouksen puheenjohtaja lausui juhlallisesti: »Nyt 
on Ruotsi muuttunut yhdeksi mieheksi ja meillä kaikilla 
on yksi Herra ja yksi Jumala.» 

Tämä tapahtui maaliskuun 5 p:nä 1593. Päätökselle 
hankittiin, kuten saamme nähdä, Kaarle herttuan ja kuninkaan 
vahvistus, ja siten Ruotsin ja Suomen kirkko virallisesti 
tuli luterilaiseksi. 

Samalla kuin hyväksyttiin Augsburgin tunnustus, lausuttiin 
kirous Juhanan liturgiasta, jota sanottiin »inhottavaksi 
pedoksi», sekä tuomittiin kaikki paavilaisten erehdyttävät 
opit. Liturgian asemasta oli taas noudatettava 
1571 vuoden kirkkojärjestystä. Ne, jotka olivat aikoinaan 
mukautuneet Punaista kirjaa noudattamaan, saivat nyt 
pyytää anteeksi menettelyänsä. Näiden syyllisten joukossa 
oli Suomenkin piispa Erik Sorolainen. Myöskin päätettiin, 
etteivät valtion virkoihin pääsisi katolisen opin tunnustajat. 

Mutta ei riittänyt yksin se, että näin varustauduttiin 
katoliselta taholta uhkaavia vaaroja vastaan. Kaarle herttua 
koetti saada päätöksiä muutetuksi kalvinilaiseen suuntaan, 
ennenkuin hän allekirjoitti ne. Hän toivoi, ettei kasteessa 
käytettäisi manausta, suolaa eikä kynttilää sekä 
ettei ehtoollisessa katolisten tavoin nostettaisi ehtoollis- 



261 



aineita kumarrettavaksi. Nämä menot eivät tietenkään 
olleet välttämättömiä säilytettäviksi. Mutta kokous tahtoi 
näyttää, että kirkko oli päässyt itsenäiseksi, niin että se 
ratkaisi tällaiset asiat oman harkintansa mukaan välittämättä 
mahtavien sanoista, ja siksi se toistaiseksi pysytti 
nämä menot sekä lausui kirouksensa kalvinilaisista. Tämä 
päätös suututti kovasti Kaarle herttuata, ja sen jälkeen 
hän aina osoitti epäsuosiotansa ja vihaansa päätöksen etevimmille 
puolustajille, kuten piispa Sorolaiselle. Joka 
tapauksessa hänen nyt oli pakko panna nimensä päätöksen 
alle. Sen allekirjoitti sitäpaitsi 14 valtakunnanneuvosta, 
7 piispaa, 218 aatelismiestä, 1556 pappia sekä 37 kaupunkien 
edustajaa ja 191 kihlakuntien valtuutettua. Upsalan 
kokouksessa oli vain harvoja suomalaisia. Siksi pidettiin 
myöhemmin kokous Turussa, jolloin päätöksen allekirjoitti 
253 pappia, 33 aatelismiestä, 5 kaupunkia ja 28 voutikuntaa. 
Suomesta saatujen allekirjoitusten määrä on huomattavan 
suuri, kun täällä oli kuningas Sigismundilla ja samalla katolisuuden 
asialla eteviä puolustajia, kuten saamme nähdä. 

Kuningas Sigismund. 

Sigismund tuli muutamien kuukausien kuluttua Ruotsiin 
mukanaan ulkolaisia herroja, jesuiittoja ja itse paavin 
lähettiläs. Aluksi hän käyttäytyi kuin ei Upsalan kokousta 
ja sen päätöksiä olisi ollut olemassakaan. Tukholman kirkoissa 
kuningas antoi pitää katolisia jumalanpalveluksia, 
ja eräästä kirkosta luterilaiset suorastaan ajettiin pois. 
Kaarle herttua pyysi, että kuningas vahvistaisi Upsalan 
kokouksen päätökset, mutta Sigismund kieltäytyi siitä. 
Kului kuukausia ja sekasorto yhä kasvoi. Sigismund meni 
Upsalaan aikoen ilman muuta kruunauttaa siellä itsensä 
kuninkaaksi. Mutta säädyt, jotka nyt olivat koolla siellä 
kuningas Juhanan hautajaisten johdosta, vaativat, herttua 

ja arkkipiispat etunenässä, että kuninkaan on allekirjoitettava 
Upsalan päätökset, muuten häntä ei kruunata. 
Asema näytti hyvin uhkaavalta. Kuninkaalla oli sotaväkeä 
mukanaan, samoin Kaarle herttualla, ja kumpikin joukko 
majaili eri paikassa tarkasti valvoen toisiaan, ettei vastapuoli 
voisi äkkiä hyökätä kimppuun ja voimakeinoin saada 
johtajainsa tahtoa toteutetuksi. Säädyt pysyivät itsepintaisesti 
kannallaan, ja vihdoin täytyi Sigismundin taipua 
ja luvata »kristillisen uskonsa, kuninkaallisen kunniansa 
ja totuuden nimessä uskollisesti ja järkähtämättä 
pitää» voimassa valtakunnan asukkaiden uskonnonvapaus 
Augsburgin tunnustuksen ja Upsalan kokouksen päätöksen 
mukaan sekä olla nimittämättä hengellisiin tai maallisiin 
virkoihin ketään, joka ei tunnustaisi valtakunnan 
yleistä uskontoa. 

Mutta kuningas oli jesuiittain kasvattama ja niitä 
hänellä oli edelleenkin neuvonantajina. Heidän selitystensä 
mukaan ei kerettiläisille annettua lupausta tarvinnut 
pitää. Niinpä katolisia jumalanpalveluksia taas pidettiin 
monessa paikassa, mikä luonnollisesti kiihoitti mieliä kovasti. 
Ja palatessaan Puolaan kuningas jätti maan hallituksen 
herttualle ja valtaneuvoksille, mutta asetti sen 
ohessa eri osiin maata käskynhaltijoita, jotka saamiensa 
salaisten ohjeiden mukaan tulivat riippumattomiksi maan 
hallituksesta jääden toimimaan yksinomaan kuninkaan 
käskyjen mukaan. 

Tämä synnytti oloissa ristiriitaisuutta ja sekavuutta 
tehden hallituksen aseman erittäin vaikeaksi. Kaarle herttuan 
täytyi koettaa lisätä valtaansa voidakseen kuninkaan 
vastakkaisiin suuntiin käyvistä toimenpiteistä huolimatta 
ohjata maan asioita kirkolliskokouksen ja säätyjen päätösten 
mukaisesti. 

Kaarle herttuan toimet. 



Luterilaisuuden asemaa tahtoi papisto vielä lujittaa 
päätöksillään (1595), että nyt oli jätettävä kasteesta pois 
suolan ja kynttilän käyttäminen sekä ehtoollisesta leivän 
ja viinin kohottaminen. Mutta vielä jyrkempiä päätöksiä 
uskontoasiassa tekivät Söderköpingiin (1595) kokoontuneet 
valtiopäivät. Kaarle herttuan tahtoon alistuen ne ensin 
tunnustivat hänet valtionhoitajaksi 
(maan todellisia 
hallitsijoita oli 
joskus tällä nimellä merkitty
) ja päättivät, tehdäkseen 
mahdottomiksi 
kuninkaan ristiriitaiset 
käskyt, ettei mikään Sigismundin 
käsky saa lain 
voimaa, ellei Kaarle ja 
valtaneuvosto niitä hyväksy. 
Sitten ne säätivät, 
että »jos hänen 
kuninkaallisen majesteettinsa 
kruunauspäivän 
jälkeen joku Ruotsin valtakunnan asukas, olkoonpa 
ken tahansa, -mies tai nainen, syntynyt tai vasta syntyvä, 
tavataan meidän kristillisestä ja yksimielisesti hyväksytystä 
uskonnostamme luopuneeksi johonkin minkä nimiseen lahkolaisuuteen 
tahansa, menettää hän, arvoonsa katsomatta, 
tämän kirjeen nojalla, kaikista vastaväitteistä ja verukkeista 
huolimatta, kaiken perintönsä, ja olkoon ulkomailla meistä 
ja meidän rakkaasta isänmaastamme erotettuna, ja perii 
hänet, kuten muunkin kuolleen, lähin meidän uskoamme 
tunnustava sukulainen.» Katolisten pappien tuli kuuden 
viikon kuluessa muuttaa maasta, ja nimeltä luetellut katoliset 

maallikot saivat pysyä maassa, niin kauan kuin olivat 
levollisia. 

Nämä päätökset Kaarle toteutti ponnekkaasti. 

Suomen käskynhaltija on Sigismundin puolella. 

Upsalan kokouksesta tultuaan Erik Sorolainen koetti 
toteuttaa siellä tehtyjä päätöksiä Suomessa. Jumalanpalvelus 
järjestettiin yksinkertaisella luterilaisella tavalla. 
Mutta hänen työtään vaikeutti suuresti kansan taikausko 
ja Sigismund kuninkaalle uskollinen Suomen käskynhaltija 
Klaus Fleming. 

Muutamia vuosia Upsalan kokouksen jälkeen vallitsi 
Suomessa pitkällinen ja ankara eläinrutto sekä kova nälänhätä. 
Kansa arveli näiden vitsausten kohdanneen maata 
siitä syystä, ettei Jumalaa enää palveltu vanhoilla, juhlallisilla 
menoilla. Jopa muutamin paikoin tästä syystä 
tehtiin papeille väkivaltaa: eräästäkin kirkosta sotamiehet 
laahasivat papin ulos, pieksivät hänet pahanpäiväisesti ja 
heittivät lopulta muurin yli, ulos kirkkopihastakin. 

Marski Klaus Fleming ei itse allekirjoittanut Upsalan 
päätöstä eikä mielellään nähnyt muidenkaan sitä tekevän. 
Hänen mielestään päätös oli aivan arvoton, koska se oli 
syntynyt vastoin kuninkaan tahtoa. Turussa, jossa suomalaiset 
antoivat allekirjoituksensa, hän koetti kaikin 
tavoin toimitusta estää. Ja piispalle, j,oka oli Upsalan 
päätösten toimeenpanon etunenässä, hän oli niin kiukkuinen, 
että tuomiokirkossa kävi piispan kimppuun, jolloin 
piispan avuksi rientäneet papit saivat kuitenkin estetyksi 
hänet piispaa lyömästä. 

Tämä mies ei tietysti estellyt kansaa pappeja hätyyttämästä, 
päinvastoin siihen kiihoitti, kerran väkijuomiakin 
apunaan käyttäen. Kun piispa valitti hänelle pappia kohdanneesta 
väkivallanteosta, josta edellä on mainittu, niin 

marski vastasi, että hyvä keino s asian auttamiseksi olisi se, 
että sotamiehet heittäisivät papin nyt takaisin muurin yli 
kirkkopihaan entistä kovemmalla vauhdilla. Tämä tapahtui 
Turun markkinoilla, jossa marski juuri selitti kansalle 
kuninkaalta saamaansa kirjettä, mikä oikeutti hänet menettelemään 
sillä tavalla kuin hän teki. Piispa Sorolainen oli 
nim. Upsalan kokouksen päätösten mukaisesti poistanut 
tuomiokirkosta liiat kuvat, minkä johdosta kuningas, saatuaan 
asiasta kuulla* kirjoitti Flemingille, että tämä valvoisi, 
ettei sellaista »kalvinilaisuutta» vasta tapahtuisi. 
Marskin toimesta kuvat asetettiinkin kirkkoon takaisin. 
Tätä kirjettä nyt kansalle selittäessään hän tulkitsi väärin 
sen sisällön sanoen, että kuningas käski säilyttämään uskonmenot 
entisinä joka paikassa, missä kansa niin tahtoi. 
Sillä kertaa ainakin marski sai kansan puolelleen. Kun hän 
oli antanut piispalle ilkeän vastauksensa, rähähti joukko 
nauramaan ja »yhdellä suulla kirkuen ja pauhaten vaati 
entisten kirkonmenojen jälleen käytäntöön ottamista.» 

Ruotsissa ei tietysti katsottu tällaisia Flemingin puuhia 
suopein silmin. Mutta mitäpä marski siitä välitti. Hän 
katsoi velvollisuudekseen totella ainoastaan kuninkaan 
käskyjä. Ketään muuta hän ei pitänyt itsensä yläpuolella 
olevana. Ja vertaisiaan hän ei tahtonut totella. Hän oli 
saanut kuninkaalta luvan nostaa sotaväkeä aseihin ja puolustaa 
sen avulla kuninkaan oikeuksia, jos niitä joku tahtoisi 
polkea. Tämän valtuuden nojalla hän piti kauan aikaa 
suuria joukkoja aseissa voiden siten mistään välittämättä 
uhmata kaikkia Ruotsista tulleita käskyjä. Erittäin vihainen 
hän oli niille suomalaisille, jotka olivat ottaneet osaa 
Söderköpingin päätökseen, jolla Kaarle oli korotettu valtionhoitajaksi. 
Heitä hän vainosi, samoinkuin niitäkin, 
jotka menivät Ruotsiin valittamaan mistä asiasta hyvänsä. 
Näissä oloissa oli Sorolaisen ja yleensä papiston asema 
äärettömän vaikea, kun sen ei sallittu rauhassa noudattaa 

sitä sitovia laillisia päätöksiä. Ei ole sen vuoksi ihme, että 
papisto yleensä asettui rahvaan puolelle, kun ns. Nuijasota 
puhkesi. Se oli tähdätty marskia vastaan. Sotaväki, jota 
marski piti aseissa, oli etupäässä majoitettuna talonpoikaistaloihin, 
joissa sotamiehille täytyi antaa asunto, ruokaa ym. 
Tämä ns. linnaleiri oli tietysti tavaton rasitus väestölle, 
varsinkin kun sotamiehet voivat kaikin tavoin sortaa isäntiään, 
vaatimalla näiltä kaikkea sellaistakin, mihin heillä 
ei ollut mitään oikeutta, vieläpä lyödäkin heitä. Valituksista 
ei ollut apua, sillä kuningas oli marskin puolella, ja 
ne, jotka uskalsivat mennä Ruotsiin asti valittamaan, saivat 
osakseen vain marskin vainon. Lopulta talonpojat nousivat 
kapinaan, minkä marski kuitenkin sai kukistetuksi. 
Hän kuoli pian sen jälkeen, mutta olot jäivät entisiksi, 
kun suurin osa Suomen aatelistosta oli hänen kanssaan 
yhtä mieltä suhtautumisesta kuninkaaseen. 

Luterilaisuuden puoltajat voittavat Suomessa. 

Kaarlen ei silloin auttanut muu kuin lähteä asevoimin 
kukistamaan Suomea. Taistelu kävi hyvin pitkälliseksi, 
mutta maa joutui lopulta Kaarlen valtaan. Samalla aikaa 
hän oli joutunut ilmitaisteluun kuningasta ja hänen puoluelaisiaan 
vastaan myöskin Ruotsissa ja päässyt sielläkin 
voitolle. Säädyt julistivat Sigismundin kruununsa menettäneeksi. 
Ja Kaarle kosti verisesti hänen puoluelaisilleen, 
mestauttaen mm. monta suomalaistakin. 

Myöskin Suomen papistoa Kaarle syytti Sigismundin 
auttamisesta ja katolisuuteen taipuvaisuudesta. Kun 
papisto kehoitti kansaa pysymään rauhallisena, koska 
oli vaikea päättää, kummalle puolelle asettuminen oli 
oikein, ei se voinut mitään, että se siten tuli joskus menetelleeksi 
vastoin Kaarlen toiveita, joka olisi halunnut kansan 
liittymistä taistelussa hänen puolelleen. Jälkimmäinen 

syytös oli ilmeisesti väärä. Mutta siitä huolimatta sakotettiin 
pappeja ja piispa erotettiin virastaan saatuaan olla 
jonkun aikaa vankeudessakin. Hän sai kuitenkin virkansa 
takaisin maksettuaan Kaarlelle tuhannen taaleria. 

Katolisuuden vaara oli nyt täydellisesti voitettu. 
Kaarle herttua, joka nyt tuli valtakunnan kuninkaaksi, 
koetti vielä saada uskonnon asioissa muutoksia kalvinilaiseen 
suuntaan, mutta valppaasti estivät kirkon miehet 
kaiken sellaisen. 

Niin pääsi monen pitkällisen taistelun jälkeen luterilaisuus 
yksin vallitsemaan. Siitä tuli Ruotsin ja Suomen 
valtiouskonto. Mutta samalla luterilaisuus tuli pakkouskonnoksi, 
johon täytyi kuulua ja josta luopuminen saatettiin 
rangaista kuolemalla. Kaikkien oli ehdottomasti 
tunnustettava »puhdasta oppia*. Ja Ruotsista tuli tämän 
opin paras turva koko Eurooppaan nähden. 

Loppusanoja. 

Kuinka Lutherin oppi, oppi, jonka ytimenä voidaan 
pitää uskonnon tekemistä personalliseksi, niin että jokaisen 
itsensä tuli ratkaista suhteensa Jumalaan x vapaasti, 
omaatuntoa pakottamatta, kuinka voi tämä oppi olla sellaisen 
kirkon tunnustama, jossa kaikkia pakotettiin mukautumaan 
samaan uskonkaavaan? Aluksi se tuntuu vähän 
kummalta, mutta asiaa lähemmin tarkatessa se näyttää 
aivan luonnolliselta seuraukselta niistä taisteluista, joita 
luterilaisuus sai käydä varsinkin katolisuutta vastaan. Jos 
nyt esim. ajattelemme vain Ruotsia, niin siellä taistelu 
uuden opin puolesta kesti enemmän kuin 70 vuotta, ennenkuin 
se pääsi varmasti voitolle. Ja kun se vihdoin oli päässyt 
voitolle, oli selvää, että taistelijat turvatakseen oppinsa 
uudistuvilta hyökkäyksiltä koettivat rakentaa turvakseen 

niin lujat esteet, ettei minkään vieraan vaikutuksen tuloa 
enää tarvinnut pelätä. Tällä tavalla luterilaisuus ajaksi 
kangistui oikeaoppisuudeksi, josta poikkeamista ei voitu 
sallia. Eikä sen ajan silmillä katsoen tässä ollut mitään 
loukkaavaa, sillä sellaista vapautta kuin meidän päivinämme 
vaaditaan uskontoon nähden, ei silloin kukaan 
kaivannutkaan. 

Mutta näin kangistuneenakin luterilaisuuden voitollepääsy 
merkitsi vapautta, vapautta luterilaisille ajatella 
omalla tavallaan, vastakohdaksi katoliselle kirkolle, joka 
vaati itselleen mainetta olla ainoa autuaaksi tekevä. Protestanttisten 
kirkkokuntien syntyminen oli siten askel omantunnonvapauden 
tiellä, vaikka ne itse aluksi olivat ankaran 
suvaitsemattomia, kuten katolinenkin kirkko. Niiden 
voitto on siten merkinnyt ihmiskunnan kehityksen voittoa. 

Vielä tehostettakoon sitä seikkaa, että Lutherin opin 
leveneminen tiesi myöskin kansansivistyksen edistymistä, 
huolimatta siitä että aluksi koulutoimi taantui seuduilla, 
joissa se pääsi valtaan. Uskonpuhdistuksen ns. muodollisesta 
periaatteesta, että Raamatulla yksin on ratkaiseva 
merkitys uskon ja uskonopin asioissa, johtui, että kansan 
itsensä piti päästä tutustumaan Raamattuun, mikä voi 
käydä päinsä ainoastaan siten, että ihmiset oppivat lukemaan. 
Ja lukutaito on taas kaiken korkeamman kansansivistyksen 
ensimmäinen edellytys. Tietysti kului pitkiä 
aikoja, ennenkuin kansat kokonaisuudessaan oppivat lukemaan. 
Suomessa esim. voi sanoa lukutaidon olleen yleisen 
vasta 1700-luvulla. Mutta kerran kansan omaisuudeksi 
tulleena on lukutaito ollut verrattomana kansan henkisien 
voimien kasvattajana. Vaikea on sanoa, minkälainen olisi 
esim. meidän kansamme tila, ellei se olisi niin pitkiä aikoja 
ollut kirjantaitoinen. 

Protestanttisten maiden kehitys on vaikuttanut hedelmöittävästi 
katolistenkin kansojen elämään. Kaikki uusi, 

mikä on voinut elää ainoastaan maaperässä, joka on vapautunut 
keskiaikaisen katolisen katsantokannan ahtaista puitteista
on tullut katolistenkin kansojen hyödyksi, sikäli 
kuin ne ovat olleet kehityksensä puolesta kypsiä omistamaan 
uusia saavutuksia. Uskonpuhdistus on siten niitä 
ajankohtia, niitä tapahtumia, jotka ovat yleiselle kehitykselle 
antaneet voimakkaita sysäyksiä ja avanneet sille aivan 
uusia teitä. 

